
6. Módszertani megfontolások a testnevelési játékok oktatásához ................................ssssss 


7. Felhasznált irodalom 


Bevezető gondolatok 


A játék a kisgyermek életének része, egyik legfontosabb és egyben legkedvesebb tevékenysége, 
amelyben örömét leli. A játék révén fejlődik személyisége, motoros és kognitív képessége, 
társas kapcsolata és együttműködési képessége, s a játék közben könnyebben sajátítja el a 
különböző tanulási folyamatokat. 

A pedagógus a játék segítségével hatékonyabb nevelő hatást tud kifejteni a különböző nevelési 
területekre. A játék megtanítja a gyermekeket a toleranciára, az együttműködésre, az 
alkalmazkodásra, a másra való odafigyelésre, az önfegyelemre, a kitartásra, a küzdésre, a 
fegyelemre, elősegíti a szocializációt. A differenciáltan, változatosan alkalmazott játékok 
illetve a különböző játékvariációk alkalmazása nagymértékben segíti a kognitív folyamatokat, 
azok eredményességét. 

A játék során számos nevelési szituáció teremtődik, amelyeket, mint nevelési helyzeteket, a 
pedagógusnak fel kell ismernie és meg kell oldania. Sok esetben a pedagógus is létrehozhat 
nevelési célzattal játékszituációkat, ezzel segítve a pozitív gyermeki személyiség kialakulását. 
Könyvünkben több oldalról, a pedagógia, a pszichológia, az anyanyelvi nevelés és a testnevelés 
oldaláról tárgyaljuk a játék személyiségfejlesztő hatását. Szeretnénk segítséget nyújtani az 
olvasónak abban, hogy a játék tudatosabb alkalmazásával újabb utakat találjon a gyermeki 
személyiség megismeréséhez, formálásához, s ezáltal hatékonyabban tudja végezni pedagógusi 


munkáját. 


A szerkesztő 


PÁSZTOR ENIKŐ 


I. A játék pedagógiai aspektusai kisgyermekkorban 


, Egy gyermek nem tesz különbséget élet, tanulás és játék között: számára ezek a fogalmak egy 
organikus egységet alkotnak. Ha a gyermek játszik, számára a világ rendben van, és ő a világ 
részének érzi magát. Érzi, hogy veleszületett hajlamának — hogy mindig és mindenhol játsszon 
— értelme és jelentősége van. Minden gyermek játszik, függetlenül a körülményektől, amik 
körülveszik őt. Lehet háború, szegénység, éhség, vagy éppen gazdagság — a gyermekek 


játszanak, amint lehetőségük nyílik rá" 


(Stern, 2016, 16. o.) 


1. Bevezető 


Kortól és nemtől függetlenül a játék az életünk része. Kisgyermekkorban a legfejlesztőbb 
tevékenység, de fontos, hogy felnőtté válva se kelljen nélkülöznünk azt. A játék az emberi 
tevékenység olyan sajátos formája, amely végigkíséri az egész életünket gyakorlatilag a 
születésünktől a halálunkig. Nélküle szegényebbek lennénk. Nehéz megfogalmazni, mit is 
nevezünk játéknak. A fogalom tisztázásához tudni kell, hogy sokan próbálkoztak már annak 
meghatározásával. A definíció pontosítása rendkívül összetett feladat. Szinte a végtelenségig 
kitágulhat a játék fogalma, ha elkezdjük sorra venni, mire is mondjuk azt, hogy JÁTÉK. 

, A játék a kisgyermekkor legfontosabb és legfejlesztőbb tevékenysége, s így az óvodai nevelés 
leghatékonyabb eszköze. A játék - szabad-képzettársításokat követő szabad játékfolyamat - a 
kisgyermek elemi pszichikus szükséglete, melynek mindennap visszatérő módon, 


1. olvashatjuk az Óvodai Nevelés 


hosszantartóan és lehetőleg zavartalanul ki kell elégülnie. " 
Országos Alapprogramjában. 

Játékkal jelölhetünk különböző tevékenységeket, cselekvéseket, mint például, hogy sakkozik, 
fogócskázik, kártyázik. De ha arra gondolunk, hogy mit csinál a színész, amikor a színpadon 
elkápráztat bennünket, akkor az ő cselekvésére ugyancsak a játszik kifejezést használhatjuk. A 
színész mellett egyéb művészek produkciótt is jelölhetjük a játék szóval. Mondhatjuk azt, hogy 
a hegedűvirtuóz játéka ma este lenyűgöző élmény volt. 

A játék kifejezéssel élünk akkor is, amikor különböző tárgyakra, eszközökre gondolunk. Játék 


például a baba, a csörgő, a plüssmackó, az autó, a babakocsi, és még sorolhatnánk. De teljesen 


természetes, hogy azt mondjuk, hogy megyünk a játékboltba játékokat venni. 





! — 363/2012. (XII. 17.) Kormányrendelet az Óvodai nevelés országos alapprogramjáról 
https://net.jogtar.hu/jogszabaly?docid-a1200363.kor (Letöltés: 2020. augusztus 10.) 

Ugyanakkor nem csupán tárgyakat és tevékenységeket jelölünk a játék szóval, hanem a 
mindennapi élet számos megnyilvánulási formáját is. Ilyen a vígjáték, a hangjáték, az 


árnyjáték, vagy a játssza az ártatlant, az élet nem játék, stb. (Maszler, 2002, 17-18. o.). 

2. A játék fogalma 


A játék fogalmához többféle értelmezés köthető, nincs egységes állásfoglalás ennek 
vonatkozásában. A Pedagógiai Lexikon szerint a ,,/.../ gyermeki játék: a kisgyerek a 
külvilágból és a saját belső világából származó tagolatlan benyomásait játékcselekvéseivel 
tagolja. A játék kiemelt jelentőségű tájékozódó tevékenység, a gyermek legfontosabb 
tevékenységrendszere, fejlődésének kulcsa." (Báthory és Falus, 1997, 136.o.) A gyermekkor 
legfontosabb tevékenysége tehát, amely hozzájárul a beszéd, a mozgás, az érzelmek, a 
problémamegoldó és szociális képességek, a képzelet fejlődéséhez. A gyermek a játéka révén 
tudja megismerni az őt körülvevő világot (Rónainé, 1994). 

A játék önként, szabadon választott tevékenység, amelyben nincs kényszer, hiszen játszani nem 
kötelesség. Ha ebből indulunk ki, akkor láthatjuk, hogy a játék éles ellentétet mutat a munkával. 
,[..] olyan tevékenység, amelynek révén először tapasztaljuk meg az együttműködést, a 
kockázatot, az alkotóképességet, ismerkedni kezdünk a fizikai világ törvényeivel és felépítésével. 
Elősegíti a gondolkodás és a mozgás fejlődését, fejleszti a problémamegoldás képességét, 
erősíti az esztétikai fogékonyságot, finomítja a beszédkészséget" (Clouder és Nicol, 2007, 6. 
o.). 

A játékkal több tudományterület is foglalkozik. Vizsgálja többek között a pszichológia, a 
pszichiátria, az etológia, a régészet, a szociológia, a néprajz, a kibernetika, a neveléstörténet, és 
nem utolsó sorban a pedagógia is. 

A pszichológiában elengedhetetlen a játék megismerése, megértése és elemzése. A 
gyermekpszichológia azt vizsgálja, hogy mi a játék lényege, jelentősége a gyermek életében, 
és a gyermek fejlődéséből kiindulva elemzi a játékot. Tanulmányozza a pszichikus érés és a 
játék kapcsolatát, a játék biológiai forrásait, valamint a gyermek és a felnőtt interakciós 
kapcsolatának pszichológiai jellemzőit a játékban. 

A szociológia a játék fejlődésének hátterét, a gyermek életkörülményeit, a családok 
szervezetében bekövetkezett változásokat vizsgálja. Külön tanulmányozza a játékkal 
kapcsolatos szociológiai természetű problémákat, a játék szocializációs hatását, az új értékek 
megjelenését a játékban. A régészet és a művelődéstörténet vizsgálja a régi idők játékait. A 
néprajz, a folklorisztika ugyancsak kutatja a gyermekjátékokat és arra törekszik, hogy a régi 
és a mai játékok kulturális és társadalmi vonatkozásait, kultúrtörténeti összefüggéseit feltárja. 
Az etológia, vagyis az állatok viselkedésével foglalkozó tudomány tanulmányozza az állatok 
játékát, jelentőségét, az eltéréseket és az azonosságokat. A pedagógia felvázolja a modern 


nevelési axiómákat, törvényszerűségeket és értékeket, amelyeket hasznosíthatunk. 

3. A játék megítélése a különböző történelmi korokban 


A gyermekek játékai minden történelmi korban foglalkoztatták a nagy gondolkodókat. Már az 
antik világ ismert filozófusai is írtak műveikben a játékkal kapcsolatos nézeteikről. Annak 
szerepét elsősorban az állam érdekeinek alárendelve határozták meg. Platón (i.e. 427-347) 
például az Állam című munkájában a törvényhozók kötelességének tartja a játékok 
gyermek begyakorolja azokat a tevékenységeket, amelyekre majd felnőttként szüksége lehet. 
Arisztotelész (i.e. 384-322) a Politika című művében részletesen ír arról, hogy milyenek 
legyenek a gyermekek játékai, azok legfontosabb feladatát pedig ugyancsak a későbbi, komoly 
életre való felkészítésben látta. Azt is olvashatjuk nála, hogy a játék nem szabad, hogy túl 
fárasztó legyen, de az sem tanácsos, hogy nagyon kényelmes legyen. Ouintilianus (?35-116) a 
játék fontosságát hangsúlyozza, és hangot ad annak a felismerésének, hogy a gyermekkor 
alakítható időszak, éppen ezért nem szabad kihasználatlanul hagyni. Azt javasolja, hogy hat- 
hét éves korig csak játékszerű tevékenységeket kell a gyermeknek szervezni. A játékot a tanítás 
fontos eszközének tartja. Rávilágít a játék és a tanulás kapcsolatára. Azt gondolja, játék közben 
sokat tanul a gyermek, mert a játék maga a tanulás (Maszler, 2002). 

A későbbi korokból meg kell említenünk jó néhány neves államférfit, bölcsészt, filozófust, 
pedagógust, akik nagy gondolkodóként nem restelltek olyan témákhoz is nyúlni, mint a 
gyermekek játéka. Nem hagyhatjuk figyelmen kívül Szent Ágoston, Luther, Rousseau, Kant, 
Fröbel vagy Rudolf Steiner játékról vallott nézeteit. 

Szent Ágoston (354-430) nem igazán volt képes megérteni a gyermekkort, de ez a középkori 
felfogás általánosnak tekinthető. Ebben a korban a játékról vallott nézeteket alapvetően 
meghatározta magáról a gyermekről kialakított kép. A 16. század előtt a gyermekkor, mint 
különálló fogalom, nem létezett. Azt mondhatjuk, hogy gyakorlatilag a gyermekről nem igazán 
vettek addig tudomást. A 12. század előtti korokból elvétve találni gyermekábrázolást a 
középkori művészetben, ezért ebből is arra lehet következtetni, hogy egyszerűen nem volt hely 
a gyermek számára. Csak egy hosszú folyamat eredményeként vált egyértelművé, hogy a 
gyermek nem kicsinyített felnőtt (7észabó, 2003). A játékot akkor még fölösleges, haszontalan 


tevékenységnek minősítették, a gyermeki léhaságot, könnyelműséget, lustaságot látták benne. 


A 16-17. századtól azonban a gyermekre és magára a gyermekkorra egészen másként 
tekintettek már. Kezdték felismerni a gyermekkor jellemzőit, sajátosságait, a gyermek igényeit 


is. A. Comenius (1592-1670) már sokat foglalkozott a műveiben a hatéves kor előtti időszak 

elemzésével és értékelésével. Tőle származik az első kisdedneveléssel kapcsolatos pedagógiai 
szakkönyv, az Anyaiskola, melyet szülőknek szánt. Ebben kifejezésre juttatja, hogy a szülők 
feladata a gyermek tevékenységi vágyának kielégítése, és ebben nem szabad a gyermeket 
korlátozni, ,, /.../ hanem inkább módot kell adnunk arra, hogy állandóan tevékenykedjen [...] , 
segítenünk kell rajta, hogy ésszel tegyen mindent, s minden cselekvésből mintát kell adnunk." 
Ő volt az első, aki a játékszerek osztályozásával is foglalkozott már. Az első évekre a ringatást, 
tapsolást, éneklést, csörgők használatát ajánlja, amelyek a gyakorló játékok közé sorolandók. 
A 2-4. életév között a közösen végzett mozgásos játékoknak kell szerephez jutniuk. Ezek a 
játéktípusok a szabályjátékok közé tartoznak, és a testi erők fejlesztése mellett az erkölcsöt is 
nemesítik. Comenius megfogalmazza a játékosság elvét, és a játékot nemcsak 
kisgyermekkorban tartotta fontosnak, hanem ifjú korban is, hiszen ,, /.../ a játék éppúgy használ 
a test egészségének, mint a lélek gyarapodásának, [...] úgy kell játszani, hogy játékaink a 
komoly tevékenységeknek előjátékai legyenek." 

J. J. Rousseau (1717-1778) a természeti nevelés híve. Szemléletében fontos helyet kap a játék 
és a mozgás, mivel a neveltet képessé kell tenni arra, hogy , érezze a szabadságot 
mozdulataiban". 

A 18. században bekövetkezett társadalmi, valamint technikai fejlődés eredményeként komoly 
változások mutathatók ki az iskoláskor előtti nevelésben is. Ebből a korból meg kell említeni 
Friedrich Fröbelt (1732-1852), aki a gyermekkert — Kindergarten — elméletének és 
gyakorlatának kidolgozója volt. ,, /.../ módszerének középpontjába a gyermek ,, munkáját", a 
játékot állította, s azt mint a gyermek legalapvetőbb, és ezért bátorítani, támogatni hivatott 
tevékenységét határozta meg — a játéktevékenységről és a játékszerekről való gondolkodásnak 
a közgondolkodásban való megjelenéséhez is jelentős lendületet adott" (Tészabó, 2003, 19. o.). 
Fröbelnél a játéknak elsősorban nevelési szempontból van jelentősége. A játék nevelő hatásai 
közül kiemeli a munkaszeretetre nevelést, melyet összekapcsol a vallásos neveléssel, de az 
értelmi és erkölcsi erők fejlesztésében is hangsúlyozza a játék szerepét. Fröbel felismeri a közös 
játékban rejlő lehetőségeket, és sürgeti a játszóterek létrehozását is. A különböző 
tevékenységekhez eszközöket biztosít, melyeket adományoknak nevez /labda, golyó, kocka 


stb./ (Kovács és Bakosi, 2005). 


A 19. század második felétől a gyermek, a gyermekkor jelentőségének felismerése újabb 
területeket vont be a pedagógiai gondolkodásba. Fröbel munkássága révén a játékról vallott 
nézeteket alapjaiban változtatta meg. Ugyanebbe az irányba hatottak a korszak szellemi 


mozgásai is (Tészabó, 2003). A 19. század végi gyermeklélektani kutatások eredményeként 

egyre inkább a játékra irányul a figyelem. A tekintélyelvű, konzervatív pedagógiára való 
ellenreakcióként megjelennek különböző reformpedagógiai irányzatok, melyekben kisebb- 
nagyobb hangsúllyal ott van a játék (Maria Montessori, Célestin Freinet, Rudolf Steiner - 


Waldorf pedagógia). 

4. A játékelméletek és azok csoportosítása 


A tudományos élet képviselőit tehát régóta foglalkoztatja a gyermek játéka, annak különböző 
játéktevékenységei és az ezekkel összefüggésbe hozható elméletek. Ezeket a játékelméleteket 
csoportosíthatjuk aszerint, hogy a játékot milyen tevékenységként vagy jelenségként 
értelmezik, valamint, hogy annak milyen funkciót tulajdonítanak (Maszler, 2002). Ezek között 
lehetnek természetesen átfedések is, így a kategorizálásuk sem mindig egyértelmű. A 
különböző tudományágak képviselői más és más oldalról vizsgálják a játékot. A biológus a 
játék keletkezését kutatja és azt, hogyan viszonyul az az egyén és a faj életéhez. A pszichológus 
vizsgálódásainak középpontjában többek között az áll, milyen lelki folyamatok kísérik a 
játékot. Az esztéta arra összpontosít, hogy van-e kapcsolat a játék és az esztétikai élet gyönyörei 
között. A pedagógus pedig mindezekre támaszkodva hangoztatja a játék nevelő értékét, és segít 
abban, hogyan, milyen úton lehet a gyermek játékát úgy terelni, hogy az a nevelési célok 


elérését szolgálja (Szemere, 1907). 


Mindezekből következik, hogy megkülönböztetünk: 
- . biológiai, 
- esztétikai, 


- . pszichológiai és pedagógiai játékelméleteket. 
4.1. Biológiai játékelméletek 


A biológiai játékelméletek képviselői elsősorban biológusok. Elsőként megemlíthetjük 
Lazarus (1824-1903) berlini egyetemi tanárt, aki az ú.n. üdülés elméletében (Erholungstheorie) 
foglalkozott a játék értelmezésével. Ebben kimondja, hogy a játék üdítő tevékenység. Ez az 
elmélet azonban nem a gyermekek játékából indul ki, hiszen a kisgyermek nem üdülés céljából 
játszik. Talán ennél sokkal jobban segít bennünket a gyermek játékának megismerésében az 
erőfölösleg elmélet, melynek legnagyobb képviselője a 19. században Spencer Herbert (1820- 
1903) volt. A játékot egy olyan ösztönös tevékenységként értelmezi, amely a felesleges energia 
levezetésében játszik szerepet. Azt mondja, hogy a játék fiziológiai oka az erőfölösleg 
(Szemere, 1907). 

A 19. század végéről származik a svájci tudós, Karl Groos (1861-1946) kétkötetes 
monográfiája, a , Die Spiele der Tiere" és a , Die Spiele der Menschen". Ebben egy új elméletet, 
a gyakorlás elméletét (Einübungstheorie) dolgozza ki, és azt vallja, hogy a játék a felnőttkori 


tevékenységek, a komoly élet előkészítője (Szemere, 1907). 

E. Claparéde (1861-1946) szerint a nevelő az, akinek biztosítania kell a gyermek sajátos 
tevékenységének kifejlődését, ezáltal pedig lehetővé válik, hogy a gyermek felkészülhessen a 
felnőtt életre. Maga Claparéde is a begyakorlás elmélet híve, de kiegészíti azzal a 
megállapítással, hogy a játék maga is serkentője a növekedésnek, előmozdítója az idegrendszer 
fejlődésének, sőt, bizonyos időre megtisztíthat egyes emócióktól, kedélyhangulatoktól, 
indulatoktól is. 

S. Freud (1856-1939) szerint a gyermek játékait a nemi ösztönök vezérlik. A játékban mindent 
átélhet, amit az életben nem valósíthat meg. 


ere 


Koncepciójának alapja Rousseau nézeteire vezethető vissza: ,,/.../ hagyjuk a gyermeket 


önállóan cselekedni, és magát módja szerint kifejezni". A játék fő funkciójának nem az 


ismeretszetrzést, hanem az érzékszervek fejlesztését tartja (Maszler, 2002). 
4.2. Esztétikai játékelméletek 


A játékok megválogatásában nem szabad figyelmen kívül hagyni az esztétikai szempontokat 
sem. A gyermek a legfogékonyabb korát éli, ezért egyáltalán nem mindegy, mit adunk a kezébe, 
hiszen az első benyomások nagyon meghatározóak. Ha ezek az első benyomások csúnyák, 
akkor a gyermek ízlése helytelen irányba fog fejlődni és csorbul szépérzéke (Szemere, 1907). 
Az esztétikai játékelméletek képviselői a játéknak egy-egy tulajdonságára fókuszáltak, és azt 
vetették össze a művészettel. Kiemelkedő alakjai: C. Götze, K. Lange vagy Rudolf Steiner. 

C. Götze azt vallja, hogy ,,/.../ a spontán önkifejezés lehetőségét biztosítani szükséges a 
gyermek számára, nemcsak a játék révén, hanem különféle művészi tevékenységekkel is", mint 
pl.: a rajzolással, festéssel, bábjátékkal, nyelvi játékokkal, és még gyermekhangszeren való 
játékkal is. 

K. Lange /1855-1921/ a játék társadalmi szerepét hangsúlyozza, azonban kiemeli, hogy a 
gyermek az ösztöneit nem tudja kielégíteni, ezért kárpótolja önmagát a játékkal. Elméletében 
megfogalmazza, hogy a játék és a művészetek kapcsolatban vannak egymással, mert közös a 
jellemzőjük: a célnélküliség. 

Rudolf Steiner /1861-1825/, a Waldorf-pedagógia megalapítója kiemeli, hogy a nevelőnek a 
gyermeki természet törvényszerűségeit nem szabad figyelmen kívül hagynia. A gyermek kritika 
nélküli utánzó, ezért fontos számára ingergazdag környezetet biztosítani, ahol a játéknak és a 
művészi tevékenységnek helye van, ilyen pl.: a dramatikus játék, a szavalás, a színjáték 


(Maszler, 2002). 

4.3. Pszichológiai és pedagógiai játékelméletek 


E csoport képviselői nagy jelentőséget tulajdonítottak a játéknak, hiszen meglátták annak 
fejlesztő hatását. 

Usinszkij (1824-1870) azt vallja, hogy a játék a valóság tükrözése. A valóságban szerzett 
tapasztalatok hatással vannak a gyermek játékára, melyeket a fantáziája segítségével elevenít 
fel, egészít ki. 

Sz. L. Rubinstein (1889-1960) a játék és a munka közötti összefüggést vizsgálja. A munka 
gyermekének tartja a játékot, és kiemeli a személyiség fejlődésére gyakorolt hatását. 

A. N. Leontyev (1903-1979) felfigyelt a játék több sajátosságára is, a játéknak három lényeges 
vonását emeli ki: 

- A játék motívumát a folyamatban kell keresni. 

- A gyermek elsődleges tevékenysége a játék. 

- A játékok fejlődésében szabályszerűség van (pl. a szerepjátékból fejlődik a szabályjáték). 

J. Piaget (1896-1980) szerint a játék az alkalmazkodás két alapfolyamata: az asszimiláció (az 
énhez való hasonítás) és az akkomodáció (a rajta kívülihez való idomulás) közötti egyensúly 
eltolódásával magyarázható. A gyakorló játék, amely az élet első másfél évében jellemző, az 
érzékszervi mozgásos értelem szintjének felel meg, de ez még nem tekinthető tiszta, csupán 
funkcionális asszimilációnak. A tiszta asszimiláció a szimbolikus játékkal veszi kezdetét. A 
szimbolikus játék a képzetek segítségével megvalósuló értelem kialakulását segíti elő. A tiszta 
asszimiláció: szimbolikus asszimiláció; általa a gyermek a valóságot önmagához hasonítja, 
tapasztalatainak megfelelően áthangolja. Miller szerint a játék ezen a szinten a tapasztalatok 
újrakódolása, helyzetek, történések megértése, ismeretek elrendezése a játékos áttételek 
kódnyelvén. Mérei továbbviszi ezt a gondolatot és azt mondja, hogy a szimbolikus játéknak 
gyermek más megoldást nem talál (Fodor, 1974, 1023. o.). 

Nagy László (1857-1931) a hazai gyermektanulmány kiemelkedő képviselője a gyermek 
kimeríthetetlen játék tartalmát az érzéki benyomás és a képzelet érdekirányító hatásának 


összekapcsolásával magyarázza (Maszler, 2002, 16. o.). 

5. A játék sajátosságai 


A gyermekek játékát megvizsgálva, szólnunk kell annak sajátosságairól is. A játék 
mindenekelőtt örömforrás. A játéköröm abból fakad, hogy a játék önmagáért való (Kovács és 
Bakosi, 2003, 45-48). A gyermek azért játszik, mert játszani jó. Mindig az örömöt keresi 
benne. A gyermekek mindenhol képesek bármivel játszani. A játék erős és kellemes érzelmi 
állapotot hoz létre bennük. Az átélt kellemes élményt nagyon jó újra eljátszani, akár többször 
is. A játék során a gyermek igazi örömöt érez. Azt is meg kell említeni, hogy a felhalmozott 
feszültségeit jó a játékkal levezetheti. Csak addig fontos a gyermek számára, csak addig okoz 
örömet neki, amíg a feszültséget a játékkal le nem vezette. A kellemetlen élménytől való 
megszabadulás is örömmel tölti el a gyermeket (Maszler, 2002). 

A gyermek a játékát komolyan veszi. Olyan erős benne ilyenkor az illúzió, hogy szinte 
azonosul a játékban felvett szerepeivel. Ilyenkor a tárgyak is a játékban betöltött funkciójukban 
élnek. A gyermek azonosul a szereppel vagy a maga választotta tevékenységgel. (Kovács — 
Bakosi, 2005, 22.) Teljesen beleéli magát a különböző szerepeibe. Képes anyuka, apuka, orvos, 
fodrász, de akár valamilyen állat is lenni. Megszemélyesíti a szerepet, a játékban a szerepbeli 
nevére hallgat, teljes komolysággal éli bele magát a szerepjátékába (Maszler, 2002, 24. o.). A 
játéknak tehát komolysága van. 

A játékra a gyermeket és a felnőttet egyaránt a belső feszültsége készteti. Feszültséget 
kiváltó tényező az általános aktivitás szükséglete, például a mozgásigénye. Ha a gyermek nem 
mozoghat kedvére, akkor ennek a kielégítetlenség érzésnek következményei lesznek a gyermek 
magatartásában. További feszültségkiváltó tényező a kíváncsiság, a kutató késztetés, az , én 
akarom" csinálni, az , én idézem elő" motívum, valamint a nyerni, győzni akarás feszültsége is, 
amely a kisiskoláskor környékén jelentkezik (Maszler, 2002). 

Az, hogy a felnőtt önként játszik, teljesen egyértelmű. Ő döntheti el, hogy akar-e játszani, és ha 
igen, mivel és mennyi ideig. A gyermekek esetében jóval árnyaltabb a kép e tekintetben, hiszen 
náluk a cselekvés szabadsága jóval korlátozottabb. 

Ugyanakkor a felnőtt kulcsszereplő a gyermek játékában, hiszen ő teremti meg annak objektív 
és szubjektív feltételeit egyaránt. Ő biztosítja ahhoz az eszközöket, a helyet, az időt, a meghitt, 
nyugodt légkört, valamint az élményeket is. Ez utóbbiak sajnos gyakran kevésbé pozitívak. A 
kisgyermeknevelőknek, az óvodapedagógusoknak rendelkezniük kell a gyermekneveléshez 
kapcsolódó szaktudományos ismeretekkel, tisztában kell lenniük a különböző játékfajták 
sajátosságaival, pedagógiai funkcióival és szeretniük kell játszani. ,, Csak az az óvónő értheti 


meg a gyerek játékát igazán, és csak az tudhat megfelelő viselkedést tanúsítani, aki maga is 

szeret játszani. Akkor képes átérezni azt az örömöt, amit a játék az óvodásnak nyújthat, ha 
beleéli magát a gyerek játékhelyzetébe. Ez a megértés és együttérzés azonban nem alakul ki 
pusztán érzelmi alapon, ehhez az is szükséges, hogy mindazok az ismeretek, amelyeket az óvónő 
a gyermek fejlődéséről és a játékról elsajátított, s amely információkat az egyes gyerekekről 
szerzett, mélyen beépüljenek a tudatába" (B. Méhes, 2018, 13. o.) 

A gyermek játékcselekvése szabad és önkéntes abban az értelemben, hogy ő választhatja 
meg, hogy mit és hogyan játsszon, abbahagyhatja, és amikor kedve van, újra kezdheti azt 
a játékot. Viszont, ha a gyermeknek van kedve a játékhoz, de mi nem engedjük játszani, mert 
sietnünk kell vele valahová, és öltöznie kell, akkor majd a ruhájával fog játszani (Maszler, 
2002). 

A gyermek a játékban játéktudattal rendelkezik. A különféle játékhelyzetekben játszó, 
tevékenykedő gyermek tudatában van annak, hogy mi a valóság, és mi a játék. Bár a valóság és 
a képzeleti kép keveredik a gyermek játékában, mégis a gyermek tudatában a kettő külön él. A 
legfontosabb sajátossága a játéknak, hogy fejlesztő hatással van a személyiségre. Fontos, hogy 
mit tesz a gyermek a játékban, de ugyanolyan meghatározó, amit a játék tesz a gyermekkel 
(Maszler, 2002, 24-25. o.). 

A játék során fejlődnek a gyermek testi, értelmi és szociális képességei is. A játék egy olyan 
speciális tevékenység, amelynek révén a gyermek először élheti át az együttműködést, a 
kockázatot, az alkotóképességet. Ennek segítségével ismeri meg az őt körülvevő világot, annak 
törvényeit és felépítését. A játék hozzájárul a gondolkodás, a mozgás, a beszéd fejlődéséhez 
is. , Megtanítja kezelni a csalódást és az örömöt, erősíti céltudatosságunkat, akaraterőnket, az 
önmotivációt, segít rátalálnunk saját egyéniségünkre, kedvezően hat az empátiánkra. A játék 


közben összhangba kerül a fej, a kéz és a szív" (Clouder és Nicol, 2007, 12. o.). 

6. A játék fejlődése 


Nagy boldogság átélni egy gyermek fejlődését a születése pillanatától. Ott lenni mellette nap 
mint nap, és látni, hogyan lesz egyre ügyesebb. A gyermek játéka is óriási fejlődési utat jár be. 
A kisgyermeknevelők ugyancsak kiváltságos helyzetben vannak, hiszen ők azok, akik a 


gyermek játékának a segítői az érési folyamatban. 


Most vegyük sorra, hogy a játéknak melyek a csírái, milyen fejlődésen megy keresztül, míg 
végül elérkezik abba a fázisba a gyermek, hogy a társaival is játszani tud! 

A játék a gyermek fejlődésével párhuzamosan változik, szoros összefüggést mutat fejlődésének 
alakulásával. 

A játék kezdete a kéz ügyesedésével, a fogás megjelenésével indul. A kéz latin jelentéséből, a 
, manus" szóból ered a manipuláció, ami kézzel végzett műveletet jelent. A kéz mozgásai adják 
a manipuláció alapját, melyhez szükséges a látás- és a mozgásfunkció kapcsolata is (Maszler, 
2002). A gyermek a harmadik-negyedik hónapban fedezi fel a saját kezét, és kezdi keresni a 
tekintetével, figyeli annak mozgását. Ekkor indul meg a manipuláció és 10-12 hónapos korra 
teljesedik ki. Másféléves korra fokozatosan megszűnik annak önálló jellege és beépül a 
bonyolultabb műveletekbe. Érdeklődésének a középpontjába kerül a saját keze, ujjai és a 
csuklójának a mozgása. Ha nem találja a szemével, akkor keresni kezdi. Így fejlődik a szem és 
a kéz koordinációja, ami ahhoz kell, hogy hamarosan már képessé váljon arra, hogy egy 
meghatározott tárgy felé tudjon nyúlni, és meg is tudja azt fogni (Pikler, 1978). A kisgyermek 
tehát napról-napra ügyesebbé válik. 

A gyermek először a saját testét fedezi fel, ezután következik az őt körülvevő világ 
megismerése. Érzékei kifinomulnak, egyre tudatosabban mozog. A játéknak is ehhez kell 
igazodnia (Clouder — Nicol, 2008). 

6 hónapos kor előtt, ha a gyermek kezébe adunk egy tárgyat, az csak addig létezik a számára, 
amíg a látóterében van. Amint kikerül onnan, megszűnik létezni a gyermek számára. A kezében 
lévő tárgyat sokáig csak nézi, majd tapogatni kezdi. Az egyik kezében tartja a tárgyat, a másik 
kezével meg is érinti azt. Megfogja, elengedi, ez az ő első játékainak az egyike. Így ismerkedik 
a különböző tárgyakkal, például a csörgővel vagy a rágókával. Erősen markolja, majd 
összenyomja a gumiállatkát. Érdekes számára annak puhasága is. Gyakran a szájába is veszi 
ezeket, így szerez tapasztalatot azok ízéről, hőmérsékletéről, valamint a formájáról (Pikler, 


1978). 

A játékcselekvés akkor veszi kezdetét, amikor a gyermeknél kialakul az érzékszervi-mozgásos 
koordináció. 

6 hónapos kor után már megvan a gyermekben a tárgy állandó létezéstudata. Ezt onnan tudjuk, 
hogy már keresni kezdi a tárgyakat és utánuk is nyúl. 

Az első játékok, ahogy már fent jeleztem, a különböző gumifigurák, rágókák, csörgők, 
játszókendők, frottír labdák, hordó- és kockasor elemek, üreges játékok. A csecsemő 
számára azok a tárgyak érdekesek, melyeket könnyen kézbe vehet, változatos formájúak, 
méretűek és kellemes tapintásúak. Ezeket szájába is veszi, nyalogatja, rágja, a kezével 
kapargatja, egyik kezéből a másikba teszi. Egyre kifinomultabbá válik a mozgása. Ezután már 
ütögeti is a tárgyakat, olykor csúsztatja, rázogatja is azokat, összeütögeti, egyiket megpróbálja 
a másikba rakni. Utána nyúl a tárgyaknak, odakúszik hozzájuk. Ekkor már nem csupán a kézzel 
és a tárggyal végzett manipuláció a fontos, hanem egyre inkább a tárgy kerül a fókuszba, az 
válik vonzóvá. 

Amikor összeütögeti a tárgyakat, szereti, ha azoknak hangja is van. A kisebb tárgyat a nagyobba 
teszi, vagy egymásba rakja. Rázogatja, ide-oda pakolgatja őket. Eleinte csak két tárggyal 
játszik, majd egyre többel (Maszler, 2002). A manipuláció során a gyakorlás öröme, 
valamint az , én csinálom öröme? jellemző. A csecsemőnek örömöt jelent, hogy zajt tud 
kelteni, hogy ez az ő cselekvésének az eredménye (Korintus-Nyitrai-Rózsa). A manipuláció 


azonban még nem tekinthető játéknak, csak a játék alapjának. 


A gyermek első játékainak formái: 


- . játék a saját testtel, melynek révén a gyermek megismeri a saját testét; 

- . játék tárgyakkal — a manipuláció explorációval kísért — a gyermek megismeri a 
környezetében lévő tárgyakat; 

- . a felnőtt játékai a gyermekkel — a kommunikáció testi szinten megy végbe. Ilyen játékok 
a tapsoltatók, tenyérjátékok, ujjszámolók, arcsimogatók, csikizők, ringatók, hintáztatók, 


lovagoltatók. 
A kisgyermek játék közben nagyon tevékeny, kielégíti mozgás és cselekvésvágyát, gazdagítja 


ismereteit, tapasztalatait. A világ megismerésének egyik eszközeként a játékban megismeri a 


tárgyak tulajdonságait és azt, hogyan lehet azokkal játszani. 

A játék során feloldódnak a benne lévő feszültségek, közben fejlődik a gyermek fantáziája is. 
A gyermek azért játszik, mert abban örömét leli. A játék belső késztetésből fakadó, örömet 
nyújtó tevékenység. 

A hanggal való játékról is fontos szót ejteni! Izgalmas folyamat, ahogyan a gyermek beszélni 
tanul, ahogy magába szívja a hallottakat és utánozni kezdi azokat. Az elsajátítási folyamatban 
nagy jelentősége van többek között a hangszínnek, a hangmagasságnak, a hangnemnek, a 
fogékonyságnak. A beszélt nyelv szépségét a ritmusban, az ismétlésekben, a szókincs fokozatos 
bővítésében találja meg. A dal, a mondóka, később pedig majd a mese is fogékonnyá teszi a 
gyermeket a nyelv iránt. A keze ügyesedésével párhuzamosan utánozni kezd bennünket, először 
a mozdulatainkat, aztán beindul a nyelvelsajátítási folyamat is nála, a hangok utánzásával. Ez 


is játék (Clouder és Nicol, 2008). 
6.1. A felnőtt szerepe a gyermek játékának kezdetekor 


Nem mellékes a szülők és a pedagógusok szerepe a manipuláció kialakulásában. Nem mindegy, 
hogy mit, milyen tárgyakat teszünk a gyermek látóterébe. A felnőtt az, aki közvetett formában 
a tárgyi cselekvés irányítója azzal, hogy különböző tárgyakat ad neki. Ugyanakkor közvetlen 
irányító is annyiban, hogy meg is mutatja a gyermeknek, hogyan kell az eszközzel 
tevékenykedni. ,, A felnőttek fokról-fokra megismertetik a gyermekkel a tárgyak társadalmilag 
kidolgozott hasznát, megszervezik a gyermek cselekvéseit. E folyamatban a manipuláció egy 
magasabb szintű tevékenységbe megy át" (Maszler, 2002, 30. o.). A gyermek játszókedvét 
fokozhatja a felnőtt, ha szeretettel teli, meghitt légkört biztosít számára, ahol biztonságban 
érezheti magát. 

Az első év vége felé a gyermek cselekvései egyre összetettebbé válnak, és már egyre több 
tárggyal tevékenykedik. Már nem csak az új cselekvésformák próbálgatása a jellemző, hanem 
a begyakoroltak célszerű alkalmazása is. 

Amikor a gyermek már tud járni, a legkedvesebb játékai közé bekerülhetnek a tologatható 
teherautók, talicskák, babakocsik. Ezekben babát vagy építőkockákat is tologathat (Rónainé, 
1994). 

Másfél éves korban a gyermek fokozódó önállósága következtében a világ kitágul előtte, 
figyeli a környezetét, az idősebbekkel együttműködik, rácsodálkozik mindenre, rengeteg új 
hatás, élmény éri. Mozdulatokat, műveleteket kezd utánozni, mindezt nagyon egyedi módon 
teszi. A tevékenységet már a funkció öröméért gyakorolja (Maszler, 2002). 

Másfél-két éves kora körül jelenik meg a szimbolikus játék. Érzékszervi mozgásos sémát 
ismételget, először tárgyak nélkül. A cselekvéseit képes tárgy nélkül eljátszani. Majd a játéka 

úgy fejlődik tovább, hogy a cselekvéseit mással, tárggyal végezteti már el. Aztán másnál látott 
viselkedést fog utánozni, például hajat fésül. Végül pedig egy tárgy végzi ugyanezt, a baba fésül 
hajat. 

A második életévtől a gyermeknél egy újszerű örömöt lehet felfedezni, ez pedig az , én 
akarom? csinálni, , én idézem elő". A gyermek próbálgatja önmagát. Már felismeri, hogy ő a 
felnőtthöz képest kicsi, ennek ellenére, szeretné utánozni őt. 

A játék során az eszközök használatában egyre ügyesebb. Utánozza a felnőtteket és már 
eljátssza, amit a környezetében lát. Játszik a babával, főz, vasal, autót vezet (Maszler, 2002). A 
babát eteti, fürdeti, pelenkázza, pont úgy tesz, mint az édesanyja vagy a kisgyermeknevelő. 


Leutánozza annak mozdulatait (Rónainé, 1994). 


A harmadik életévben már nem csupán a művelet, hanem a szerep is felfedezhető a játékában, 


ami már szabályokat is tartalmaz. 


A játékában három alkotóelemet fedezhetünk fel: 


- . művelet, 
- szerep, 


- . szabály. 


Ez már valódi játéknak tekinthető (Maszler, 2002)! Ebben a korban már a szerepjátékban 
megfigyelhető, hogy a gyerekek kiosztják egymás között a szerepeket, megbeszélik egymás 
között, ki az anya, a doktor néni vagy a kisgyerek. Bővülnek a játék kellékei is (Rónainé, 1994). 
A felnőttek tevékenységét és a környezetében élők közötti kapcsolatokat utánozza. A valóságos 
tárgyakat pedig szimbolikusan játékeszközökkel helyettesíti (Maszler, 2002). 

A három-hatéves gyermek legfontosabb játéka a képzeleti- vagy alkotójáték, melynek 
különböző fajtái léteznek. 

A gyermek játéka az élményekből táplálkozik. Pozitív és negatív élményei visszatükröződnek 
a játékában, aminek témáját tehát az általa átélt történések, megszerzett tapasztalatok adják. 
Az óvodáskor végén, a hatodik — hetedik életévtől kezdődően fokozatosan megjelenik a 
gyermeknél a szabályjáték, és annak különféle fajtái válnak dominánssá, mint például a 


társasjátékok, testnevelési és sportjátékok (Vargáné, 2010). 

6.2. A játék kialakulásának összefoglalása 


- . 6 hónapos kor előtt: a gyermek megfogja a tárgyat 

- . 6 hónapos kor után: már kialakul benne a tárgy létezéstudata, megjelenik a manipuláció 
- . 1,5 éves kor: funkcióöröm 

- . 2 éves korban: , én akarom" csinálni 

- . 3 éves korban: a képzeleti- vagy alkotójáték jelenik meg: 

- . művelethangsúlyos 

- . szerephangsúlyos 

- . szabályhangsúlyos játékok 


- . kisiskolás kor: a győzni akarás a jellemző 

7. A játék fajtái 


A játékfajtáknak többféle csoportosítása létezik. Maszler Irén (2002) osztályozása szerint ezek 
a következők: 

A játék alapja a manipuláció. A manipuláció jelentése: kézzel végzett művelet, amely a manus 
(kéz) szóból származik. 

- Képzeleti-alkotójátékok: szerep, művelet, szabályelemekkel: 


- . művelethangsúlyos játékcselekvések: gyakorlójáték, építőjáték, konstruáló játék, 





barkácsolás-modellező játékok, 
- . szerephangsúlyos játékcselekvések: szerepjáték, bábozás, dramatizálás-színjátszás, 


- . szabályhangsúlyos játékcselekvések: népi játékok: mondókák, dalosjátékok, mozgásos 





játékok (pl. futó-, fogójátékok). 
- Szabályjátékok: 
- . értelmi képességet fejlesztő játékok, 
- . mozgásos szabályjátékok, 
- . vegyes szabályjátékok. 
- Számítógépes játékok (Maszler, 2002, 35. o.). 


7.1. Képzeleti - alkotójátékok 
7.1.1. A gyakorlójátékok 


A 0-2 év között, csecsemő- és kisgyermekkorban a gyakorlójáték a legjellemzőbb tevékenységi 
forma. A gyermek kezdetben csak figyeli a játékot, majd megfogja, de ez még csak a játék 
csírájának tekinthető. A játék akkor veszi kezdetét, amikor már önmaga végzi a tevékenységet, 
felfedezi környezetét és ebben örömét leli. A gyermeki játék tulajdonképpen a saját testének, 
hangjának, mozdulatainak a felfedezésével indul. Ahogy a gyermek egyre ügyesebbé válik, 
egyre bonyolultabb műveletek végrehajtására képes, úgy fejlődik a játéka is. Különböző 
anyagokkal, tárgyakkal játszik, manipulál. Ennek feltétele a fogóreflex, valamint a szem- és 
kézkoordináció kialakulása. 

,, Gyakorlójátéknak azt a játéktevékenységet nevezzük, amikor a gyermek a valóságos cselekvés 
csak egy-egy műveletét tudja elvégezni és ezeket ismételgeti, aminek hatására készségei 
fejlődnek" (Maszler, 2002, 60. o.). A játékban az ismétlésnek van a legnagyobb szerepe. A 
sokszori ismétlésnek köszönhetően a gyermek mozgása egyre rendezettebb lesz, finomabbá 


válik az eszközhasználata. Miközben játszik, megismeri a tárgyak tulajdonságait, az őt 

körülvevő világot. Szép gondolatokat olvashatunk Szemere Samu 1907-ben megjelent 
tanulmányában: 

,, Tökéletlenül, fejletlen képességekkel jövünk a világra, de a természet maga gondoskodott 
nevelő eszközről: megteremtette a fiatalkort, illetőleg a játékokat. A játék tehát nem véletlen, 
közömbös jelenség, nem is csak kedves ajándék, mit a természet az élet hajnalának 
megédesítésére szánt, hanem messzevágó, az egész életre kiható funkció, komoly célú 
berendezés, melyet a természet hímes ruhába öltöztetett s vonzóvá tett, különböző gyönyörök 
bájával. A játékban kapják első nevelésüket az érzékszervek, itt tanul alkalmazkodni szem és 
fül. A játék révén fejlődik az izomérzék, tügyesedik kéz és láb, így jön létre a tétova mozgásoknak 
pontos koordinációja bizonyos konkrét célok elérésére. A játékban szerzi meg a gyermek a 
beszélő szervei fölötti uralmat. Játszó kísérletezésben, xexperimentáláss-ban (Preyer) tanulja 
a gyermek megismerni az őt körülvevő tárgyakat; kezébe veszi azokat, megnézi minden oldalról, 
mozgatja ide-oda, szétbontja, összeteszi; ily módon nyeri első világismeretét. Játékban tárul fel 
előtte az érzelmek világa: az önbizalom, a bátorság, a rend, a harmónia [...] " (Szemere, 1907, 
136. o.). 

A gyakorlójáték főként a bölcsődés korú gyermekeknél figyelhető meg, de az óvoda 
kiscsoportosainál szintén jelen van. Amikor a gyermek már 5-6 éves, a gyakorlójáték csak a 
konstrukciós vagy szerepjátékok részeiként figyelhető meg, illetve a mozgásos játékok néhány 
formájánál (pl.: labdázás, szökdelés ugráló kötéllel). Piaget szerint azonban az ismétlésen és 
gyakorláson alapuló tevékenységek egyáltalán nem csak az első két életévhez köthetők. Nézete 
szerint a gyermekkorban ezek továbbra is jelen vannak akkor, amikor a gyermek egy újabb 
képességet szerez, sőt még a felnőtteknél is megfigyelhetők ilyen, gyakorláshoz kötött 
tevékenységek (Piaget, 1978). 


7.1.1.1. A gyakorlójáték fajtái 


- . Egyszerű gyakorlójátékoknak nevezzük azokat a játéktevékenységeket, amikor a gyermek 
a képesség gyakorlásának öröméért ismételgeti az összefüggéseiből kiemelt bizonyos 
viselkedéseket. Ilyen, amikor tárgyakat rakosgat ki és be, vagy a papírra firkál. 

- . Piaget megkülönböztet cél nélküli kombinációs játékokat is. Ez összefügg részben az előző 
fajta játékkal, a különbség annyi, hogy már nem csupán elemek ismételgetését hajtja végre 
a gyermek, hanem már új, játékos kombinációkat használ minden előzetes cél nélkül. Ide 
azokat a gyakorló játékokat sorolhatjuk, amikor a gyermek felépít valamit, majd lerombolja, 


aztán egyenként visszarakja. 

- . A játék fejlődésének következő szakaszában megjelenő gyakorlójátékokat célvezérelt 
kombinációkkal jellemzi Piaget. Például, amikor a gyermek meghatározott színek vagy 


nagyság szerinti sorrendet állít fel a kockarakosgatásnál (Sztöckert, 2011, 59-60. o.). 


Az alapján, hogy a gyermek ismétléseken alapuló gyakorlójátéka mire irányul, 


megkülönböztetjük: 


- . a hang és a beszéd játékos gyakorlását, 
- . a mozgást gyakorló játékokat, 
- . eszközök és játékszerek rakosgatását, 


- . különböző anyagokkal történő játékokat (Lakauer, 1997, 25. o.). 


A hangokkal és szavakkal folytatott gyakorlójáték a beszédkészség fejlődésének egyik 
meghatározó eleme. Minél többet hall a gyermek beszélni a környezetében, annál hamarabb és 
többet játszik majd a hangokkal, a szavakkal, és annál könnyebben fejlődik beszédkészsége. 
A mozgást gyakorló játékok során a különféle mozgások gyakorlása jut kifejezésre. Ez a 
játéktípus főként a kétéves gyermekekre jellemző, de az óvodásoknál is megfigyelhető, sőt az 
sem ritka, hogy kisiskolás korban is felbukkan. A játékos mozgást mindig ugyanolyan formában 
ismétli a játszó gyermek, többnyire valamiféle maga alkotta szabály szerint. A nagyon 
mozgékony gyermekekre jellemző leginkább a mozgásos játék. A játék addig szerez örömet a 
gyermeknek, ameddig az valamilyen nehézséget okoz a számára. 

Az eszközzel való játéknál az eszközök pakolása, rakosgatása jelenti az öröm forrását. Ez a 
legszínesebb, a legváltozatosabb gyakorlójáték. Színességét, változatosságát az eszközök, és a 
velük végezhető műveletek sokfélesége biztosítja. A gyermekek a tárgyakat tapogatják, 
nyomogatják, forgatják, rakosgatják egymásra, sorba, egymásba. Manipulálással egy sor 
műveletet tanul meg a gyermek a kezével végezni: fogni, emelni, letenni, összeilleszteni, dobni, 
gurítani, nyomni, csúsztatni, lökni stb. Ennek révén aztán ügyesednek az ujjai, a keze, 
megismeri a különböző anyagokat, a tárgyak tulajdonságait. 

Az anyagokkal való játék legismertebb formája a homokozás, de ide sorolható a vízzel, a hóval, 
a kaviccsal, a papírral, vagy a gyurmával való játék is. E gyakorlójáték nemcsak a gyermekek 
kedvelt játéka, hanem még a felnőttek kedvelt szabadidős elfoglaltságai között is előfordul 
(például a tóban, a folyóban, tengerben történő játékok, víz fröcskölése, kavicsok gyűjtögetése- 


dobálása, víz öntögetése, fröcskölése, gyurma nyomkodása). 

A gyermek gyakorlójátéka hat az érzelmi életére, közben fejlődik kézügyessége, finommotoros 
koordinációja, a gyermek általa fedezi fel a körülötte lévő világot. Ez a játékfajta vezet el a 
legegyszerűbb funkciók gyakorlásától az anyagokkal, különböző tárgyakkal végzett 
tevékenységeken keresztül a konstrukciós és szerepjátékokig (8. Méhes, 1993). 


7.1.2. Az építő- és konstruáló játékok 


Építő- és konstruáló játékról beszélünk, amikor a gyermek különféle elemekből, a 
környezete tárgyaiból, esetleg félkész eszközökből építményeket, tárgyszerű alkotásokat hoz 
létre játékához vagy csupán az alkotás öröméért. Ekkor gyakorlatilag félúton van az alkotás és 
a munka között. Azért tekinthetjük ezt játéknak, mert magában hordozza a játék olyan elemeit, 
mint például a képzelet. Itt megjelenik a tárgyak helyettesítése vagy a kitalált alkotások képzete. 
A konstruálójáték legfontosabb pedagógiai értéke az, hogy a gyermeket a kreativitásra nevelt. 
Emellett fejlesztő hatással van a problémamegoldó gondolkodásra, a képzeletre, a kitartásra, a 
szociális képességekre, az önállóságra, a manualitásra és az esztétikai érzékre is (Kovács és 
Bakosi, 2005; B. Méhes, 1993). 

A konstruáló- és építőjátékok a gyakorlójátékból fejlődnek ki, gyakran a manipulációs játékok 
spontán folytatásai. A gyermekek rakosgatják az építőelemeket, és véletlenül létrejön egy 
alakzat, ami emlékezteti őket valamire, aztán ezt meg is nevezik. Így keletkeznek az első 
konstrukciók. A következő fázisban már egy meghatározott céllal konstruálnak a gyerekek. Már 
megtervezik azt, hogy mit akarnak építeni. 

A konstruáló- és az építőjátékok közötti különbségre a játék során felhasznált eszközök és az 
azokkal végezhető műveletek világítanak rá. Az építőjátékok az egymásra tevést, illetve az 
egymás mellé helyezést teszik lehetővé. Nem szükséges, hogy ezeket egymásba lehessen 
illeszteni. A lényeg, hogy a gyermek kapcsolódás nélkül illeszti az építőkockákat egymáshoz. 
A sajátosságát éppen ez adja. Az építőjátékok eszközei a különféle térmértani testekből álló 
elemek, amelyekből házat, tornyot, kertet, garázst és egyebeket tudnak építeni a gyerekek 
(Maszler, 2002). Míg a két-hároméves gyermekeknél ezek az építőelemek minden változtatás 
nélkül szerepelnek a játékaikban, addig egy következő fejlődési szinten már azt tapasztaljuk, 
hogy ezek az építőelemek fokozatosan kiegészülnek más helyettesítő tárgyakkal is. A játék 
során felhasználnak állat- és emberfigurákat vagy barkácsolhatnak különböző tárgyakat is, 
melyeket bevonhatnak az építéseikbe. 

A konstruáló játékoknál a legfőbb jellemző ugyanakkor, hogy gyárilag készített félkész 


elemekkel játszanak a gyermekek (pl. Lego, Jáva). Ezek pedig semmilyen másfajta eszközzel 

nem kombinálhatók. (Maszler, 2002). Ilyenkor a gyermekek egy rajz, minta vagy a saját 
elképzelésük alapján hoznak létre alkotásokat. 

A konstruálójáték egyik legjellemzőbb válfaja a barkácsolás, mely nem annyira a bölcsődés 
korosztályra, hanem sokkal inkább az óvodásokra jellemző. Ilyenkor különböző anyagokból 
készítenek alkotásokat, elsősorban a játékukhoz, de dekorációs céllal is (Kovács és Bakosi, 
2005). 

,, Barkácsolásnak nevezzük azt a játéktevékenységet, amikor a gyermek anyagok és szerszámok 
segítségével különféle tárgyakat készít, vagy a cselekvésnek azt a formáját is, amikor nem a 
játékeszköz készítése a gyermek célja, hanem magának a tevékenységnek, az alkotásnak, az új 
létrehozásának az öröméért végzi a gyermek a tevékenységet" (Maszler, 2002, 65. o.). 

A barkácsolásnál a gyermekek különböző anyagokat használhatnak fel, mint például papír, 
textil, fonal, fa, bőr, kavics, fém, műanyag. Családi séták alkalmával is jellemző a gyerekekre 
a gyűjtögetés. Gondoljunk csak arra, hogy az erdei kirándulások alkalmával mi mindennel 
rakhatják tele a kosárkáikat! Ilyenkor sok kincset adhat nekünk a természet. Különféle állati és 
növényi eredetű anyag válhat a barkácsolás kellékévé. A gyűjtögetés, majd az alkotás során 
arra is lehetőség nyílik, hogy a gyermekek megismerjék ezeknek az anyagoknak a 
tulajdonságait. 

A barkácsoláshoz szükség lesz különféle szerszámokra is. Itt mindig vegyük figyelembe azt, 
hogy milyen korosztállyal barkácsolunk. Gondosan válasszuk ki a megfelelő szerszámokat és 
tanítsuk meg a gyermekeknek ezek helyes használatát! Mutassuk be nekik, hívjuk fel a 
figyelmüket arra, hogy itt nagyon kell egymásra és magunkra is figyelni! Ha erre megtanítjuk 
őket, akkor a gyermekekkel bátran belevághatunk a barkácsolásba. Hangsúlyozni kell azonban, 
hogy ezen játéktevékenységeknek csak egy kis hányada vihető be a bölcsődébe (Maszler, 
2002). 


A barkácsolás fajtát: 


- . Játékeszköz készítés 
- . Ajándékkészítés, díszítés 
- . Tárgyak készítése 


7.1.3. A szerepjátékok 


A gyermek a környezetében élők megfigyelése nyomán szeretne egyre több mindent egyedül 
csinálni, éppen ezért el kezdi utánozni a felnőtteket. Képzeletével kipótolva eljátssza a 
különböző élethelyzeteket, az általa látottakat, majd kibővíti azokat, végül pedig más 

gyerekeket, esetleg felnőtteket is bevon a játékába (Clouder és Nicol, 2007). A szerepjáték, 
ahogy arra az elnevezésből is következtethetünk, az a játék, amikor a gyermekek valamilyen 
szerepet játszanak el. A szakirodalomban erre a fajta játékra különböző elnevezéseket találunk, 
attól függően, hogy annak melyik sajátosságára fókuszálva elemezték azt. Így aztán 
találkozhatunk a fantázia-, a szimbólum-, az utánzó-, a projekciós vagy az alkotójáték 
elnevezésekkel is. 

A szerepjáték az óvodáskor legjellemzőbb játéka, de kezdeményeit már a bölcsődében is 
megfigyelhetjük. A gyermek szerepjátékai az élményeiből fakadnak. A szűkebb és tágabb 
környezetében élő felnőttek tevékenységeit, és az azok közötti kapcsolatokat alkotja újra. A 
játék témáját a gyermek a valóságból meríti tehát, ugyanakkor gyakran előfordul, hogy 
meseszereplők vagy mozzanatok is megjelennek, mint a beszélő állatok vagy a csodás 
átváltozások, halottak életre keltése (Mérei és V. Binét, 1993). ,, A szerepjáték lényegében — a 
többi játékformához hasonlóan — önmagáért való aktív tevékenység, amely valamilyen belső 
feszültséget csökkent, és ebből a feszültségcsökkenésből származik a játék öröme" (B. Méhes, 
1993, 37.o.).A szerepjáték kialakulása hosszú fejlődési utat jár be, ami a gyakorlójátékban 
gyökerezik, onnan indul el különböző stációkon keresztül. A legkisebbeknél a manipuláció 
fogja össze a történést, a cselekvés hordozza a témát. A nagyobbaknál már nem a 
manipuláció öröme, hanem a tárgy a domináns. A játékban a tárgyak sugallják a szerepeket. 
A legnagyobbaknál (nagyóvodások) pedig már a szerep hordozza a témát. Doktor néni, 
szerelő, tűzoltó akar lenni, s a gyermek ehhez igazítja a játékát. Ekkor már nem lehet a szerepet 
egy cselekvéssel helyettesíteni vagy egy tárgy által hitelesíteni. Itt már a játékban a szerep csak 
a társas kapcsolatok rendszerében érvényesül. Csak akkor lehet valaki piaci kofa, ha vannak 
vásárlói (Mérei és FV. Binét, 1993, 132. o.).A szerepjáték indítékai nagyon eltérőek lehetnek. A 
gyermek a kellemes és a kellemetlen élményeiből meríti a játékához a témát. Ezekben a 
játékokban a gyermek újraélheti ezeket az élményeket, de a vágyait is kifejezésre juttathatja. 
Az érzelmek újbóli átélését, az öröm és a bánat, a félelmek, a harag, a konfliktusok feloldását 
is lehetővé teszi a gyermek számára ez a játékfajta.A szerep ezekben a játékokban 
sokféleképpen jelenhet meg. D. B. Elkonyin a szerepet nevezte meg a játék lényegi elemének, 
és e köré rendezte a játék többi vonását. A gyermek játékában azt értjük szerepfelvételen, 
amikor a gyermek a felnőttek vagy más élőlények, esetleg mesebeli szereplők különböző 
szerepeiből a képzelete segítségével egyes műveleteket vagy szereptöredékeket emel ki 
(Kovács és Bakosi, 2005, 104-105. o.). 

A gyermekek szerepjátékára jellemzőek a ,,mintha-helyzet?-ek. Az élénk gyermeki 


képzeleterő segítségével a gyermek sajátos  játékhelyzeteket teremt, amelyben 

tulajdonságokkal ruház fel különböző tárgyakat, szereplőket. A játékban minden lehetséges. 
Gyakran a gyermek azt játssza el, amit átélt, és ahogyan ő valóban átélte. De úgy is 
eljátszhatja, ahogyan szeretné, hogy megtörténjen a valóságban. A gyermek a felnőtteket 
utánozza, így az utánzás révén megtanulja, elsajátítja azok viselkedését. Ha a szülei vele 
szépen, nyugodtan beszélnek, akkor ő is így fog játszani a babájával. Ha azonban azt 
tapasztalja, hogy a szülei ingerülten beszélnek vele, dühösek rá, akkor a játékában ez 
visszatükröződik majd (Velkey, 1984). 

A szerepjáték nagy jelentőségű a személyiség fejlődésében, hiszen általa a gyermek értelmi, 
érzelmi és szociális képességei is fejlődnek. Ez utóbbi esetében ki kell emelnünk, hogy e 
játékfajtának nagyon fontos szerepe van a szociális kapcsolatos alakulásában. Ez az a 
játéktípus, amelynek keretén belül a gyermekeknek a legtöbb alkalmuk nyílik arra, hogy a 
társas viselkedés különböző formáit gyakorolják, továbbá a szerepjáték során elsajátított 


szabályok és normák a további életük különböző színterein is útmutatóként szolgálhatnak. 


7.1.3.1. Mik kellenek a gyermek szerepjátékának kibontakozásához? 


Az egyik legfontosabb feltétel az élmény. A szerepjáték forrásai a gyermek jó és rossz 
élményei egyaránt lehetnek. A családban sajnos ez utóbbiból is részesülhet bőven. Éppen ezért 
van a bölcsődében és az óvodában dolgozó pedagógusoknak kiemelten fontos feladata e téren 
is. A gyermekeket pozitív élményben kell részesítenünk! Annak a gyermeknek, akinek kevés 
élményt biztosítanak, a játéka is szegényes lesz. Nagyon fontos, hogy korának és fejlettségi 
szintjének megfelelő meséket halljon, hogy gyakran kiránduljon a családdal, a bölcsődében 
színes, változatos foglalkozásokban részesülhessen, hogy legyen minél több alkalma a 
körülötte lévő világot megismerni! Arra azonban ügyelni kell, hogy élményből se legyen túl 
sok, mert az akár káros is lehet, hiszen nem tudja a gyermek azokat mind feldolgozni. 

Az élmények nyújtása mellett az is nagyon fontos, hogy biztosítsunk elég időt és helyet, 
valamint eszközöket a szerepjáték kibontakozásához! Legyen babakonyha, ahol főzhetnek, 
a fiúknak játszósarok, ahol szerelhetnek! Sok helyen látni a fodrászüzlet kellékeiből is jó 
néhányat. Ezekkel is nagyon szeretnek játszani a gyermekek. A babázáshoz szükségük lesz a 
babák mellett babaruhákra, babakocsira, etetőszékre, fürdetőkádra, konyhai kellékekre. A fiúk 
szerepjátékához elengedhetetlen az építőjáték, az autó. A személy- és teherautókon kívül 
legyenek a csoportszobában munkagépek is! Mindkét nemnél megfigyelhetjük, hogy a doktor 
néni vagy a doktor bácsi fel-felbukkan a játékaikban, éppen ezért, orvostáskáról sem szabad 


megfeledkeznünk a bölcsődei és az óvodai játékok beszerzése során (Lakauer, 1997)! 

7.1.4. Népi játékok 


A játék az emberiség egyik legrégebbi és legegyetemesebb sajátossága. Nélkülözhetetlen az 
emberi társadalomban. A játékokban visszatükröződnek egy kultúra értékei, normái. A magyar 
nép játékkészlete az egyetemes játékkincs szerves része. Számtalan hasonlóságot lehet 
felfedezni az egyes országok játékai között, hiszen a játék indítéka minden gyermekben, 
függetlenül attól, hogy a világ mely részén él, ugyanaz. A játék nemzetközisége ellenére 
azonban minden nép hordoz a játékában valamiféle egyediséget, nemzeti sajátosságot. A 
különböző néprajzi csoportokat elsősorban a történeti sors és a földrajzi környezet alakítja. Ez 
utóbbi meghatározza a játékszerek anyagát is. A magyar gyermek játéka tükrözi az itt honos 
növény- és állatvilágot, az itt élők foglalkozásainak tárgyait, műveleteit, történelmi múltunkat, 
hiedelmeinket (N. Bartha és mtsai, 1937). 

, A gyermekjátékok egy meghatározott életkori csoportnak a természeti és társadalmi 
környezettel való, minden külső kényszert nélkülöző, nem produktív, ikonikus jellegű, térben és 
időben szakadatlanul megnyilvánuló akciósorozata, amelynek elsődleges, noha gyakran 
implicit célja az individuum kultúrától (társadalmi csoporttól) való füigggőségi rendszerének 
kialakítása. Egyszerűbben fogalmazva: a játék a kultúrával való azonosulásnak, a kulturális 
adaptációnak, a szocializációnak fizikai és ideológiai objektivációja " (Dömötör, 1990, 539. 
o.). 

A népi játék azoknak a játékoknak az összefoglaló elnevezése, amelyek a nép széles körében 
írásbeli rögzítés nélkül születtek, szóbeli előadás és játék útján terjedtek és terjednek ma is, és 
alakulnak tájanként némi eltérést mutatva (Maszler, 2002). Antal László szerint: ,, A népi játék 
az emberiség mozgásos és művészi megnyilatkozásának formája; költészet, ritmus, dallam, 
szöveg, cselekmény vagy funkció komplex megjelenése, amelyre az alapelemek bizonyos 
állandósága mellett az átalakulás, rögtönzés és az örök megújulás a jellemző" (Antal, 2002, 
36. o.). Mi magyarok óriási kultúrkinccsel rendelkezünk a népi játékok terén. Ezek gyűjtésének 
kezdetei a 19. század végéhez köthetők. Kiss Áronnak köszönhetjük a Magyar gyermekjáték 
gyűjteményt, amely 1891-ben jelent meg. 48 megye 201 tanítója és tanítónője segítette azt az 
országos játékgyűjtési mozgalmat, melynek eredményeképpen megszületett a több mint ezer 
játékot tartalmazó hiánypótló mű. Kiss Áron gyermekjáték gyűjteménye hatására az 1891-es 
kisdednevelési törvény a népi játékokat beemeli a kisdednevelés rendszerébe, valamint azok 
bekerülnek a népiskolai oktatás programjába is (Tészabó, 2011). 

A népi játékok hosszú idő alatt formálódtak olyanná, amilyennek ma ismerjük őket. A régi 


időkben a paraszti kultúrákban a gyermekek beleszülettek egy olyan családi milióbe, ahol a 

kezdetektől fogva körülvette őket a népi játék. Ringatták, bölcsődalokkal segítették álomba 
merülni, ölbéli játékokkal szereztek neki örömöt. A falun nevelkedett gyermekek a játékok 
segítségével fedezték fel a körülöttük lévő világot, sajátították el a különböző tevékenységeket 
(Tamásiné, 2010). 

Az elmúlt század "50-es, "60-as éveire a társadalomban bekövetkezett változások nyomán a 
hagyományos falusi közösségek is felbomlottak. Az idősebb generációk már nem tudták átadni 
tudásukat a fiatalabbaknak, hiszen azok nagy része városra költözött. Szinte alig maradtak 
többgenerációs családok. Ezek a folyamatok természetesen a népi játékok elsorvadását is 
magukkal hozták. 

A 20. század vége felé azonban egyre inkább felmerült az újratanulás igénye. A népi kultúra 
felé először a fiatal értelmiség és a nagyvárosi fiatalok fordultak (Kósa, 1984). Mai világunkban 
a megszülető gyermekeknek ugyanúgy szükségük van a különböző népi játékokra, a születésük 
után közvetlenül az ölbéli játékokra, mint a régi időkben. A daloknak, a mondókáknak a 
kezdetektől fogva jelen kellene lenniük a kisgyermekek életében. Legelőször az édesanyák 
feladata lenne, hogy a gyermekeiknek énekeljenek, altatót dúdoljanak, ölbéli játékokat 
játsszanak velük. Sokáig ezek mintha feledésbe merültek volna, hiszen sajnos még mindig sok 
gyermek úgy nő fel, hogy ezek a játékok kimaradnak az életükből (Dsupin, 2015). 

Örömmel üdvözöljük azonban azokat a hiánypótló országos mozgalmakat, mint például a 
Kerekítő vagy a Ringató, amelyek ölbéli játékokra hívják a szülőket a gyermekeikkel, és mára 
óriási népszerűségnek örvendenek mindenhol. Itt kell megemlítenünk a Balatoni Katalin által 
megálmodott Így Tedd Rá! programot, amely hazánkban és a határon túl is egyre nagyobb 
népszerűségnek örvend. Ebből is érzékeljük, hogy ezekre óriási igény mutatkozik. Ma már a 
kisgyermekes családoknak egyre több lehetőségük van arra baba-mama klubokban, 
játszóházakban, kézműves foglalkozásokon és egyéb helyeken, hogy megismerkedjenek a népi 
kultúra világával (Jakobi, 2011). 

A bölcsődékben és az óvodákban 1s ott a lehetőség és a feladat, hogy a kisgyermeknevelők és 
az óvodapedagógusok a mindennapok részévé tegyék a népi játékokat. 

Most sorra veszem, hogy a népi játékoknak milyen csoportosítása létezik, aztán kiemelem 
azokat, amelyeket a bölcsődében és az óvodában is alkalmazhatunk. 

Az elmúlt században a népi játékok többféle rendszerezésére tettek kísérletet a kutatók. A 
rendszerezés alapja a szöveg, a dallam, a térforma, az életkor, a földrajzi elhelyezkedés, a 
játékcselekmény, valamint a játékmag volt. A játék rendszerbe foglalása azonban nem könnyű 


feladat, elsősorban azok nagy száma és tartalmi, formai változatossága miatt (Gazda, 2008). 

Lázár Katalintól, a Magyar Tudományos Akadémia Zenetudományi Intézetének igazgatójától 
származik a játékok új típusrendje. 


Ennek megfelelően megkülönböztetünk: 


- . eszközös játékokat (tárgykészítő, eszközös ügyességi, sportjellegű), 

- . mozgásos játékokat (ölbéli játékok, ügyességi és erőjátékok, fogócskák, vonulások), 

- . szellemi játékokat (szellemi-ügyességi, beugratások, kitalálós, rejtő-kereső, tiltó), 

- . párválasztó játékokat (párválasztó körjátékok, leánykérő játékok, párválasztó társas 
játékok), 

- . mondókákat (természet, nővény, állat, egyéb hangutánzó, csúfolók, bölcsődalok), 


- . kiolvasókat, kiszámolókat (7Tamásiné, 2010). 


A gyermekek életében nagyon fontosak azok a játékos tevékenységek, amelyeket a felnőttek 
játszanak velük születésüktől fogva. Ezek ölbéli játékok néven váltak ismertté. Általában a 
gyermek világra jöttétől 3-4 éves koráig alkalmazzuk ezeket. Szorosan kapcsolódnak a 
gyermekkel kapcsolatos gondozási feladatokhoz, az ő neveléséhez, kísérői lehetnek a 
fürdetésnek, a tisztába tevésnek, az etetésnek, az altatásnak. A 20. században bekövetkezett 
társadalmi, gazdasági változások hatására a paraszti kultúrák felbomlásával, a népi kultúránk 
átörökítési folyamata is megszünt. Nagymértékben megváltozott napjainkra az anyaság képe és 
ideálja is. A családokban a népi játékok jelenléte az elmúlt század végére gyakorlatilag 
minimálisra csökkent. Ezeket a játékokat a régi időkben a nagycsaládokban játszották, így adták 


át azokat egymásnak az egyes generációk, az idősek a fiataloknak (Jakobi, 2011). 


Manapság azonban a nagymamák és édesanyák közül csak kevesen ismernek ölbéli játékokat. 
A gyermek fejlődése szempontjából pedig jó volna, ha már kisded korától fogva fokozatosan 
ismerkedhetne meg a társas együttjátszás élményével. Az édesanya ritmikus mondókákkal 
ringathatja álomba a gyermekét, mosolyt csalhat gyermeke arcára, ha mondókákkal ismerteti 
meg a testével, aztán a környezete tárgyaival. A ritmus kellemes élményekkel párosul. Ezekből 
az ölbéli játékokból a gyermek a feléje áradó szeretetet fogja megtapasztalni. Még nem is érti a 
beszédet, de már ekkor örömforrást jelentenek számára ezek a dalok, mondókák. Zeneiségük 
szabályos mozgásra készteti a gyermeket, így aztán erősödik az izomzata, az élményből 
fakadóan pedig fejlődik az értelme. Ezek segítségével ismeri meg a testét, környezetét, és ezek 


hozzájárulnak ahhoz is, hogy beilleszkedjen a társadalomba (Gazda, 2008, 161. o.). 

A gyermeki élet legtermészetesebb velejárója a zene és a hozzá kapcsolódó játékos mozgás. 
Kodály Zoltán a következőkre hívja fel a figyelmünket írásában: ,, 4 gyermek ösztönszerű, 
természetes nyelve a dal, s minél fiatalabb, annál inkább kívánja mellé a mozgást. [.../ A zene 
és a testmozgás szerves kapcsolata: az énekes játék a szabad ég alatt — ősidők óta a gyermek 
életének legfőbb öröme. Ez ősi játékok fenntartása elsőrendű kulturális és nemzeti érdek. Aki 
nem játszotta gyermekkorában a játékokat, annyival is kevésbé magyar." (Bartók és Kodály, 
1957) 

A bölcsődében és óvodában alkalmazható népi játékok közül elsősorban ki kell emelni a 
mozgásos játékokat, először is az ölbéli játékokat. Gazda Klára csoportosításában ezek 
dajkarímek, mondókák és dalocskák néven kerültek egy kategóriába. Ezeknél a mozgás a 
központi elem, a mozgás elvégzése a játék lényege és célja. A régi falusi közösségekben a 
gyermekek születésétől jelen volt ez a játékfajta. 

Ezekben a játékokban két személy vesz részt, ami arra ad lehetőséget, hogy a kettejük közti 


érzelmi viszony, a kötődés, a bizalmi kapcsolat tovább erősödhessék. 


7.1.4.1. Az ölbéli játékok további alcsoportjai: 


- Arcsimogatók: 

Ezek a kisgyermek és a felnőtt első közös játékai. A felnőtt (édesanya, édesapa, nagymama, 
nagypapa, testvér stb.) simogatással, csiklandozással kísért egy-két soros mondókái, melyek 
megnyugvást adnak a gyermeknek. A bölcsődében, sőt még az óvodában is gyakran 


alkalmazhatjuk ezeket. A nagyobbacska gyermekeket az ölünkbe ültetjük, majd cirógatjuk az 


arcát. 
Ciróka, maróka, 
Mit főztél? Kását. 
Hová tetted? Pad alá, 
Megették a kiscicák. 
- Ujjasdik: 


Ezeket a játékokat gyakran összekapcsolják a tenyeresdivel, és még a nagyobbaknál, főként az 
óvodában is találkozunk velük. A kisgyerek ujjait a hüvelykujjtól indulva kiszámoljuk, majd a 
tenyerébe köröket rajzolunk, végül pedig az ujjakkal a gyermek karján felfelé szaladva, jól 


megcsiklandozzuk a hónalját. 


, Ez elment vadászni, 

Ez meglőtte, 
Ez hazavitte, 
Ez megsütötte, 
Ez az icike-picike mind megette! 
Kerekecske, gombocska, 
Hová szalad a nyulacska? 
Zöld erdőbe, zöld mezőbe, 
Erre, erre, erre, 
Ide szalad a nyulacska!" 
(Dömötör, 1990, 578. o.) 


Néha tenyércsiklandozás előzi meg az ujjkiolvasást: 


, Van egy kertecske, 
Közepibe nyulacska. 
Ez meglátta, 
Ez meglőtte, 
Ez megfőzte, 
Ez megette, 
S ennek nem maradt semmi, 
Azért maradt kicsike." 


(Gazda, 2008, 167. o.) 


- Kézcsipkedős játékok: 

Egy közkedvelt játék a csip-csip, csóka. Nemcsak a kisbabával játsszák, hanem a nagyobb 
gyermekeknél is megfigyelhetjük, hogy ezt egymással játsszák. 

A játék menete: 

A mutató- és nagyujjuk közé csípik egymás kézfején a bőrt és kezüket az ének ritmusára fel-le 


himbálják. A , hess!" szóra aztán heves mozdulatokkal legyezni kezdik egymást (Gazda, 2008): 

Csip, csip, csóka 
Magyar népdal 

Csip, csip, csó-ka, vak var - júcs - ka, ko-mám-asz-szony ké-re-ti a 
ESSSEKHCEEKEEECE 
sze - ke - rét, nem ad-ha-tom o - da, tyú-kok ül-nek raj - ta. 
http://dalok.theisz.hu/?Ypagezsongárid-CsipCsipCsoka 
- Tapsoltatók: 


Ezeknél a játékoknál az édesanya vagy a pedagógus az ölébe veszi a gyermeket, két kis 


csuklóját megfogja, és tenyerét ritmikusan összeütögeti, közben ezt dúdolja vagy mondja: 


,, Tapsi, baba, tapsi! 
Tapsi, tapsi anyának, 
Perecet hoz fiának. 
Tapsi, tapsi apának, 
Bábut hoz a babának" 
(Gazda, 2008, 169. o.). 


- Ökölütögetők: 
Eleinte a felnőtt irányításával, aztán később már egyedül is jól tudja a gyermek ezeket az 


ökölütögető játékokat játszani. Ezek közül az egyik legkedveltebb az alábbi mondóka: 


Töröm, töröm a mákot, 
Sütök vele kalácsot, 
Ica tolla motolla, 


Neked adom Jancsika! 


- Karon hintáztatók: 


A hátán fekvő kisbabát a két karunkra fektetjük és énekelve ringatjuk: 

Hinta, palinta, 
zöld erdőbe madárka, 
mivel megyünk utána? 


Síppal, dobbal, nádihegedűvel. 


- Lábon hintáztatók, térden lovagoltatók: 
A felnőtt a lába fejére, magával szembe ülteti a csecsemőt, két kinyújtott karját megfogja, vagy 


a térdére emeli, a hóna alá nyúl, és a mondóka ütemére hintáztatja, illetve lovagoltatja: 


, Gyi, gyi, lovam, Barassóba! 
Mit veszünk Lajoskának? 
Csengőt-bongót a nyakára, 
Nyírfavesszőt a likára. 
Gyí, te lovam, gyi, gyi, gyi" 
(Gazda, 2008, 170. o.)! 


- Állni, járni tanítók: 
Nagy öröm a családban, amikor a gyermek mozgásfejlődése már ott tart, hogy ha még 


bizonytalanul is, de már áll, vagy jár. Ilyenkor ezzel a játékkal tovább biztathatjuk a gyermeket: 


Áll a baba, áll, 
Mint a gyertyaszál! 


Jár a baba, jár, 
Mint a kismadár! 
Édesanyja karosszéke 


Nem messze van már. 


- Csitítók, vigasztalók: 
A síró gyermeket az édesanyja vagy a pedagógus mondókával vigasztalhatja meg: farkassal, 
ördöggel ijesztgeti, de hogy a védelmet is érezze, el is bújtatja, feje búbjáig betakarja előlük, 


vagy ígérettel csitítgatja: 

, Hallgass! 
Megeszen a farkas! 


Kisgyermekem, hallgass el. 


Jő az ördög seprűvel! 
Téged bizony el nem rak, 


Úgy elbússz, hogy meg nem kap. 


Fakakas, bújj a likba, ott hallgass! 
Kata, Kata, két garas 
Neked adom, csak hallgass!" 
(Gazda, 2008, 164. o.) 


- Altatók: 
Régen az édesanyák a bölcsőben altatták el gyermekeiket. A lábukkal nyomogatták a bölcső 
talpát vagy huzigálták a rákötött madzagot, és közben énekeltek. Az altató dalok közül az egyik 


legismertebb: 

Ten-te, ba-ba, ten - te, a sze-me-det húnyd be, a-ludj, in-gó- bin - gó, 
FEESESÉEEZCHEEHEÉEEEEH 
ki-csi ró-zsa bim - bó! Al-szik az  i-bo-lya, csi-csi-ja, ba-bá-ja. 


7.2. A szabályjátékok 


Az óvodáskor végének, de legfőképpen a kisiskoláskornak egyik legjellemzőbb játékfajtája a 
szabályjáték. Ennél a szabály és annak betartása motiválja a gyermeket, ez okoz számára 
örömet a játékban. Meghatározó jelentősége van a szabálynak és minél inkább komolyan veszi 
azt a gyermek, annál izgalmasabb számára a játék. Már a szerepjátékokban is ott rejlik a 
szabály, de ezekben csupán másodlagos jelentőségű." Szabályjátékoknak nevezzük azokat a 


játékokat, amelyeket a szabályok pontos betartásával játszunk. Ezek a szabályok előre 





? http://www.jgypk.hu/mentorhalo/tananyag/Jatekpedagogia/47 szablyjtk.html (Letöltés: 2020. december 5.) 

meghatározottak. A játék cselekménysorozata verseny formájában történik (Maszler, 
2002, 97. old.). A játék komolyságát is a szabály eredményezi. A szabályjátékok alapját pedig 
a szabálytudat biztosítja. Ennek legfejlettebb szintje 6-7 éves kor körül kezd kialakulni a 
gyermekekben, vagyis jellemzően ekkor jelenik meg az életükben ez a játékfajta. ,, A valódi 
szabálytudat lényege annak ismerete, hogy a szabály közös megegyezésen alapul, kölcsönös 
megegyezéssel megváltoztatható és mindenkire kötelező annak betartása. A szabályok tehát 
olyan előírt cselekvésmódok, korlátok, amelyek magából a játék tartalmából származnak (nem 
külsődlegesek), kötelező jellegűek és legalább két személyre vonatkoznak. A szabályjátékok 
egyik lényeges eredménye a szabálykövető magatartás elsajátítása. "? 

A szabályjáték addig tartható fenn, amíg az abban résztvevők a szabályokat betartják. A szabály 
több dologra is vonatkozhat egyszerre. Vonatkozhat egy helyre, ahol a játék történik, ami lehet 
egy pálya vagy egy bizonyos formájú tábla. A szabály vonatkozhat a játék időtartamára, 
meghatározott mozdulatokra, de szövegre vagy eszközre is. Sok esetben a játékban résztvevők 
száma is meghatározott (Maszler, 2002, 98. old.) 

A szabályjátékok kiválasztásánál figyelembe kell vennünk a gyermekek életkorát, mivel a 
szabálykövetés fokozatosan alakul ki a gyermekekben. A szabályjátékok feltétele, hogy a 
gyermekek megértsék a szabályokat, azaz egyfajta intellektuális fejlettségi szinten kell lenniük. 
Rendelkezniük kell a decentrálás képességével — azaz tudni kell igazodniuk az általános 
szabályokhoz. A frusztrációtűrésük is elengedhetetlen feltétele a játéknak. A szabályjáték 
főként kisiskoláskortól jellemző játékforma a gyermekek életében. Ekkor jellemzően már 
érdeklik a kisiskolásokat a szabályok, képesek azokat megérteni és betartani. Ez a magyarázata 
annak, hogy ebben az életkorban már főként a szabályokon alapuló és nem a fantázia által 


irányított tevékenységek kerülnek a középpontba." 


7.2.1. A szabályjátékok típusai 


Eredetük szerint megkülönböztetünk átörökített és spontán játékokat. Az átörökített 
szabályok nemzedékről nemzedékre hagyományozódnak át. Ezek a játékok a mindennapi 
élethez, a munkához fűződő vagy akár mágikus, vallási eredetű szokásokat jelenítenek meg. A 


felnőttektől vagy a nagyobb gyermekektől tanulják a kisebbek. 





$http://igyk.pte.hu/files/tiny mce/File/kari. projektek/ut/eigner rebeka zsuzsanna szabalyjatekok alkalmazaas.p 
df (Letöltés: 2020. december 10.) 
$ u. o. 

A spontán szabályok ugyanakkor közös megegyezésre épülő szabályok, amiket akkor találnak 


ki közösen a játékban résztvevők. 


Tartalmuk szerint a szabályjátékokat a következőképpen csoportosíthatjuk: 


- . az értelmi képességet fejlesztő játékok, 
- . mozgásos szabályjátékok, 


- . vegyes szabályjátékok. 


Az értelmi képességet fejlesztő játékok csoportjába soroljuk többek között a különböző 
társasjátékokat, táblásjátékokat, kirakójátékokat, kártyajátékokat, valamint a nyelvi-, logikai-, 
gondolkodtató játékokat. Ezek segíthetik az érzékelés, észlelés, emlékezet, képzelet valamint a 
gondolkodás fejlesztését, és hozzájárulhatnak a gyermekek ismereteinek bővítéséhez. A 
társasjátékok olyan játékcselekvések, amelyekben két vagy több gyermek együttesen játszik, és 
ezek révén a játékosok kombinációs készsége fejlődik. A társasjátékok fő jellemzői, hogy némi 
kockázatvállalással a résztvevők győzni szeretnének, szabadidős tevékenységek, melyek 
szabályai rögzítettek és az értelmi képességeket is fejlesztik. A táblásjátékok tekinthetők a 
legősibb játékainknak. Anyaguk lehet papír, fa, fém, műanyag. Kellenek hozzájuk bábuk, 
figurák, esetleg dobókocka. A kirakójátékok egyik legrégebbi és legismertebb fajtája a Dominó 
játék, amely 28, 36, 45 db két mezőre osztott és 0-tól 8-ig terjedő számok kombinációinak 
megfelelő pontokkal ellátott lapocskákkal játszható. A kártyajátékok már a 9-10. században is 
megjelentek. Ezek meghatározott számú, képekkel, szimbólumokkal ellátott kartonlapok. A 
kártyázás célja a játék öröme, a szórakozás. A játék során szabályokat kell betartani, megjelenik 
a kockázatvállalás és a győzni akarás szándéka is (Maszler, 2002, 106-107. old.). 

A mozgásos szabályjátékok a testnevelési játékok, valamint a dalos és mondókás népi játékok. 
Olyan játékok, amelyek során a gyermekek természetes mozgásokat végeznek (futnak, ugranak, 
dobnak, kúsznak, másznak, csúsznak), és amelyek alkalmával szabályok betartásával 
ösztönözzük a gyerekeket az aktív mozgásra. 

A vegyes szabályjátékok egyszerre fejlesztik az értelmi, valamint a mozgásos képességeket is. 


Ide sorolhatjuk például az , Activity" nevű játékot. 


5 


http:/igyk.pte.hu/files/tiny mce/File/kari projektek/ut/eigner rebeka zsuzsanna szabalyjatekok alkalmazaas.p 
df (Letöltés: 2020. december 20.) 

6 

http:/igyk.pte.hu/files/tiny mce/File/kari projektek/ut/eigner rebeka zsuzsanna szabalyjatekok alkalmazaas.p 

7.3. A számítógépes játékok 


Minden kétséget kizáróan korunk egyik legmegosztóbb játékfajtája a számítógépes játék. A 
legkülönbözőbb vélemények jelennek meg ezzel kapcsolatban. Sokan szeretik, de legalább 
ennyien utasítják el ezeket anélkül, hogy igazán pontos információkkal rendelkeznének róluk. 
Tény, hogy a gyerekek ma már szabadidejük nagyrészét különböző számítástechnikai 
eszközökön folytatott játéktevékenységgel töltik. Hiba lenne azonban nem tudomást venni 
róluk ezek szakmai szempontok szerinti tanulmányozása nélkül. Ahhoz, hogy erről a 
játékfajtáról pedagógiai vonatkozásban hitelesen nyilatkozni tudjunk, elengedhetetlen ezzel a 
témakörrel részletesen foglalkoznunk. 

Azokat a játékokat nevezzük számítógépes játékoknak, amelyeket elektronikus eszközökön 
játszanak. Ezek ma már világszerte óriási népszerűségnek örvendenek gyerekek és felnőttek 
körében egyaránt (Maszler, 2002). 

Történetüket tekintve emlékezetes az 1980-as évek végén megjelenő Game boy- és Nintendo- 
őrület, majd az 1990-es években a PC-k elterjedésével hihetetlen gyorsasággal váltak 
népszerűvé az azokon játszható játékprogramok. Eleinte a Spektrum, Commodore típusú 
gépeken, majd az XT 286-os, 386-os, 486-os gépeken játszhattak kicsik és nagyok egyaránt, 
ezeket követték a Pentiumok, a fekete-fehér monitorokat a színes, egyre finomabb képminőségű 
monitorok, és egymást váltották az egyre újabb játékok is. A számítógépek terjedése hasonlóan 
ment végbe, mint korábban a televízióké és magnetofonoké. Szinte minden rokoni vagy baráti 
társaságban volt valakinek, akinél aztán összegyűlhettek és kipróbálhatták a legújabb 
játékőrületeket. 

A számítógép gyökeresen átformálja a gyerekek életmódját is. Általa a képernyőfüggőség 
ugrásszerűen fokozódik, hiszen a filmnézés a gyerekek többségének egy idő múlva unalmassá 
válik. A számítógép azonban egyéb vonzereje mellett az aktivitásigényt is kielégíti. Nem 
jelenthetjük ki azonban egyértelműen azt, hogy a mai gyerekek életéből a számítógépes játékok 
elterjedésével eltűnne a mozgás, hiszen a gyerekek nagy része továbbra is sportol, de tény, hogy 
a mozgásos tevékenységek mára egyértelműen háttérbe szorultak. Az is látszik, hogy csökkent 
a játékok közösségi jellege. A gyerekek ülhetnek akár együtt is a számítógép mellett, akár 
játszhatnak is ilyen formában együtt, így azt is gondolhatnánk, hogy az örömteli közös játék 
nem tűnik el a gyerekek világából, csak átalakul. Az igazság azonban az, hogy többnyire 
ilyenkor is csak egy, maximum két gyermek nyomogatja a billentyűket, a többiek csupán 


passzív résztvevői a játéknak. A közös játék tehát egyáltalán nem olyan, mint a hagyományos 

körjátékokban, társas- és csapatjátékokban. Szomorú tény az is, hogy mindenképpen nő azon 


idő mennyisége is, amit a gyerekek valóban egyedül töltenek magányos számítógépezéssel.!" 


7.3.1. A számítógépes játékok típusai: 


A számítógépes játékok nem teljesen új játékok, hiszen mondhatnánk, hogy ezek a régi korok 


játékai új köntösben. Azonban legfőképpen a játék körülményei és annak sebessége változott 


meg. A figurákat és a bábukat felváltotta a képernyőn megjelenő szimbólumrendszer (Maszler, 


2002). 


A számítógépes játékok végtelennek tűnő palettáján az alábbi kategorizálás lehet a 


segítségünkre a teljesség igénye nélkül: 


erer 


A játékban akadályokat kell leküzdeni. A feladat általában valamilyen tárgyak 
összegyűjtése és az ellenfelek kiiktatása. Ezek jellemzően áttételes lehetőséget biztosítanak 
az agresszió kiélésére. Az agresszió itt, mint ügyesség jelenik meg. 

Kalandjátékok — Segítségükkel egy képzeletbeli világba juthatnak a játékosok. A játék 
során egy vagy több szereplőt irányíthatnak, közben pedig tárgyakat gyűjtenek és más 
szereplőkkel kommunikálnak. Nem ritkán életszerű szituációkba is kerülhetnek. Ezeket a 
valós élethelyzeteket, a veszélyt kikerülő vagy éppen kialakító szituációkat a játékos maga 
alakítja (Maszler, 2002, 114. old.). 

Szerepjátékok — Ezekben a játékos különböző szerepekbe bújva, azokat eljátszva alakítja 
a történetet. Lehetnek mesehősök, mágikus személyek vagy éppen állatfigurák is. Mesebeli 
történetek szereplői lehetünk. Ezek a játékok sok logikai buktatót, kockázati tényezőt és 
szerencse elemeket is tartalmaznak. 

Stratégiai játékok — Szép számmal vannak közöttük olyanok, amelyek valós, történelmi 
korhűségre törekvő hadijátékokat mintáznak. A háború, a rombolás általában itt is 
megjelenik. Ezeknél a fő feladat az erőforrások gyűjtése, bázisok építése, fejlesztés, 
terjeszkedés, az események közvetett vagy közvetlen irányítása. A stratégiai játékok 
legősibb változata a sakk, de ide soroljuk a népszerű ,, Ki nevet a végén?" vagy a 
,, Gazdálkodj okosan!" táblásjátékokat is, amelyek számítógépes változatban is léteznek 


(Maszler, 2002) 





7 https://core.ac.uk/download/pdf/85131094.pdf (Letöltés: 2020. december 8.) 

- . Szimulációs játékok — A játékos valamilyen közlekedési eszközt (autó, repülő) vagy 
valamilyen képzeletbeli járművet vezet. A játékos képességeinek megfelelően állítható, 
lehet gyorsabban és lassabban is haladni. Sok gyakorlással fejleszthető a játékos 
helyzetfelismerő és reagáló képessége (Maszler, 2002, 115. old.) 

- . Civilizációs játékok — Ezekben a játékokban településeket, városokat, birodalmakat kell 
létrehozni. Konfliktusba kerülhetünk más hatalmakkal, elveszíthetjük a miénket, tönkre 
tehetjük a birodalmunkat, de fel is virágoztathatjuk azt. Ezek a számítógépes játékok inkább 
az idősebb és absztraktabb érdeklődésű gyermekek kedvencei. " 

- . Oktatójátékok — Óriási a kínálat a számítógépes oktatójátékok terén is. Ezek főleg az 
iskolás gyermekek tanulását segítő játékok. Léteznek például ismeretterjesztő sorozatok, a 


földrészeket, a Föld országait, városait megismertető alkalmazások. 


Ezzel természetesen nem fejeztük be a számítógépes játékok fajtáinak felsorolását. Ezek száma 
évről-évre növekszik. Fontos, hogy pedagógusként elsősorban ne elutasítók legyünk, hanem 
kritikus ismerői ennek a területnek is. Jelen írás célja semmiképpen nem valamiféle 
állásfoglalás abban a vitában, hogy áldásos-e vagy inkább szükséges rossz a mai kor gyermekei 
számára a számítógépes játék. Tény, hogy ezek a játékok hamar vezetnek függőséghez és akár 


a gyermekek elmagányosodásához is. 





S https://core.ac.uk/download/pdf/85131094.pdf (Letöltés: 2020. december 10.) 

8. A játék pedagógiai feltételei 


Ahhoz, hogy a gyermekek játéka kibontakozhasson, különböző feltételeket kell 
megteremtenünk. Ezeket két nagy csoportba sorolhatjuk. Az egyik csoportba tartoznak a játék 
objektív feltételei, a másikba pedig a szubjektív feltételek. 


A játék pedagógiai feltételei 


Me ú 


Objektív feltételek Szubjektív feltételek 
- megfelelő hely - a nevelő személyisége 
- elegendő idő - nyugodt, derűs légkör 
- eszközök - élmény 


8.1. A játék objektív feltételei 


A bölcsődében vagy az óvodában a játék tere maga a csoportszoba, illetve jó idő esetén az 
intézmény udvara. A csoportszobát úgy kell kialakítani, hogy egyrészt legyen elég mozgástere 
a gyerekeknek, másrészt különböző sarkok kialakításával biztosítani tudjuk a meghitt, nyugodt 
játék feltételeit is. A gyermekek gyakran választják ezeket a nyugalmasabb pontokat a játékaik 
színhelyéül (Kovács és Bakosi, 2005). A csoportszoba berendezése olyan legyen, hogy a 
különböző játéktevékenységek jól elkülönüljenek egymástól. Legyen elég helye a gyerekeknek, 
egymást ne zavarják! Lehetővé kell tennünk az egyedül vagy kisebb csoportokban játszó 
gyermekek számára, hogy elkülönülhessenek a többi társuktól (Szöckert, 2011). 

A megfelelő játszóhely kialakításánál arra is gondolnunk kell, hogy a kisebb gyermekek még 
szívesen kúsznak-másznak, többet tartózkodnak a szőnyegen négykézláb, mint az asztaloknál 
széken ülve. 

A berendezésnél figyelembe kell venni azt is, hogy azok igazodjanak a gyermekek 
testmagasságához. Ma már teljesen egyértelmű, hogy a csoportszobákban kisméretű bútorok 
vannak. De ez nem volt mindig így. Mindezt Maria Montessorinak köszönhetjük, aki 
reformpedagógiai újításaival a gyermekbútorok terén is korszakváltó volt. A játékokat nyitott 
polcokra tegyük, úgy, hogy a gyerekek könnyen hozzáférjenek! 

Ahhoz, hogy a gyermekek elmélyülten tudjanak játszani, a napirendet úgy kell alakítani, hogy 


mindig jusson elegendő idő a játékra, hogy minél többet és hosszabb ideig tudjanak a 

gyermekek játszani (Rónainé, 1994). A játékfolyamat sok időt igényel. A napirendben a 
játékra kell a legtöbb időt szánni! 

A gyermekek játékának fejlődése nagymértékben függ attól, hogy a felnőttek milyen 
eszközöket adnak a kezükbe. A játékszerek és a játékeszközök kiválasztása pedagógiai 
tudatosságot követel meg tőlünk. Többek között azzal segíthetjük a ránk bízott gyermekek 
személyiségének a fejlődését, ha gondosan megválogatjuk a gyermekeink játékszereit, hiszen 
ez által hatunk a játék témájára, annak tartalmára és a játéktevékenység fejlődésére ( Vág, 1969). 
A gyermekek játékai számára a felnőttek ősidők óta készítenek különböző eszközöket. Ezeket 
játékszereknek hívjuk. A játékszerek nagy része tematikus játékszer, azaz a valóság tárgyainak 
kicsinyített másai, mint a játékautó vagy a baba. A játékszerekkel nemcsak játszani lehet, hanem 
manipulálni is. Ugyanaz a tárgy eszköze lehet a manipulációnak, de a játéktevékenységnek is. 
A játékszer abban az esetben válik játékeszközzé, ha a gyermek a játékában azt fel is használja. 
A játékeszközök elsősorban a kész játékszerek, mint például a plüssmackó, a baba, a játékautó, 
a labda stb. Azonban a játékeszközök között találunk olyanokat is, amelyek félkészek. Ilyenek 
az építőelemek, a konstruáló játékhoz való elemek, illetve ezek sorozatai. Ezekből a gyermek 
konstruál. 

Játékeszközzé azonban nem csupán a játékszerek válhatnak. A gyermek a környezetében 
találhat anyagokat, amelyekből játékeszközt készít. A gyerekek többsége nagyon szívesen 
alkot. A fantáziájuk ilyenkor a segítségükre van. Örömet jelent, hogy a saját maguk által 
létrehozott eszközzel játszhatnak. Fontos szerepe van itt a pedagógusnak vagy a szülőnek, hogy 
ráirányítsa a gyermek figyelmét a saját alkotó, létrehozó, tárgyi kifejező lehetőségeire és 
képességeire (Szöckert, 2010, 51. o.). 

A mindennapi élet használati tárgyait is felhasználhatja a gyermek a játékaiban, így azok 
játékeszközként funkcionálhatnak. A székeket összetologathatja és vonatozhat vele. A szék 


nem játékszer, de ideiglenesen a játékban a játékeszköz funkcióját tölti be. 

A játékeszközöknek pedagógiai és egészségügyi kritériumoknak egyaránt meg kell felelniük. 
Pedagógiai szempontok: 

- . Minden tevékenységformához biztosítani kell megfelelő játékszereket! Álljon a játékhoz 


többféle eszköz is a rendelkezésükre, hiszen a gazdagabb kínálatból könnyebben tudnak 


választani az adott helyzetben! 


47 


- . A játék színe, formája, mérete keltsen kíváncsiságot a gyermekben! A csecsemőknél ez 
különösen fontos, hiszen az ő érdeklődésüket a könnyen megfogható, változatos formájú és 
méretű tárgyak keltik fel (Rónainé, (1994). 

- . Többféle játéktevékenységben lehessen vele játszani! 

- . A játéktevékenységnél az is szempont, hogy a játékszerek adjanak lehetőséget a nemek 


közötti egyenlőség elvének a betartására! 


Egészségügyi szempontok: 
- . A játékszerek legyenek könnyen tisztíthatók és fertőtleníthetők! 
- . Ne legyenek balesetveszélyesek! 


- . Ne legyenek töröttek, hibásak, sérültek (Korintus-Nyitrai-Rózsa)! 


Egyéb szempontok: 
- . A játékeszközök legyenek esztétikusak, járuljanak hozzá a gyermekek ízlésének 
formálásához! 


- . Legyünk tisztában azzal, hogy milyen a jó játékszer! 


Ehhez érdemes elolvasni Szemere Samu 1907-ben megjelent A gyermekjátékok fejlődéstani 
és neveléstani jelentősége című írását. Íme néhány hasznos gondolat Szemerétől: 

,, Világos, hogy azok a játékszerek az élvezetesek és hasznosak, melyek előmozdítják a gyermek 
spontán tevékenységét, vagyis azok, melyek leginkább táplálják leleményét. Legjobb tehát az a 
játékszer, amely egyszerű, kivitelében nem pontosan részletező, sokat rábíz a gyermek 
képzeletére, inkább csak jelzi a tárgyat, semmint világosan ábrázolná; az amely nem is épen 
egyet jelent, hanem amelyből a gyermek képzelete mindenfélét tud csinálni. Ami olyan, hogy 
nem izgatja a gyermek képzeletét, az nem érdekli, azzal nem tud játszani. [...] Az a fő: lehessen 
a dologból valamit csinálni. Mert ilyenkor érzi a gyermek az alkotás örömét, olyanféle 
gyönyört, milyet a művész érez, midőn képzeletében végbemegy a teremtés folyamata. Az a kis 
fiú, aki székeket tol össze, hogy belőle vonatot csináljon, jobban mulat, mint az, aki a technika 
legújabb vívmányai szerint készült gőzössel játszik [...]. A játékszer drágasága épenséggel nem 
jelenti egyszersmind hasznosságát is " (Szemere, 1907, 137-138. o.). 

A mai játékgyártás negatív hatására hívja fel a figyelmet Szröckert (2010) is, aki írásában 
rávilágít arra, hogy a játékszerek terén ma világszerte bajok vannak. A játékszerek nagyrésze 


tunyaságra nevel, és nem szoktatja rá a gyermekeket az önálló gondolkodásra. 

8.2. A játék szubjektív feltételei 


A gyermekek játékának egyik legfontosabb feltétele a pedagógus személyisége. A nevelőnek 
nem csupán a játék sajátosságait kell ismernie, hanem ahhoz, hogy hatékony tudjon lenni a 
munkájában, fontos, hogy ő is szeressen játszani! Örömét lelje abban, ha a gyermekek játszani 
hívják, tudjon és szeressen ő maga is játékszereket alkotni! Rendelkeznie kell az empátia 
képességével is, e nélkül ugyanis nem tudná beleélni magát a gyerekek által kialakított 
helyzetekbe! Az empátia segítségével a pedagógus megértheti a gyermekek vágyait, örömét, 
esetleg bánatát (Maszler, 2002). 

A gyermekek a csoportszobában azzal játszanak, amivel akarnak. A felnőtt azonban mindvégig 
támogatja őket ebben a tevékenységükben. Nem játszani kell őket megtanítani, hanem hagyni 
kell, hogy szabadon próbálkozzanak, megvalósíthassák elgondolásaikat! Ez nem azt jelenti, 
hogy magukra hagynánk őket, hanem kizárólag azt, hogy jelenlétünkkel bátorítjuk, támogatjuk, 
ösztönözzük őket (Rónainé, 1994). Segítenünk kell a társaskapcsolatok alakulását is, valamint 
a konfliktushelyzetek megoldásában is tanácsot kell adnunk a gyermekeknek. 

Ha figyeljük a gyermekek játékát, akkor ez a gyermekek megismerésére és a személyiségük 
csiszolására szolgáló eszköz lehet a kezünkben. 

Nevelői magatartásunk lehet direkt (közvetlen), vagy indirekt (közvetett). Közvetett 
nevelői magatartást veszünk fel, amikor a játékán keresztül hatunk a gyermek személyiségére, 
tehát amikor nem közvetlenül fejlesztjük. Vannak helyzetek azonban, amikor közvetett nevelői 
magatartás alkalmazására nincs lehetőségünk, mert a játék balesetveszélyes. Ilyenkor közbe 
kell avatkoznunk, és közvetlen nevelői magatartást kell alkalmaznunk a gyermekek érdekében 


(Maszler, 2002). 


A nevelő feladatai: 

- . Támogatja a gyermekek öntevékenységét, kreativitását. 

- . Figyelemmel kíséri a gyermekek tevékenységét. Segít, ha szükséges. 

- . Biztatja, dicséri, elismeri a gyerekeket. 

- . Ha a gyermekek igénylik, bekapcsolódik a játékukba és a játszótársuk lesz. 
- . A játékhoz ötleteket ad, motiválja őket. 


A gyermekek játékához olyan légkört kell biztosítanunk, ami lehetővé teszi az elmélyült 
játékot. Biztonságot nyújtó érzelmi légkörre van szükség, melyet a pedagógus személyisége, 


magatartása, viselkedése, hangneme határoz meg (Maszler, 2002). A gyermekeknek akkor tud 

pozitív irányban fejlődni a személyisége, ha játék közben is figyelnek rájuk, ha a nap bizonyos 
időszakában együtt játszik velük a felnőtt (Velkey, 1984). 

Olyan környezetet kell biztosítani a gyermekek számára, amelyben a kíváncsiságuk nem 
lankadhat, hiszen a kíváncsiság által tud szárnyalni a képzeletük, és indulnak el a világ 
felfedezése útján. A kíváncsiság a korai évek egyik velejárója (Clouder és Nicol, 2007). 

A gyermek játékának további szubjektív feltétele az élmény. A gyermek játéka az általa átélt 
élményekből táplálkozik. Annak a gyermeknek, akinek kevés élményben van része, a játéka is 
szegényesebb lesz. Olyan gyermekkel is találkozhatunk, aki nem tud játszani, a társaival sem, 
de egyedül sem. Tudnunk kell azt, hogy a gyerekek nagyon eltérő környezetből, eltérő 
értékrendű családokból érkeznek a bölcsődébe vagy az óvodába. Élményeik nagy részét a 
nevelési intézményen kívül szerzik. Ezek lehetnek pozitívak, da sajnos elég gyakran negatívak 
is. A nevelőnek arra kell törekednie, hogy minél több élményhez juttassa a gyerekeket. Az 
intézményen belül élményt tud nyújtani a foglalkozások során, a munkatevékenységek 
alkalmával, mesemondással, az ünnepekre készüléssel és az ünnepek megtartásával. Az élmény 
akkor lesz maradandó, ha azt a gyerekekkel közösen éljük át és közösen hangolódunk rá. A 
mindennapokat azonban nem szabad élményekkel túlzsúfolni, mert akkor nem marad idő az 


újraalkotásra, a feldolgozásra (Maszler, 2002). 

9. Összegzés 


A játék örömforrás. Játszani jó, függetlenül attól, hogy hány évesek vagyunk. 
Kisgyermekkorban ez a legfontosabb és legfejlesztőbb tevékenység. A gyermekek számára a 
játékhoz időt, teret, megfelelő eszközöket, pozitív élményeket, derűs, biztonságot sugárzó, 
nyugodt légkört kell biztosítanunk. Ne feledkezzünk meg a pedagógus személyiségéről sem! A 
gyerekek játéka akkor tud kiteljesedni, ha olyan felnőtt van a közelükben, aki bátorítja, 
ösztönzi, ötleteket adva segíti őket a játéktevékenységük közben. Nem mellesleg maga is szeret 
játszani. Nem kis felelősség hárul a mai kor pedagógusaira. Most, amikor oly sok gyermek 
érkezik a nevelési intézményekbe olyan családokból, ahol nincs béke, harmónia, felértékelődik 
és még az eddigieknél is nélkülözhetetlenebbé válik a hatékony pedagógiai munka. A játék, 
amellett, hogy a legfejlesztőbb tevékenység gyermekkorban, minket, pedagógusokat is segít a 
gyermekek megismerési folyamatában. Általa tudunk információkhoz jutni, a segítségével 
tudunk támogatást nyújtani, fejleszteni és nem mellesleg örömteli pillanatokat szerezni. A játék 
tehát az egyik legfontosabb eszköze a pedagógusnak, amit persze csak akkor tud kamatoztatni, 
ha rendelkezik a megfelelő elméleti és gyakorlati tudással. 

,, Komoly, sőt szent dolog tehát a gyermek játéka, amelyben jövendő sikerek vagy csalódások 
magva rejlik. És illő is, hogy komolyan vegyük, legalább is olyan komolyan, mint a gyermek, 
aki napi műsorába illeszti azt, aki egészen el tudja magát sáncolni játékai világába és aki 
csodálatosnak, érthetetlennek találja, miért akarják őt némelyek ettől megfosztani" (Nádai, 


1911, 35. o.). 

ZSUBRITS ATTILA 


II. Miért játszik a kisgyerek? 


A játék pszichológiai értelmezése 

1. A játék fogalmi meghatározása 


A kisgyermek alapvető tevékenysége a játék. A játszás szükséglete a gyermek fejlődésének 
természetes megnyilvánulása. Amit a felnőtt elkülönült viselkedésként játéknak lát, az a 
kisgyerek számára magától értetődően jelenlévő, életkorából adódó, lényegében minden 
cselekvését átható jelenség. A játékosság, a játékélmény, a játékkedv, a játszás szórakoztató 
öröme a koragyermekkor időszakának valamennyi eseményét átjárja. A kisgyermek képtelen 
arra, hogy ne játsszon. A játékos viszonyulás, a játékos beállítódás minden megnyilvánulásának 
szerves részét képezi. Játékosan tanul meg mozogni, beszélni, rajzolni és másokkal 
együttműködni. Stöckert Károlyné A kis játékpszichológia című könyvében (2011) mindezt úgy 
fogalmazza meg, hogy a játék az iskoláskor előtt egy végtelenül szerteágazó és számtalan 
egyéni sajátosságot magába foglaló életmód. 

A Pszichológiai szótár a játékot olyan szellemi és mozgásos tevékenységként határozza meg, 
amely nem szolgál semmiféle, a külső szemlélő által is követhető célt, és ami a gyermek 
számára önmagában is vágykielégítő hatású (Fröhlich, 1996). Vagyis a játéknak nincs 
közvetlen haszna, célja, a külső szemlélő számára sincs mindig kézzel fogható eredménye, 
hanem csupán az átélés élménye az, ami vezérli belülről, és a tevékenység végzése önmagában 
jutalomérzést nyújt (intrinzik motiváció). Maga a helyzet átélése, a cselekvések sora biztosítja 
a játéktevékenység fennmaradását. 

Solymosi Katalin a következőképpen foglalja össze a játék szerepét a kisgyermek életében: , Ez 
a látszólag öncélú, haszon nélküli tevékenység létfontosságú számára, nélkülözhetetlen 
mozgásának, gondolkodásának, érzelmeinek és társas viszonyainak fejlődéséhez. Segít 
megismerni a tárgyi világot, megérteni és kipróbálni önmagát, feltérképezni az emberi 
kapcsolatokat. A játék azért is alapvetően fontos, mert általa tud a gyerek rendet teremteni a 
külső és belső rendetlenségben. Amikor kockáiból várat épít, új és új szabályok szerint 
konstruál rendet: a tér szerkezetét próbálgatja, az építőelemek sorrendjét váltogatja, a gravitáció 
törvényét próbálja legyőzni. Amikor unhatatlanul ismétli ugyanazt a mozdulatsort vagy 
szófordulatot százszor, a ritmikusság biztonságát csalja a saját bizonytalanság helyébe" 
(Solymosi, 2000. 36-37). 

A személyiségfejlődésben betöltött szerepe alapján a játéknak négy fontos funkcióját 
emelhetjük ki: (1) a játék mindenekelőtt ismeretszerző tevékenység; (2) de kapcsolatteremtő és 
kommunikációs lehetőség is, ami a felnőttekkel történő érintkezésekben és a kortársközi 
relációkban realizálódik; (3) a játék ugyanakkor olyan személyiségfejlesztő eszköz, amely által 


a gyermek megismeri képességeit és kialakítja az életét segítő személyiségjegyeket; (4) végül 

pedig a játék elengedhetetlenül hozzájárul az intellektuális fejlődéshez, a tanuláshoz, a 
pszichikus és gondolkodási funkciók kibontakozásához (Tunyogi, 2000). 

Donald Woods Winnicott (1999) a korai anya-gyermek kapcsolatban létrejövő, majd a 
későbbiekben is újra és újra átélhető szubjektív élményként tekint a játékra, amely az anyáról 
történő leválás folyamatában az átmeneti tárgyakat követően fokozatosan jelenik meg. 
Meglátása szerint a játszás elsősorban olyan személyes lelki történésként értelmezhető, amely 
feltételezi a potenciális tér, a külső objektív világot és a belső szubjektív világot összekötő 
átmeneti élménytér létezését, aminek a működését az anyával közösen átélt, rendszeresen 
visszatérő bensőséges pillanatok biztosíthatják. 

Jean Piaget (1978) elméletében a játék nem más, mint a gyermek kognitív fejlődésének 
következménye és gondolkodásának sajátos megnyilvánulási formája. 

Az érzelmek felszabadulására a játék biztosíthatja a legteljesebb lehetőséget a kisgyermek 
számára. A pszichológiai elméletek közül a pszichoanalitikus megközelítés hangsúlyozza a 
játék vágyteljesítő és feszültségoldó funkcióját, a tudattalan tartalmak felszínre kerülését, 
valamint gyógyító, terápiás hatását. 

A játékdiagnosztikában pedig a játéknak a személyiség megismerésében betöltött szerepét 


találhatjuk meg. 
1.1. A gyermeki játék jellemzői 


A gyermek játékát pszichológiai nézőpontból a következő fontosabb sajátosságokkal 

jellemezhetjük (Stöckert, 2011. 14): 

1. A célszerűség hiánya: a játéknak nincsen külső célja, hanem olyan öncélú tevékenység, 
melyet maga a játszás élménye, öröme tart fenn. 

2. A folyamat hangsúlyozása: a játszás lényegét a folyamat átélése jelenti és nem az általa elért 
végeredmény. 

3. Önkéntesség: a játékban való részvétel önkéntes alapon történik, játékra nem kötelezhető 
senki sem. 

4. Alakíthatóság: a játék menetét, annak tartalmát szabadon alakíthatják a benne résztvevők. 
Próbacselekvés: a játékban a kisgyerek szabadon kipróbálhatja és megvalósíthatja 
elképzeléseit. 

6. Saját térbeli és időbeli határok között zajlik: a játszó személy képzeletének köszönhetően 
átmenetileg kiléphet a valóságos időből és térből. 

7. Játéktudat: a játékot kettős tudatállapottal éli meg a gyermek a valóság és a fikció határán, 
a maga által kitalált és a ténylegesen létező külvilág között, az , olyan, mintha igaziból 

megtörténne" helyzetek eljátszásával. A szerepjátékban a felnőtteket utánozva játssza el az 
egyes szituációkat az óvodás, de közben mindvégig tudatában van annak, hogy ő az, aki 
megformálja a szereplőket. 

8. Intrinzik motiváció: az igazi játékot nem külső elvárások irányítják (extrinzik motiváció), 
hanem belső, önjutalmazó indítékok, például a folyamat átélésének izgalma és öröme. 

9. Értelmezési variabilitás: a játékban egyedi, szubjektív értelmezést kapnak az események, 
amelynek elfogadása a résztvevők számára nem kötődik a racionális, logikai követhetőség 
kritériumához. 


10. Expresszivitás: a játékban mindig kivetülnek, megjelennek a belső pszichés tartalmak. 
1.2. Winnicott elmélete a játék keletkezéséről 


A gyermek növekedése során a világot kétféle módon ismerheti meg: egyrészt a külvilág 
eseményeinek követésével, objektív vizsgálatával, másrészt a történések szubjektív átélésével, 
egyéni tapasztalatai által. Winnicott (1999) szerint ugyanakkor létezik egy harmadik 
világmegismerési út is, amely a külső valóság és a belső személyes világ közötti határmezsgye 
pszichikus élményét jelenti, , az élménymegélés köztes területét, amelyhez a belső realitás 
éppúgy hozzájárul, mint a külvilág". Ebben a köztes élménytérben az ábrándozások, az 
álmodozások, a képzelődések, a fantázia, az érzések, a kreativitás hatására új megismerési és 
alkotási tapasztalatokat élhetünk át. Huxley szemléletesen mindezt úgy fogalmazza meg, hogy 
, az élmény nem az, ami az emberrel történik, az élmény az, amit csinál az ember azzal, ami 
történik vele" (Solymosi, 2000. 36). 

A korai anya-gyermek kapcsolatban az édesanya megfelelő szenzitív, gondoskodó 
viszonyulása biztosíthatja kisbabája számára a belső pszichikus tér kialakulását, mégpedig a 
köztük zajló fizikailag és érzelmileg bensőséges interakciók révén, a testi és érzelmi érintés 
következtében. A visszatérő biztonságot adó találkozások hozzájárulnak a kisgyermek 
egészséges emocionális életének a fejlődéséhez. Winnicott az elég jó anya fogalmával írta le a 
gyermek fejlődési igényeit figyelembe vevő, azokhoz illeszkedő nevelői magatartást, ami 
kezdetben lehetővé teszi a belső potenciális tér megszületését, majd pedig az átmeneti 
jelenségek és az átmeneti tárgyak megjelenését, valamint később a játszás élményének az 
átélését. Az elég jó anyai viselkedés összetevőinek a figyelemmel kísérése nemcsak a szülők 
részére ad útmutatást, hanem a kisgyermeknevelők számára is. Az elég jó anyai viszonyulás 
komponensei a következők (Winnicott, 2004): 

1. aszemélyes és tárgyi környezet folytonossága, amely biztosítja a személyiség integrációját; 
2. a nevelő megbízható, kiszámítható viselkedése; 

3. a növekvő gyermek változó és kibővülő szükségleteihez való alkalmazkodás; 

4. valamint a gyermek kreatív késztetésének támogatása. 

Az anyától történő függetlenedést kísérő jelenségek között találjuk meg az átmeneti tárgyak 
melletti elköteleződéseket. Ez az első birtoktárgy a kisgyermek lelki fejlődésének szerves részét 
képezi. Az átmeneti tárgyban az édesanyához tartozás boldog pillanatai, emlékei öltenek testet. 
Az anyát helyettesítő tárgy azt a köztes folyamatot tudja megjeleníteni, amely az édesanyával 
való teljes összetartozás és tőle való elkülönülés állapotai között megy végbe. Erre utal az 
átmeneti kifejezés is: tulajdonképpen nem maga a tárgy az átmeneti, hanem az a folyamat, amit 
a kiválasztott tárgy szimbolikusan képvisel (Winnicott, 1999). 

A helyettesítő tárgy szerepe az otthon, a család, az édesanya felidézése, amikor ő éppen nem 
lehet jelen, de a kisgyermeknek szüksége van rá. A meleg, puha tapintású ruhaanyagok, 
plüssfigurák jó lehetőséget adnak az odabújásra, a kellemes érzések átélésére, illetve a 
megnyugvásra, a biztonságos helyzet megteremtésére. 

A vigasztárgy egyszerre segíti az anyáról való leválás folyamatát és a kisgyermek önállósodási 
törekvését. Ugyanakkor jól szimbolizálja a köztes élménytér, a potenciális lelki tartomány 
létezését, a fantázia, a képzelet működését. Winnicott megfogalmazásában az átmeneti tárgy 
olyan , íratlan szerződés", amely az édesanya és a baba között jön létre, és amellyel 
kapcsolatban soha nem érdemes feltenni azt a kérdést: , Észrevetted, vagy a képzeleted 
szülte. ..?" (Winnicott, 1999. 12-13). 

Egy bölcsődés korú gyerekek körére kiterjedő empirikus kutatás eredménye is jól érzékelteti 
azt a tényt, hogy a legkisebbek által kiválasztott tárgyakban egyszerre van jelen a belső érzelmi 
igények sokszínű fizikai megfelelési lehetősége, a kisgyermek személyes alakíthatósági 
törekvése, valamint az átmeneti tárgyak alkalmazására irányuló környezeti, intézményi 
szokások formáló szándéka (Pungorné, 2013). A kutatás végeredménye szerint a bölcsődébe 
járó gyerekek 5890-a használt rendszeresen valamilyen vigasztárgyat, amelyek olyan nagyobb 
kategóriákba sorolhatók be, mint a kendő, ruhapelenka; a plüssállatok; a babák; a kisautók; a 
táska vagy a cumik. Az átmeneti tárgyak elnevezésében egyrészt tetten érhető annak valamilyen 
kiemelkedő tulajdonsága, jellegzetessége (pl. Csücskipelus, Csörgő-börgő, Mini), továbbá a 
játékos megszemélyesítés (pl. Zümi, Mirnyu, Cumim-mumim), de a kisgyerekek nyelvi 
fejlettségének színvonala szintén tükröződhet az elnevezésben (pl. Dodó, Holdikó). A nevelők 
véleménye szerint a gyerekek tiszteletben tartják egymás tárgyait, nem veszik el egymástól, 
illetve azok jól elkülöníthetők a játéktárgyaktól, hiszen velük jellemzően nem játszanak. Az 


átmeneti tárgyak a bölcsődékben szabadon hozzáférhetőek, és a rájuk vonatkozó szabályok jól 

követhetők. Például alváskor mindig használhatják, de az udvarra nem vihetik magukkal és 
evéskor sem lehet náluk. 

Az átmeneti tárgyakat követően a játszás élménye is az anya és gyermeke között bontakozó 
köztes élménytérből származik. Abból a képzeleti tartományból, potenciális játéktérből, amely 
, a valóságon túl van, de a fantázián innen" (Winnicott, 1999), ami az objektív és a szubjektív 
világ találkozáspontját jelenti, azt az átmenetileg létrejövő pszichikus teret, ahova a gyermek 


illúziója átvándorolhat, és a valóságra utalás élménye megjelenhet. 


1.táblázat: Az átmeneti tárgyhasználat és a játéktevékenység összehasonlítása 








Az átmeneti tárgy használata Játéktevékenység 














Mindkettő a potenciális térből ered 








Az anyáról való leválást támogatja Kreatív tevékenység 








Biztonságot nyújt, az anyát helyettesíti A biztonságérzet átélése lehetővé teszi a 


környezet explorálását, alakítását 








Jellemzően nem játszik vele a gyermek A világhoz való alkalmazkodás formája 








Szerepe: az anyával való kapcsolattartás  ! Szerepe: a külvilággal való kapcsolattartás 


























A játék egyfajta kommunikációs lehetőséget is biztosít a gyermek és a felnőtt számára. Ebben 
a speciális nyelvben kifejeződik , a gyermek önteremtő műhelye, életstílusának laboratóriuma". 
Winnicott azt is hangsúlyozza, hogy a játék már feltételezi a biztonság átélését. A játék izgalma 
az objektíven és szubjektíven érzékelhető világ átmenetéből fakad, amelyben a külvilággal való 
aktívabb kapcsolattartás jelenik meg, és örömteli kreatív tevékenységként értelmezhető. A 
játékban tehát már egyértelműen a környezet megismerésének és alakításának szándéka 
fedezhető fel. Amíg az átmeneti tárgy biztosítani tudja a kapcsolatot az édesanyával, addig a 
játék maga a külvilággal való kapcsolattartás. A játéktevékenység egyfajta hidat képez a 
szubjektív belső és az objektív külső világ között. Ezeket a jellemzőket hasonlítja össze az 1. 
táblázat. 

A potenciális térben átélhető játszás élménye fontos állomásként értelmezhető a lelki fejlődés 
folytonosságában. Ennek a kontinuitásnak a kiindulópontja az anyával történő teljes lelki 
összetartozás: a külső valóság és a belső szubjektív világ együttes jelenléte. A kisbaba 
éhségérzetére előkerül az étel, majd pedig átélhető lesz a jóllakottság. Mindezt elképzelése 
szerint ő idézi elő, elég csak rágondolnia. Ez az omnipotencia, a mindenhatóság érzése: amire 


nagyon vágyunk, amit elképzelünk, az valóra válik. Azonban a növekedéssel fokozatosan 

ráébred arra, hogy nemcsak tőle függnek az események. Létezik egy tőle független külső 
valóság, és például a táplálékot az édesanyjától kaphatja meg. A mindenhatóság érzése így csak 
egy illúzió marad, ami csupán utal a valóságra: olyan, mintha tényleg igaz lenne. A külső 
valóság megtapasztalásával a mindenhatósági érzés helyettesítésére hallucinációk képződnek, 
amiben teret kapnak a csecsemő kívánságai. Az életre kelt hallucináció a fantázia működésének 
kezdete. Az ábrándozás, a fantáziálás segíti a vágyteljesülést. Ezt követően pedig az átmeneti 
jelenségek és tárgyak veszik át a szerepüket: a hiányzó anyát ujjszopással, hangadással, 
gesztusokkal, illetve az átmeneti tárgy használatával tudja pótolni. Ezután találjuk meg a játszás 
tevékenységét, amiben szintén visszatérhet az illúzió és a mindenhatóság érzése. Lényegében a 
játék a valóság és a szubjektivitás találkozásának izgalmából ered. A játék feszültségét a belső 
világnak a külső világ általi kontrollja hozza létre. A játszás izgalma ugyanakkor részévé válhat 
majd a további alkotói tevékenységeknek is (Varga, 2012). 

Winnicott (1999) szerint a kreativitás a külvilághoz történő kedvező viszonyulás 
megnyilvánulása, és olyan belülről fakadó késztetésként értelmezhető, amellyel minden 
egészséges lelkületű ember rendelkezik. Vele szemben helyezkedik el az alkotásra képtelen 
személy, aki a másoktól való függősége miatt nem tud originális, alkotó módon közeledni a 
világhoz, és csupán utánzásokra, társaitól átvett sablonok, szokások felhasználására képes. 
Winnicott (1999) tehát az anya és a gyermeke közötti érzelmi kapcsolatban kibontakozó, a belső 
élménytér működését feltételező lelki fejlődési folyamat eredményeként határozta meg a játszás 
lényegét, amelyben — még egyszer itt összefoglalva — az alábbi jelenségeket találhatjuk meg: 
omnipotencia 

illúzió 

hallucináció 

ujjszopás 

átmeneti tárgy 


játék 


ee sa lása szelt élllé o ált zzz 


kreativitás. 

2. Piaget kognitív játékfejlődési elmélete 


Piaget máig érvényes nagyhatású elméletében a játék az értelmi működés és fejlődés sajátos 
megnyilvánulási formájaként definiálható. A gyermek a megszerzett ismereteit, képességeit a 
játék során kipróbálja, felhasználja, hogy ezáltal még hatékonyabban alkalmazkodhasson a 
külvilághoz. Piaget a játékot tiszta asszimilációnak nevezi, ami az új eseményeknek, 
ismereteknek a belső kognitív sémákhoz történő igazítását jelenti, és aminek eredményeként 
begyakorlódhatnak a már rendelkezésre álló gondolkodási műveletek. Szemben az 
akkomodációval, amely az utánzó magatartásban tetten érhető külső minták lemásolását és 
újabb belső sémák kialakulását eredményezi. A viselkedésben hol az asszimiláció túlsúlya, hol 
pedig az akkomodáció fölénye figyelhető meg. A kétféle alkalmazkodási folyamat együttesen 
biztosítja a fejlődést. A gyerekek fokozatosan képessé válnak arra, hogy az érzékszervi- 
mozgásos intelligencia után szimbólumok, majd pedig konkrét és komplexebb gondolkodási 
műveletek segítségével fedezzék fel és értelmezzék a világot. A jól elkülöníthető értelmi 
fejlődési periódusokban más-más játékformák jelennek meg. Ennek a folyamatnak 3 fő 


állomását mutatja be a 2. táblázat (Kádár, Bodoni, 2010). 


2.táblázat: Értelmi fejlődési szakaszok és játéktípusok 


























Életkor Kognitív fejlődési szakasz ]! Játékformák 
6 hét-2 év Szenzomotoros szakasz: Explorációs játék: 
a mozgásos koordináció Gyakorló játék 
fejlődése Utánzás 
2-7 év Művelet előtti szakasz: Szimbolikus játék, 
szimbólumképzés szerepjáték, 

fantáziajáték 

7-9 év Konkrét műveletek szakasza: ! Szabályjáték 

szabályalkotás 
































Az érzékszervi-mozgásos értelmi fejlettségi szintnek a gyakorló játék felel meg. Ez a játék 
legegyszerűbb formája. Ebben az időszakban a kisgyermek különféle tevékenységekben, 
cselekvéssorokban találja meg a játszás mibenlétét. A saját testéhez, hangjához és a külső 
tárgyakhoz kapcsolódó ismétlődő viselkedésekben a funkcióöröm és kompetenciakészség 


öröme biztosítja a tevékenység fennmaradását. A kisgyermek explorációs viselkedésének 

hátterében a kíváncsiság és a szülővel kialakult kapcsolati biztonság teremtheti meg együtt az 
újabb tapasztalatok megszerzésének feltételét. A gyakorló játék fejlődési fázisaiban: (1) az 
egyszerű gyakorló játékokban, (2) a célnélküli (3) és a célvezérelt kombinációkban egyre 
összetettebb formában figyelhető meg a megszerzett ismeretek alkalmazása. A gyakorló játék 
a továbbiakban nem tűnik el véglegesen, a későbbi életkorokban átmenetileg ismét szórakozást 
nyújthat, illetve része lehet a szimbolikus játékoknak és a szabályjátékoknak (Stöckert, 2011). 
A gyakorló játékhoz a legkisebbek sokféle játékszer közül választhatnak. A kisautók, a vonatok, 
a babák és a különböző anyagból készült nagyobb alakú összeilleszthető, egymásba helyezhető 
formák, építőelemek mellett tulajdonképpen bármilyen eszközzel végzett cselekvésben példát 


találhatunk a gyakorló játékra. Ezt illusztrálja az itt olvasható szórakoztató versrészlet is. 
Varró Dániel: Hat jó játék kisbabáknak 

Jó játék a cicafarok, 

szélte pont egy babamarok. 


Én húztam meg, mit akarok? 


Jó játék a cicafarok. 


Jó játék a mobilteló, 
fogalmam sincs, mire való. 
Lenyálazom, aztán heló. 


Jó játék a mobilteló. 


Jó játék a laptopkábel, 

főleg, ha még nem lopták el. 

Négy fogaddal, hipp-hopp rágd el, 
jó játék a laptopkábel. 


Jó játék a lapát, 
azzal ütjük apát. 
Orrot, fület lapít, 
jó játék a lapát. 


Az óvodáskor domináns játékformája a szimbolikus játék. Ekkor a játék lényegét a 


rendelkezésre álló intrapszichés funkciók alkalmazása: a belső képzetekkel, szimbólumokkal, 

fogalmakkal, az ismeretekkel való foglalkozás jelenti. A gyerekek számára az interiorizálódott 


külvilág elemei szubjektív kommunikációs megnyilvánulásokat, tárgyakhoz kapcsolódó 


cselekvéseket, szimbolikus áttételezéseket és jelenetsorok kidolgozását teszik lehetővé. A 


szimbolikus játék alakulásának két nagyobb periódusát és azon belül hat különböző szakaszát 


különíthetjük el. Az első periódus körülbelül 2 éves korig tart, míg a másodiké 6-7 éves korig. 


A hatféle szimbolikus játékforma pedig a következő: 


1 


2) 


3) 


4) 


5) 


6) 


Másfél éves kor körül figyelhető meg, hogy a kisgyerek saját életének cselekvéseit, 
szokásait játssza el. Például úgy tesz, mintha aludna, enne, mosakodna, fésülködne. 
Ezután a szimbolikus sémák külső tárgyakra vonatkoztatva jelennek meg. Például a 
játékban a mackója szomorú és sír valamiért. 

Majd fokozatosan másoktól átvett viselkedésekkel találkozhatunk. Így például a 
kisgyermek a szüleit utánozva könyvet olvas vagy elkészíti az ebédet. 

A tárgyak különböző jelentést hordozhatnak a gyermek számára és bármivé átalakulhatnak 
a képzeleti helyettesítgetéseknek köszönhetően. A fakocka egyaránt felidézhet egy házat, 
egy autót, egy hajót, egy repülőt vagy egy mobiltelefont. 

A játékban történő transzformáció sajátos megnyilvánulását érzékelteti az a 
viselkedésforma, amikor a gyerekek már nem csak lemásolják a körülöttük lévő 
eseményeket, hanem ők maguk akarnak olyanná válni, mint a látott dolgok. Piaget (1978) 
saját megfigyelése során jegyezte le például, hogy az egyik gyermeke, hol az 
unokatestvérének, a testvérének, az édesanyjának, hol pedig egy hangszórónak vagy egy 
templomnak képzelte el magát. 

A gyermeknél 4-5 éves kortól dominánsan közös szimbólumalkotással találkozhatunk. Az 
úgynevezett szimbolikus kombinációkban az óvodások nagyon változatosan, sokszínűen 
megformálva, a társakkal együttműködve élik át a játékhelyzeteket és jelenítik meg belső 
világukat, szárnyaló képzeletüket, gazdag ismeretrendszerüket. A fantáziajátékok és a 
részletesen kidolgozott jelenetsorok jól tükrözik a külső valóság és a gyermeki 


szubjektivitás erős kapcsolatát. 


A szimbolikus kombinációs játékok teret kínálnak 


1 
2) 
3) 


a valóságban nem érvényesíthető vágyak teljesülésének (kompenzáló kombináció), 
a kellemetlen feszültségek levezetésének (feszültségoldó kombináció), 


a kedvezőtlen történések pozitívvá alakításának (anticipáló kombináció). 


A szimbolikus játék leggyakoribb formája a szerepjáték. A szerepjátékban a gyermeket kettős 


tudatállapot jellemzi: egyfelől képes teljes beleéléssel eljátszani a választott szerepét, 


ugyanakkor mindvégig tudatában van annak, hogy ő a valóságban kicsoda. Gyakran meg is 

fogalmazza, hogy csak játékból történik meg mindaz. A szerepjátékokban a gyerekek 
jellemzően olyan, a környezetükben jelenlévő személyek viselkedését interiorizálják, akik 
részesei mindennapi életüknek. Sajátos szerepjátékra ad lehetőséget a hallott mesék vagy a 
televízióban látott tartalmak egyéni átalakítása is. 

A szerepjáték fejlődésének szakaszait Mérei Ferenc és V. Binet Ágnes a Gyermeklélektan című 


könyvében (2016) így határozza meg: 


1) a hároméveseknél az eljátszott téma a cselekvésben jelenik meg; 

2) 4-5 éves korban a témához tartozó tárgyak utalnak a kiválasztott szerepre, a megformált 
történetre; 

3) végül a játéktéma teljesen a szerephez igazodik, és a játék az életben előforduló valós 


eseményeket igyekszik minél jobban felidézni. 


Az óvodai csoportban a játék lehetőséget ad arra, hogy a gyerekek összevonják, illetve 
szétválasszák a tevékenységek értelmezését. Az úgynevezett többszólamú játékban a hasonló 
helyzetek nagyon eltérő jelentést kaphatnak (Mérei, V. Binet, 2016). Bár ugyanazon a helyen, 
ugyanazokkal a játékeszközökkel vannak együtt a gyerekek, mégis a saját eltérő egyéni 
értelmezésüket viszik bele. Például a sorba rendezett kisszékek vonatszerelvényként, autóként, 
iskolapadként is azonosíthatók, és ennek megfelelően folyamatosan átalakulhat a játék tartalma. 
A szimbolikus játékokról szóló rész lezárásához szintén álljon itt egy olyan vers, ami 


szellemesen érzékelteti a gyerekek gondolkodásmódját ebben az időszakban. 
Kiss Ottó: A játékban az az igazságos 


A játékban az az igazságos, 
hogy bármi lehetek. 

Ha akarom, orvos, 

ha akarom, beteg, 


ha akarom, kalauz. 


A játékban csak az 

nem igazságos, ha 

Márió is éppen az akar lenni, 
ami én. Olyankor 

mindig folyó leszek, 

kilépek a medremből, 

és mindenkit elöntök: 

az orvost, a beteget 


és még a kalauzt is. 


Csak pont Máriót 
nem tudom elönteni, 


mert ő akkor mindig hajó lesz. 


És ez az, ami a játékban 


nagyon nem igazságos. 


Az óvodáskor végére, kisiskoláskor elejére a gyerekek valósághoz való közeledésének igénye 
erőteljesebbé válik. Az értelmi fejlődés magasabb szintjének, a szabálytudat kialakulásának az 
eredményeként a játék menetét egyre inkább a külső valóság rendező elvei határozzák meg. 
Ennek következtében észszerű, racionálisan jobban követhető elemek mentén építhetjük fel a 
kooperáció terét. A fejlettebb szintű viselkedést irányító szabálytudat kialakulása pedig 


egyértelműen azt jelenti, hogy 


1) tisztában vagyunk a közös megegyezésen alapuló szabályok létezésével; 
2) az alkalmazott szabályok mindenkire egyformán vonatkozó betartási kötelezettségével; 


3) valamint elfogadjuk, hogy a szabályok önkényesen nem változtathatók meg. 


3. táblázat: A szerepjáték és a szabályjáték összehasonlítása 














Szerepjáték jellemzői Szabályjáték jellemzői 
A gyermek azok szerepét veszi át, akik A gyermek készen áll átvállalni a többi 
hatással vannak rá, vagy akiktől függ szerepet 








i : ; Az általános másikat jeleníti meg, az egész 
A konkrét másik személyt jeleníti meg MCANES j 
közösség attitűdjével rendelkezik 








: j 2-3-4 egyén attitűdje egyszerre van jelen 
Az egyik szerepről a másikra vált át 8 
enne 








j ae Egységes szereprendszerek 
Az egyes szerepek interiorizálódnak 








interiorizálódnak 
Konkrét mintakövetés útján a személyes Intézményes azonosulás történik, a játékot 
azonosulás történik normatív, intézményes szabályok alkotják 

sign y 


szabályjátékokat és (2) a spontán szabályokra épülő játékokat. Az előző csoportba tartoznak az 
idősebbektől eltanult játékok, például a különféle csoportos játékok vagy a népi játékok, míg 
az utóbbiak körébe egy adott pillanatnyi helyzethez igazodó, hirtelen jött megegyezésen alapuló 
szabályokat követő közös tevékenységek. Egy másik felosztás szerint megkülönböztethetjük 
(1) az érzékszervi-mozgásos (pl. bújócska, fogócska) és (2) az értelmi kombinációs játékokat 
(pl. malom, sakk, kártya) (Piaget, 1978). A szabályjátékoknak már kiforrott céljuk van, ami 
nem más, mint a győzelem. Bár az igazi szabályjátékok ideje az iskoláskorra tehető, azonban a 
felnőttek és a nagyobb gyerekek által irányított egyszerűbb szabályjátékok már óvodáskorban 
is jelen lehetnek, amiben megtapasztalhatják, hogy mit jelent nyerni és veszíteni. A szerepjáték 


és a szabályjáték közötti különbségeket foglalja össze a 3. táblázat (Kádár, Bodoni, 2011. 41). 

3. A játék és motiváció kapcsolata 


A motiváció gyűjtőfogalmába az emberi szervezet alapvető működésének szabályozásáért 
felelős fiziológiai és pszichés mechanizmusok között a szükségletek, a drive-ok, a 
homeosztázis, az érzelmek és a vágyak játszanak fontos szerepet. Másfelől pedig a motiváció 
olyan viselkedésre késztető erőt jelent, amely lehetővé teszi és befolyásolja a tevékenység 
elvégzését. Irányt ad és energiával látja el azt a cselekvést, aminek következtében a cél elérése 
után jelentősen csökken vagy akár teljesen megszűnik a motivált állapot. Két fő formája ismert: 
az intrinzik, belső motiváció és az extrinzik, külső motiváció. Az első esetben maga a folyamat 
végzése, átélése, szórakoztató öröme, a problémahelyzet feszültsége, a kíváncsiság ereje, a 
tudásvágy izgalma biztosítja a tevékenység fennmaradását (például a játéktevékenységéét), míg 
a második esetben valamilyen kívülről érkező elvárás vagy jutalom járul hozzá a 
végeredményhez (például az érdemjegy megszerzéséért végzett tanulásnál). A 4. táblázat 


rendszerezi a kétféle motiváció legfontosabb jellemzőit. 


4. táblázat: Az intrinzik és az extrinzik motiváció összehasonlítása 








Belső motiváció Külső motiváció 








: A másoktól érkező megerősítések vannak 

A kompetenciaérzés erősödik A kompetenciaérzés csökken 
Fejlődik az önállóság Függőséget okoz 








Támogatja a kreativitást, a kezdeményezési : sas : 
. : Gyengíti a kreativitás kibontakozását 
és az együttműködési készség fejlődését 


























A játék külső feltételeitől (társas környezet és tárgyi feltételek) megkülönböztetjük a játék 
valódi motivációit: a kíváncsiságot és a kompetenciakésztetést (Stöckert, 2011). A kíváncsiság 
olyan belülről fakadó, veleszületett intenzív tudásvágyát jelenti a kisgyereknek, amely során a 
vágykielégítés a körülötte létező világ megismerését eredményezi. A kíváncsiság új 
tapasztalatok átélését és új ismeretek kialakulását teszi lehetővé. 


A kíváncsiság motívumának megnyilvánulási formái korai gyermekkorban: 


1) az ingerkeresés, 
2) az explorációs viselkedés, 


3) a manipuláció. 

Ezek a cselekvések a gyakorló játékokban visszatérően megfigyelhetők. 

A kíváncsiságnak két alapvető típusa létezik: (1) az intellektuális kíváncsiság, ami a 
megemelkedett aktivációs állapotnak (arousal szintnek) az információkeresés, megismerés, 
megértés és problémamegoldás útján történő visszaállítását jelenti. Ezzel szemben (2) a 
diverzív kíváncsiság az alacsony aktivációs szint, az unalom hatására lép életbe, amikor a 
kisgyerek úgy tudja szórakoztatni saját magát, hogy ezáltal eléri a számára szükséges optimális 
izgalmi állapotot. Mindez pedig olyan viselkedésekben nyilvánulhat meg, mint a kereső-kutató 
(explorációs) manipuláció, az újdonságkeresés, a viselkedés variálása, vagy a már ismerős 
cselekvések kisebb változtatásokkal történő ismételgetése. 

A kompetenciakésztetés a játék olyan intrinzik motivációjaként határozható meg, mint amiben 
kifejeződik a kisgyerek környezetével és önmagával szembeni hatékonyságra törekvése. A 
gyerekek igyekeznek a saját elképzelésük szerint alakítani, formálni és befolyásolni a 
körülöttük lévő eseményeket, amelyhez a játék jó lehetőséget kínál. Mindehhez a közepes 
aktivációs szint a legmegfelelőbb, amely szintnek az elérését és fenntartását a játszó személy 
képes szabályozni belülről. A játék során adódó problémahelyzetek kezelését a közepes 
erősségű motivációs szint segíti elő, ami leginkább a szabad játszásban valósul meg (Stöckert, 


2011). 

4. A játékban történő tanulás 


A tanulás új ismeret kialakulását jelenti, amely jól követhető viselkedésváltozást eredményez. 
Iskoláskortól a gyerekek szándékos, irányított tanulással sajátítják el az ismereteket, ami 
elsősorban verbális úton, szavakkal történik. Ezzel szemben koragyermekkorban önkéntelen, 
spontán tanulási formáról beszélünk, amely különböző tevékenységekben valósul meg. A 
rejtett, látens tanulás fogalma magában foglalja azt az ismeretszerzési módot, amikor aktuálisan 
nem vagyunk tudatában annak, hogy tanulunk, hanem egy új helyzetben, egy későbbi 
időpontban szembesülünk vele. A kisgyerekeknél alapvetően ezzel a nem tudatos, rejtett 
tanulási formával találkozunk. 

Kigyermekkorban a tanulás, mint pszichikus funkció még nem válik el a többi megismerési 
működéstől (érzékelés, észlelés, figyelem, emlékezet, képzelet), hanem azokkal együttesen 
vesz részt az ismeretszerzési folyamatban. Majd csak kisiskolás kortól figyelhető meg az önálló 
tanulási képesség kialakulása, és ekkortól tudják a gyerekek a tanulási tevékenységet és a 
játékos tevékenységet egymástól megkülönböztetni (Páli, 1990). 

Az óvodai foglalkozásokon a tapasztalatszerzés közvetlenül a tevékenységek és a cselekvések 
által történik. Indítéka belső motivációjú, és főként játékhelyzetekben valósul meg: a tanulást 
játékba ágyazódás jellemzi. Hatása pedig megmutatkozik a gyermek egész személyiségének, 
értelmi képességeinek, mozgásos megnyilvánulásainak, nyelvi-kommunikációs képességének, 
érzelmi-szociális tulajdonságainak és magatartásának a fejlődésében (Kósáné, 2001). 

Páli Judit (1990) a tanulós játék fogalmát ajánlja a játékos tanulás kifejezésforma helyett, mivel 
az jobban érzékelteti a kisgyerekeknél működő tanulási folyamatok lényegét, miszerint minden 
játék feltételez valamiféle tanulást. A játék szerepe nem a tanulás kiszolgálása, hanem fordítva: 
a tanulás van alárendelve a játéknak. Ő is azt hangsúlyozza, hogy a játék lehetőséget ad egyrészt 
az új ismeretek elsajátítására, készségek begyakorlására és viselkedésformák kipróbálására, 
másrészt pedig hatással van a pszichikus funkciók fejlődésére: a megértésre, az emlékezetre, a 
figyelemre, az érzékelési és észlelési működésre, valamint a rendelkezésre álló gondolkodási 
műveletek kipróbálására. 

A játszás során a gyerekek három nagyobb területről szerezhetnek tapasztalatokat: (1) 
önmagukról, (2) társas környezetükről és (3) a tárgyi világról (Stöckert, 2011). 

A játékban találkozhatnak saját érzelmeikkel, belső  feszültségeikkel, indulataikkal, 
félelmeikkel és vágyaikkal. Amit a kisgyerek a saját szavaival még nem tud elmondani, vagy 


közvetlenül nem fejezhet ki, arra jó lehetőséget kínál a szabadon kiválasztott játék. A 

pszichoanalitikus értelmezés szerint a játékban megoldódnak a pszichés konfliktusok, így 
segítve a személyiség egészséges fejlődését. 

A kortárskapcsolatokban szintén sok mindent megtanulhatnak a gyerekek. Ennek a 
tapasztalatszerzésnek az alapját az utánzás képezi. A kisgyerekek a hozzájuk közel álló 
felnőttek és gyerektársak viselkedését veszik alapul, őket követik, hozzájuk akarnak 
hasonlítani. Az utánzás mellett az azonosulás is fontos tanulási forma ebben az életkorban. A 
játék során beleélheti magát a kisgyerek a kiválasztott mintába. Így különböző személyekké, 
alakokká változhat át, és átmenetileg olyan lehet, mint ők. A kiválasztott szereplőkkel történő 
képzeletbeli és a játékban végbemenő azonosulás egyrészt biztosítja a feszültségcsökkentést, 
másrészt lehetővé teszi a modell beállítódásának, szabályainak, értékeinek az átvételét. 

A harmadik tanulási terület a tárgyi környezet megismerése. A játékban a kisgyermek 
tapasztalatokat szerez az anyagi világ tulajdonságairól, a tárgyak térbeli elhelyezkedéséről, 
jelenségeket a maguk természetességében ismerheti meg. A környezettel való közvetlen 
kapcsolatban spontán kísérletezgetéseket folytathat és begyakorolhatja a már rendelkezésre álló 


gondolkodási képességeit, amely által fejlődik az intelligenciája, valamint a kreativitása. 
4.1. A nevelő szerepe a gyermek játékában 


A kisgyermeknevelő elsősorban a megfelelő játékterek kialakításával, a szükséges játékidő és 
játékeszköz biztosításával járulhat hozzá a játszáshoz szükséges feltételek kialakításához. 
Fontos a nyugodt, biztonságot adó, szeretetteljes légkör megteremtése. A pedagógus 
megengedő és támogató jelenléte pedig ösztönzőleg hat a kicsikre. 

Egyrészt a felnőttel történő együtt játszás mindkettőjük számára örömet okoz, elmélyíti 
kapcsolatukat, segíti egymás jobb megismerését és a tapasztalatszerzést. Másfelől viszont 
korlátozza a gyermek kezdeményezését, kreativitását, és a felnőtt önkéntelenül is vezetővé, 
irányítóvá válhat. 

Hátrányosan befolyásolja a játékot a felnőtt, ha a gyermek akarata ellenére vesz részt a játékban, 
mindenáron ráerőlteti a saját elképzelését, kioktatóan viselkedik, nem szívesen vesz részt benne 
és kivételez. A , játékrontó" felnőttre az jellemző, hogy túlzottan szabályoz, utasít, korrigál, 
javít, fejleszt. Túlbeszélő vagy szótlan stílust alkalmaz. Tulajdonképpen nem tartja fontosnak a 
gyermek játékát, csupán kötelességtudatból játszik, vagy azért, hogy lecsendesítse őt. A 
, hamisjátékos" viselkedés pedig arra utalhat, hogy a felnőttek megtévesztik a gyerekeket, és 


csak úgy tesznek, mintha megbecsülnék a játékot, de valójában elutasítják azt. Az is probléma, 

ha a felnőtt nem fogadja el a kicsik spontán, szabad tevékenységét, és csak kizárólag fejlesztésre 
akarja felhasználni a játékhelyzetet (Stöckert, 2011). 

Ebben az életkorban intézményi környezetben is egyértelműen a gyerekek által 
kezdeményezett, önként kiválasztott játékok biztosíthatják az érzelmi és értelmi fejlődési 
szükségletük érvényesülését, amit a pedagógusnak tiszteletben kell tartani, és amihez leginkább 
empatikus és támogató jelenlétével tud megfelelően igazodni. A felnőttek játékszeretete pedig 
önmagában is nagyon megkönnyítheti a kisgyerekekkel történő foglalkozást. 

Egyik saját kutatásunk is rávilágít arra, hogy az óvodapedagógussal átélt játékhelyzetek a 
gyerekek önálló választásai alapján is meghatározó élményt jelentenek. A pedagógus kedvező 
személyiségjellemzői között a pozitív személyiségtulajdonságok és a proszociális viselkedés 
után (pl. segítségadás, védelemnyújtás) leggyakrabban a közösen végzett tevékenységeket (pl. 
mesehallgatás) és az együttes játékokat sorolták fel jellemzően az óvodások (Antal, Zsubrits, 


2015). 
4.2. A családi nevelési légkör hatása a gyermek játékára 


A pedagógiai intézményekben tapasztalható játékviselkedés hátterében a családi élet élményei 
találhatók meg. Az édesanyával, a szülőkkel átélt játékhelyzetek és az uralkodó nevelési 
szokások markánsan befolyásolják a gyerekek játék során tanúsított magatartását, a 
játékeszközökkel történő bánásmódját és a játékfolyamat irányításának képességét. Az óvodai 
szerepjátékok elemzését figyelembe vevő kutatási eredmények alapján ötféle játékmódot 

különböztethetünk meg (B. Lakatos, 2012). 

1) Érzelmileg harmonikus játék. Az érzelmileg kiegyensúlyozott, biztonságban lévő gyermek 
játékára ötletgazdagság, elmélyültség, önállóság és nyugodtság jellemző. Az ebbe a 
csoportba tartozó kisgyerekek általában aktívak, kezdeményezőek, és mind az irányító, 
mind az alárendelt szerepet szívesen vállalják. 

2) Agresszív játék. Az agresszív-romboló játékban egyrészt erőszakos tartalmak kerülnek 
felszínre (pl. gyilkosság, háború), másrészt pedig a játék stílusában is a durvaság kap helyet. 
Ebben az esetben a gyermek rendszeresen dobálja, csapkodja és eltöri a játékszert, valamint 
heves indulat és verekedés figyelhető meg a társakkal folytatott játékában. 

3) Visszahúzódó játék. A gátolt, szorongó gyermek önállótlan, félénk a játékhelyzetekben. 
Hiányzik a kezdeményezés nála, és vezető, irányító szerepet sem vállal. Intellektuális és 
érzelmi elmaradással ugyanakkor nem rendelkezik, inkább csak az aktuálisan őt 


foglalkoztató élmények kötik le a figyelmét. 

4) Felületes játék. A kapkodó, felületes játékstílus a gyermek belső bizonytalanságára és 
érzelmi instabilitására vezethető vissza. Könnyen elterelődik a figyelme, és az újabb 
játékszerekkel is csak rövid ideig játszik. A társak közötti életét inkább a sodródás, a 
vándorlás jellemzi, és nem tud tartósan elköteleződni az egyes csoportok mellett. 

5) Rigid játék. A kényszeres játékra a rugalmatlanság, a merevség jellemző, és hiányzik az 
eredetiség és a kezdeményezés. A kisgyerek a kiválasztott játékszertől nehezen távolodik 
el, és azzal változtatás nélkül, hosszabb ideig képes tevékenykedni. Az egyes 
játékszítuációkból nehezen mozdítható ki. 

Az azonos családi háttér, az ugyanolyan nevelési ártalom különböző tüneteket, játékviselkedést 

eredményezhet. Ugyanakkor a különböző családból érkező gyerekek játéka nagyon hasonló 

megnyilvánulásokat hozhat. A perfekcionista, a túlságosan követelő és a túlfegyelmező szülői 
magatartás mellett az elkényeztető, a túlféltő attitűd szintén károsan befolyásolja a gyermek 
személyiségfejlődését. Továbbá az is látható, hogy a feszültséggel teli családi atmoszféra és az 


érzelmileg elhanyagoló környezet ugyanúgy kedvezőtlen játékstílushoz vezethet. 
4.3. A kortárskapcsolatok alakulása a játékban 


A felnőttekkel kialakult kapcsolatok mellett a kortársközi kapcsolatokban átélt élmények 
fokozatosan gazdagítják a gyerekek életét. Az óvodában a társulások a gyerekek önálló 
kezdeményezéséből bontakoznak ki, és a rendszeres találkozások, a vissza-visszatérő naprendi 
események teremtik meg a kapcsolatok szerveződésének feltételét, az érzelmi elköteleződések 
lehetőségét. Kezdetben ezek a társulások még nagyon esetlegesek, véletlenszerűek, gyakran 


változnak, a későbbiekben viszont tartósabbá válhatnak. 


Egy kutatás eredménye szerint az óvodások kortársválasztási motívumai között a következő 
összetevők játszanak szerepet: 

1) az érzelmek (kommunikációban megnyilvánuló érzelmek, kötődés), 

2) a személyiségjellemzők (külső és belső tulajdonságok), 

3) a proszociális viselkedésformák (védelmezés, segítségnyújtás), 

4) valamint a közös tevékenységek 


5) és a pillanatnyi érdekek (Zsubrits, 2014). 


A nemek szerinti elkülönülés először hároméves kor körül tapasztalható, és ekkortól 
találkozunk fiú- és lánytársulásokkal. A párkapcsolatok lányoknál gyakoribbak és tartósabbak. 
A pár és a csoport nem zárja ki egymást. A fiúk általában ötéves korukban 5-6 fős csoportot 


alkotnak, míg a lányok csoportképződése lassabban történik és képlékenyebb. Az óvodai 

kortárscsoport biztosítja a valahová tartozás érzését, a védelmet és biztonságot, az önazonossági 
érzést, az összetartozás élményét, az együttesen végzett tevékenység örömét, valamint az 
interakciós és kommunikációs lehetőséget (Vajda, 2014). 

Az óvodáskor játékhelyzeteihez kapcsolódó csoportosulási folyamat fejlődését Mérei Ferenc 
írta le (1989). Ez alapján először a gyerekek egymástól függetlenül, egyedül más-más játékban 
vesznek részt. Ekkor az azonos hely, (1) az együttlét a csoportosulás legfőbb szervezője. 
Később (2) az együttmozgás szakaszában a kölcsönös mintakövetés adja az összetartozás 
lényegét. Például az egyik kisgyerek négykézlábra ereszkedve egy valódi cicát utánozva 
nyávogni kezd, amit mások is követnek, ezáltal a játékba bekapcsolódók elkülönülnek a 
többiektől. Eggyel magasabb szinten valamilyen érdekes tárgy, játékesemény körüli (3) 
összeverődésből alakulhatnak ki rövid ideig tartó társulások. Nagyjából négyéves kortól 
figyelhetők meg a közösen végzett játéktevékenységek. A játékban történő (4) 
összedolgozástól, kooperációtól kezdődően megjelennek a fontosabb csoportszerepek is. 
Lesznek olyan gyerekek, akik irányítják a többieket (például kiosztják a szerepjátékukhoz 
illeszkedő szerepeket), és lesznek, akik alkalmazkodnak hozzájuk. Itt már egyértelműen (5) a 
csoport működése kialakult szerepek mentén zajlik. 

A közösségben megtapasztalt együttlét, együttes cselekvés mindig olyan többlettel jár, amit 
csak a csoport adhat meg. Mint Mérei Ferenc írja nagyon szépen: , Az együttesen átélt 
élményeknek nagyobb a hőfoka, fokozott az indulati színezete, s ha felidézzük őket... 
érzelmileg árnyaltabbak, tartalmilag gazdagabbak, mint a magányosan átélt helyzetek 
emléknyomai" (Mérei, V. Binet, 1993.138). 

Egy következő longitudinális vizsgálat szintén a kisgyerekek játéktevékenység közben 
megfigyelhető társas viselkedésére fókuszált. Az eredmények alapján 6 nagyobb fejlődési fázist 
különíthetünk el az 1 és 4 éves gyerekek szociális viszonyulásában (N. Kollár, Szabó, 2017. 
138-139): 


1) Párhuzamos játék szemkontaktus nélkül. Az egyéves gyerekek jellemzően egymás mellett 
végzik ugyanazt a tevékenységet, de nem figyelnek a társukra. 

2) Párhuzamos játékok szemkontaktussal. Ekkor kölcsönösen követik egymást a gyerekek. 

3) Egyszerű szociális játék. Az egymás melletti játékban beszélgetnek, interakciót folytatnak. 

4) Egymást kiegészítő szociális játék. Szerepeket jelenítenek meg, a játékban kölcsönös 
függőségben vannak. Például bújócskát vagy , kukucs" játékot játszanak egymással. 

5) Együttműködő  fantáziajáték, , mintha játék". Egyszerű együttműködést igénylő, 


metakommunikációval kísért fantáziajátékot játszanak el közösen. 

6) Komplex szerepjáték. A tényleges szerepek eljátszását teljes kooperáció jellemzi. 


A kutatás eredménye szerint a legkisebb, egyéves gyerekeknél még az első forma dominál, és 
a 4. szintnél előrébb nem jutnak el. Ugyanakkor az életkor előrehaladtával emelkedik az 
együttes játék előfordulási aránya. A 6. szintű játék a 4 éveseknél csak a játéktevékenység 1590- 


ában volt tapasztalható. A szerepjáték négyéves kor után lesz igazán népszerű a kicsik életében. 

5. A kisgyerekek játékszerei 


A játékszerek kiválasztásának pedagógiai szempontjai közül a következőket sorolhatjuk fel: 

1) a játékszer sokféle tevékenység végzésére adjon lehetőséget, 

2) legyen érdeklődést felkeltő, 

3) tükrözze az adott ország kulturális hagyományait, de ne zárja el a gyerekeket a más nemzetek 
játékaival történő találkozás lehetőségétől, 

4) a játékeszközök többféle anyagból készüljenek, a műanyag játékokat egészítsék ki a 
természetes alapanyagból készült tárgyak, 

5) A félkész anyagok ugyancsak jól hozzáilleszthetők a gyerekek kreatív kezdeményezéséhez, 
és széles körű lehetőséget adnak a közös tevékenykedésre (Kapocs Füzetek 1. 2003). 

A gyerekekkel megismertetett játékok és játékszerek kezdetektől fogva fontos esztétikai értéket 
közvetítenek. A személyiségük fejlődésére és a képességeik alakulására gyakorolt pozitív 
hatásuk ugyancsak jól látható. 

A hazai kisgyermeknevelés szemléletében erőteljesen tükröződik a hagyományokhoz való 
ragaszkodás, a múlt értékeinek közvetítése, a népi játékok alkalmazása. A hagyományok 
tiszteletét a különböző játékformák és a különféle, jellemzően természetes anyagú 
játékeszközök is jól mutatják. Ezek a játékok nagyon közel állnak az óvodások világához. A 
kisgyerekeket mindig könnyen megérintik a környezetükben hallható dalok és mondókák, 
valamint a társakkal közösen eljátszható mozgásos játékok, amik hosszabb időn keresztül az 
életük részévé válik. A népi játékok nagyobb kategóriáit az eszközös játékok, a mozgásos 
játékok, a szellemi játékok, a párválasztó körjátékok és a különféle mondókák képezik. A népi 


játékok lélektani funkciói közül pedig az alábbiakat emelhetjük ki: 


1) bővíti a gyerekek ismeretrendszerét, 
2) segíti a készségek, képességek begyakorlását, 
3) támogatja a gyerekek kognitív, szociális és érzelmi fejlődését, 


4) továbbá önbizalmat fokozó ereje is van (Lázár, 2005). 


Vekerdy Tamás (2005) kiemeli, hogy a kisgyermekkori játékszerek legyenek egyszerűek, a 
gyerekek által is könnyen használhatók, színesek és kellemes hangot adók. Olyan mértékben 
legyenek valósághűek, hogy a gyermek rájuk ismerjen. 

Ugyanakkor elgondolkodtató Vajda Zsuzsanna kritikusabb hangvételű megállapítása is, amikor 
a napjainkban látható eseményekkel kapcsolatosan a következőképpen fogalmaz: ,,A 
gyermekjátékok körében lezajlott változások világosan jelzik, mennyire nem fontosak a 
gyártóknak maguk a gyermekek. A játékok nagy része a felnőttek élményvilágához 

kapcsolódik: a Barbie babák fiatal felnőtteket idéznek, akik felnőtt használati tárgyakkal 
rendelkeznek. A készlet darabjai kapcsolódnak egymáshoz, újabb és újabb vásárlásra 
ösztönözve. Az önműködő gépjátékokkal, irányítható-villogó autóval, beszélő és pisilő babával 
valójában nem lehet játszani, csak dicsekedni" (Vajda, 2007. 77). 

A Jó játékkal szívesen, élvezettel játszanak a gyerekek. Alapvetően nem a játékszerhez való 
igazodás áll a középpontban, hanem inkább ők képesek a játékban azokat a saját elképzeléseik 
szerint átalakítani. A játékszerek alkalmazásában tetten érhetők a gyerekek fejlődési 
sajátosságai, ismereteik és képességeik színvonala, az őket tényleges foglalkoztató problémák 
részletei. A jó játéktárgy segít életre kelteni és fenntartani az alkotókedvet és az alkotás igazi 
örömét. A játék voltaképpen művészet, a játszó gyermek által megismert világ szubjektív 
visszatükrözése. A játékszerekkel kapcsolatosan pedig nem szabad, hogy eluralkodjon a 
játékok dömpingszerű begyűjtésének a szenvedélye. Helyette inkább engedjük, hogy a 
megfelelő játékokkal történő játszás boldogsága motiválja a benne résztvevőket, az a felhőtlen 
felszabadultságot hozó érzés, amit csak a játszás során találunk meg, és amit jó újra és újra 
átélni! 

üzletekben kapható játéktárgyak beletartoznak, amelyeket a felnőttek kimondottan azért 
készítenek, hogy a gyerekek játsszanak velük. A játékeszköz fogalma pedig azokat a további 
dolgokat és tárgyakat jelenti, amellyel a gyerekek kapcsolatba kerülhetnek a játszás során. 

Az óvodások kezdetben még nem igénylik azt, hogy a játékszerek hűen lemásolják a felnőttek 
világát, helyette inkább arra van szükségük, hogy az alkalmazott tárgyak sokféle értelmezésre 
adjanak lehetőséget, a gyerekek belső szabadságának, képzelőerejének, alkotókedvének, 
akármit helyettesíthetnek, belső képeket, alakuló fogalmakat, élményeket, emlékeket és 
érzéseket, illetve külső momentumokat egyaránt. A játékszerek valósághoz közelítésének 
igénye csak a későbbiekben fedezhető fel, amikor például a szerepjátékokban mindjobban 


utánozni kívánják a felnőttek életét. 
5.1. Az óvodások játékválasztási narratívái 


A gyerekek óvodájukhoz fűződő érzelmi kapcsolatában az alábbi összetevőket sorolhatjuk fel: 
az óvodapedagógussal, a gondozó-nevelő felnőttel kialakult kapcsolatok élményeit, a 
gyerektársak közötti kapcsolatok élményeit, a napirend során ismétlődő tevékenységekben átélt 
élményeket (pl. foglalkozások, játéktevékenységek), az évek során visszatérő események 
átélésélményeit (pl. ünnepek, rendezvények), valamint az óvoda fizikai környezetével 

kapcsolatos élményeket (a különböző helyszínek hatását). A rendszeresen visszatérő 
találkozásoknak köszönhetően, velük kapcsolatosan élnek át a gyerekek meghatározó 
érzéseket, amelyek az óvodához történő ragaszkodásukat erősíti, és aminek köszönhetően a 
gyerekek jó, kellemes, szerethető, biztonságos helynek tartják az intézményüket. Az óvodához 
kötődés komponensei között tehát a játékos tevékenységek élményei fontos helyet foglalnak el 
(Zsubrits, 2017). 


5. táblázat: Az óvodások játékválasztási narratívái 








Játékválasztási narratívák 








A játék kellemes élménye: jó játszani! 








Tulajdonságok felsorolása: jól használható valamire! 








Együttes játék másokkal: jó együtt lenni! 








A játszótársak személyisége, képessége, viselkedése: jók vagyunk a játékban! 








Az új játék megszerzésének vágya: jó lenne az a játék! 




















Tovább elemezve a gyerekek kedvelt játékait, azt láthatjuk, hogy a mindennapi óvodai 
játékhelyzetekben jellemzően az életkoruknak és a fejlődésüknek megfelelő mozgásos játékok, 
szimbolikus játékok, szerepjátékok, egyszerűbb szabályjátékok és az építő-konstruáló játékok 
fordulnak elő. A játéktevékenységet és a játékszer-használatot is magába foglaló játékválasztási 
értelmezésükben, narratívájukban pedig az alábbi összetevőkkel találkozhatunk: a játszás 
átélésének pozitív élménye, a játékszer tulajdonsága, a másokkal együtt játszás öröme, a 
játékban résztvevők személyisége, képessége és viselkedése, valamint a játéktárgy 
megszerzésének vágya. A kutatásban megkérdezett gyerekek például a következő feleleteket 
adták arra a kérdésre, hogy miért kedvelik a preferált játékukat: , Nem kell unatkozni.", , Jó 
móka.", , Jó velük játszani." (Jó játszani!); , Ha ő vasal, én is vasalok, ha főz, segítek neki, ha 
porszívózik, előveszem a kisporszívómat.", , Utánozom apát.", , Ilyenkor a testvérem anyukája 
lehetek.", , Mert lehetek hercegnő.", , Olyanok, mint az igazi" (Szimbolikus játékok, 
szerepjátékok.); , Színes, rengeteg érdekes történet van benne.", , Mert gyorsak", , Mert 
ijesztő.", , Lehet vele harcolni.", , Szeretem, ahogy pattog." (Jól alkalmazható valamire.); , Jó 
vagyok benne.", , Sok gólt tudok lőni." (Képességek, személyiségjellemzők.); , Mert más is tud 
velem akkor játszani.", , Mert a barátnőimmel tudunk vele játszani.", , Mert az óvónéni is 
játszik." (Együttes játék másokkal.); , Mivel az oviban volt, és én is szerettem volna.", , Hogy 


nekem is legyen saját.", , Mert az még nincs.", , Mivel hasonlít az otthonira." (Vágyakozás a 


TT 


játékra). A feltárt eredmények alapján meghatározható játékválasztási narratívákat foglalja 


össze az 5. táblázat (Zsubrits et al., 2015). 
5.2. A játékmegfigyelés módszere 


Legvégül olyan megfigyelési szempontokat sorolhatunk fel, amelyek jól segíthetik a 
kisgyerekek játéktevékenységének alaposabb megismerését és rendszerező elemzését 
(Zsubrits, 2021). A megfigyelés során mindig érdemes jegyzőkönyvet vezetni, majd pedig a 
rögzített adatokat egy későbbi időpontban értékelni. A rendszeresen végzett, alkalmanként 
mindössze 20-30 percet igénybe vevő közvetlen megfigyelések biztosíthatják a hallgatók és a 
már végzett kisgyermek-pedagógusok számára, hogy önállóan, folyamatosan tapasztalatokat 
szerezzenek, valamint nyomon kövessék a csoportjukba tartozó kisgyermekek és kisebb 
gyermekcsoportok játékát, aminek következtében a korábban bemutatott elméleti ismeretek 
aktuális példákkal egészülhetnek ki. 


Játékmegfigyelési szempontsor: 


1)  Amegfigyelés ideje, helye. 

2) A megfigyelt gyerekek életkora és neme. 

3)  Ajáték helyszíne. 

4)  AVmjáték szerveződése: gyerekek által kezdeményezett szabad játék vagy nevelő által 
irányított játék. 

5) Ajátékban részt vevő személyek. 

6) A Jjátékhelyzetben megfigyelhető társulási színvonal és jellemzése (például Mérei 
Ferenc kutatási eredménye alapján). 

7)  Apjátéktevékenység részletes leírása. 

8) — Ajátéktevékenység besorolása a játékfajták közé Jean Piaget elmélete alapján. 

9) A szerepjáték tartalmának forrása, élményháttere. 

10) Alkalmazott játékszerek, játékeszközök. 

11) A gyerekek kommunikációja. 

12) Megnyilvánuló érzelmek. 

13) Kapcsolat a játékszerrel és a játéktevékenységgel. 

14) A gyerekek viselkedése a játékhelyzetben. 

15) Awgjátékban előforduló tanulási lehetőség. 

6. Az ellenőrzést segítő alapfogalmak 


A játék fogalma, a játék szerepe a személyiség fejlődésében; a játék pszichológiai jellemzői; 
Winnicott elmélete: potenciális tér, elég jó anya, átmeneti tárgy, a korai lelki fejlődés és a játék 
kialakulásának kapcsolata; Piaget elmélete: az értelmi fejlődés és a játéktípusok kapcsolata, 
gyakorló játék, szimbolikus játék és szabály játék, a szerepjáték fogalma és fejlődése; intrinzik 
motiváció, kíváncsiság és kompetenciakésztetés; önkéntelen tanulás, , tanulós játék", a játékban 
történő tanulás területei és formái; a nevelő szerepe a gyermek játékában; a családi nevelés és 
a játéktípusok kapcsolata; az óvodások társválasztási motívumai, a kortárscsoporthoz tartozás 
indokai, csoportosulási fázisok a játékban Mérei Ferenc szerint; együttes élmény; a játékszerek 
jellemzői, a népi játékok lélektani szerepe; játékválasztási narratívák; játékmegfigyelési 


szempontok. 

III. A játék szerepe az anyanyelvi-irodalmi nevelésben 

1. A játék, mint szocializációs alap 
1.1.A játék és a világ megismerése (leképezése) 


,, Tudnál levest enni kanál nélkül? " — teszi fel a kérdést egy tanulási eszközöket, módszereket 
reklámozó narrátor, majd folyamatosan bizonyítja, hogy az eszköztelenség rontja a tanulás 
hatékonyságát, tehát az ő válasza: nem. Pedig a válasznak igennek kellene lennie, hiszen más 
eszközökhöz is lehet nyúlni, megtalálhatjuk a megfelelő eszközöket: a sűrűjéhez villa, kés, a 
híghoz a száj is eszköz lehet. Csakhogy ezt nekünk a problémamegoldó képességünkkel kell 
kiválasztanunk. Vagyis maga az ismeretekre alapozott problémamegoldás a tanulás lényege. A 
problémamegoldások nagy részét pedig gyermekkorunk kísérletező, gyakorló játékaiban 
tanuljuk meg. S erre az alapra építkeznek újabb ismereteink, kognitív képességeink 
segítségével. A világunk komplexitásából és a fentiekből következően az alapfogalmak 
értelmezései a nyelv és a gondolkodás összefüggésében megmutatják a változásokat és a 
közvélekedés jellegét is, vagyis segítenek az externális hatás megértésében, ez a kiindulópontja 
a szövegértelmezéseknek a kisgyermeknevelésben is, akár mondókákról, népdalokról, akár 
mesékről beszélünk. 

Mi több, Pákozdi István (2003) a Karácsonykor játszunk - Gondolatok a játék és ifjúság 
, d gyermek játéka sok tekintetben az élet bizonyos olyan elővételezésének tűnik, amely a 
későbbi élet begyakorlását jelenti". Az ünnepekre vonatkoztatva pedig kijelenti, hogy azokban 
az ember kiemelkedik a mindennapokból, a játék intenzitásával átéli az üdvtörténet célját. 
Johan Huizinga (1990) a múlt század harmincas éveiben hívta fel a figyelmet a Homo Ludens 
(A játékos ember) című művében arra, hogy a játék megelőzi az emberi kultúrát, hiszen állati 
ősiségünkből eredeztethető, vagyis , öregebb" az embernél. Erre épül rá, ebből bontakozik ki 
majd a kultúra, amely történetileg változó, alapját pedig — legalábbis napjainkig — egy általános 
értékrendszer adja (ma sajnos inkább érdekrendszer). 

Amennyiben a kultúra a műveltséggel rokon — bár nem igazi szinonimák —, komplex jelentést 
hordoz, amely nemcsak a konkrét ismeretek adathalmazként működő tárházát, hanem a tudás 
alkalmazásának módját, az erre szolgáló szellemi képességet, képzettséget és a lelki 
finomságot, szocializációs kultúrát is magában foglalja. Mindez jelenti az egyén széles 
látókörét, az intézményekben és az önképzésben megszerzett tudást, a , józan paraszti ész" 
működését. Ugyanakkor ide tartoznak mindazon szellemi értékek, amit egy közösség, 
társadalom, nemzet történelme során felhalmozott, kialakított, vagyis a szellemi és tárgyi 
alkotások, a szokások, az erkölcs, az életfelfogás, a különböző területeken alkalmazott 

módszerek, ismeretek. A gyermek tehát a játékon keresztül is elsajátítja mindezt, akár 
egyénileg, önmagának örömet okozó módon, akár felnőttek vagy kortársak társaságában, 
irányított módon. 

Az emberek műveltsége sem egyforma, az függ a lelki, érdeklődési beállítódásoktól, a 
művelődési hajlandóságtól, az agyműködéstől, és döntően befolyásolja a szociális csoporthatás 
is. Koronként és korszakonként is más-más az életmódból valamint az életkorból is fakadó 
műveltségi szint és műveltségi kör, ahogy más az elvárás is. 

A műveltség a Riesman-i (1996) premodern ember számára a hagyományban megélt életforma 
volt, amit az elődeitől látott-tanult módon alakított. A kapitalizálódó gazdaság és a vele 
biztonságot, az alapértéket a hagyomány jelentette, de ez már nem a közvetlen családtagok 
életmódjának folytatása, hanem egy más, a családon túlmutató közösség által konstruált és 
elvárt normarendszer volt. Ilyen az osztályidentitás, nemzeti identitás és a hozzá kapcsolódó 
elvárásrendszer. Mindennek a lenyomata a nyelvben is megtalálható. 

A hagyományainkat kulturális emlékezetünk őrizte meg a szóbeliségben majd az 
írásbeliségben, népi kalendáriumunk szokásrendjében, az énekelt, játszott majd lejegyzett zenei 
elemekben, táncainkban, népi iparművészetünkben (hímzések, szöttesek,  faragások, 
építmények) és a paraszti gazdálkodás egyes formáiban. A korabeli kisgyermek mindezt a 
mindennapi élet részeként játszva sajátította el, s ezzel felkészült a mindennapi életre. 

A mai kisgyermek játékaiban is a környezetéből tanult hagyomány valamint korunk hatása 
figyelhető meg. Egy azonban ma — éppen a problémamegoldás fejlesztése miatt — fontosabb, 
mint annak idején: újratanulni a természetes játékot, aminek legsokszínűbb alapja a népi 
hagyományrendszer. Hiszen a korábbi korok, a természethez jobban kapcsolódó társadalmak 
gyermeke minden olyan fogalommal, eszközzel és természeti kinccsel megismerkedett játékai 
során, ami később saját életében nélkülözhetetlennek bizonyult: megtanulta a termények, 
állatok, természeti jelenségek, kismesterségek, a háztartás és az emberi kapcsolatok, érzelmek 
megfelelő kifejezéseit, nevét, megtanulta a mindennapi élet csoportjainak nyelvét, meg tudta 
nevezni a társadalmi függelmi viszonyokat, a gondolat nyelvi kifejezési formáit, a szakrális és 
a profán világhoz való kapcsolatot. S játékaiban végigjárhatta ugyanazt az utat, amit az 
emberiség évezredeken át megtett a világ megismerésében, kezdve a barlangrajzok szakrális 
játékaitól az antikvitás dráma- és sportjátékain valamint a költői nyelv játékain keresztül 
egészen a modern játékokig (Magyar Néprajz VI; Frang, 2017). 

Hogy a játék maga régi, azt nyelvünk is bizonyítja, hiszen a "játszik" szavunk a legősibbnek 


tekintett nyelvi alaprétegbe tartozik, ugyanúgy, ahogy a testrészeinket és a legfontosabb 

cselekvéseinket megnevező fogalmaink. Ez arra is utal, hogy eme "tevékenység" alapvető a 
népünk, az emberiség életében. Gondoljunk csak népmeséink szereplőire, akik kihívásokra 
reagálva járják végig sajátos fejlődésük útját, vagy éppen a humor, a furfang segítségével érnek 
el valamit. A mese történetének felszíni rétegében a Köleves katonája az agyafúrtsággal tudja 
megtömni bendőjét, a Jankalovics aranyhajú királyfia pedig egy hamis szerepet magára öltve 
tud átjutni a világvámján. 

(találós kérdés"), finn jutella ("mesél") alakra vezeti vissza, elismerve, hogy ennek hangtani és 
jelentéstani nehézségei vannak. Benkő (1970) ugyancsak emiatt tartja bizonytalan eredetűnek, 
bár alapjelentését mégis a finnugor alapalakra visszavezetve a , találós mese, szórakoztató 
beszéd" értelemben találja meg. 

A játék a Czuczor-Fogarasi (2003) szótár szerint a játszik alakból kiindulva a "ját" , gyökből" 
képzett, jelentése az időtöltésből vagy mulatság kedvéért, vagy jó kedvből, szeszélyből 
foglalkodik valamivel; egyúttal annyit is jelent, mint tréfál, dévajkodik. De kitűzött cél nélküli 
foglalatoskodást is jelent, illetőleg szabályok szerinti versengést, vagyis ,, mozgás, foglalkodás, 
melynek czélja időtöltés, mulatság, testi gyakorlat, ügyesség kitüntetése (...), emberi 
cselekvényeknek bizonyos szabályok szerént rendezett utánzása stb." 

Szinonimái is gazdagok, a Tóthfalusi által összeállított szótár több mint tíz összefüggésben 
hozza, ahogyan Ballagi (2010) is 6 fő jelentésbeli csoportot különböztet meg, s azokat még 
tovább osztja alcsoportokra. Közöttük olyan értelemmel, mint a segít (a kezére játszik), a 
képzelődik (a képzelete játszik vele), a csal (cinkelt kártyákkal játszik), az eltűnik (kámfort 
játszik), a kártyázik, a képzelődik vagy hallucinál (a képzelete játszik vele), a megbízható (nem 
játszik a szavával), illetőleg a színlel (színészkedik, komédiázik, tettet, mímel, alakoskodik, 
játszik). Etimológiai szótárában jelentésbeli összefüggéseket talál a latin al-ludere, dominari 
(utalás, példálózás, tréfálkozás, dominálás és ámítás) szavakkal, természetesen alapjelentésben 
sorolja a "szórakozásul, időtöltésül foglalkozik cvalamivelb: babával játszik, fogócskát játszik; 
"szerencsejátékban vesz részt": nagy tétekben játszik; "sportmérkőzést vív": a németekkel 
játszott a csapat; "hangszert szólaltat meg": hegedűn játszik; "színház; darabot előad": ma a 
Hamletet játsszák előfordulásokat. Származékai is több szófajt ölelnek fel: játszadozik, 
játszadozás, játszódik, játszma, játszva, játék, játékos. 

A fogalom fennmaradt legrégibb alakja a "iacov? [játszó] 1198-ból, illetve az 1372-es datálású 
, nemynemew germek yacikuala Jok germekuel" [néminemű gyermek játszik vala sok 


gyermekkel] egyértelműen a gyermekek együtt játszását jelenti (Benkő, 1970). Azt nem tudni, 

hogy valamilyen játéktárggyal vagy szabályjátékkal foglalatoskodtak-e a majd" 700 
esztendővel előttünk élt gyermekek, de azt igen, hogy játszottak. 

Az előbbiekből láthattuk, hogy nehéz feladat a játék jelentésének pontos meghatározása, más 
tevékenységektől való elkülönítése. Ezért mondhatjuk, hogy az a sokféle elmélet, amely a 
játékkal foglalkozott, ugyanannak különböző szempontú megfigyelése és leírása, vagyis ezek 
összegzése hozhat közelebb a játék lényegének megértéséhez, megnevezéséhez. Így tehát a 
biológiai, a filozófiai, az antropológiai és a szocializációs magyarázat, a mai és a klasszikus 
játékelméletek kiegészítik egymást, akár a  Groos-i  gyakorláselméletre, Spencer 
energiafölösleg-elméletére, Schillernek az esztétikai neveléshez kapcsolódó elméletére vagy a 
Büchler-féle funkcióörömre (amelyet Csíkszentmihályi flow-élményével is rokoníthatunk), 
illetve a szociális tanulást kiemelő Mead-i elméletre gondolunk (Fáyné - Sztanáné, 2013). 

A játék lényege szerint bármilyen tevékenység lehet játék, hiszen bölcseleti alapon a játék 
szabad és önkéntes, vagyis külső kényszer nélküli tevékenység, amely saját térrel, idővel és a 
játszó közösség által elfogadott szabályokkal rendelkezik. Segíti a testi és szellemi készségek 
elsajátítását, fejleszti a személyiséget (Fáyné — Sztanáné, 2013). 

Hogy mennyire fontos volt eleinknél a játék, mi sem bizonyítja jobban, mint az, hogy a Magyar 
Néprajz (1988-2000) szerkesztője is nélkülözhetetlennek tartotta a szócikkek között 
szerepeltetni, sőt, a játék és kutatása történetéről is megemlékezik. Hiszen a néprajzi gyűjtések 
megindulásával és a rendszerezésekkel a gyermekjátékok és szövegeik is a tudomány 
látókörébe kerültek, s kutatásuk a 19. században megkezdődött, s bizonyította, hogy a népi 
játékokban markánsan vannak jelen a nemzeti sajátosságok. A század végére kialakult modern 
pedagógia, gyermekpszichológia tovább árnyalta a megfigyeléseket. A Magyar Nyelvőr 1872- 
től szinte mindegyik számában megismertette az olvasókat valamely népi játékkal, a Magyar 
Népköltési Gyűjtemény első kötetében már jelen voltak a gyűjtött gyermekjátékok, majd 
kifejezetten a gyermekjátékokról szóló, azokat tartalmazó monográfiák, gyűjtemények láttak 
napvilágot (Erdélyi 1846—1848: I.; Kriza 1863; Kálmány 1877—1878, 1881—1891; Török K. 
1872). 

A szótári feldolgozások (TESZ, Cz-F, magyar értelemző- és szinonimaszótárak stb.) és a 
köznyelvi használat alapján két nagy értelmezési csoportot különböztethetünk meg tehát, 
melyben az egyik a játékszerrel való játékot (pl: babázás) illetve a szabályok alapján történő 
játszást (pl. körjáték) tekinti játéknak, a másik viszont kortól, helytől és eszköztől függetlenül, 
e kategóriákat kitágítva beszél játékról, mint időtöltésről, szervezett tevékenységről (a 


kártyázástól a sportoláson keresztül a színjátszásig vagy a muzsikálásig). 

Elmondhatjuk tehát, hogy a játék emberi kultúrjelenség, nyelvi megjelenései gazdag 
fogalombokrot alkotnak, pszichológiai alapjai között pedig ott a versengés, a szabályok 
betartása és a megismerés. A nyelv felől megközelítve szintén a tanulás folyamatát lehetővé 
tévő eszköz, olyannyira, hogy ma már nemcsak a költői nyelv , játékait", alakzatait tartják 
számon, hanem a köznyelvi humor, a nyelvi fejtörők, találós kérdések és a , népi 
beszédtechnikai gyakorlatoknak" is tekinthető nyelvtörők vagy nyelvgyötrők önálló 
gyűjteményekben szerepelnek. Sőt, Grétsy (2012) kifejezetten a nyelvi játékainkat gyűjtötte 
kötetbe. Hiszen magának a nyelvnek — ami többszörös rendszer (hang-, szabály, 
gondolatrendszer) — a belső struktúráját szintén meghatározzák a játékelemek. Ezek a beszéd 
szupraszegmentális elemei vagy másként a nyelv zenei elemei: a ritmus, rím, hangsúly, 
hanglejtés, hangszín, tempó, szünet, valamint a gesztusnyelv; az irodalomban, stilisztikában a 
szóképek (metafora, megszemélyesítés, szinesztézia, metonímia, szinekdoché, allegória, 
szimbólum, hasonlat és az alakzatok (kihagyás, ismétlés, alliteráció, figura etymologica, refrén, 
párhuzam, gondolatritmus, felsorolás, halmozás és fokozás, ellentét, oximoron, enjambement, 
eufemizmus és kakofemizmus, túlzás, gúny, irónia). 

Ezek a nyelvi esztétika kérdéskörébe tartozó, ma elsősorban az irodalmi elemzéshez valamint 
a stilisztikához sorolt nyelvi eszközök a szövegminőséget határozzák meg, a jelentést árnyalják 
oly módon, hogy a nyelvi elemek alapjelentéseinek, asszociációs tartományainak érintkezésén, 
kapcsolatán alapulva azokat érzelmi, gondolati többletjelentéssel ruházzák fel. Bár a 
szóképekre az oktatásban elsősorban az irodalmi szövegekből merítenek példákat, a 
mindennapi nyelvhasználatban is tetten érhetők. A nyelvi többletjelentést tehát nyelvi — 
szellemi játékkal teremtik meg a nyelvet használók. Ugyanez a szellemi játék figyelhető meg a 
szóalkotásoknál, akár a klasszikus nyelvújítás korában (pl: Széchenyi: jeges nyalat — fagylalt 
Heltai Jenő: mozgó, zizegő — mozi), akár napjainkban (Pl: bankol; Kevés vagy, mint 
medvesajtban a brummogás). 

A nyelv tehát önmaga is alkalmas a játékra, mondhatnánk, a nyelv és annak elemei maguk is a 
játék eszközei lehetnek. Emellett a nevelésben nevelési célokat érhetünk el a nyelv segítségével, 
a játékhoz kapcsolva. A játék módszerével pedig maga az anyanyelvi nevelés is könnyebbé, 
élvezetesebbé és hatékonyabbá tehető. Hiszen a kisgyermekkor az az időszak, amikor a 
nyelvnek — a megismerés megfogalmazásának, a világ megnevezésének eszközeként — valamint 
a játéknak a jelenléte a legfontosabb a mindennapi tevékenység, tanulás, elsajátítás során. 

A játékról, mint módszerről és mint tevékenységről tudjuk, hogy a gyermeket a legjobban 


fejleszti, mentálisan támogatja és segíti az alkalmazkodásban. Segíti a gyermeket abban, hogy 

önmagát és a világot megismerje, emellett fejleszti mozgását, segíti az élmények valamint az 
érzések feldolgozását, egyúttal a társas szabályok gyakorlását is. 

A játékviselkedés, játéktudat örömet szerző tevékenység, amelyben a gyermek aktívan vesz 
részt, önmagáért a játékért cselekszik, spontán és önkéntes módon. Tevékenységében a 
kíváncsiság vezeti. A játék során különböző jelentésekkel ruházhatja fel a tárgyat, beleélheti 
magát különböző szerepekbe és helyzetekbe. Végül: a játék tere és ideje végtelen, tehát a 
képzeletet is felszabadítja (Baranyai - Gesztelyi, 2010; Fáyné - Sztanáné, 2013). 

A bölcsődés és az óvodáskor központi eleme a játék és a mondóka, mese. Mindez a gyermek 
és a felnőtt közös alkotása, élménye, mely a biztonságérzeten és a szereteten alapul, 
mintaadással, megmutatott, átélt élménnyel. Ezek adják a világ tevékeny megismerésének az 
alapját. A szeretetteljes és biztonságot adó környezet és a játék, mese világában való közös 
megmerítkezés, a valódi kapcsolatteremtés teszi lehetővé az értékek továbbadását, megélését, 
a tapasztalatszerzést. Nem a tanítás játékossága, hanem maga a játék a legfontosabb, aminek 
során a különböző játékfajtákban válik gyakorlottá a kisgyermek, s szerzi meg tudását a 
világról. Ennek része az én, a játék, és a játékban az én és a társak viszonyrendszerének 
alakulása, vagyis a szociális tanulás, utánzás, a nyelvi, kommunikációs viszonyrendszerben is 


(Gödéné, 2020; Molnár, 2015; Zilahiné 1996, 1998). 

2. Játék, anyanyelv, kultúra 


A játék elemeiből, eszközeiből szerveződnek össze azok a tapasztalások és rendszerek, amelyek 
majd a különböző kompetenciákat alkotják. Az anyanyelvi kompetenciát is, amelynek 
eszközalapja a nyelv hangtani és szerkezeti elemrendszere. 

Az anyanyelv kifejezés pontosítás (eredetileg: édesanya-nyelv), hiszen az általános, minden 
emberre jellemző nyelvhasználattól megkülönbözteti a nemzeti/nemzetiségi nyelvet, azt a 
nyelvet vagy nyelveket, amelynek segítségével az ember már magzati kortól érzékelve majd 
elsajátítja a beszédet, amelyet a szüleitől vagy a környezetétől hall, és amit utánoz, illetőleg 
amit a mindennapi életében természetes módon használ, gondolatait pedig ezen tudja a 
legkönnyebben kifejezni. Ahogyan a mondás tartja: az ember csak az anyanyelvén tud álmodni 
és imádkozni. Szociológiai szempontból megfogalmazhatjuk úgy is, hogy nemcsak az elsőként 
megtanult és legtermészetesebben használt nyelv, hanem amivel azonosul is a beszélő, és 
amellyel mások azonosítják. Ezt ismeri a legjobban és ezt használja legtöbbet. Az anyanyelv 
elsajátítása a gyermek fejlődése során folyamatosan, meghatározott szakaszokban történik. A 
fejlődés szakaszainak sorrendje univerzális, vagyis minden gyermekre egyformán jellemző. 

A nyelvelsajátítás öröklött képesség, mely az ember sajátossága. Az, hogy a gyermek melyik 
nyelvet fogja megtanulni, azon múlik, hogy milyen társadalmi környezetben nevelkedik. 
Minden gyermek képes minden nyelv anyanyelvként történő elsajátítására. A folyamatban a 
sajátosan emberi nyelvi képességnek és a társadalmi közegnek egyformán meghatározó a 
szerepe, hiszen a beszéd, mint a nyelv szóbeli megnyilvánulási formája, és mint 
kapcsolatteremtő eszköz, az emberre jellemző genetikai program alapján, de a környezet 
hatására utánzással és kísérletezéssel alakul ki kb. 2—2,5 év alatt. 

Az anyanyelv elsajátításának folyamatát többen is leírták (Lengyel, 1981; A. Jászó, 1991; 
Dankóné, 2016; Gósy, 2000; Gyöngy, 2014; Molnár, 2015, Réger, 2002; Tancz, 2011). Jelen 
tanulmány ezeket összegezve veszi végig a gyermeki nyelv fejlődését és ezzel a játék 
összefüggését. 

Tancz (2011) felosztásában a gyermek anyanyelvi fejlődésének első szakasza a magzati 
kommunikáció, amely a születésig tart. A preverbális szakasz a csecsemőkorra jellemző, az 
egyszavas kijelentések szakasza az 1—18. hónap közötti időintervallumra esik. Általában 1,5—3 
éves korra jellemző a távirati beszéd és szótári robbanás, 3 és 6 éves kor között alapfokon 
kialakul a nyelv, amely 7 éves kortól fokozatosan gazdagodik és bonyolódik. 

A legelső hangadás a sírás, mely elsősorban a szükségleteket és a diszkomfortérzetet fejezi ki. 


A szülői reakciók hatására a sírás is differenciálódik, s az anya egy idő után meg tudja 

különböztetni a hangmagasságból, ritmusból, intenzitásból, hogy a gyermek a síráson keresztül 
mit szeretne kifejezni. 

A gyermeki szövegértés már a kezdetekben megjelenik, amiben a szülő és a nevelő a 
következetes nyelvhasználattal és mintával segíti őt. Tehát a szó elsődleges, a kisgyermek 
számára legismertebb jelentése határozza meg legelőször a mondatértést, vagyis az a korábbi, 
a környezettel való interakciók függvénye. Tehát a szövegek minél nagyobb számú és értő 
ismerete, mint előfeltétel, gyorsítja a megértést. 

A beszéd megkezdését az első szavakhoz kötjük. Az első szavakat gyorsan követik a kétszavas 
kijelentések, melyek között még az anyanyelvi normarendszerhez képest szabálytalan, 
érthetetlen, gyermeki , hangkreálmányok" is szerepelnek. Legelőször a kép-hang-jelentés 
hármassága dominál, majd fokozatosan kezdik megérteni a szórendi jellemzőket. A 18 hónapos 
gyermek szókincse 50 aktív és 200—300 passzív szóra tehető. Két éves korban jelenik meg a 
telegrafikus beszéd, amelyből még hiányoznak a ragok, képzők, de a szavak, morfémák 
összeillesztése érthető. A mondatok 3-4 szavassá bővülnek 3 éves korra, sőt, megjelennek a 
többszörös összetételek és a párbeszédek is, a gyermek szókincse pedig hatalmas robbanást 
mutat: az aktív szókincs mintegy 900-1000, a passzív 2000—3000 szóra tehető. 4 évesen a 
kisgyermek eléri a második kérdező korszakot (Miért?), amikor már megért néhány elvont 
fogalmat is. Kezdi használni a többes számot, és a névmásokat is helyesebben alkalmazza. 
Fokozatosan tökéletesedik a mondatok nyelvtani szerkesztése, tovább fejlődik az artikuláció, 
már képes beszédpartnerként viselkedni. Ezután tovább tökéletesedik a nyelvhasználat, bővül 
a szókincs, és 9 éves korra gyorssá és automatikussá válik a nyelvi feldolgozás, jellemző lesz a 
többlettartalom megértése (humor, irónia) is. Ez az a kor, amire a nyelv teljes elsajátítását 
teszik. Ezután a szókincs bővülése, a szerkezeti bonyolultság elsajátítása, az elvont 
gondolkodás árnyalódása és nyelvi kifejeződése adja majd az élethosszig tartó 
anyanyelvtanulást. A 9 éves gyermeket tehát már olyan nyelvhasználónak kell tekinteni, aki 
anyanyelvének birtokában teljes értékűen tud részt venni a kommunikációs helyzetekben, a 
nyelvi illem szabályait ismeri, és képes a megfelelő nyelvi kódváltásra is. 

Bármennyire meglepő, az élethosszig tartó anyanyelvtanulásra szükség van, mivel a nyelv 
jelentése, szintaxisa, kontextusa a világ megismerésének folyamatában, általánosságban: a 
nyelvet használó emberiség történelme során is bővül, differenciálódik, változik, és az egyes 
ember számára 15 adott a folyamatos nyelvi változás. 

A szerteágazó valóság megfigyelése, kutatása a tudományok — tudományos gondolkodás, 
tudományos szaknyelv — szűrőin keresztül összegződnek, fogalmazódnak meg, s ebből 


fejlődnek ki azok a magyarázatok, szintén szerteágazó elméletek, melyek a létokokat boncolják. 

Az egyirányból kiinduló megismerési sor aztán körkörös folyamattá válik, s ez maga a 
gondolkodási folyamat. A megértés és magyarázat kettőssége valójában nem elkülönült 
alternatíva, hanem ahogyan Ricoeur (2000) is megfogalmazza, szorosan összekapcsolódik, 
szimbiózisban létezik. Ehhez a komplex folyamathoz szükség van a nyelvre, mint leíró és 
megértő közegre. Így tehát maga a nyelv is mint történeti változó, folyamatosan alakul. 
Ugyancsak alakul, koronként változik a nyelvről való gondolkodás is. Így a nyelv (még 
szerkezetében is) ki van téve a , nyelvi divatnak", amit különböző társadalmi csoportok 
határoznak meg. 

Ez azt is jelenti, hogy más-más kulturális közeg másként használja a nyelvet. S ha még a 
nyelvek is különbözők (szerkezetükben/logikájukban, hangzásukban), akkor feltételezhető, 
hogy bizonyos nyelvek használói másként látják a világot. De nemcsak a gondolat befolyásolja 
a nyelvet, hanem, mivel a nyelvek közötti különbségek a fellelhető univerzálék ellenére 
eltéréseket generálnak a beszélők gondolataiban, feltehető, hogy a nyelv is befolyásolja a világ 
észlelését. Sőt, a nyelvi relativizmusban megjelenik a társadalmi igény és determináltság is. 
Azaz: a nyelven keresztül is alakítható a gondolkodás. Ez a befolyásolás jelenik meg a nyelvi 
illemben is, amelyben a vélt vagy valós elvárásnak megfelelő nyelvi (és viselkedési) kereteket 
adjuk meg mondandónknak. És itt megint a népmesékre és a mondókákra kell utalnunk, hiszen 
az okos lány, amikor megfelel a csalafinta, de az adott közösség által jól ismert kérdésre, a 
közösség tagjává válik, mert egyezőnek tekintik gondolkodását a közösség észjárásával. Vagy 
amikor a mondóka szövegében elmélyülünk, olyan ősi tudást találunk, ami az ősi szakralitás, 
holisztikus szemlélet maradványa. Az Antanténusz, szórakaténusz kezdetű mondókánk Dárdai 
Árpád volt zeneművész kollégánk kutatásai alapján egy sumer imádság. De ugyancsak a 
mondókákból fejthetők ki a régi ráolvasások, szómágiák (Frang, 2017). 

A jelképi szerepeket a hangok is hordozzák, nem véletlenül mondjuk, hogy a hangoknak 
hangulati értéke van (gondoljunk Kosztolányi Dezső vagy Weöres Sándor verseire), S a 
természeti jelenségek megfejtésében, megnevezésében is az utánzás segített, aminek 
maradványa a hangutánzó és hangulatfestő szavaink sokasága. Ez önmagában is játék. 

Később a nyelvi rejtvényeket a költészet is alkalmazta, így például az akrosztichont, ami a 
sorkezdő hangokból kiolvasható szavak, nevek elrejtése. 

A teljes értékű nyelvhasználatban egyszerre van jelen az aktív és passzív nyelvi réteg, az 
elsődleges jelentés és az asszociációs háló, illetve azokban az archaikus és a modern. 

A gyermeknek felnőtt korra ezen nyelvi változások és nyelvi rétegek befogadására, 


feldolgozására és nyelvhasználói követésére kell alkalmassá válnia, mindezt a 9. életévig 

megszerzett kompetenciákra alapozva. Ahogy a Nemzeti Alaptanterv fogalmaz a 
kommunikációs kompetenciák fejlesztésével és gyakorlati alkalmazásával kapcsolatban: 

,, A folyamatosan fejlődő szövegértő és szövegalkotási képességek teszik lehetővé, hogy az egyén 
önállóan és másokkal együttműködve képes legyen verbális, valamint nem verbális (hangzó 
kép) kommunikáció eszközeinek és kódjainak különböző információhordozók düzeneteinek 
megértésére és feldolgozására. " (NAT 2007:18) 

Vagyis az anyanyelvi kompetencia egy nagy, átfogó területet ölel át a hangok megalkotásától, 
a nyelvtani szabályok használatán át a szövegolvasásig, annak megértéséig, alkalmazásáig és 
alkotásáig. Ennek sokszínűségét és összefüggésrendszerét Réger (2002:37-—38) nagyon 
pontosan írja le: 

,, Az anya-gyermek (vagy gondozó—gyermek) beszédkapcsolat sajátosságait tehát végső soron 
az adott kultúrára, társadalmi csoportra jellemző értékek, hiedelmek, elvárások, közösségi és 
nyelvi normák együttese határozza meg. Ennek megfelelően a kisgyermek és környezete között 
— a beszéd tekintetében éppen úgy, mint a kapcsolat más területein — sokféle ,, koreográfia" 
létezhet! Mindebből az is nyilvánvaló: egy adott etnikai-nyelvi közösség ilyen irányú 
kommunikációs gyakorlata részét alkotja annak a folyamatnak, amelynek során a gyermekből 
társas együttműködésre képes, a közösség elvárásainak megfelelően viselkedő személy lesz. (...) 
Minden társadalmi csoport szocializációs gyakorlatában azonosítható egy sor olyan explicit 
utasítás, felszólítás, amelyek segítségével a felnőttek mintegy formulaszerűen tudatják 
gyermekükkel, hogy viselkedjék, mit gondoljon, érezzen bizonyos alkalmakkor, meghatározott 
helyzetekben." 

A nyelv tehát utánzással, tanulással, gyakorlással alakul ki, és ösztönös szükséglet, egyúttal 
alapvető pszichológiai képesség is. Minősége, a nyelvi alapviselkedés, a nyelvi illem, a 
szituációra adott adekvát nyelvi válasz és a nyelvi műveltség azonban a tanulás, gyakorlás 


eredménye. 
2.1. Az anyanyelv fejlődése — fejlesztése: komplexitás 
2.1.1. Az anyanyelv 


Az anyanyelv elsajátításnak az üteme általánosnak mondható, vagyis minden, egészséges, ép 
idegrendszerű, megfelelő látó-, halló- és beszédszervvel rendelkező gyermek hasonló ütemben 
és sorrendben sajátítja el anyanyelvének rendszerét. Az anyanyelvelsajátítás univerzális jellegű, 
vagyis nyelvtípustól, nyelvtől független. Folyamatában két nagy szakaszt különítünk el: a nem 


verbális szakaszt (gesztusok, mimika) és a verbális szakaszt. Ez utóbbit passzív és aktív 

időszakra bontjuk. A passzív szakaszra a megfigyelés, az aktív szakaszra a már utánzó 
hangképzés majd nyelvformálás jellemző. 

A sírást a kiáltozás majd a gagyogás követi. Mindkettő már a hangok próbálgatása, játék, hiszen 
a gyermek önmagának is örömet szerez vele. Kísérletezésekor előtérbe kerülnek az anyanyelvi, 
a szülőktől és a környezetből ismerős hangok. A beszédértés fázisában már megismeri a 
környezetéből jövő hangokat, a szülők beszédét, értelmezni tudja, s a kérésnek megfelelően 
képes cselekedni. 

használata. 

, A feldolgozás első szakasza (...) nem érzéketlen a kontextusra: az irreleváns jelentés 
aktiválása akkor jelenik meg, ha az felel meg a szó domináns jelentésének" — vallja Pléh Csaba 
(2015:31.p.). Vagyis a hangsorhoz kapcsolható domináns szójelentés rögzül, majd a szó 
elsődleges, a kisgyermek számára legismertebb jelentése határozza meg legelőször a 
mondatértést. Ez is a korábbi, a környezettel való interakciók függvénye. Mindez azt jelenti, 
hogy a szövegek minél nagyobb számú és értő ismerete, mint előfeltétel, gyorsítja a megértést. 
Tehát minél több mondókát, mesét, dalocskát hall a kisgyermek, annál gyorsabban fejlődik a 
szóértése és annál több nyelvi elemet fog megérteni. 

A gyermeki beszédfejlődés első lépcsője az utánzás. Ehhez segítség a hangutánzás, a felnőtt 
által használt, generációról generációra áthagyományozott dajkanyelv, a kialakult, szabályos 
életritmus és az ahhoz kapcsolódó szülői narratíva. 

A hangalakhoz élménytudatosság, a nyelvi tudatosság pedig érzéki képzetekhez, hangokhoz, 
jelekhez kapcsolódik (Pléh, 2015). 

Mint már fentebb felvázoltuk, az anyanyelvtanulás folyamatát a nyelvi reprodukció és 
produkció minősége alapján életkori szakaszokra bontjuk. Tehetjük ezt az életkornak legjobban 
megfelelő játékformák szerint is. Ha a nyelvfejlődési és a játékformák szerinti felosztást 


egymásra vetítjük, akkor elmondható, hogy a két terület fedi és magyarázza egymást. 


2.1.2. Az anyanyelv elsajátításának lépései 


2.1.2.1. Magzati korszak 


A kommunikáció fejlődése már a magzati korban megfigyelhető, hiszen az anyaméhen belül 
fejlődésnek indulnak bizonyos készségek (pl: idegrendszer, érzékszervek, mozgás, érzelmi élet, 
kogníció), amelyet a magzat gyakorol, az őt ért ingerekre reagál, érzékeli az anya érzelmi 

hangját azonosítani. Ezek azok a nyelvi jelenségek és kommunikációs készségek, amelyeket 
megszületését követően a leghamarabb produkál (Tancz, 2011). A kisgyermek már ekkor 
érzékeny a hangokra: képes az anya által hallgatott zene ütemére mozogni, rugdalózni, vagy 
már születése után a prenatális szakaszban érzékelt zenére megnyugodni. Saját példával 
szeretném megvilágítani ennek gyakorlati igazságát: legidősebb fiam a várandósságom utolsó 
időszakában egy operaházi hangversenyen szabályosan táncolt a zene ritmusára a pocakomban. 
A legkisebb fiam pedig újszülöttként nagyon gyűlölte a fürdést. Egészen addig, amíg el nem 
kezdtem énekelni neki fürdetés közben azokat a kórusműveket, amiket még a várandósság 
idején , együtt" énekeltünk. Az ismerős dallamokra elmosolyodott, s örömmel csapkodta a 
vizet. Ettől kezdve nem jelentett gondot a fürdetés. 

A prenatális időszakban tehát az anya beszéde, az anya hangélményei (szöveg, zene, érzelem) 


és a pocak érintése a legfontosabb. 
2.1.2.2. Preverbális korszak: 0-1 év 


A 072 éves gyermekekre a játékban az explorációs szakasz, vagyis a felfedezés, felderítés 
szakasza jellemző, amelyben a gyermek kísérletezik a körülötte lévő tárgyakkal, dolgokkal, 
saját testével, nyelvi összefüggésben az anyanyelvvel. Ez a kísérlet leginkább a hangokra 
vonatkozik, a hangmagasságra, hangerőre, hangzókra. Ez az az időszak a kisgyermek életében, 
amikor még képes a világ összes nyelvének hangjait reprodukálni, ugyanakkor már a magzati 
korban hallja, érzi az anya hangját, beszédét, vagyis ismerkedik az anyanyelvi hangokkal, 
nyelvi zenei elemekkel. A születés után környezetének beszéde erősíti tovább az anyanyelvi 
hangokat, melyeket az artikulációs bázisának erőssége és fejlettsége függvényében utánoz vagy 
éppen teremt. Mindehhez hozzájárul az érzelmi háttér és a komfortérzet, ahogy fentebb már 
szerepelt a sírás és annak fokozatai kapcsán. Miután az anya már képes megkülönböztetni a 
sírásfajtákat, és azokon keresztül megérti a gyermek jelzését majd közlési szándékát, 
érintésével, reakciójával, ölelésével, hanghordozásával, beszédével nemcsak fenntartja a 
gyermek közlési szándékát, hanem hangjelzéseinek értelmét is megerősíti, vagyis a nyelvi és a 
nem-nyelvi kommunikáció jelzései és értelmezése folyamatosan jelen van és erősíti egymást. 
Újszülöttkorban a legfontosabb kommunikációs forma a testi kontaktus, az érintés, valamint a 
sírás. A csecsemő ugyan nem beszél, de jelzéseivel képes kommunikálni, alapvető szükségleteit 
megérteti a felnőttel. Ebben a síráson kívül meghatározó a tekintet, mimika, gesztus, mutatás. 

1 hónaposan a csecsemő élénken reagál az arcát, különösen a száj környékét érő ingerekre, 
próbál kapaszkodni, s kézzel és szájjal egyaránt keresi az édesanyját. Nemcsak az emberi 


hangot részesíti előnyben más zajokkal szemben, hanem a szülőkét is mások hangjával 

szemben. 2 hónaposan, a kommunikáció és a beszédfejlődés szempontjából különösen fontos, 
hogy felfigyel az emberi arcon a szemek és a száj mozgására, az emberi mimikára. Ez a 
A csecsemő a biológiai, reflexszerű hangadásból fokozatosan jut el az anyanyelvi hangok 
intonálásáig. Ebben a környezet mellett fontos szerepe van a szopásnak is, hiszen a szopás 
folyamata erősíti a későbbi artikulációs izmokat: az arc, az ajak és a nyelv izmait. Nem véletlen, 
hogy a kisgyermek első hangjai között a magánhangzószerű hangokat az m, b, p, t konszonáns 
követi majd. Elmondhatjuk, hogy a szopóreflex eredményei a bilabiális hangok, az 
ajakkerekítéses magánhangzók, és maga a nyelvcsettintés is, ami a palatális hangok képzését 
készíti elő. 

Az első hangadás a babáknál a csettegés, kaffogás, cuppogás, és általában a kezdetleges, eleinte 
önkéntelenül ejtett magánhangzók, amelyet szülői megerősítés hatására már szándékosan, 
egyre többet ismétel (elnyújtott magánhangzók: aa, áá, ee, öö, kettőshangzók: au, oá, ei). Ez 
már játék a hangokkal. A szülő, a felnőtt ebben az időszakban részben a pici hangjait ismétli, 
részben a dajkanyelvet használva beszél a kisgyermekhez, a szemkontaktust fenntartva, színes 
és változatos hanghordozással. 

Az óvodás kor előtti időszakban a gyakorló játék a legfontosabb, életkorra jellemző játékforma, 
valójában tevékenység. Attól az időponttól számítjuk, amikor a kisgyermek már érdeklődik, s 
a maga örömére fedezi fel önmagát és környezetét. Ide tartozik a gyakorló játéknak számító 
mozgásformák mellett a tudatos, örömszerző hangadás, a hanggal való játék is. Ez az életkorral 
egyre differenciáltabbá és bonyolultabbá válik az anyanyelvelsajátítás során. 

Négy hónapos kora körül a baba minden hangadási lehetőséget kipróbál, az anyanyelvi hangzók 
mellett olyan különféle hangkeltéseket, amelyeket az ajkával képezni tud (pl. ajakberregés, 
csettegés stb.). Ebben az időszakban szólalnak meg az első mássalhangzók (m, p, b). A hangok 
ismételgetése, mondhatni, a hangokkal való játék a babáknak örömet okoz, ezért egyre többet 
ismételgetik a hangokat. Ez az az időszak, amikor a hallás még finomabbá válik, s alkalmas 
arra is, hogy a kisgyermek megkülönböztesse a környezetében élők beszédét (testvérek, 
nagyszülők). Minél jobban figyelünk rá, s minél többet utánozzuk, annál nagyobb kedvvel ad 
hangot — ez is játék a hangokkal és a felnőttel. A dajkanyelvi szavakon túli kommunikációt is 
felfogják már féléves kor előtt a kicsik, bár még a szavak megértésére nem érett az 
idegrendszerük. Nagyon fontos, hogy a , beszélgetős" játékban a csendnek is legyen szerepe, 
hiszen az nem csupán az emberi kommunikáció , illemtanában" fontos, hanem a csend, mint a 


hangzás ellentéte, szövegtagoló, értelmező és ritmust adó beszédelem, és a hallottak 

feldolgozására, a gondolkodásra szolgáló alkalom is. A csendben , csengenek" le az agyban a 
hallott hangsorok, mondatok. 

6 hónapos kor körül a baba már felismeri az egyes mondattípusok hanglejtését és más akusztikai 
elemeit (pl. hangszínváltozás, ritmusváltozás stb.). A féléves kisgyermek a többször hallott 
beszédet, éneket felismeri és mosollyal jutalmazza, és a sok simogatás, testi kontaktus hatására 
ő maga is egyre ügyesebben kommunikál a gesztusokkal, az érintéssel, fogással. 

A beszédszervek ügyesedésével és az idegrendszer érésével a gőgicsélés színesebbé és 
ritmikussá válik, és féléves korára a kisgyermek egyre inkább saját anyanyelvi hangkészletét 
részesíti előnyben, mivel számára a külső mintázat utánzása válik döntővé. A hamarosan 
megjelenő gagyogásban pedig megjelennek az anyanyelvre jellemző szólamok, felváltva az 
egyszerű hangadást. Már nem csupán hangokat, hanglejtést utánoz, hanem saját maga is 
létrehoz az anyanyelvihez hasonló hangkapcsolatokat, és később ez segíti majd a szavak 
kiejtéséhez. A gagyogásukat utánzó felnőtt halandzsái hatására egyre ügyesebb lesz a 
kisgyermek gagyogása. 

Hat hónapos korig tehát az odafigyelés, a felnőtt beszéde, a szemkontaktus és a biztonságérzet 
a legfontosabb az anyanyelvi fejlesztés terén. A gagyogásban már valóban a játék dominál, 
amely önmagáért a hangoztatásért és a felnőttel való játékért tetszik a gyermeknek. A felnőtt 
ebben a , babanyelvi" játékban ráirányítja a pici figyelmét az anyanyelvi rendszerekre. 

A hat hónapos kort követő időszakban a kisgyermek már önkéntelenül szótagokat és 
szótagkapcsolatokat ejt. A szülő, nevelő feladata, hogy ezeket az önkéntelenül megszülető 
szavakat felismerje és elismeréssel jutalmazza. A felnőtt megerősítésének hatására a gyermek 
egyre többször utánozza majd saját magát is. 

E gyakorlás, ismétlés következtében jelennek meg az úgynevezett protoszavak. A protoszavak 
a nyelvben nem létező, csupán a gyermek által kreált szavak, amelyek egy-egy tevékenységre 
vagy személyre illetve tárgyra vonatkoznak. A későbbiek során nagy részük eltűnik, de lehet, 
hogy néhányukat a családi szóhasználat megőrzi. Keresztlányom az alvó takarójának a totyi 
nevet adta, ami aztán később is megmaradt, s az azóta rongyossá kopott babatakarót 
gyermekeinek is totyi névvel adta tovább. 

A figyelem fókusza is fejlődik: már a gyermek és anya (szülő, gondozó) nemcsak egymásra 
figyel, hanem a gyermek képes a rajtuk kívüli tárgyra is fókuszálni. 

Az anyanyelvi fejlődés eme fázisában nagyon fontos, hogy a szülő, felnőtt a tárgyakat ismételve 
megnevezze, a tárgyak neveit egyszerű mondatokba foglalja. Emellett nagyon fontos ekkor is 
a gesztusokkal és kifejező elemekkel kísért beszéd. Ennek hatására a kicsi az alakuló passzív 


szókincs rövid szavai mellett már nemcsak megérti az egyszerű kérdéseket (Hol a kutya?), 

hanem szemével rá is néz vagy ujjával rá is mutat a megnevezettre (személyre, játékra stb.). Ezt 
követi a kérés és az adás gesztusának első megjelenése. 

A gagyogásból születő szavakat még nem a jelentés miatt, hanem a hangzásért ejti ki a gyermek. 
A felnőtt pozitív megerősítése hatására örömmel ismétli és jegyzi meg azokat, jelentést társítva 
hozzájuk. 

A felnőtt könnyen be tudja vonni a kisgyermeket a nyelvi játékba ebben a korban is. 
Legfőképpen játékokkal (baba, plüss állat, szivacskocka stb.), amikről beszél, odaadja a 
gyermeknek vagy éppen lerakja mellé, elérhető távolságra, vagy éppen a szülő babusgatja a 
kisgyermek maciját — ezzel is nyelvi és szerepmintát ad, illetve bemutatja az érzelemkifejezés 
módját. A ringatáshoz tartozó mondóka illetve hangadás (csicsija bubája) szintén 
hangoztatásra, utánzásra készteti a kicsit. 

Az anyanyelvet a kisgyermek legboldogabban a közös cselekvésekben sajátítja el. Ezek a közös 
cselekvések lehetnek a mindennapi gondozási rutin részei, amelyet folyamatosan kommentál a 
felnőtt, egyszerű szavakkal vagy ritmikus beszéddel, mondókával, dallal, verssel, hangutánzó 
szavakkal, illetve ölbéli játékokkal, lovagoltatókkal, ritmikus mozgással kísérve. 

A későbbi helyes artikulációhoz azonban nem elegendő a felnőtt példája: a kisgyermeknek 
féléves kortól fokozatosan rágnia kell, illetőleg már pohárból kortyolnia, hogy az artikulációs 
bázis izmai erősödjenek. 

12 hónaposan a gagyogásban az ajakmássalhangzók mellett megjelenik néhány nyelvvel 
képzett konszonáns (t, d, k) és néhány vokális. Kognitív képességeivel már tíznél több egyszerű 
főnevet és igét megért — ez az időszak a passzív szókincs gyarapodásának ideje. Néhány 
egyszerű hangutánzó, hangulatfestő vagy dajkanyelvi szót ki is tud mondani (hami — evés, baba 
- önmagára vonatkozik, tátá — integetés), s lassan megjelennek az első valódi szavak is, melyek 
az aktív szókincsfejlődés kezdetét jelentik. Akaratát fejrázással vagy kézmozdulattal ki tudja 
fejezni (a nemet és az igent akár kiejtve akár fejmozdulattal jelzi), s megért illetve megtesz 
alapvető kéréseket, utasításokat (Gyere ide! Add ide! Tedd le! stb.), vagyis megérti a közlő 
szándékát, s igyekszik aszerint cselekedni. 

A nyelvészetben a születéstől az 1 éves korig tartó preverbális időszak a hangadás, 
beszédészlelés és interakció fejlődésének alapozó és egyben nagyon meghatározó szakasza. 
Ebben az időszakban kiemelten fontos szerepe van a szülő-gyermek kapcsolatnak, illetőleg a 
tágabb családi, rokoni, ismeretségi kör jelenlétének (Tancz, 2011). 

A gyermek első játéka, mint láttuk, a játék saját testével, hangjával, és maga a 
helyzetváltoztatás. Az ezek során szerzett tapasztalatok indítják el az értelmi működést, hiszen 


az érzékelés, észlelés, figyelem hármassága ebben a kísérletező szakaszban már jelen van. 

Mindebből alakul ki az a játék, amely Piaget szerint már nem csak felfedezés, hanem megértés 
és örömteli ismétlés is. Az ismétlés pedig feltételezi az emlékezést, vagyis a kisgyermek 
esetében a kezdetleges gondolkodást. A hangadás folyamatában is egyre sikeresebb az 
anyanyelvi artikuláció és a hangsáv hangulati szabályozása. A kisgyermeknek szánt felnőtt 
beszéd, a szintén történetileg kialakult és generációkon át hagyományozódó dajkanyelv pedig 
a maga egyszerű, a gyermek számára könnyen meghallható, artikulációs látványában is jól 
érzékelhető formájában egyre több felismerést, értelmi ráébredést jelent a gyermeknek, akit 
mindez utánzásra, ismételgetésre és nyelvi kísérletezésre késztet. A dajkanyelvnél a felnőtt 
hangfekvése magasabb, intonációja a köznyelvinél nagyobb kitéréseket mutat, a hangsúlyok is 
erősebbek, a ritmus pedig szabályosabb és lassabb. Szókincse egyszerűbb felépítésű szavakat 
tartalmaz, mondatszerkesztése is egyszerű. Gyakoriak az ismétlések, a mondatok között 
gyakoriak a kérdések, megszólítások, felkiáltások. 

A hangutánzós játékot plüss figurák vagy állatos képek segítségével gyakorolhatjuk. Ebben az 
életkorban még a felnőtt adja meg először a Hogyan sír a baba? (oá, oá); Mit mond a cica? 
(miáu, miáu); Mit mond a tehén? (búú, búú); Hogy ugat a kutya? (vau, vau) kérdésekre a 
választ, vagyis maga mutatja meg a picinek a hangzást, amit majd a gyermek utánoz, hogy 
később a kis állat felmutatásakor már maga is mondja. Az ajakmozgást segíti a csodálkozás 
utánzása (óóó), vagy az ásítás (ááá), melyeket a kisgyermek a látvány alapján szívesen utánoz. 
A játékboltok polcain sok elemes, állathangot kiadó játék található. Fontos, hogy ne ez legyen 
a legfőbb hangélmény, sokkal inkább a természetben hallott állathangok! 


2.1.2.3. Nyely- és beszédfejlődés 1 és 3 éves kor között 


A beszéd megkezdését az első szavakhoz kötjük. Az első szavakat gyorsan követik a kétszavas 
kijelentések, melyek között még az anyanyelvi normarendszerhez képest szabálytalan, 
érthetetlen, gyermeki , szörnyszavak"? is szerepelnek. Legelőször a kép-hang-jelentés 
hármassága dominál, majd fokozatosan kezdik megérteni a szórendi jellemzőket. Ez az időszak 
már a verbális szakasz, amelyre az intenzív szókincsfejlődés és a nyelvi elemek felismerése, 
alapjainak használata jellemző. 

A 12 és 15 hónapos kisgyermek gagyogásába egyre határozottabban felismerhető szavak 
vegyülnek. Tökéletesedik utánzási képessége, így a hallott szavakat hangzás után ismétli, 
visszhangozza. Ezek a szavak lehetnek hangutánzó szavak, szóelemek (általában első szótag) 
illetve teljes egyszerű szavak is, a kisgyermek fejlettségétől és motivációjától függően. Ha a 
gyermeket beszélő környezet veszi körül, egyre gyorsabban bővül a szókincse, egyre több szót 


megért, és képes a hangalakot a tárggyal, személlyel, cselekvéssel azonosítani, főként a napi 

rutin szavait. Számára már az is öröm, mondhatnánk, játék, ha a felnőtt utasítását, kérését 
teljesítheti (hozza a törülközőt, a poharát vagy a cipőjét). A hangutánzó játékoknál már a felnőtt 
kérdésére önállóan tud válaszolni, vagyis hangoztatni az állat hangját. 

Szókincse fejlesztését pontos, egyértelmű és egyszerű kifejezésekkel segítheti a felnőtt, 
illetőleg minél több érzékeléssel, tapintással, hallgatással szerezhet tapasztalatokat a 
kisgyermek, amelyeknek folyamatát szintén beszéddel kísérhetjük (milyen puha a takaró, 
milyen hideg a hó stb.). 

A gagyogásból az első szavak egyéves kor körül emelkednek ki. Másfél éves kor körül a 
kisgyermekek még csupán átlagosan 8-15 szót tudnak képezni, bár ennek sokszorosát értik 
meg. Kétéves korra a képzett szókincs 30-80 szóra duzzad, de a passzív szókincsben is 100— 
300-nál több megértett szó szerepelhet. 

Az első életév végére a beszédszervek megerősödnek és a hangképzésben résztvevő izmok is 
kifejlődnek. Az izmok akaratlagosan szabályozhatóvá válnak, és a hallás és hangképzés 
koordinációja is kialakul, amelyhez az artikuláció leolvasására szolgáló látás társul. 

Fontos a hangképző szervek erősítése. Ehhez szintén jó játékos gyakorlatokat ismerünk. Ilyen, 
a nyelv mozgásának erősítésére szolgáló játék, amikor a tejivás után lenyalatjuk vele a 
, cicabajszot", vagy az ajkukat lekvárral, mézzel vagy nutellával bekenjük, s azt kell a 
nyelvükkel letisztogatni. Hasonló, amikor a tányérba cseppentünk mézet vagy lekvárt, s azt 
nyalatjuk ki a kisgyermekkel. A levegő kiáramoltatását és ezzel együtt a beszédhez szükséges 
támasz kialakítását fejlesztjük, ha szappanbuborékot fújatunk, vagy a gyertyalángot kell elfújni, 
a nagyobbak pedig lufit is felfújhatnak. 

Étellel, étkezéssel is lehet úgy játszani, hogy miközben az ajkat és a nyelvet ügyesítjük, a 
hangképzést és azzal a beszédfejlődést segítjük. Ilyen játék, amikor ropit, sárgarépát, 
uborkahasábot kell megtartania a kisgyermeknek két ajakkal (mintha szívószállal inna), az ajak 
közepén, csücsörítve; vagy szintén valamilyen zöldségrudacskát, ropit vízszintesen a két ajak 
között; illetve a felső ajak és az orr között. 

Magunk is grimaszolhatunk, nyújtogathatjuk a nyelvünket, illetve mozgathatjuk a nyelvünket 
jobbra, balra, , csúfolódhatunk" szamárfület is mutatva, hiszen a kisgyermek a felnőttet szívesen 
utánozza. Dobhatunk puszit egymásnak, csücsörített szájjal, vagy utánozhatjuk a nagyhal 
(nagyra nyitott szájjal) illetve a kishal (kicsire nyitott szájjal) tátogását. Sőt, fújtathatunk is, 
mint a sárkány, orron keresztül. 


Ezekkel a mókás játékokkal szintén az ajkat, a nyelvet és a mimikai izmokat erősítjük. 

Képeket is mutathatunk a kisgyermeknek, aki az éppen látott grimaszt vagy nyelvállást 
megpróbálja utánozni, vagyis kacsint, hunyorog, felfújja az arcát, beszívja az arcát, lebiggyeszti 


a száját, vagy behúzza az ajkát, illetve öltögeti a nyelvét: 





1. ábra: Kártyák az érzelmi és nyelvi kapcsolatról 
Forrás: https:/www.pinterest.com.mx/pin/492933121707760199/ 

Egyéves kor körül a gyermeki szókincs kettős: ismeri és párhuzamosan tárolja a gyermeknyelvi 
szót és a felnőtt (anyanyelvi) megfelelőjét. Fontos szempont, hogy a babanyelvi hangutánzó 
szavak mellett a tárgyak illetve az állatok neveinek valódi formáit is mondjuk ki (vau-vau — 
kutya). 

Az anyanyelvi nevelésben nem csupán a felnőtt beszédének mennyisége a meghatározó, hanem 
annak milyensége is. Az 1-1,5 éves korban bekövetkező nyelvi robbanás érinti a szókincset, 
amelyben a főnevek és a cselekvést kifejező igék után egyre árnyaltabban jelennek meg a 
jelzők, ezeket a határozók (hely- majd időhatározók) követik. Ezáltal a mondatok is 
bonyolultabbak, tartalmuk kifejezőbbé és színesebbé válik. 

A folyamatos kérdezés mellett a kisgyermek megjegyzi a szavakat, elraktározza, s később, a 
megfelelő helyzetben használja, vagyis késleltetve utánozza a felnőttet. Megérti a helyet és a 
módot tartalmazó mondatokat, az ilyen kéréseket végrehajtja (Tedd a macidat az autóba!). 2 
éves korra már a kettős utasításokat is megérti (Hozd ide a cipődet és húzd fel!). Ezzel 
párhuzamosan csökken a gesztusok száma és intenzitása, megjelennek a két szavas, távirati 
stílusú mondatok (Anya jő. Nagyi alszik.). Megkezdődik a szituatív, azaz a helyzethez kötött 
beszéd, amelyben a kijelentések és az élmény között közvetlen kapcsolat figyelhető meg. Ezt a 
kommunikációt azok tudják értelmezni, akik jelen voltak azon az eseményen, amiről a gyermek 
mesél. 

A legfiatalabb korosztály nyelvi fejlődését és játékait összefoglalva elmondható, hogy az 
anyanyelvi nevelés alapja a szeretetteljes és ingergazdag, beszélő környezet. A gondozási 
műveletek (öltözés, pelenkacsere, étkezés) megnevezése mellett az ilyenkor előforduló tárgyak 
neveinek mondogatása is a nyelvi játék része, és a hangoztatást, valamint később a szókincs 
fejlesztését szolgálja. Emellett a családon belül és a bölcsődében egyaránt megjelennek az 
egyszerű, ritmikus mozdulatsorokkal kísért ősi, népi mondókák, körjátékok, kiszámolók és 
felelgetős játékok, valamint a kis hangterjedelmű, recitáló gyermekdalok, amelyek a nyelv 
ritmusát és egyéb hangzó jellemzőit segítik elsajátítani. Legfontosabb, hogy a nevelő olyan 
mondókákat, versikéket válasszon, amit maga is jól ismer, s bármely helyzetben képes 
felidézni, elmondani. A másik elvárható szempont a földrajzi hely és annak nyelvváltozata. A 
legjobb az volna, ha a kisgyermeknevelő, tanulmányait követően, ugyanarra a nyelvjárási 
területre kerülhetne vissza, ahol született és ahol felnőtt. Így annak a tájegységnek a szokásait, 
hagyományait tudná autentikusan továbbadni a legkisebbeknek, amelyeket maga is a legjobban 
ismer, valamint azt a nyelvjárást, amely a területre jellemző és ami a saját , anya-nyelvjárása" 


1s. 

A viselkedés illetve ezen belül a megfelelő nyelvi viselkedés kialakításában, megerősítésében 
szintén a játékoknak, az azokban használt szövegeknek van fontos szerepe. Ezek a játékok 
egyszerre gyakorlók és alkotók. Beszéljünk akár a mesékről, énekekről, bábozásról vagy 
kézműveskedésről. A mondókák, a versek és dalok prozódiája és ritmusa olyan játékot és 
élményt jelent a kisgyermek számára, amelyben a hang, a ritmus és a mozgás komplex módon 
jeleníthető meg. 

A mai bölcsődei gyakorlatban több helyzetben és többféleképpen is mondókáznak a 
gondozónők a gyermekekkel. A tevékenységre serkentés időszakában alkalmanként 2—3 
mondókát ismételget a  gondozónő, hagyva, hogy a gyermekek figyeljenek és 
bekapcsolódjanak, illetve a későbbi tevékenységre (pl. mese) hangolódjanak. A szabad 
játékban illetve a gondozás közben mondogatott versikék a játékhoz vagy a gondozási 
fázisokhoz kötődnek, így tematikusan sokkal szerteágazóbb és nagyobb mondóka- és 
verskészlettel kell a kisgyermeknevelőnek rendelkeznie. Így ajánlatos a jeles napokhoz, 
hagyományokhoz, ünnepekhez, illetve a gondozáshoz, az évszakhoz, természethez, állatokhoz, 
esetleg tárgyakhoz, színekhez (stb.) kapcsolódó mondókákat, verseket, dalokat összegyűjteni, 
megtanulni. A képzésben csupán ennek töredékével sikerül megismertetni a hallgatókat. A 
további gyűjtés, kutatás rájuk van bízva, s az a már rendszerezett, gyűjteményekben megjelent 
anyagokból való válogatástól egészen a folklorisztikai gyűjtőmunkáig terjedhet. 

Az ölbéli játékok, ringatók mellett a tapsoltatók, a testrészekhez kötődő mondókák, az 
ujjszámolók és a lovagoltatók kedveltek a bölcsődei nevelésben. Az ölbéli játékok és a ringatók 
az érzelmi kötődést, meghittséget erősítik, megnyugtatják a picit, míg a tapsoltatókon keresztül 
a babák kézügyessége, finommotorikája, szem-kéz koordinációja, ritmusérzéke fejlődik olyan 
játékos formában, ami örömet okoz, sikerélményt jelent. A testrészes mondókák segítenek 
fejleszteni a testképet, énképet, a baba megtanulja a testrészek helyzetét és neveit. Ez a 
mondókatípus is fejleszti a kézügyességet, valamint a kis- és nagymozgásokat is. Az 
ujjszámoltatókkal fejlődik a baba szem-kéz koordinációja, megismeri a testének részeit, és 
ügyesedik a kézhasználata is. A lovagoltatóknál a baba és felnőtt megérinti egymást, 
összekapaszkodik, az ölben ülés vagy a lábra ültetés a kisgyermeknek érzelmi biztonságot 
jelent, a szöveg mondogatása pedig fejleszti a ritmusérzéket is. A környezettel kapcsolatos, 
növényes vagy állatos mondókákon keresztül a környezet érdekes dolgait, összefüggéseit 
ismeri meg, a jelenségeket játékos mozdulatokkal fejezi ki. Egyébként bármely mondókára 


vagy versikére lehet mozdulatsort, dallamot kitalálni. 


102 


A mozgás, a szövegmondás és az ének együttesen feszültségoldó, felszabadító hatású, örömet 
adó játék is. Mindegyik olyan szóbeli és mozgásos játék, ami az érzelmi, zenei, anyanyelvi és 


mozgásszervi fejlődést komplexen szolgálja. 


Példa a tapsoltatóra (a szövegmondással együtt a mondóka ritmusára tapsol a felnőtt, ezt majd 


a kisgyermek is fejlettségétől függően utánozza): 


Gyerekek, gyerekek, 
szeretik a perecet. 
Sósat, sósat, 

jó ropogósat. 

Aki vesz, annak lesz, 
aki nem vesz, 


éhes lesz! 


Példa a testrészes mondókára (a felnőtt saját magán illetve a kisgyermeken mutatja a szövegben 
éppen megemlített testrészeket, fejlettségtől függően ugrálni is lehet, s mindezt majd a 


kisgyermek is utánozza): 


Itt a szemem, itt a szám, 
ez meg itt az orrocskám. 
Jobbra, balra két karom, 
forgatom, ha akarom. 
Két lábammal felállok, 


ha akarok, ugrálok! 


Példa a lovagoltatóra (a kisgyermeket a felnőtt a térdére ülteti, és a mondóka ritmusára saját 


lábával együtt mozgatja, , lovagoltatja", a végén , elröpteti") 


Így lovagolnak a hölgyek, 
Az urak gyorsabban mennek. 
A parasztok így döcögnek, 

A huszárok így repülnek. 


Példa az ujjszámolóra, csiklandozóra (a kisgyermeket a felnőtt az ölébe ülteti, majd a kezén 


számolgatja az ujjakat, míg az utolsó sorra megcsiklandozza a kisgyermeket): 


Ez elment vadászni, 


Ez meglőtte, 

Ez hazavitte, 
Ez megsütötte, 
Ez megette, 


Ennek az icike-picikének meg semmi sem maradt! 


Példa a környezettel kapcsolatos, növényes vagy állatos mondókára (a szelet a kinyújtott karok 


mozgatásával lehet imitálni, az ág törését tapssal, leguggolással vagy toppanással): 


Fújja a szél a fákat, 

letöri az ágat, 

reccs! 

Egyéb mondókák (kezdő sorok szerint), amelyeknek nem az értelme, hanem legfőképpen a 


ritmusa a fontos ebben a korban: 


Andandénusz, száreketénusz. . . 

Dön dön, dasz... 

Ege, rege, rejszom. . . 

Egyedem, begyedem, tengertánc. . . 
Egyedem, begyedem, bigybollára. . . 

Egy, kettő, három, négy, német asszony... 
Egyedem, begyedem, begyvárára. . . 

Egy előre, két kettőre. . . 

Madarak voltunk, földre szálltunk... 
Tücsök, bogár, halimba. . . 


(Barsi: 2011) 
Hogy a túró, asszonyom... 
Kapuvári kobakok. .. 


(Balatoni: 2019) 


Gyí paci Pápára, ketten megyünk vásárra. . . 
(Saját gyűjtés: Szil, 1972) 


Bármilyen mondókára, versre ki lehet találni kifejező mozdulatokat. 

Ilyen szempontból jól használható Mándy Stefániának a Csendíts rá versciklusa, melynek 
darabjai különböző játékokról, természeti jelenségekről, évszakokról vagy éppen már elvontabb 
fogalmakról szólnak, találós kérdés formában. A Kis Magda kezdetű a labdázást mutatja be 


szemléletesen. Ez akár labdázás közben is mondogatható. 


Kis Magda 
feldobja, 
röptetve, 
szöktetve, 
az apja 
elfogja, 
pörgetve, 
görgetve, 
bokorba 
gurítja, 
magasba 
hajítja, 
feldobja 
az apja, 
elkapja 
Kis Magda 
- a labda. 


A szabad játék keretében a gondozónőknek bőséges verskészlettel kell rendelkezniük, hogy a 
játékhoz kapcsolódóan mindig egyet-kettőt el tudjanak mondani. A tapasztalatok szerint a 
gyerekek így is el tudják sajátítani az elhangzott mondókákat, verseket. 

A bölcsődei ünnepeken ma már a szerepeltetés helyett a közös élmény, a felidézett, önként 
mondott mondókák a lényegesek, amelyekkel megteremthető az önfeledt, az anyanyelvi, 
irodalmi ismereteket bővítő szórakozás. Ehhez társul a mese, amely egyszerre érdekes történet, 
a mindennapoktól különböző világ (a képzelet és a gyermek animikus hitének világa), 
problémamegoldási minta és irodalmi szövegminta. A mese minden említett területen 
felidézhető, — újrateremthető,  eljátszható, sőt, a szabad  játéktevékenységben a 


kisgyermeknevelők olyan interakciós meseszituációkat teremthetnek, ahol a kisgyermekkel 

közösen alkotott mesékben a kisgyermeket foglalkoztató gondolatok, átélt történetek vagy 
Az utolsó bölcsődei években már az építő- és konstruáló játék is teret kap nyelvi viszonylatban 
is, hiszen nemcsak a kirakók használata vagy az egyszerű barkácsolást imitáló játékok 
tekinthetők konstruáló játékoknak, hanem a hangok összerakása az anyanyelvi szavaknak 
megfelelően, vagy az egyéb nyelvi elemekkel való kísérletezés, akár a toldalékolás, akár a 
szám-személy illeszkedés kérdése. De ugyancsak konstrukció a beszédszituációkra adott 
megfelelő válasz is. Ehhez szorosan hozzátartozik a szerepjáték, akár a barkácsolásban és az 
ahhoz kötődő nyelvi megnyilvánulásokban, akár a történetmondásban vagy a mesélésben. A 
kisgyerekekkel játszott szöveges játékokban a szabályjáték is megfigyelhető, hiszen például a 
körjátékok vagy a , kiszámolós" játékok is tartalmaznak egyszerű szabályokat, amelyeket az 
élvezetes játék érdekében a kisgyermeknek meg kell tanulnia. Tágabb értelemben az anyanyelvi 


szabályokra való ráismerés és azok alkalmazása is tekinthető szabályjátéknak. 
2.1.2.4. Nyelv és beszédfejlődés 3 éves kortól 


A kisgyermek bölcsődés korban már önmagáról is beszél, egyelőre csak egyes szám harmadik 
személyben (Baba jó). A harmadik életévére már képes a megfelelő személyes névmás 
használatára, és nyelvhasználatában a szavak szimbolikus szerepet kapnak. A flexiós beszédben 
megfelelően kezdi használni a grammatikai formákat, vagyis figyel a szórendre, próbál 
lexikailag válogatni, és tudatosan használja a prozódiai eszközöket. A nyelvi rendszerből 
határozottan használja a  mellékneveket, a  mutató- valamint a  kérdőnévmásokat, 
megkülönbözteti az egyes és a többes számot, megjelenik a ragozás is. Ezeket a 
mondatszerkesztési szabályokat az anyanyelvre jellemző sorrendben tanulja meg. A 
toldalékolás, a névelők és az igekötők használatával a kisgyermek mondatszerkesztése is egyre 
bonyolultabb lesz, gyakran már képes összetett mondatokat is alkotni. Az úgynevezett kulcsszó 
stratégiában (Gósy, 2000; Tancz, 2011) a közlések tartalmát az általa ismert szavak jelentése 
alapján értelmezi. Képes már szerepekbe helyezkedni, ezáltal fiktív valóságot teremteni. 

Az egocentrikus beszédnek is nevezett kommunikációs formában, amely az óvodás korra válik 
jellemzővé, a kisgyermek valójában monológokat mond, önmagának, amivel a játékát kíséri, 
illetve, ami maga is a játék része és a gyakorlati problémamegoldással együtt jár, átmenetet 
képezve a kommunikáció és a gondolkodás között. Az óvoda-iskola átmenet idejére ennek a 
beszédformának a szerepét az úgynevezett belső beszéd, vagyis a hangos gondolkodás veszi át. 
Ebben az időszakban nemcsak az egyszerűbb tárgyak, formák, könyvek nézegetésére és 


megnevezésére, hanem az utánzandó példamondatokra is nagy szüksége van a gyermeknek. Itt 

a kérdéseire adott válaszok, a párbeszédek is sokat segítenek a gondolati és verbális tanulási 
folyamatokban. 

Mivel a kiejtésben még mindig vannak könnyebb és nehezebb hangzók, így a kisgyermek a 
nyelv ritmusa miatt a számára nehezen ejthető hangokat még helyettesíti (k helyett t; g helyett 
d; r helyett 1. A felnőtt feladata ekkor, hogy a helyes ejtési formát mondja, ezzel erősítve a 
megfelelő elsajátítást. 

A magyar anyanyelvű kisgyermek általában a következő sorrendben tanulja meg és használja a 
nyelvtani elemeket: tárgyrag  /-t/, határozórag /-ba, -be/, birtokjel /-é/, birtokos személyrag /- 
m,- d stb./, többes szám jele /-k/, határozóragok /-ban, -ben/, -val, -vel, különböző helyragok (- 
ra/re , -nál/nél -hoz/-hez/-höz, stb.), igeragok. 

A beszédkedve fenntartását a felnőtt és a gyermektársak egyaránt segítik a kommunikációs 
helyzetek széles spektrumában. A szociabilitás, vagyis a társas tevékenység iránti igény a 
játékban csúcsosodik ki, abban a tevékenységi formában, amelyben ebben az időszakban már 
fontos az együttműködés vagy versengés. A kisgyermeket a kíváncsisága a környezet felé 
fordítja, így a beszéd fejlődésében legjellemzőbb motivációk közé sorolhatók a társas 
kapcsolatok, valamint a változatos, figyelemfelkeltő tárgyi környezet. Jellemző erre a korra a 
nyelvi és az érzelmi gondolkodás összekapcsolódása. A gondolkodási teljesítmény és ezzel 
együtt a nyelvi érés nagyban függ a környezet beszédének mennyiségétől és minőségétől. 
Ebben az időszakban válik fontossá a kontextusos beszéd mellett a szituatív beszéd és az 
önmagától való elvonatkoztatás, valamint a beleélés képessége. A kisgyermek képessé válik a 
történetmesélésre, amely nemcsak hallott történetek részleteinek reprodukciója, hanem sokkal 
inkább az átélt eseményeket feldolgozó nyelvi produkció. A gyermek a történetmesélésben a 
maga által fontosnak vélt tartalmakat emeli ki. Ezért fontos a beszéltetés, kérdések 
megfogalmazása a gyermek felé. 

Még a bölcsődés kor végén megjelennek olyan, a nyelvi illem és a viselkedési norma 
fordulatait, udvariassági formuláit tartalmazzák. A kisgyermek tehát óvodás kor előtt már képes 
a nyelvi kódváltásra, vagyis például a felnőttnek és a gyermektársnak is más-más módon 
köszön. Ez jobbára még a felnőtt mintán alapul, de fokozatosan a saját nyelvi 
igényrendszerében is tudatosul. 

hogy az óvodás korú gyermek kommunikációjában már megfigyelhető a referenciális funkció, 
amely a kommunikációs kontextusban az üzenetátadásra fókuszál, a konatív funkció, amely a 


partner (címzett) számára jelzi a beszélő felszólítását, kérését, parancsát, vagyis a mondat 

moddalitását, valamint jellemző még az emotív (érzelmi) funkció, amely megmutatja a beszélő 
kisgyermek érzelmi bevonódását a beszédhelyzetbe. 

Óvodás korban már a metanyelvi vagy magyarázó funkció jobbára a nyelvi szupraszegmentális 
elemekből érthető, kevésbé van már szerepe az így visszaszoruló gesztusnyelvnek. Az 
anyanyelv elsajátításának óvodás kori szakaszában egyre erőteljesebb a poetikai funkció is, 
hiszen a rohamosan növekvő szókincs, az általános és elvont kifejezések megértése és 
fokozatos használata megteremti a lehetőséget a gyermek számára, hogy közlését árnyalja. Ezt 
csiszolják a mondóka-, vers-, ének- és meseszövegek, vagyis az óvodában megjelenő nyelvi- 
irodalmi alkotások. A fatikus funkció a beszélgetési szándékban (a kezdeményezésben, a 
kommunikáció fenntartásában és a gyermek türelméhez, érdeklődéséhez kapcsolva) és annak 
meghosszabbításában jelenik meg, szintén kapcsolódva a nyelvi illem életkornak megfelelő 
toposzaihoz. 

A beszédértésben a kisgyermek felismeri a tárgyak és jelenségek közötti kapcsolatot és azok 
nyelvi megjelenését. A toldalékolás, a kötőszók, a névelők használata pontosabb 
mondatszetkesztést jelent, tudatos nyelvi építkezést. A "miért?" kérdés mellett megjelenik a 
"hol", "milyen?", "mikor?". Gondolkodása felgyorsul, amit nem minden esetben képes 
nyelvileg, legalábbis a megszólalásban is követni. Ha a felnőtt türelmesen meghallgatja a 
gyermek kérdéseit, a gyermek figyelmének, kíváncsiságának és nyelvi fejlettségének 
megfelelően válaszolja meg, azzal a gyermek beszédét,  emlékezőképességét, 
megfigyelőképességét és gondolkodását is fejleszti. 

Fontos, hogy a felnőtt ne ismételje az artikulációs bázis fejletlensége miatti hibás hangokkal 
ejtett szavakat, hanem az anyanyelvi megfelelőt mondja, vagyis a gyermek a halláson és az 
artikuláció látványán keresztül a helyes alakot rögzítse az agyában. 

A képekről, mesekönyvekről szóló gyakori beszélgetések segítik a kisgyermek beszédét 
folyamatossá tenni, a szókincset növeszteni. Ebben az időszakban a szókincs több mint 1500 
szavasra duzzad. A nyelvi szerkezetek összetettebbé válnak, s a mondatok modalitása is 
megfelelő. Néhány nehéz hang (ír, esetleg az I és a j) kivételével az artikulációja is tiszta. 

A szókincsbővítés mellett a gyermek beszédszerveit is erősíteni kell. Erre szolgálnak a légző 
gyakorlatok, mivel az érthető beszéd alapja a helyes beszédlégzés, amely gyors és hangtalan, 
mély belégzéssel és hosszú, váltakozó intenzitású kilégzéssel jár. Ilyen gyakorlat a levegő 
koncentrált kifújását segítő , tollpihe fújás", a szappanbuborék fújása, vagy éppen a tüdő 
működését és a levegő kiáramoltatásának erejét edző pingponglabda fújása vagy a lufi felfújása. 
A vékony szívószállal való ivás a szájizmokat trenírozza, a zöldség, gyümölcs rágása pedig 


részben az állkapcsot, részben a nyelv izmait erősíti. A bölcsődés gyermeknek szóló nyelv- és 


108 


ajakgyakorlatokat óvodában is lehet játszani, csak itt már nincs szükség arra, hogy a felnőtt 
minden alkalommal bemutassa. A korábban ismertetett ajak- és nyelvjátékokat kocka vagy 
kártya segítségével lehet gyakorolni. Az ügyesebbekkel közösen készíthetünk kártyát vagy 
kockát, esetleg társasjátékot, melyeknél a formát és a kontúrokat mi készítjük el, majd a 
gyermekek kiszínezik. E játékok lényege, hogy mindig a kocka felső lapján, illetve a kihúzott 
kártyán lévő ábrát kell utánozni. A társasjátéknál saját szabályokat találhatunk ki, de ezek 
lényege szintén a hangutánzás, valamint a grimaszok, az ajak- és nyelvmozgások utánzása 


legyen. 














2. ábra: Példa az ajak- és nyelvgyakorlathoz használható kocka formájára, képeire, utasításaira 


Forrás: http://fejlesztomuhely.blogspot.com/p/logo-kucko.html 

3. ábra. Példa a hangutánzáshoz használható társasjáték felépítésére 


Forrás:http://cartilladelecturainfantil-manuel.blogspot.com/2015/12/juego-de-la-oca-lectoescritura- 


inicial.html ?spref-pi 


109 


212lok 


15 16 17 1. 19 





4. ábra: Példa az ajak- és nyelvgyakorlatokhoz kapcsolható társasjátékra: 
Forrás: https://i.pinimg.com/564x/94/7a/c7/947ac7ed3783cl1d6 1ab47ab3bd67c114.jpg 


A felnőtt segítségével játszható a korongos játék is. A korong megpörgetése után amelyik 


feladat a kisgyermek előtt áll meg, azt kell bemutatnia. Természetesen a szabályt és a feladatot 
a felnőtt ismerteti. 


Rágjunk csontot. 


, 
Csukott szájjal / 
! nyelvünket ! a n oO Z a gi - 
pl nyomjuk a szánk ú 
I egyik, majd A l 
épeket! /APeB 


másik oldalához. 


Mossuk meg 


N 





5. ábra: Egy korongos játék 


Forrás: https://whordwall.net/hu/resource/954022/logop9oc39oa9dia/nyelvgyakorlatok 

Az óvodás korú gyermek már csupán kép alapján vagy a felnőtt kérdésére utánozni tudja, hogy 
hogyan sír a baba (oá), mit mond a cica (miáu), a kismalac (ui, ui), hogyan bőg a csacsi (iáá), a 
tehén (búú vagy múú), hogy ugat a kutya (vau, vau), hogy üvölt a farkas (áúú), hogy hápog a 
kacsa (háp, háp), mit mond a bagoly (huhú vagy uhú), hogy gágog a liba (gágá), mit mond a 
kígyó (sziiii), a bogár/légy (zzzz), hogy szól az autóduda (tütű). Mindezt anélkül tudja 
hangoztatni, hogy megmutatnánk. Az Én elmentem a vásárba fél pénzen... dal is a 
hangutánzásokat szolgálja. A kicsi és a nagy halacskát imitálva a tátogást lehet gyakorolni. A 
motor berregésének utánzása pedig a pergő hangot segíti. 

Az öt éves gyermek aktív szókincse mintegy 2000 szóra tehető. Figyelmének és emlékezetének 
köszönhető, hogy képes elismételni a hallott, rövid történeteket, s beszédében a kiejtett szavak 
hossza is növekszik. 

Nagycsoportos korra a gyermek már a szótagnyi egységeket is megfelelően tudja mozgósítani, 
képes helyesen összeilleszteni a szóelemeket. Megérti a hosszabb meséket, és időrendi 
sorrendben el tudja mesélni a vele történteket. Képes mellérendelő mellékmondatokat 
összeilleszteni, közléseit, kérdéseit, érzelmeit és szükségleteit nyelvileg pontosan fejezi ki. 
Beszédét képes a beszélgetőtárs igényeihez alakítani: a kisebb gyermekekkel lassan, a 
felnőttekkel gyorsabban beszél, ha kell, megmagyarázza mondandóját. Szókincse eléri a 3000 
szót, nyelvi játékaiban megjelenik a szótagolás. Emlékezete képessé teszi arra, hogy verseket, 
mondókákat kívülről, pontosan tudjon mondani. A térbeli viszonyokat érti és nyelvileg is 
használja, és képes a szó első hangját megnevezni. 

A nonverbális kommunikáció is egyre színesebb, mint fentebb mondtuk, a gesztusnyelv 
jelentősége visszaszorul, viszont egyre következetesebbek és tudatosabbak a szövegprozódiai 
eszközök (hangerő, hangsúly, hanglejtés, hangszín), s a felnőtt irányításával a beszédtempó is 
megfelelővé válik. A proxemika vagyis a térközszabályozás, valamint a mozgásos 
kommunikáció terén a kisgyermek — szintén a felnőtt útmutatása, mintaadása segítségével — 
megtanulja, miként kell megtartanunk a személyes teret, s hogy a gesztusok erősítsék a 
mondanivaló tartalmát, ne mondjanak ellent annak. 

Az óvodás korban is jelen vannak a nyelvi építő- és konstruáló játékok, már más szinten, mint 
a bölcsődében. Az óvodás gyermek nyelvében a nyelvi elemekkel való kísérletezés, a 
szövegszerkesztés, a párbeszéd vagy éppen a mesemondás nyelvi konstrukciós folyamat, 
szorosan kapcsolódva a szerepjátékhoz vagy a szabályjátékhoz. Amikor a kisgyermek 
nyelvtörőket mondogat vagy dramatizál, babával, plüss állatokkal vagy bábokkal eljátszik egy 
maga alkotta történetet, netán társainak oszt szerepet, és ennek során megformálja a párbeszéd 


mondatait, amiben kérdéseket tesz fel és válaszol, állít vagy tagad, illetve megtalálja az 

érzelmeket, hangulatokat legjobban kifejező nyelvi formákat, továbbá bekapcsolódik a társak 
vagy éppen a felnőttek beszélgetésébe és a helyzetnek megfelelő szövegeket konstruál, szintén 
a nyelvi szabályokat alkalmazza. Mindehhez nem csupán megfelelő, már átélt, tehát ismert 
érzelmi skálára van szüksége, hanem mindezt anyanyelvével is megpróbálja kifejezni, a társas 
nyelvi viselkedés paneljeit is megfelelően alkalmazva. Ezeket a környezetétől és a mesékből 
tanulja meg. Ezeken keresztül képes kapcsolatot teremteni társaival és a felnőttekkel, és az 
együttműködésben ugyancsak meghatározó a nyelvhasználat minősége. 

A szerepjátékban elsajátított szocializációs és nyelvi szabályok egész életükön végigkísérik a 
gyermekeket. A szerepjátékra jellemző kettős tudat a nyelvhasználatban is jelentkezik: 
pontosan el tudja különíteni nyelvileg is, hogy ki a mesélő és kik a szereplők. Nyelvében már 
a jó és rossz valamint a szép és a csúnya ellentétpárokat is tudatosan használja, noha még 
esztétikai és erkölcsi állásfoglalásra nem képes, ezeket ebben az időszakban kezdi érezni, 
tanulni. Az anyanyelv használata során a játékokban is fejlődik a kisgyermek megfigyelő 
készsége, emlékezete, fantáziája, sőt, a nyelvi árnyaltság (pl: kicsit rossz, nagyon rossz) együtt 
jár esztétikai és erkölcsi érzékenységükkel. Főként azokat az érzelmeket tudja megnevezni, 
amelyeket átél és meg tud különböztetni másoktól, nyelvileg is. A hétköznapok eseményeiről 
szóló történetek mellett a láncmesék és a verses mesék is legyenek a repertoárban ebben az 
időszakban! 

Változatlanul az a legfontosabb a kisgyermek anyanyelvének fejlesztésében, hogy minél több 
beszédmintát kapjon, s a beszélgetésben partner lehessen. Amennyiben a gyermek televíziót, 
filmet néz, a felnőtt segítsen annak feldolgozásában, értelmezésében. 

Elengedhetetlenek az életkornak megfelelő történetek, mesék, amiken keresztül tovább 
gazdagodik a szókincse, élénkül a fantáziája, a szabad játékban pedig minden megszerzett 
élményét el tudja játszani. 

7 éves korra minden olyan nyelvi kompetencia birtokába jut a gyermek, amely az iskolai 
tanulást alapozza meg. Örömmel kezdeményez beszélgetést, különféle kérdéseket fogalmaz 
meg, önmagától is elmeséli élményeit, a nap folyamán vele történteket, képeket tud nyelvben 
leírni, és folyékonyan képes megfogalmazni a mesefilmben látottakat is. Szeret beszélni, talán 
ez a legörömtelibb nyelvi játéka ebben a korban, ugyanakkor képes meghallgatni a 
beszédpartnert is. Beszédértése és kiejtése megfelelő, szókincsének szavait megfelelő 
összefüggésben használja. Amennyiben hibázik, a felnőtt feladata a helyes ejtéssel, illetve a 
nyelvtanilag megfelelő formában a kisgyermek szavát, megfogalmazott gondolatát 


megismételni. 

A sok ejtési és nyelvszerkezeti hibát elkövető gyermek anyanyelvi fejlesztéséhez érdemes 
szakember (logopédus) segítségét kérni. 

A korábban említett játékokat (nyelv- és ajakgyakorlatok), hangutánzásokat továbbra is lehet 
játszani, de bővíthetjük már hangkereséssel is. Ebben a játékban eldugunk egy hangot adó 
játékot vagy tárgyat a szobában (pl.: ketyegő óra), vagy valamelyik másik kisgyermek kezébe 
adunk egy csengőt, hogy a háta mögött óvatosan rázza, a többieknek hallgatózás után meg kell 
találnia a tárgyat. 

A fület és az agyat egyaránt tornáztatja a gyermek által ismert szavak kiegészítése, ami 
legfőképpen a toldalékok megfelelő használatát erősíti. Vagyis a felnőtt csak a szó első 
szótagját mondja, a kisgyermek egészíti ki. Ilyen játék lehet egy-egy mondóka valamelyik szava 
(Felnőtt: Elfelejtettem, hogyan van? Ec, pec, kime... Gyermek: kimehetsz), egy kérdésre adott 
megkezdett válasz befejezése (Felnőtt. Kié az autó? — Az anyu.... Gyermek: anyukámé. 
Felnőtt. Kitől kaptad a macit? A nagyma. . . Gyermek: Nagymamámtól stb.). 

A beszédészlelést és beszédmegértést fejlesztő játékok közé tartoznak azok a nyelvi játékok, 
amelyekben értelmetlen szótagokat mondunk, amiket a kisgyermeknek pontosan meg kell 
ismételnie (má, mó, mú, ná, né, ni, ád, bá stb.). 

Ide tartoznak a csonka szavak, amikor a felnőtt a szó végét elnyeli, s a Mire gondoltam? kérdés 
után a gyermeknek a teljes szót ki kell mondania (pl: cip. — cipő; sap.. — sapka; mac. — maci; 
mad. — madár stb.) 

Az óvodás korú gyermek, főként nagycsoportban, már biztosan szótagol. Ilyenkor egy-egy szót 
szótagolva mondhatunk, amit neki egyben kell kimondania (pl: vo-nat, a-u-tó, me-se stb.). Ezt 
nehezíthetjük úgy, hogy hangonként ejtjük a szót, amit a gyermek egyben mond ki (pl: a-1-m-a 
- alma). 

A fülbesúgós játék is már játszható óvodában: az óvónő az első gyermek fülébe súg egy 
egyszerű szót (pl: paci), amit a gyermek tovább súg a mellette lévőnek, ő szintén, és ez így 
megy addig, amíg a játékban résztvevőkön végig nem ér a súgó lánc. Az utolsó kisgyermek 
hangosan mondja ki a szót. 

A szókincsbővítés szorosan kapcsolódik a kognitív folyamatokhoz. Nem mindegy, hogy egy 
gyermek milyen szókinccsel és nyelvi eszközrendszerrel rendelkezik. A gazdagabb szókincsű, 
nyelvileg pontosabban fogalmazó gyermekeknek a gondolkodása is fejlettebb, és fordítva: 
akinek fejlettebb a gondolkodása, az képes árnyaltabban, pontosabb nyelvi szerkezetben 
kifejeznie gondolatait, érzelmeit, szebben és részletesebben megfogalmazni történeteket. 


Bölcsődés és óvodás korú gyermekek számára egyaránt fontos, hogy szókincsüket bővítsük. A 

passzív szókincs fejlesztésekor a kisgyermek még csupán a jelentést érti meg, az aktív szókincs 
gazdagodásával viszont már az általa használt, mondott szavak száma bővül. 

A szókincs bővítését célzó játékokkal bárhol és bármikor lehet játszani: óvodában, otthon, a 
szobában vagy éppen az udvaron, csak a megfelelő tárgyakat kell megtalálni. 

Az egyik játékban a gyermek feladata, hogy megtalálja azt a tárgyat, állatot, embert (stb.), amit 
a szavainkkal leírunk (ez lehet képen, asztalon, udvaron stb. látható tárgy, állat ember, vagyis 
a képet, formát, tulajdonságot kell a leírás alapján felismernie, illetve lehet kizárólag szóbeli 
játék, vagyis egyszerű barkochba/barkóba). Tulajdonképpen mi rögtönzünk egy találóskérdést. 
Például: Mi lehet itt a szobában, aminek lábai vannak, barna, nagy és szögletes, és a tányérokat 
tesszük rá, amikor eszünk? (Asztal) Vagy: Ki az, akinek hosszú a haja, kék a ruhája, és minden 
reggel elhoz az oviba? (Anya / nővér) 

Ha az asztalra helyezünk több tárgyat vagy állatot, növényt, termést ábrázoló képet, és mi 
leírjuk, vagyis elmondjuk a tulajdonságait, a kisgyermeknek ki kell találnia, melyikről 
beszélünk (Pl.: hosszúkás, zöld héjú zöldség, savanyúan is nagyon szeretjük — uborka). 
Ugyancsak a szókincset fejlesztjük, illetve a hangalak tartalmát erősítjük azokkal a játékokkal, 
amelyekben tárgyakat, embereket vagy állatokat, növényeket kell a kisgyermeknek szavakkal 
leírni. Az asztalra kitett terméseket, játékokat, vagy kártyán lévő ábrázolásokat a felnőtt Milyen 
ez az ... (pl: alma)? kérdésére a kisgyermek írja le (piros, gömbölyű, sima, nagy stb.). 

A kakukktojás megtalálása is sokféle agyi tevékenységet fejleszt a beszéd és a szókincs mellett. 
Ebben a játékban olyan dolgokat vagy dolgokat ábrázoló kártyákat teszünk az asztalra, amelyek 
közül a legtöbb hasonló, egy különbözik (pl: piros alma, paradicsom, banán). A gyermek 
kiválasztja az eltérőt, vagyis a kakukktojást, mellette meg is fogalmazza, hogy melyik milyen. 
Ebben az esetben az alma és a paradicsom is piros és gömbölyű, a banán viszont hosszúkás és 
sárga, tehát a banán a kakukktojás. A játék után a gyümölcsöket, zöldséget jóízűen el is lehet 
fogyasztani. 

A kisgyermek már képes felismerni az igaz és a hamis állításokat. Egy tárgyat vagy a képét 
felmutatva mondunk különböző állításokat. Minden állítás után megkérdezzük, hogy igaz vagy 
hamis (pl: labda — pöttyös, kék, gömbölyű, szögletes, kemény, puha, pattog, játék stb.). 

A szavak kitalálását oda-vissza lehet játszani: a kisgyermek számára leírjuk a kitalálandó szót 
(pl: hosszúkás, sárga, a mesében a földből kell kihúzni, finom, ropogós, levesbe is teszik), ami 
alapján a kisgyermek kitalálja, hogy ez a sárgarépa. Megfordíthatjuk a játékot: ő talál ki valamit, 


amit körülír, de nem mondja ki a nevét, s nekünk kell kitalálni, mire gondolt. 

Ellentétes jelentésű szavakkal is játszhatunk. Kisebbeknek konkrét szavakat, nagyobbaknak 
elvontabbakat mondhatunk, amiknek az ellentétét nekik kell kimondaniuk (pl: kicsi — nagy; 
fehér — fekete, jó — rossz; szép — csúf; szomorú — vidám stb.). 

A kisgyermek óvodás korban már sokféle foglalkozást ismer, az életben és képeskönyvekben 
is látta már őket. A felnőttnek a foglalkozásra kell rákérdeznie a Ki lehet az, aki? kérdéssel (pl: 
Ki lehet az, aki meggyógyítja a gyereket? — a doktorbácsi / az orvos). Ezt a játékot a gyermekek 
által ismert mesék szereplőinek megneveztetésével is játszhatjuk. 

A szójelző játék már komoly koncentrációt igényel. Ebben valamilyen, előre megbeszélt szót 
beágyazunk egy történetbe. Amikor elbeszélésünk közben meghallja azt a szót, valamilyen 
módon jeleznie kell. Ez lehet taps, dobbantás, kézfeltartás. Amíg a kisgyerek a játék logikáját 
meg nem érti, érdemes egyszerű, hozzá köthető szavakkal kezdeni. Ilyen lehet például a 


jr. 


gyerekek keresztneve. (Pl: , Amikor Peti elindult vándorútra, ..." — itt a Peti névnél kell a 
kezüket felemelni.) 

Az óvodás korú kisgyermek nyelvi játékaiban erőteljesebb a nyelvi logikára és a nyelvszerkezet 
felismerésére épülő játék. Ezt nevezhetjük nyelvi konstruáló játéknak is. Ehhez egyre 
bonyolultabb szerepjáték kapcsolódik: egy mesét nemcsak a narrátor szemszögéből képes 
elmondani, hanem a különböző szerepek váltogatásával, a szereplők hangjának utánzásával 
képes a történetet végigmondani, vagyis képes dramatizálni. 

A nyelvi szabályjátékokban az ellentétes szópárokat próbálgathatja, a párbeszédekben a 
megfelelő normákat, viselkedéshez, illemhez kapcsolódó nyelvi megnyilatkozásokat használja. 
A szabálykövető viselkedés elemeit a kisgyermek a népi játékokon keresztül is tanulja ("Adj, 
király, katonát", "Kinn a bárány, benn a farkas", , Búj, búj zöld ág"), amelyek tulajdonképpen 
szöveggel, dallammal kísért bújócskák vagy fogócskák. 


2.1.3. A találós kérdések 


A találós kérdések szintén kiváló nyelvgyakorlatok azon gyermekek számára, akik már 
megfelelően beszélnek és az elhangzó szöveget megértik. A találós kérdések kapcsolódhatnak 
állatokhoz, a természethez, bármilyen olyan dologhoz, amit a gyermek ismer. A kisebbekkel 
érdemes úgy játszani a találós kérdést, ha a válaszban szereplő dolgot a kezünkbe fogjuk (pl: 
dió, plüss egér stb.) 

Mindennap felkel láb nélkül? Mi az? (nap) 

Lába nincs, mégis sebesen fut. (szél) 


Zöld istállóban, fekete lovak, piros szénát esznek. (görögdinnye) 

Se ajtaja, se ablaka, mégis négyen laknak benne. (dió) 

Vízben élek, brekegek, szúnyoglábon élek, a gólyától félek. (béka) 

Behúzódik a sarokba, a hálóját szövi, fonja. (pók) 

Egész nyáron vígan él, cirip, cirip, így zenél. (tücsök) 

Szürke színű a bundája, hosszú, vékony farkincája, finom sajt a vacsorája, ravasz macska les 
reája. (egér) 


Ha feldobom, fehér, ha leesik sárga. (tojás) 


2.1.4. A nyelvtörők 


Ki kell térnünk a nyelvtörőkre is, amelyek tréfás mondókák, rövid szövegek, versikék, amelyek 
a mulatság mellett a helyes és tiszta beszéd elsajátításában is fontos szerepet játszanak. Ezt a 
nyelvi játékot a hangzókat biztosan ejtők és a még hangtévesztéssel küzdők is egyaránt élvezik, 
és a játékon keresztül erősítik az artikulációt és a hangképzést, az anyanyelvi hangoztatást. Ez 
utóbbiba játékosan már a mássalhangzó összeolvadások, hasonulások is beletartoznak, hiszen 
a nyelvtörők lényege éppen az, hogy nem minden hangot akarunk teljes értékűen (, betű 
szerint") kiejteni. Ha ez a nyelvi szabály rögzül a gyermek ejtésében, akkor később, az iskolai 
olvasás során sem fog csupán betűket olvasni. 

Néhány példa óvodásoknak: 

Répa, retek, mogyoró. Korán reggel ritkán rikkant a rigó. 

Sárga bögre, görbe bögre. 

Fekete bikapata kopog a patika pepita kövén. 

Gyere Gyuri Győrbe, győri gyufagyárba, gyufát gyújtogatni. 

Jobb egy lúdnyak tíz tyúknyaknál. 

Ádám bátyám pávát látván, száját tátván, lábát rántván, pávává vált. 

Itt meg kell jegyezni, hogy a Beszédművelés kurzusunk beszédtechnikai részében alkalmazott 
gyakorlatokból sokat lehet használni az óvodai nevelésben, akár az egyes hangok formálását 
segítő gyakorlatokra, akár a beszédtempót, szövegtagolást gyakoroltató szövegekre vagy éppen 


a nyelvtörőkre, illetve a koncentrációs gyakorlatokra gondolunk. 

2.1.5. A mese 

A mese olyan epikai műfaj, amely a mitikus, írásbeliség előtti ősidőkbe nyúlik vissza, akárcsak 
a mítoszok, mondák és legendák. Megtalálható bennük a nép ősi világképe, későbbi vallások 


hatása és a hiedelemvilág. Ezért a kisgyermek kevésbé érti meg a mesét, amelynek mélysége 


valójában a felnőtt számára válik elérhetővé. Vannak azonban egyszerűbb népmesék, amelyek 

története és a szereplői közötti interakciók a kisgyermek számára is feldolgozhatók. Nyelvezete 
pedig megmozgatja az érzékszerveket és a fantáziát, s a mesélő környezet nyugalma és 
időtlensége lehetőséget ad a mesei világba való elmerülésre. 

A mesék felépítése, nyelvezete — mivel szóban hagyományozódtak egyik generációról a 
másikra, illetve egyik tájegységről a másikra vándoroltak, — lehetőséget ad arra, hogy 
alkalomszerűen a mesélő maga 1s alakítsa, legfőképpen a hallgatóság igényeihez igazítva. 

A mesék besorolásánál két nagy csoportot különítünk el, aszerint, hogy kik alkották: a nép ajkán 
vándorló mesék a népmesék, a szerzőkhöz köthetőket pedig műmeséknek nevezzük. 
Formájukat tekintve lehetnek prózai és verses alkotások. 

Az egyszerű verses meséket rövid mondatok jellemzik, a cselekmény pedig a rímeken, 
szövegritmuson és a nyelv zenei elemein keresztül könnyen befogadhatóvá válik. 

Az állatmesék középpontjában a szereplők cselekvése áll, így az ige a jellemző szófaja. A 
bölcsődés korban, amikor a gyermek már a mozgásával ki tudja magát fejezni, a 
mozgás/cselekvés és a hangsúlyosan az igéket használó szöveg egymást erősíti. 

A népmesék látszólag a főhős életének egy izgalmas részletét mesélik el. Ezek az életképek a 
kisgyermek számára lehetőséget adnak a fantáziavilág megélésére, működtetésére, a belső 
képek kialakítására, a történetmondásra. A nép ajkán született tündérmesék már nyelvileg és 
történetszövésben is bonyolultabb alkotások, így ezek a mesék leginkább az 5-6 éves 
kisgyermekek számára lesznek élvezhetők. Az ő szellemi és szocializációs fejlődésük lehetővé 
teszi, hogy felfogják a mesékben hallott próbatételeket, gondolkodási mintákat, érzéseket, 
erkölcsi tartást. A nyelvi árnyaltság, az archaikusan csengő szavak, a metaforák, szimbólumok 
beépülnek a mindennapi nyelvhasználatába. A mesei történeten keresztül a kisgyermek 
felismeri az összefüggéseket, megtanulja a problémamegoldás módjait és átlátja az egyszerű 
emberi kapcsolatokat. Erkölcsi és esztétikai értékrendje is kezd megalapozódni, hiszen részben 
a szép és a rút illetve a jó és a rossz ellentétpárok viszonylatában kell elhelyeznie a szereplőket 
és a történéseket, ráadásul a jó mindig elnyeri jutalmát. Tehát az általános emberi (erkölcsi) 
értékek és az elvont érzelmek már itt, a mesében is megjelennek, ismerkedik velük, hogy 
később majd az életben tudatosan és aktívan is megélje azokat (pl. öröm, bánat, barátság, 
ellenség, jóság, gonoszság, szegénység, gazdagság, bölcsesség, ostobaság). A gyermek 
természetesen legelőször a jóval azonosul, s azt játékaiban példaképként követi vagy éppen 
szerep szerint maga is eljátssza. 

formálja énképét, bővíti a gyermek szókincsét, segíti a nyelvtani szerkezetek megismerését és 


gyakorlását. 

A mesék közé sorolhatók azok a rövid kis történetek is, amelyeket a szülő, vagy a gyermek és 
a szülő együtt talál ki korábban megélt vagy elképzelt események alapján. 

A mesetípusok közül a legkisebbek a mondókameséket és a láncmeséket értik, élvezik, hiszen 
a szöveg ritmusa, ismétlései segítik a gyors megjegyzést, ráadásul az ismétlés, mint hangulati 
elem, fokozást is jelent, tehát izgalmat vált ki. 

Az állatmesék, amelyeket a 4-5 éves korú gyermeknek célszerű mondani, megszerettetik a 
kisgyermekkel a természetet, és a záró tanulságuk az emberi értékrend bevezetéseként is 
funkcionál. Ebben a korban már az egyszerű tündérmesék is mondhatók, 5—6 éves korban 
ezekhez kapcsolhatók a tréfás állatmesék, csalimesék, valamint a már bonyolultabb 
tündérmesék. 

A mesemondás mellett jelentős a bölcsődei, óvodai mesefeldolgozás (játékban, rajzolásban, 
zenélésben stb.), a gyermek önálló mesemondása, az ismert, a felnőtt által elkezdett mese 
folytatása, saját mese kitalálása, motivációs eszközök használata (helyzet, kép, diafilm, rajz, 
képeskönyv, hangszerek, báb stb.). A mesében lévő komplex fejlesztési lehetőségben egyaránt 
jelen van a spontaneitás és a megtervezettség, a feldolgozásban a dramatizálás, a hang nélküli, 
mimetikus játék és a vizuális kifejezés. A népmesékhez köthető játékok tárházát magunk is 
bővíthetjük, akár a készen kapható Magyar népmesék társasjátékkal, akár magunk készíthetünk 
társasjátékot vagy az óvodában a gyerekekkel közösen: fehér lapra felrajzoljuk a játék alapját, 
útvonalát, a gyermekek kiszínezik (ceruza, pasztell, festék), kartonra felragasztjuk, majd 
kartonból figurákat és kártyákat vághatunk ki hozzá. Mindezt a már mondott és kedvelt 


meséhez készíthetjük el. 

3. A mesemondás kritériumai 


A mesét mint narratív szöveget és annak világképét igazi mélységében a felnőttek értik meg. A 
megértés a kisgyermeknevelő és az óvónő vonatkozásában azért elengedhetetlen, mert csak 
akkor tudja megfelelően elmondani, beszédtechnikailag szépen megjeleníteni, ha a mese 
szövege, értékrendje és tanulsága számára is belsővé válik. Függetlenül attól, hogy a 
kisgyermek az alaptörténeten kívül mit ért meg belőle. Ezért nem csak a meseismeret 
mennyiségi részére, hanem minőségi elsajátítására, értelmezésére is nagy hangsúlyt kell 
fektetni (Raffai, 2004). 

A mesei nyelven mint eszközön keresztül a gondolat megtestesüléseként a népmesékben 
megjelenő valóság egyúttal a magyar gondolkodás szakrális ősiségének is felfogható. A 
jelképek és nyelvi megjelenésük összefüggenek a hitvilággal, a kultúrával és a hajdanvolt 
valósággal. Csak ezek megértésével lehet a mese fabuláját követni, s azt a szüzsével együtt 
újraalkotni. A nyelv zenei eszközei és az emberi mimika, gesztusnyelv kizárólag az érzelmi 
azonosulás és a belsővé tétel útján működik, legalábbis hatásosan. A mesélő csakis a sajáttá 
vált, mert megértett, toposzhasználatában következetes szöveget tudja hitelesen megszólaltatni. 
A mesélőnek nem csupán a narrátor és a szereplők , bőrébe kell bebújnia", de ismernie kell a 
korokon átívelő szimbolikát, gondolkodásmódot, világszemléletet, történelmet is. 

A mesemondásra való felkészülésnek teljes és részekre bontó szakaszait különböztetjük meg, 
de általánosságban elmondható, hogy a narratív szöveg általános, irodalmi elemzésének 
lépéseit kell végiggondolni. Vagyis: hogyan épül fel a szöveg? Mi az előkészítés, a 
bonyodalom, a kibontakozás, a tetőpont és a megoldás? Milyen sorrendben követik egymást az 
események (időrendi, ok-okozati, logikai)? Kik a szereplők és mik a közöttük kialakult 
konfliktusok? Milyen jellemek a szereplők? A mese milyen stíluselemeket, főként nyelvi 
elemeket (archaikus elemek, népnyelvi sajátosságok, frazeológiai egységek, fordulatok) 
hordoz? Ehhez szó szerinti megértésre, mondhatni: alapvető szóértésre van szükség! Mindezt a 
szintézis követi, melyben a mese tartalma, gondolatisága, nyelvezete bensővé vált, azaz 
megérintette értelmünket, érzelmeinket egyaránt. 

, Hétéves koráig a gyermeket Isten a tenyerén hordja" — mondja Molnár V. József 
magyarországi művészettörténész, néplélekrajz-kutató, a népmesék és a gyermekrajzok nagy 
ismerője. Szerinte hétéves kor előtt azért nincs időérzékük és időfogalmuk a gyermekeknek, 
, mert még az egységben léteznek, ezért az időhöz fogható dimenziók nem sokat mondanak 
nekik. (...) a mese, a mesélés összeköt, együtt tart bennünket. A mese a lélek rendezője. Aki 


mesét hallgat, jól előadott mesét, az megtanulja értékelni önmagát és a körülötte lévő világot. 

Megtanul alázatosnak lenni és furfangosnak, akárcsak a mesehősök. A mese befogadóvá teszi 
a gyermeket, általa könnyebben érvényesül majd az életben. A mese révén játszva sajátítja el a 
tudnivalókat, jóllehet a gyermek már eleve bölcsnek születik...(...) A mesére mindenkinek 
szüksége van korra való tekintet nélkül. A mai emberrel az a baj, hogy nem mesél — nem 
kommunikál, nem jut ideje semmire sem. A ma embere korszerű és nem időszerű, holott épp 
annak kellene lennie. A mesét hallgató és a mesélő között egy olyan erős emberi kötődés jön 
létre, amely révén sok probléma megoldhatóvá válik. A számítógépek uralta jelen kor 
mindennapjaiban a gyermekek elidegenednek egymástól, a szeretteiktől, sőt önmaguktól is. A 
mese ezzel szemben közelebb hozza egymáshoz az embereket. (...) A mesét fejből kell mondani, 
gesztikulálni közben. Eljátszani a történetet" (Molnár V, 2013). 

Hogy ezt a tanítást megértsük és megérttessük, ismerni kell azokat a szimbólumokat, nyelvi- 
szókészleti elemeket is, amelyek a múltból fakadnak, s értelmezésük során több réteg 
felfejtésére is lehetőség van, vagyis történeti alakulatok, és a szüzsé részet. 

A népmesék erkölcsi alapelvek őrzői, melyeket a népi bölcsesség hagyományoz tovább. Ilyen 
motívum a gyenge (legkisebb, legfiatalabb) hős győzelmében az erő hiánya és a segítők (csoda) 
ereje. Mindez csak akkor érvényesül, ha tisztesség, illemtudás, részvét jellemzi az ifjú hőst. 
Ugyanakkor a furfang is alapvető motívum. Emellett a mese megmutatja a saját döntések 
felelősségét, azt a képességet, melyet nagyvonalúságnak is nevezhetnénk, miszerint előbb 
segíteni kell (adni), s ezért cserében mások is segítenek. Természetesen nem érdekből, hanem 
önzetlenül, nem kötelességből, hanem önszántunkból. Ezt erősíti a Jótett helyébe jót várj! 
mondásunk. Mesei bölcsesség a környezet erejének, jeleinek megértése, ismerete. Ezek a 
jelenségek egyszerre természeti, társadalmi és morális természetűek. Ezért lehetnek a 
történetben is iránymutatók. A türelem, a becsületes munka, az eltökéltség és a kitartás szintén 
jellemformáló jegyek (Frang, 2017). 

A mesékből is átszűrődő hagyományainkban és a bennük őrzött jelképrendszerekben 
megfigyelhetjük, hogy bármilyen elvonttá válik is a gondolkodás, az emlékezés valami 
konkréthoz kapcsolódik. 

A magyar népmesékben megjelenő nyelvi alakzatok közé tartozik az Egyszer volt, hol nem volt 
kezdés. Az egy maga az eredő, a kezdeti pont. Vagyis a mese története a Kezdettől a mindenkori 
Végig, az idők végezetéig érvényes erkölcsi rendet jeleníti meg. 

Szerencséd, hogy...-nak szólítottál toposznál érdemes tudatosítani, hogy öregasszonyok, 
öregemberek válaszolnak így a hős (legkisebb fiú, szegénylegény) köszönésére. A köszönés 


p 


általában a következőképpen hangzik: , Adjon Isten öreganyám/öregapám!" Az öreg jelző nem 


a mai értelemben vett "idős, vén" kifejeződése. Sokkal sokrétűbb a szó jelentése, hiszen az öreg 

egyrészt a tudást, tapasztalatot, bölcsességet jelenti, másrészt az őst, az eredőt. Tehát a köszönés 
a legnagyobb tisztelet hangján szólal meg, így illeszkedik a korabeli társadalmi illemtanba. 

A narráció, vagyis a közlés az emberi lét velejárója, de nem csupán egyszerű közlés. Sokkal 
több információt hordoz: az elbeszélés előtti és az elbeszélés korában létező kulturális és 
erkölcsi elvárásrendszert, logikát. Ahogy White (1996:0o.n.) megjegyzi: 

,, az elbeszélés távolról sem csupán egy kód a sok közül, melyeket egy kultúra a valóságról 
szerzett tapasztalatok jelentéssel való felruházására használ, hanem olyan metakód, emberi 
univerzálé, melynek segítségével a kultúrák közölni tudják egymással egy közösen átélt valóság 
természetéről szerzett élményeiket" . 

Felhívja a figyelmet arra is, hogy a modernitásig (a XX. század elejéig) a , narrativizált 
diskurzus a morális ítéletalkotás céljait szolgálja", tehát tanító, értékalkotó, értékmérő funkciója 


is van, tapasztalatokból leszűrt bölcsességet hordoz. Ilyen értelemben is narráció a mese. 


121 


4. A pedagógusi minta 


A beszédművelés-beszédtechnika fejlesztése a mesemondás kapcsán is alapvető, hiszen a 
mesemondásban szöveget , hangosítunk" meg, átélhető, értelmezhető és élvezhető módon. A 
mese tehát, mint narratív szöveg, elképzelhetetlen stabil beszédtechnika nélkül. Mivel a 
kisgyermek utánzáson alapulva alkotja meg saját nyelvét, elengedhetetlen, hogy a mellette lévő 
és például szolgáló felnőtt helyesen, jól artikulálva beszéljen, hitelesen meséljen. Különösen a 
pedagógusok felé megfogalmazott alapvető elvárás ez. A beszédtechnika és a nonverbális 
elemek adekvát használata segíti a megszólaltatott szöveg hangulati, érzelmi, hangalaki és 
verbális értelmezését, az értelmezéssel összekapcsolódva a gyermek érzelmi, értelmi 
fejlesztését, az anyanyelv valamennyi szegmensének fejlődését szolgálja, egyúttal feleleveníti 
a múlt homályába merült népszokásokat. A hang zenei elemei között szereplő dallamívek, a 
beszédritmus és a mondanivaló — szöveg és zeneiség szoros kapcsolata — meghatározza az 
előadói stílust, ezzel együtt az érzelmi kibontakozást a mesemondásban. A régi magyar nyelv 
szókincsének, a morfológiai és szintaktikai jegyeinek sajátos megnyilvánulásai pedig 
megmutatják a népmesékben megőrzött régi magyar nyelv ízeit, a korabeli kultúrát, a 
gondolkodás és az ősi szakralitás átörökített formáit. Így a mesemondásnak tükröznie kell 
mindazt a tudást, amelyet a szöveg magában hordoz, és a maga teljességében kell közvetítenie 


a hallgató felé: akár felnőtt, akár gyermek a befogadó. 

5. Összegzés 


Az anyanyelvi nevelés, láthattuk, soktényezős, komplex folyamat. Részeit a nyelvi 
tevékenységek szerint csoportosíthatjuk. 

Az elsődleges az észlelés, érzékelés (percepció). A következő fokozat az előadás, alkotás 
(produkció). A hallott és feldolgozott ismeretek ismétlése, újraalkalmazása (reprodukciója) már 
magasabb nyelvi és szellemi tevékenység. 

Az intézményi anyanyelvi fejlesztés mindezek átfogó, összetett fejlesztését vállalja, és 
valamennyi tevékenységi formában alkalmazza. Feladatai között az anyanyelv csiszolása, a 
hangzók tiszta megszólaltatása, a helyes hangsúlyozás, a megfelelő gondolatív alkalmazása, a 
telt, jólvívő hang és az érthető, nyelvileg is helyes beszéd támogatása szerepel. 

Az anyanyelv fejlesztése és a kommunikáció különböző formáinak alakítása a bölcsődei és az 
óvodai gondozói, valamint nevelőtevékenység egészében jelen van. Ehhez , beszélő 
környezetre" (élő beszéd, és nem technika!), helyes példára és szabályközvetítésre van szükség, 
hiszen a környezet beszéde a gyermek számára minta. A fejlesztésben elsődleges az anyanyelv 
ismeretére, megbecsülésére, szeretetére nevelni a kisgyermeket. 

Mindehhez fenn kell tartani a gyermek természetes beszéd- és kommunikációs kedvét, meg kell 
hallgatni a gyermeket, kérdéseire válaszolni kell, és saját kérdéseinkre választ kell kérnünk. 

A kisgyermeknevelés, és ezzel együtt az anyanyelvi nevelés alapja is, hogy a gyermek 
érdeklődésére, kíváncsiságára építsen, addigi tapasztalataira, élményeire és ismereteire 
alapozzon, és maximálisan kihasználja a gyermek játékkedvét. A változatos tevékenységekkel 
a kisgyermek újabb és újabb élményekre, valamint tapasztalatokra tesz szert. 

Mivel a ma gyermeke kommunikációs hiányban szenved, ezért nagyon fontos a beszélgetési 
igény felkeltése, a helyes beszédviselkedés kialakítása. 

A tudatosan megválasztott fejlesztőmódszerekkel az óvodás kor végére kibontakoztathatók a 
gyermekek beszéd és kommunikatív képességei úgy, hogy megfeleljenek az iskolába lépés 
követelményeinek. 

A leghatásosabb fejlesztő eszköz a sok mondóka, vers, mese és ének, vagyis az irodalmi és 
zenei alkotások. A mesemondás mellett jelentős a mesefeldolgozás (játékban, rajzolásban, 
zenélésben stb.), a gyermek önálló mesemondása, az ismert, a felnőtt által elkezdett mese 
folytatása, saját mese kitalálása, motivációs eszközök használata (helyzet, kép, diafilm, rajz, 


képeskönyv, hangszerek, báb stb.) (Zilahiné, 1996; 1998). 

A fejlesztésben egyaránt jelen van a spontaneitás és a megtervezettség, a feldolgozásban a 
dramatizálás, a hang nélküli, mimetikus játék és a vizuális kifejezés, valamint akommunikációs 
készséget fejlesztő, a kapcsolatteremtő, a lazító- és a koncentrációs gyakorlatok. 

Korunkban lényeges, hogy a könyv is központi szerepet kapjon a nevelésben. Cél, hogy érezze 
a gyermek: a lapokon érdekességek vannak, izgalmas, élményeket szerző történetek jelennek 
meg az olvasás során. A képeskönyvek nézegetése (csecsemőkorban párnakönyv) közben meg 
kell nevezni a tárgyakat, kapcsolódjon össze a kép és a hang. Érdemes bátorítani a 
kisgyermeket, hogy a kép alapján maga is találjon ki történetet. E sokoldalú fejlesztéssel a 
szituatív beszédtől a kontextusos beszédig jut el (Gósy, 2000; Gödéné, 2005, 2012; Molnár, 
2017). 

Végezetül hangsúlyozni kell, hogy az anyanyelvi nevelés által a gyermek nemcsak tisztábban 
és jobban fog beszélni, hanem érzelemvilága, gondolkodása is fejlődik. 

Az anyanyelvi játékokban egyrészt a nevelő használja a játékot a hangjával, másrészt ugyanezt 
teszi a kisgyermek is, aki a hangutánzástól és hangkreálástól eljut az artikuláción és a 
szupraszegmentális eszközök helyes használatán keresztül a szóelemek kiejtéséhez, majd a 
megfelelő nyelvi, nyelvtani elemekhez, szabályok alkalmazásához. A szókincs bővülésével már 
lehetősége nyílik a szöveggel kapcsolatos játékra, amelyben kiemelkedően fontos a 
beszédészlelés és az önálló beszédprodukció mennyisége és minősége. 

A játék mint pedagógiai eszköz összetartozik az anyanyelv fejlesztésének módszereivel, 
egymás nélkül elképzelhetetlenek, hiszen nincs játék az anyanyelv elemei nélkül, de az 
anyanyelv elsajátításának folyamata sem lenne gördülékeny a játszás öröme és a gyermeki 
kíváncsiság, konstruáló képesség nélkül. Az anyanyelv elsajátítása olyan komplex folyamat, 
amelyben jelen van a gyakorló játék — a kisgyermek még a mozgását is hangokkal kíséri, és a 
hangok önmagukban is lehetőséget adnak a játékra. A szerepjátékban a gyermek a felnőtt 
viselkedését és nyelvi mintáját utánozza, a hallott mesék hőseinek bőrébe bújva a történeteket, 
szituációkat, megértett emberi kapcsolatokat nyelvileg is újraalkotja. 

A játékon keresztül a gyermekek élményeket és tapasztalatokat szereznek az anyanyelvükről. 
Ahogy Tancz (2011 p. 25) fogalmaz: a játékos helyzetek ,, hozzájárulnak a beszédpercepció, a 
beszédmegértés és a beszédprodukció fejlődéséhez és elősegítik az ösztönös nyelvi ismeretek 
rendszerezését és tudatos alkalmazását. A nyelvi játékok közben a gyermekek folyamatos 
gondolkodási műveleteket végeznek, kreatívabbá válnak, azok, akik beszédgátlásokkal 
küzdenek, oldottabbá, nyilatkozóbbá válnak." 

Ráadásul a közös játékban a gondozó, óvodapedagógus figyelemmel kísérheti a gyermek nyelvi 


fejlődését, közvetlen tapasztalatot szerezve annak kommunikációs kompetenciáiról. 

Az anyanyelvi játékokban — mint általában a játékban — megvalósuló kommunikáció, az ezen 
belüli együttműködés, a lehetséges konfliktusok és feloldásuk, a vezető és vezetett kapcsolata, 
az alkalmazkodás és hatni tudás képessége mind-mind a tanulást segíti. 

Manapság a kisgyermeknevelőre, óvodapedagógusra az anyanyelvet, ezen belül a gyermeki 
hangoztatást, szóhasználatot, mondat- és szövegalkotást fejlesztő munkájában kulcsfontosságú 
feladat hárul. Gyakran a család nevelő szerepét is át kell vennie, hiszen a kisgyermekek egyre 
több időt töltenek a bölcsődében, óvodában, és otthon egyre kevesebb valódi közös együttlétben 
lehet részük, hiszen az otthon töltött idejük nagy részét jobbára alvással töltik. A kölcsönös, 
egymásra odafigyelő beszélgetésekre is egyre kevesebb az alkalom a mai családoknál, s 
megfigyelhető, hogy a családtagok beszélgetése helyett az elektronikus eszközök adják az 
információs hátteret, vagy éppen ezek látják el az , elektronikus bébicsősz" szerepet. Ezekben 
a helyzetekben a gyermek a nyelvi kommunikációs helyzetben is csak befogadó, ami nemcsak 
a beszédét, a közlési hajlandóságát veti vissza, hanem a legfontosabbat hagyja ki, a 
kölcsönösséget. Ez csak  szülő-gyermek,  nevelő-gyermek,  óvópedagógus-—gyermek 
párbeszédekben tanulható meg. A felgyorsult tempójú életünkben a gyermekkel töltött 
minőségi időnek egyre nagyobb jelentősége van. 

A fogyasztói társadalom kialakulása a múlt század közepén a játékiparban is óriási robbanást 
hozott: egyre márkásabb, , okosabb" játékok születnek, s a természetes, a gyermekkel közösen 
készített játékok visszaszorultak. Ma már olyan muzsikáló, elektronikus hangot és zajt adó 
játékok vannak a családokban, amelyek az állatok, természeti jelenségek, gépek, eszközök 
hangját képesek kiadni (kutyaugatást, csacsibőgést, rendőrautó szirénát, gyermeknevetést stb.). 
A játszóterek kialakításánál pedig a természeti környezetet is belekomponálják az építészeti 
megoldásokba. Mindez annak köszönhető, hogy egyre kevesebb a paraszti gazdaság, a 
gyermekek egyre kevesebb élő állattal találkoznak környezetükben, sőt, a természetben is egyre 
kevesebbet fordulnak meg — mondhatni, a természetet már nem is ismerik. Ezt pótolni kell, 
nemcsak a környező világunk megismerése és az ott szerzett tapasztalatok érdekében, hanem 
az anyanyelv teljesebb elsajátítása érdekében is. E feladat oroszlánrésze is az intézményi 
nevelésre hárul. 

A XXI. századra eltolódott feladatkörök — az intézményi nevelés és a család viszonylatában — 
valamint az ezekhez kapcsolódó nevelési, fejlesztési területek az anyanyelvi nevelésben is 
hangsúlyeltolódást jelentenek. A fejlesztésben használt szerteágazó módszerek és az ismeretek 
bővítése megkívánja, hogy a kisgyermeknevelő és az óvodapedagógus is bevezesse a 
kisgyermeket a technikamentes hagyományrendszerbe, a népi szerves műveltségbe. Hiszen az 


élet problémáinak megoldásakor nem a technikához kell nyúlni első körben, hanem a , józan 

paraszti észhez". A technika folyamatosan változik, olykor el is romlik, de a valódi 
tapasztalatokból szerzett ismeretek mindig kéznél vannak. És ebben nagy segítség az őseinktől 
megörökölt tudás, hagyományrendszer. A jeles napok, ünnepkörök és a hozzájuk kapcsolódó 
rítusok, szövegek a gyakorlati tapasztalatok mellett szellemi, erkölcsi és szocializációs 
muníciót is adnak. 

A humán értelmiség feladata kell hogy legyen manapság — a hagyományok átörökítése mellett 
— a még össze nem gyűjtött, élő anyagok gyűjtése is. Ebben a pedagógusoknak fontos szerepe 
van, hiszen saját lakóhelyükön, szülőföldjükön ők találkoznak a legtöbb potenciális 
adatközlővel, ugyanakkor a kisgyermekekkel is, akiknek a legközvetlenebb módon adhatják 
tovább őseik hagyatékát. 

A személyes gyűjtés mellett a legtöbb tájegység szóbeli anyagából már jelentek meg, illetve 
digitálisan is elérhetők a gyűjtemények, amelyek gazdag tárházai az énekes és prózai 
hagyománynak. Érdemes tehát — legfőképpen, de nem kizárólagosan — a saját tájegységünk és 
nyelvjárásunk hanganyagát, játékait használni a kisgyermeknevelésben: a bölcsődében és az 
óvodában. 

Mivel a valamikori Sopron vármegye legnagyobb területét a Rábaköz tette ki, s ez a nyelvjárás 
él még környezetünkben, ezért az anyanyelvi fejlesztés és játék kapcsolatáról szóló fejezetben 
e néprajzi egység példáit hoztam. A csecsemőgondozó és az óvodapedagógus könnyen be tudja 
helyettesíteni saját szűkebb szülőföldje énekelt, mondott nyelvi játékait valamennyi helyére, 
ahogyan a következőkben felsorolt gyűjtemények helyett is tudja használni a saját 
tájegységének gyűjteményeit. 


126 


6. Ajánlott anyanyelvi játékgyűjtemények 
6.1. Mesék 


A Tündérrózsa meséje 


In:www.arcanum.hu/hu/online-kiagdvanyok/SzazMagyarFalu-szaz-magyar-falu- 
1/lebeny-8388C€/fuggelek-3BA0/1-mondak-mesek-legendak-8BA 1/ 


Macskakő vára 

Hany Istók legendája 

A Harkai kúp legendája 

In: www.bonaparte.hu/index2.php?option-com contentízdo pdf-1did—21 
A soproni szűzlány legendája 


In:http://sopron.network.hu/kepek/sopron es kornyekeforrasmaderspach kommando/ 





a soproni szuzlany legendaja 

Mondák, legendák, mesék és vegyes folklórgyűjtés 
In.: https://hu.museum-digital.org/singleimage.php 
Digitális Rábaköz 





In: http://www.digitalisrabakoz.hu/dokumentumtar/konyv/ontesi-mesek 


6.2. Mondókák, dalok, játékok: 


Dr. Sebestyén Gyula: Dunántúli gyűjtés. Magyar Népköltési Gyűjtemény VIII. kötet. 
Kisfaludy-Társaság — Athenaeum, Budapest, 1906. 

In: https://mek.oszk.hu/06900/06951/06951.pdf 

Barsi Ernő: Daloló Rábaköz 3. bővített kiadás. Magyar Kultúra Kiadó Kft. 2009. 
Barsi Ernő: Kisalföldi gyermekjáték-dalok és mondókák.2. javított kiadás. Magyar 
Kultúra Kiadó Kft. 2011. 

Balatoni Kata: Fordulj vígan koszorú! Rábaközi játékok, mondókák, dalok. Örökös 


Stúdió Szolgáltató Bt. Budapest, 2019. Így tedd rá! Program; t CD 

SIMON ISTVÁN ÁGOSTON 


IV. A játék szerepe a kisgyermekek testnevelésében (mozgásos 


tevékenységében) 

1. Bevezető 


A játék, ahogy már az előző fejezetekben is többször leírtuk, a kisgyermekek egyik 
legfontosabb és egyben legkedvesebb tevékenysége, amelyben örömüket lelik. A játék révén 
fejlődik személyiségük, motoros és kognitív képességük, társas kapcsolatuk és együttműködési 
képességük. A kisgyermekek testnevelésének mozgásrendszerében a játék — különböző 
mértékben — megjelenik a testnevelés foglalkozások minden részében, de a pedagógusok 
döntően a foglalkozások végére tervezik azokat. 

A bölcsődés és óvodás korosztály életének minden pillanatában jelen van a játék, általa fejlődik 
személyiségük, mozgáskészségük, és játék közben sajátítják el a különböző tanulási 
folyamatokat. Az életkor előrehaladtával képessé válnak a bonyolultabb szabályokat és 
mozgásos cselekvéseket tartalmazó játékok végrehajtására. A játék segíti a különböző 
mozgások elsajátítását, a félelmek feloldását a különböző nehézségű feladatokkal szemben, 
illetve a rendszeres testedzés iránti pozitív attitűd kialakítását. 

A pedagógus a játék segítségével hatékonyabb nevelő hatást tud kifejteni a különböző nevelési 
területekre. A játék megtanítja a gyermekeket a toleranciára, az együttműködésre, az 
alkalmazkodásra, a másra való odafigyelésre, az önfegyelemre, a kitartásra, a küzdésre, a 
fegyelemre, elősegíti a szocializációt. A differenciáltan, változatosan alkalmazott játékok 
illetve a különböző játékvariációk alkalmazása jobban segíti a kognitív folyamatokat, azok 
eredményességét. 

A játék során számos nevelési szituáció teremtődik, amelyeket, mint nevelési helyzeteket, a 
pedagógusnak fel kell ismernie és meg kell oldania. Sok esetben a pedagógus is létrehozhat 
nevelési célzattal játékszituációkat, ezzel segítve a pozitív gyermeki személyiség kialakulását. 
Fejezetünkben bemutatjuk. hogy a mozgásos játékok milyen szerepet töltenek be a 
kisgyermekek mozgásos tevékenységében, továbbá ezeket a játékokat hogyan lehet megfelelő 


tervezéssel és szervezéssel a gyermeki fejlődés szolgálatába állítani. 

2. A mozgásos játékok sajátosságai 


Az egyéves gyermek a játékok felismerésével, azok megfogásával és eldobásával kezdi meg a 
mozgásos játéktevékenységét, amely a mozgások stabilizálódásával egyenes arányban egyre 
nagyobb mértékben bővül. A korai gyermekkorra jellemző az építő-romboló játék, amelyet az 
első gyermekkorban felváltanak az alkotó- illetve a szerepjátékok, majd ezekhez társulnak 
egyre nagyobb mértékben a szabályjátékok, illetve a mozgásos játékok. 

A játéknak számos sajátossága van, amely jellemzők ismerete szükséges a pedagógus számára 
a tudatos, célszerű játékkiválasztáshoz, tervezéshez és az eredményes játékoktatáshoz. Pásztory 


és Rákos (2009) illetve Bíró (2015) alapján megállapíthatjuk, hogy a (mozgásos) játék 


- . szórakoztató jellegű, örömforrás, pozitív emóciókat vált ki, 
- . közvetlen célja a győzelem elérése, 

- . érdek nélküli tevékenység, 

- . spontán, szabadon választott, öncélú tevékenység, 

- . i1dő- és térbeli határok között folyik, 

- . mindenki számára kötelező szabályok szerint folyik, 


- . szimbolikus tevékenység, keveredik benne a valóság és a fikció. 
Szórakoztató jelleg, örömforrás, pozitív emóció kiváltás 


A játék a gyermekek számára a szabadidő eltöltésének egyik leghasznosabb formája, amelyet 
általában pozitív érzelmek kísérnek. A játékban való részvétel erős érzelmi állapotot vált ki és 
a sikerélmény, a vágyak, az igények, a törekvések megvalósítása örömmel tölti el a 
gyermekeket. A mozgásos játékok esetében az eredményes végrehajtás, a győzelem elérése a 
további játéktevékenység motivációját ií5 befolyásolja, és az ismétlés lehetőségét hordozza 


magában (Hajdúné, 2015). 
Közvetlen célja a győzelem elérése 


A küzdelem, a verseny alapvető sajátossága, hogy a résztvevők az ellenfelüknél jobbak, 
gyorsabbak legyenek, győzzenek. A játékok esetében sincs ez másként. A játékosok célja, hogy 
legjobbként teljesítsenek, legyőzzék ellenfelület, függetlenül attól, hogy egyéni vagy 
csapatjátékról beszélünk. 

Érdek nélküli tevékenység 

A játék örömet szerez, szórakoztat, kielégíti a gyermekek mozgásigényét, segít hasznosan 


eltölteni a szabadidőt, fejleszti a személyiséget. A játéktevékenység támogatja a gyermekek 

fizikai, kognitív és erkölcsi fejlődését. Az előzőekben leírtak együttesen bizonyítják a játék 
érdeknélküliségét. 
Spontán, szabadon választott, öncélú tevékenység 


A játékba a gyermek bármikor bekapcsolódhat, kiléphet, folytathatja, ő választhatja meg milyen 
mértékben, milyen intenzitással vesz részt benne. A gyermek a játékot örömforrásnak tekinti, 


saját maga szórakoztatásra végzett szabad cselekvésként éli meg. 
Idő- és térbeli határok között folyik 


A gyermekek játéka mindig meghatározott idő- és térbeli határok között folyik. 

A játék mindig egy adott pillanatban kezdődik és meghatározott ideig tart, továbbá a 
játékelemek meghatározott sorrendben követik egymást, amely a játékcselekmény 
befejezéséhez vezet. 

A játék előre kijelölt, körülhatárolt területen, pályán zajlik, s az így meghatározott játéktér 
hozzárendelhető egy-egy játékhoz. 

A tér- és időbeli határok elősegítik a játékok meghatározott nevelési célzatú felhasználását a 


pedagógiai munkában. 
Mindenki számára kötelező szabályok szerint folyik 


A játékszabályok alapvető feladata a játék rendjének a biztosítása, s ebből fakadóan minden 
játékosra kötelező érvényűek. Amennyiben a játékosok eltérnek a szabályoktól, megfosztják 
magukat a játék jellegzetességétől, így az értelmetlenné, érdektelenné válhat számukra. A 
szabályoknak különösen fontos szerepe van a versenyszerűség szempontjából. A részletes 
szabályleírás segít körülhatárolni, megszabni a játékosok cselekvésének lehetőségeit, 
megteremteni az egyenlő, azonos feltételeket, esélyt adva minden résztvevő számára. A 
sportjátékokban a szabályoknak fontos etikai jelentősége van. Ugyanis a játékos a győzelem 
elérése érdekében igyekszik kihasználni fizikai teljesítőóképességét, ügyességét, akaraterejét, 
leleményességét és bátorságát, ezt csak úgy érheti el, ha alkalmazkodik a játék adta korlátozó 
szabályokhoz és uralkodik magán. A játék pedagógiai jelentősége éppen abban rejlik, hogy a 
játék segíti a gyermek öntudatos fegyelmezettségének kialakulását és fejlődését (Hajdúné, 


2015). 
Szimbolikus tevékenység, keveredik benne a valóság és a fikció 


A játékosok tisztában vannak azzal, hogy a játék nem , komoly", hanem , csak játék". A játék 


során, bármennyire is elmélyül benne a gyermek, mindvégig megmarad a valóságtudata. A 

testnevelési játékok során is gyakran használunk szimbólumokat. A gyermekek számára a 


játékok a különböző szimbólumok használatával tehetők élvezetessé, változatossá. 

3. A mozgásos játék személyiségfejlesztő hatása 


A játék, s így a mozgásos játék is meghatározó eszköze a gyermekek nevelésének. A fiziológiás 
hatásokon kívül segíti a testi, az erkölcsi, az értelmi, az esztétikai és a közösségi nevelést, a 
fokozott érzelmi hatások kezelését. Az előzőekben leírt komplexitás megfelelő kihasználása 


pozitív hatással van a gyermekek személyiségfejlődésére. 
3.1. Testi nevelés 


A kisgyermek belső testképe és a külső valóság sok esetben nem egyezik. A testnevelés 
lehetőséget biztosít a reális testi önismeret eléréséhez, majd ezt követően a helyes testséma 
kialakításához. A különböző mozgásanyagú és helyszínű mozgásos játékok elősegítik a testi 
önismeret kialakulását, a tartó- és mozgatószervrendszert támogató izomzat, valamint a 
keringési- és légzőrendszer fejlesztését, így javítva a szervezet ellenállóképességét és 
funkcionális tulajdonságait. A testi nevelés a mozgásos játékok esetében sem merülhet ki 
csupán a játszásban, hiszen a különböző játéksziítuációkat ki lehet használni az egészséges 
életvitel alapjainak lerakására. A szabadban végzett játékok lehetőséget adnak a megfelelő 
öltözködés kialakítására, a  mozgásos játékok utáni tisztálkodás jelentőségének 
hangsúlyozására. 

A pedagógusok a jól megválasztott mozgásos játékokkal sikeresen járulhatnak hozzá a 


kisgyermekek testi neveléséhez. 
3.2. Erkölcsi nevelés 


Az erkölcsi nevelés középpontjában a jellem áll. A jellem a személyiség belső tartományaiban 
szervezi és irányítja az erkölcsi helyzetekben való döntéseinket. Az erkölcsi nevelés során arra 
kell törekedni, hogy kialakuljon az erkölcsi helyzetek iránti fogékonyság és a döntéseinkért 
viselt felelősségvállalás. Az erkölcsi nevelésnek két tartalmi köre van, az erkölcsi értékek 
(humanizmus, munka tisztelete, az igazság tisztelete, a tulajdon tisztelete stb.) illetve a 
pedagógiai tartalmi kör (az erkölcsi ismeret, az erkölcsi szokás, az erkölcsi meggyőződés) 
(Gombocz, 2008). A kisgyermekekkel foglalkozó pedagógus személyes példamutatásával tudja 
legjobban megvalósítani e nevelési terület feladatait. A humánus viselkedésre nincs is 
megfelelőbb hely, mint a testnevelés foglalkozások, s azon belül is a mozgásos játékok (Simon, 
2020). A győzelem, illetve a vereség 15 megkívánja a fair play szellemiséget, amely alapjait már 


ebben a korai életszakaszban le kell rakni. 

3.3. Értelmi nevelés 


Az értelmi nevelés két területen, a műveltség elmélyítésében és az értelmi képességek 
fejlesztésében valósul meg a testnevelés és a sport világában (Gombocz, 2008), s ennek 
megfelelően a játékban is. A gyermek a sikeres játék érdekében koncentrál a játék menetére, a 
szabályokra, figyeli társát, ellenfelét, fejleszti figyelmét, így emeli magasabb szintre a 
gondolkodási képességét (Bíró, 2015). A játékok szabályainak elsajátítása valamint az 
egyszerűbb, majd — az életkor előre haladtával — az összetettebb játékfeladatok megértése, a 
játékok során létrejövő döntési helyzetek megoldása fejleszti a gyermekek helyzetfelismerő 
képességét, ítéletalkotását, kezdeményező- és szervezőképességét. A természetben végzett 
játékok során a gyermekek felhasználhatják megszerezett ismereteiket, illetve a tapasztalatok 


révén újabb ismeretekhez jutnak. 
3.4. Esztétikai nevelés 


A játéktér áttekinthető kialakításával, a szerek elhelyezésével, a csapatok egységes jelölésével 
elérhetjük a gyermekekben a szép, esztétikus megjelenés, megjelenítés iránti igényt. Az 
igényesség, a rend, az esztétikum iránti elkötelezett pedagógusi magatartásnak a játékok 


szervezésében, levezetésében is meg kell jelennie. 
3.5. Közösségi nevelés 


Egy csoport többek között akkor válik közösséggé, amikor tagjai azonos értékrendhez azonos 
módon viszonyulnak, s azt a maguk részéről elfogadják, valamint egy közös cél érdekében 
tevékenykednek. A bölcsődében, óvodában talán ez az egyik legfontosabb feladat. A bölcsődei, 
óvodai csoportban számos olyan gyermekkel találkozhatunk, akik központi szerepet játszanak 
a családjukban, privilegizált helyzetet foglalnak el. Ezt az előnyös helyzetet a gyermek a 
nevelési intézményben nem tudja minden esetben érvényesíteni. A gyermekek a játékok során 
gyakrabban találkoznak konfliktushelyzetekkel, mivel a mozgásos játékokban a türelem, a 
másik iránti tisztelet, az engedékenység, a tolerancia, a társ segítése az elvárt viselkedés. Ezen 
elvárások elfogadása, belsővé válása egy olyan nevelési folyamat eredménye, amelyben a 
gyermek sorozatos érdekütközésekből fakadó konfliktusok megoldásán keresztül jut el a 
közösségi szemlélet elsajátításához. Csapatjátékokban az együtt dolgozás, az együttes cél 
elérése fejleszti a csapatmunkát, a közösséghez tartozás élményét; az egymásrautaltsággal a 


másik segítését, javítja a társas kapcsolatok alakulását, segíti a szocializációt, erősíti a 

toleranciát, az egymásra figyelést, az egymás iránti felelősségérzet kialakulását. Ezen felül 


segíti még az önállóságra, a munkára és az aktivitásra nevelést is. Segíti a fegyelemre nevelést. 
3.6. Érzelmi hatások kezelése 


Játék közben különböző érzelmi hatások érik a gyermekeket, amely során örömet, kielégülést, 
sikerélményt élnek meg. A sikerélmény megélése aktivitásra serkent, növeli az önbizalmat, 
pozitív érzelmeket vált ki. A negatív érzelmeket kiváltó szituációk, hasonlóan a pozitív 
érzelmeket kiváltó hatásokhoz, fejlesztőleg hatnak a személyiségre. Egyetértünk Bíró (2015) 
megállapításával, hogy a játék megtanít a fokozott érzelmi hatások elviselésére és kezelésére. 
A gyermeknek meg kell tanulnia kontrollálni érzelmeit, a sikerélmény mellett a 
kudarcélményeket is fel kell tudnia dolgozni. 

A játék a felsorolt nevelési területek mellett fejlesztőleg hat a bátorságra, az önfegyelemre, a 
küzdeni tudásra, erősíti az akaraterőt, a fáradságtűrést, az alkalmazkodási képességet, és segít 
kialakítani a reális önértékelést. 

Mint a sport, úgy a játékok esetében is érvényesül a transzferhatás, így a játék során kialakult 
pozitív személyiségjegyek átvihetők az élet más területére. Az akaraterő, a közösségi 
gondolkodás, a kitartás, az igényesség, a kudarc, illetve a siker elviselése hasonlókép jelenik 
meg a napi tevékenység során, mint a játékban. 

A játékok a pedagógus számára kiváló lehetőséget biztosítanak a gyermekek megismeréséhez, 


s megfelelő irányítás mellett érik el pozitív hatásukat a személyiségre. 

4. A játékok felosztása 


Könyvünk előző fejezeteiben számos játékokfelosztással találkozhattunk, annak megfelelően, 
hogy mely tudományterület, illetve milyen célok figyelembe vételével csoportosították őket. A 
leggyakrabban a funkció szerinti felosztásokkal találkozunk, de a számunkra fontos 
tudományterületek, mint a pszichológia és a pedagógia sem egységesen csoportosítja őket. A 
testnevelésben is számos megközelítés található. Mi Pásztory és Rákos (2009) illetve Bíró 


(2015) felosztását követjük, amelyet az 1. táblázatban mutatunk be. 


1. táblázat: A játékok funkció szerinti felosztása (Pásztory és Rákos (2009), Bíró (2015) 












































Iskolai 
Alkotó-és Népi játékok Játékok 
Téli játékok Sportjátékok 
szerepjátékok ] játékok (testnevelési vízben 
játékok) 
kévA. Énekes- I Játékok 
Konstruáló Futójátékok Szánkóval Labdarúgás 
táncos sekély vízben 
Ketel Egységes ; ő Játékok mély j 
Dramatizáló Fogójátékok Jeges játékok Kézilabda 
szabályú vízben 
Társas Sorversenyek Hógolyóval Kosárlabda 
Dramatikus Váltóversenyek Röplabda 
Mozgásos Labdás játékok Floorball 
Sportszerű Küzdő játékok Görhoki 
Tantermi 
játékok 








Figyelembe véve könyvünk tematikáját, a továbbiakban a testnevelési játékokat, a téli- és 


vízben végezhető játékokat, illetve a sportjátékokat tárgyaljuk. 
4.1. Testnevelési játékok (Iskolai játékok) 


A testnevelési játékok a mozgásigény kielégítése, a motoros képességek fejlesztése mellett 
segítik a különböző főgyakorlati mozgásformák elsajátításának előkészítését, az alkalmazó 
gyakorlás során a mozgásminták bevésését, illetve a foglalkozás végi levezetésben is 
meghatározó szerepet töltenek be. Az előzőekben leírtak alapján a foglalkozáson betöltött 


szerepe (az elérendő cél) alapján beszélhetünk, 

- . bemelegítő, 
- . előkészítő, rávezető, 
- . alkalmazó, 


- . levezető játékokról. 


A bemelegítő játékokra jellemző minden résztvevő folyamatos mozgása. Így azokat a futó- és 
fogó játékokat soroljuk ide, amelyek esetében mindenki mozog, nincs kieső, illetve a kiesők 
számára a pedagógus kiegészítő feladatokat tervez. A bemelegítő játékok esetében kerülni kell 
a hirtelen mozdulatokat (pl.: dobások), a nagyobb erőfeszítéseket igénylő feladatokat. Élettani 
szempontból lényeges cél a szervezet szív- és keringési rendszerének előkészítése a fizikai 
terhelésre a fokozatosság betartásával. 

Az előkészítő, rávezető játékok mozgáselemei azokra az izomműködésekre épülnek, amelyek a 
tanítandó mozgásban is részt vesznek, illetve a tanítandó mozgások egyes elemei megegyeznek 
a játékok elemeivel, ezzel segítve az eredményes tanulási folyamatot. Pl.: , Ház" fogó esetében 
a házba úgy lehet bejutni, hogy egy keresztbe helyezett padra, zsámolyra lépve (egy lábbal), azt 
átugorva kell bejutni. Ez a feladat a távol-, illetve a magasugrás előkészítését, az elugrásra való 
rávezetést szolgálja. 

Az alkalmazó játékok esetében a már megtanult mozgások elsajátítását játékszítuációban 
gyakorolva (alkalmazó gyakorlás) szilárdítjuk meg, emeljük készség szintre. Pl.: A dobás, 
elkapás oktatása után a különböző kidobók, fogyasztók ezt a célt szolgálják, de a váltó- és 
sorversenyek is jó lehetőséget biztosítanak a begyakorlásra. 

A levezető játékok közé szinte minden játék besorolható, hiszen itt elsősorban az érzelmi plusz, 
a mozgásigény kielégítése, s az izmok terhelésének fokozatos csökkentése a cél. Amennyiben 
a főgyakorlatok során nagyobb fizikai terhelést kaptak a gyermekek, akkor célszerűbb a játék 


intenzitását szabálykönnyítéssel csökkenteni. 


A testnevelési játékok bemutatását az alábbi csoportosításban tárgyaljuk: 
- . futójátékok, 

- . fogójátékok, 

- . sorversenyek, 

- . váltóversenyek, 

- . labdás játékok, 

- . küzdőjátékok. 

4.1.1. Futójátékok 


A futójátékok olyan helyváltoztató futómozgásokat tartalmazó játékok, amelyekben irány- és 
iramváltások, megállások és megindulások, továbbá ezekkel kombinált alapmozgások 
(kúszások, mászások, ugrások, stb.) jelennek meg. A futójátékok szabályai egyszerűek, 
egyértelműek általában, így a bölcsődés korosztály számára is eredményesen alkalmazhatók. A 
futójátékok elősegítik a gyermekek saját mozgásának megismerését, társaik mozgásának 
követését, javul futómozgásuk, szabályismeretük és szabálykövetésük. A futójátékok 
alkalmazhatók a foglalkozások minden részében, bemelegítés gyanánt, de a futómozgások 


oktatása során előkészítő- és rávezető gyakorlatokként is. 


4.1.1.1. Helycserés futójátékok feladatokkal 

A játék leírása: 

A játékhoz 2 vagy 4 egyenlő számú csapatot alakítunk. Minden csapat számára ki kell 
alakítanunk egy saját házat a játéktéren. A csapatoknak adjunk egy, a gyermekek 
gondolatvilágához közel álló nevet, és utána a csapatokat jelöljük jelzőszalaggal vagy azonos 
színű pólókkal. A játék elején a terem két vagy négy sarkában kijelölt házakban állnak a 
csapatok. A pedagógus a szalag vagy a póló színének a bemondásával két csapatot szólít meg. 
Például: egerek, cicák! Ezután sípjellel vagy tapssal indítja a játékot. A jelzés elhangzása után 
a két csapatnak futásban házat kell cserélniük. Az a csapat kap egy pontot, amelyik hamarabb 
beér a másik csapat házába. Több csapat esetén figyelni kell arra, hogy mindig új csapatokat 


szólítsunk. A játék végén a legtöbb pontot szerző csapat nyer. 


Fontosabb szabályok: 
- . mindig csak az elhangzó jel után lehet indulni, 


- . hívjuk fel a figyelmet a szembefutáskor az ütközések elkerülésére. 


Variációk: 

- . A helycserét különböző utánzó mozgásokkal végeztetjük (nyusziugrás, pók- illetve 
rákjárás, sánta róka járás, esetleg fókajárás). 

- Úgy is helyet lehet cserélni, hogy a gyerekek egymás kezét fogják. Ebben az esetben 


figyelni kell, hogy a csapatok ne ütközzenek össze, amit a pálya növelésével tudunk elérni. 

4.1.1.2. Házatlan mókus 

A játék leírása: 

A futójátékot az egész csoport részvételével játszathatjuk. A játéktéren karikákat helyezünk el 
szétszórtan, vagy köröket rajzolunk. A csoportlétszámnál eggyel kevesebb tornakarikát kell 
leraknunk. A gyerekek a kijelölt pályán összevissza futnak, majd a pedagógus elkiáltja magát 
, Mókusok, be a házba!" és a gyerekek megpróbálnak egy karikát elfoglalni. Akinek nem jutott 
karika, az lesz a házatlan mókus. A ház nélküli gyerek egy mondókával indítja újra a játékot: 
, Mókusok, ki a házból: egy, kettő, három!" A három szó elhangzása után a , házban" tartózkodó 
mókusok újra futni kezdenek, s közben új házat keresnek maguknak, amit akkor foglalnak el, 
amikor a pedagógus újra elkiáltja magát: , Mókusok, be a házba!". A további játékban 


természetesen mindig az lesz a házatlan mókus, akinek nem jutott hely. 


Fontosabb szabályok: 
- . a gyerekeknek tilos egymást kilökni a körökből, 
- . az maradhat a körben, aki először belépett a házba, 


- . mindig új házat kell keresni a mókusoknak. 


Variációk: 

- . Akinek nincs karikája, kiesik. A következő menet elején elveszünk egy karikát, s így a 
létszámnál eggyel kevesebb karika lesz. A játék folyamán tehát egyre kevesebb lesz a ház 
(karika). Az a győztes, aki utoljára marad. Ezt a variációt foglalkozás végén célszerű 
játszani. 

- . A gyerekek valamilyen utánzó mozgásban közlekedhetnek csak (nyusziugrás, medvejárás, 


stb.). 


4.1.1.3. Fuss haza! 

A játék leírása: 

A játékot 5-15 gyerek játszhatja egyszerre. Egy bója köré kört kell rajzolni, ez lesz a ház. A 
gyerekek a körön kívül futnak a menetiránnyal megegyező irányban. A pedagógus sípjelére a 
gyerekek a lehető leggyorsabban beugranak a ház területére. Az a gyermek lesz a győztes, aki 


elsőnek ér be a házba. 

Variációk: 
- . A gyerekek négykézláb futnak körbe és nyusziugrással ugranak a körbe. 
- . A kört nem rajzoljuk, hanem padokkal alakítjuk ki, és azt kell átugrani a pedagógus jelére. 


4.1.1.4. Fordítsd fel a kalapot! 

A játék leírása: 

Két csapatot alakítunk, valamint kétféle színből 10-10 db kisméretű bóját szétszórtan, 
felfordítva elhelyezünk a pályán. Feladat, hogy mindegyik csapat a számára meghatározott 
színű bójákat visszafordítsa, a másik színűeket pedig felfordítsa. A meghatározott ideig tartó 
(célszerű 1 vagy 2 percig játszani) játék végén megszámoljuk a helyesen (lefordított) elhelyezett 


bójákat. Az a győztes, amelyik csapatnak több helyesen elhelyezett bójája van. 


Variációk: 
- . Több bójával játsszuk a játékot, és nem lehet újra felfordítani a bójákat. 


- . Valamelyik utánzó mozgással játsszuk a játékot. 


4.1.2. Fogójátékok 


Fogójátékoknak nevezzük azokat a mozgásos játékokat, amelyekben a játékfeladat az, hogy a 
fogó, üldöző utolérje, és meghatározott módon megérintse a menekülőt. Ezt követően általában 
szerepcsere történik (Pásztory és Rákos, 2009). A testnevelési játékok közül leggyakrabban a 
fogójátékokat alkalmazhatjuk a legváltozatosabb formában. Különféle eszközökkel játszhatók, 
és különböző céllal (bemelegítés, rávezetés, alkalmazás, stb.) lehet beépíteni a testnevelés 
foglalkozásokba. A fogójátékoknak számos pozitív hatása van a személyiség fejlődésére, a 
motoros képességek közül a téri-tájékozódó, a reakció és az egyensúlyérzékelésre, de lényeges 
megemlíteni a mozgásfejlődésben és a sportági előkészítésben betöltött meghatározó szerepét 
is (Bíró, 2015). 

A fogójátékokat egyszerű fogójátékokra, fogójátékok házzal illetve fogójátékok eszközzel, 
feladatokkal csoportokra oszthatjuk (Pásztory és Rákos, 2009). A bölcsődében az egyszerű 
fogójátékokat érdemes tervezni és alkalmazni, de a játék sikeressége nagyban függ a csoport 
összetételétől. Az óvodás korosztály esetében a kis- és középső csoportosok képesek az 
egyszerűbb fogójátékok szabályait betartani, és elsősorban azokat a játékokat tudják 
eredményesen játszani, amelyeknél állandó a fogó személye, illetve a fogó személyét jól el 


tudják különíteni (Bucsyné, 2017). A nagycsoportos óvodások már sikeresen játszák a 

fogójátékokat házzal, eszközzel, különféle feladatokkal. Az eszközök közül elsősorban a 
labdát, a szalagot, a babzsákot alkalmazhatjuk, de a különböző feladatok (függések, mászások, 


dobások) beépítésével is színesíthetjük a játékokat és gyarapíthatjuk azok számát. 


4.1.2.I. Egyszerű fogó 

A játék leírása: 

A játék elején kijelölünk és szalaggal megjelölünk egy, nagyobb létszám esetén több fogót, 
aki(k) a játéktér teljes területén üldözi(k) a többi gyereket. Amint a fogó megérint valakit, annak 
átadja a szalagot és ő lesz az új fogó. Fontos kikötni, hogy az új fogó az előző fogót nem foghatja 


el. 


Variációk: 

- . A fogó jelölése lehet babzsák, labda. Ebben az esetben ezeket a szereket kell átadni. 

- . Mindenkinél labda van, a fogó(k) szalagot visel(nek), s mindenkinek labdavezetéssel kell 
közlekedni. 


4.1.2.2. Terpeszfogó 

A játék leírása: 

A játék elején kijelölünk egy fogót, nagyobb létszám esetén kettőt, akiket szalaggal jelölünk. A 
többiek a játéktér másik felén helyezkednek el. A pedagógus jelzésére elindul a játék. Akit 
megfog a fogó, ő terpeszben áll, karját oldalsó középtartásba emeli. Amennyiben a többi 
gyermek közül valaki átbújik a megfogott gyermek terpesztett lába alatt, azzal kiszabadítja a 
megfogott helyzetből. Az átbújó gyermeknek figyelnie kell arra, hogy a fogó az átbújás közben 
is megfoghatja. A játékot határozott ideig kell játszani, célszerű fél vagy maximum 1 percig. 


Az a gyermek a győztes, akit a legkevesebbszer vagy egyáltalán nem fogtak meg. 


Variációk: 

- . A megfogott gyermek mellső fekvőtámaszba helyezkedik el, így kell alatta átbújni. 

- . Két csapatban is lehet játszani, ahol minden csapatból egy-egy fogó van, és mindenki csak 
a saját csapattársát szabadíthatja ki. Győztes az a csapat, ahol kevesebben állnak terpeszben 


a játék végén. 


143 


4.1.2.3. Szalagszerző 

A játék leírása: 

Minden gyermeknek adjunk egy jelzőszalagot. A szalagot be kell tűrniük hátra, a nadrágjuk 
derékrészébe. A szalagot úgy kell betűrni, hogy abból legalább egy hosszabb rész kilógjon. A 
játék célja, hogy a gyerekek egymástól megszerezzék a szalagokat. Az a tanuló lesz a győztes, 


aki meghatározott időn belül a legtöbb szalagot gyűjtötte össze. 


Szabályok: 
- . egyszerre többen is támadhatnak egy tanulót, 
- . annak, aki szalagot szerzett, elegendő időt kell adni, hogy a megszerzett szalagot betűrje a 


nadrágjába. Ezalatt az idő alatt nem lehet támadni. 


Variációk: 

- . A játékot játszathatjuk két csapatban is, ebben az esetben a csapattagok össze is foghatnak 
egy-egy szalag megszerzéséért. 

- . A játékot lehet labdavezetéssel is játszhatni. 


- . A játékot négykézláb haladással játsszák a gyerekek. 


4.1.2.4. Párosfogó 

A játék leírása: 

A játék elején kijelölünk és szalaggal megjelölünk egy fogót, aki a játéktér teljes területén 
üldözi a többi gyereket. Amint a fogó megérint valakit, annak megfogja a kezét, és így, 
egymás kezét fogva üldözik tovább a gyerekeket. Amennyiben megfognak egy újabb 
üldözöttet, annak is megfogják a kezét, és már hárman üldözik a többieket. Amikor négyen 
lesznek, akkor két párrá válnak, és így folytatják az üldözést. A játék során egyre több lesz a 


fogó (párokban vagy hármasával). Győztes az a gyermek, akit utoljára fognak meg. 
Szabályok: 


- . amennyiben a fogók elengedik egymás kezét és úgy fognak meg valakit, az érvénytelen, 


- . a kezek alatt nem lehet átbújni. 

4.1.3. Sorversenyek 


A sorversenyek azok a mozgásos játékok, amelyek során a csapat minden tagja egyszerre, egy 
időben hajtja végre a kiadott feladatot. A sorversenyek számos lehetőséget rejtenek a nagy 
kiterjedésű helyváltoztatásoktól kezdve a sorkerüléses játékokig, de a különböző alapvető 
mozgásformák alkalmazásával (kúszások, mászások, ugrások, stb.) a motoros képességek 
fejlesztésére is jól felhasználhatók. A sorversenyeket rendezhetjük oszlop illetve sor alakzatban 
is, a létszámtól függően 2, 3 vagy 4 csapattal. Lényeges, hogy a versengő csapatok létszáma 
mindig azonos legyen. A bölcsődében csak két oszlopban és sok pedagógusi segítséggel 
próbáljuk alkalmazni, ellenben az óvodában már a kisebb korosztály körében is bátran 


rendezhetünk sorversenyeket. Bíró (2015) három csoportba osztotta a sorversenyeket: 


- . sorversenyek helycserével, 
- . sorversenyek kerüléssel, 


- . sorversenyek kijelölt távolságra. 


4.1.3.1.Sorversenyek helycserével 
Helycsere átfutással 


A játék leírása: 

Két egyenlő létszámú csapatot alakítunk, és felállítjuk őket egymással szemben a pálya (terem) 
két oldalán. Jelre mind a két csapatnak át kell futni a másik oldalra (tartva az oszlopot vagy a 
sort), azaz helyet kell cserélnie. Győztes az a csapat, amelyik előbb ér át a túloldalra, és előbb 


áll rendezett alakzatba. 


Variációk: 
- . Különböző mozgásformákban (utánzó mozgások, szökdelések, stb.) kell átjutni a túloldalra. 
- . A játékosoknak meg kell fogniuk egymás kezét (vonal alakzat esetén) vagy egymás vállát 


(oszlop alakzat esetén). 
4.1.3.2. Sorversenyek kerüléssel 
Sorversenyek tárgykerüléssel (bója, zsámoly, stb. 
A játék leírása: 
Kettő vagy több csapatot alakítunk ki, akik oszlopban állnak fel. A csapatokkal szemben a pálya 


(terem) végén elhelyezünk egy-egy tárgyat (bóját, zsámolyt, stb.). A csapattagok, az első 

játékos kivételével, megfogják az előttük álló társuk vállát. A játékvezető jelére egyszerre 

elindulnak a terem másik vége felé úgy, hogy nem szakadhat szét a sor (a vállfogás), majd a 

tárgy megkerülésével visszaérkeznek a kiindulási helyükre. Az a csapat nyer, amelyik előbb áll 

vissza a kiindulási helyzetbe. 

Variációk: 

- . Lehet csípő- vagy bokafogással haladni. 

- . A csapattagok botot fognak úgy, hogy jobb kezükkel az előttük álló botjának a végét fogják, 
a bal kezükkel pedig a mögötte lévő társnak tartják a botot, s így haladva kerülik meg a 
tárgyat. 


Füle-Farka 
A játék leírása: 
A csapatok vonalban állnak fel, a csapattagok fogják egymás kezét. A csapatok egymás mögött, 


p 


egymástól 4 m-es távolságra helyezkednek el. A , Füle!" a sorok jobb, míg a , Farka"! a sorok 
bal oldalát fogja jelenteni. A pedagógus a , Füle" vagy a , Farka" kiáltással a sor jobb- vagy 
baloldalát szólítja, amelyre a sorok jobb- vagy baloldalán álló gyerek vezetésével a csapat futva 
kerüli meg a sort úgy, hogy a sor végén álló utolsó két gyermek által tartott kapuk alatt átbújnak, 
s nem engedik el egymás kezét. A , kapuk" — a két utolsó gyermek — befelé fordulva követik a 
sor mozgását. 


Az a győztes csapat, amelyik a leggyorsabban fejezi be a feladatot, és mozdulatlan helyzetben 


áll vissza a helyére. 


Szabályok: 
Amennyiben a sor valamelyik tagja elengedi a társa kezét, akkor a csapatnak meg kell állnia, s 


csak akkor folytathatják a versenyt, ha újra megfogják egymás kezét. 


Variációk: 

A csapatok oszlopban állnak egymás mellett. A pálya (terem) végén a csapatokkal szemben 
egy-egy bóját kell letenni. A csapat elején álló gyermek a , Füle", az utolsó gyermek a , Farka". 
Minden gyermek fogja az előtte és a mögötte álló kezét. A pedagógus , Füle" kiáltására a csapat, 
az első gyermek vezetésével, futva (járásban) megkerüli a bóját úgy, hogy a gyermekek nem 


engedik el egymás kezét. Amennyiben a pedagógus a , Farka" szót kiáltja, akkor az utolsó 

gyermek vezetésével (ő indul elsőnek) kerülik meg a bóját. Győztes az a csapat, amelyik előbb 


áll vissza a helyére. 


4.1.3.3. Sorversenyek kijelölt távolságra 

Feladatok eszköz nélkül 

A játék leírása: 

Két vagy több csapat áll fel oszlopban egymás mellett. A csapattagok terpeszállásban állnak 

egymás mögött, és az előttük álló vállát fogják. A pedagógus jelére az utolsó gyermek a lábak 

között előre mászik (kúszik), és a sor elején beáll az első gyermek elé, aki megfogja a beérkező 

vállát. A következő játékos akkor indul, amikor az előző játékos felállt. Győztes csapat az, aki 

elsőnek ér el a kijelölt vonalig 

Variációk: 

- . Nem kijelölt vonalig kell haladni, hanem a játék során mindenki kétszer mászik, s az a 
csapat nyer, amelyikben másodszorra az első ember előbb áll a helyére. 

- . Nem a lábak között másznak előre, hanem a csapat mellett futnak (nyusziugrásban, 


medvejárásban, stb.) előre. 


Feladatok eszközökkel 





A játék leírása: 

Két vagy több csapat áll fel oszlopban egymás mellett. A csapattagok terpeszállásban állnak 
egymás mögött, és az előttük álló vállát fogják. Az első gyermeknél egy labda (babzsák, bot, 
stb.) van. A pedagógus jelére az első gyermek a feje felett hátra adja a labdát a mögötte állónak, 
aki ugyanígy tesz. Amikor az utolsó gyermekhez ér a labda, akkor ő a sor mellett előre fut és 
beáll elsőnek, majd hátra adja a labdát. Az a csapat nyer, amelyiknek az első embere előbb ér 


vissza a kiinduló helyére. 


Variációk: 

- . A csapat terpeszállásban áll, és az utolsó ember mindig a lábak alatt mászva viszi előre a 
labdát. 

- . A labdát a lábak között adják hátra és a sor mellett futnak előre a játékosok. 

- . A labdát egyszer fej fölött, egyszer terpesztett láb alatt adják hátra a gyerekek. 


- . Az a csapat nyer, amelyik előbb éri el a kijelölt vonalat. 

4.1.4. Váltóversenyek 


A váltóversenyek olyan csapatjátékok, amelyek során a játék feladatát et a csapat tagjai 
felváltva, egyenként hajtják végre. A váltóversenyeket változatos mozgásformákkal, 
feladatokkal és eszközhasználattal tervezhetjük meg, így számos cél megvalósítására 
alkalmasak. A motoros képességek fejlesztése mellett a mozgástanulás előkészítő, gyakorló és 
alkalmazó-gyakorló fázisaiban is használhatók, ezzel is változatossá téve a tanulás-folyamatát. 
A váltóversenyeket általában oszlop alakzatba tervezzük, s ha nem sikerül egyforma létszámú 
csapatokat kiállítani, akkor a kisebb létszámú csapat egyik tagja kétszer hajtsa végre a feladatot 
(elsőnek és utolsónak is induljon). A váltóversenyek esetében fontos a beérkezés pontos 
meghatározása és annak megkövetelése, hogy a végeredményt könnyebben tudjuk 
megállapítani. A váltóversenyeken a leggyakoribb váltás az érintés vagy a szer átadása. A 
kisebb korosztály esetében célszerű eszközt alkalmazni a váltásnál. A bölcsődébe ne tervezzünk 
váltóversenyeket, mert a gyermekek életkori sajátosságai miatt nem lesz sikeres a játék! A 
feladatok összeállításánál az elérendő célok mellett fontos figyelembe venni a korosztályt is. A 
kisebb gyermekek esetében egyszerűbb feladatokat építsünk be, de a nagyobb gyermekek 
(középső, nagycsoport) számára összetettebb feladatokat is tervezhetünk változatos 
eszközhasználattal. A versenyeket lehet tárgykerüléssel illetve egymással szemben álló 
oszlopokkal szervezni. A szemben álló oszlopok esetében a játék ideje lerövidül, ezért a lassú 


feladatok (pl.: négykézláb haladás közben pingponglabda-fújás) esetében célszerű alkalmazni. 


A váltóversenyeket többféle szempont alapján lehet csoportosítani. 


A feladatokban alkalmazott eszközöket figyelembe véve: 
- . feladatok eszköz nélkül, 
- . feladatok eszközzel, 


- . feladatok tornaszerekkel. (Hamza és mtsai) 


A végrehajtás és a feladatok alapján: 


- . egyszer kerülő váltó, 
- . váltóversenyek eszközökkel, 
- . váltóversenyek szembenéző oszlopokkal, 


- . váltóversenyek összetett feladatokkal. (Bíró, 2015) 

4.1.4.1. Kerülő váltók 

A játék leírása: 

Két vagy több csapat oszlopban áll fel egymás mellett, minden csapattal szemben a pálya 

(terem) végén van egy tárgy (bója, zsámoly, oszlop, stb.), amit majd meg kell kerülni. A 

pedagógus jelére a csapat első tagja kifut, megkerüli a bóját és visszafut. A következő játékos 

akkor indul, amikor az előtte lévő beérkezik, vagy átadja neki a , váltó" tárgyat (bot, szalag, 

labda, stb.). Az a csapat győz, amelyiknek minden tagja végrehajtja a feladatát és elsőnek áll 

vigyázban egymás mögött. 

Variációk: 

- . A pályán odafelé nyusziugrás (vagy valamelyik utánzó mozgás), a tárgykerülés után futás 
vissza. 

- . A visszafutás után úgy kell váltani, hogy közben még meg kell kerülni a csapatot is. Az a 
csapat a győztes, amelyiknek az utolsó embere a csapatát elsőnek kerüli meg és áll be a 


csapat első helyére. 


4.1.4.2. Váltóversenyek eszközökkel 

A játék leírása: 

Két vagy több csapat oszlopban áll fel egymás mellett, minden csapattal szemben a pálya 
(terem) végén van egy tárgy (bója, zsámoly, oszlop, stb.), amit majd meg kell kerülni. A 
pedagógus jelére a csapat első tagja kifut, megkerüli a bóját és visszafut, közben pedig labdát 
vezet (lábbal, kézzel), vagy tárgyat hord. A következő játékos akkor indul, amikor az előtte lévő 
beérkezik és átadja neki az eszközt. Az a csapat győz, amelyiknek minden tagja végrehajtja a 
feladatát és elsőnek áll vigyázban egymás mögött. 

Variációk: 

- . A tárgyakat lehet pókjárásban (rákjárásban) a hason hordani a feladatok során. 

- . A tárgyakat lehet párosával is hordani. 


- A kifelé futás során vezeti a labdát, a kerülés után gurítja. 


4.1.4.3. Váltóversenyek szembenéző oszlopokkal 
A játék leírása: 
A csapatokat két részre kell osztani, akik egymással szemben állnak fel 5—10 m-es távolságra. 


A játék indításakor az első ember átfut a túloldalra a szemben lévő csapatrészhez, s 

meghatározott módon (kézráütéssel, tárgyátadással, stb.) váltja a társát, aki visszafut. Az a 
győztes csapat, amelyiknek esapat tagjai gyorsabban tudnak helyet cserélni és vigyázban állni. 
Variációk: 

- . Az átfutás helyett utánzó mozgással haladnak a gyerekek. 

- . Eszközt hordanak a túloldalra, s azzal váltanak. 


- . Eszközzel hajtanak végre feladatokat. 


4.1.4.4. Váltóversenyek összetett feladatokkal 

A játék leírása: 

Két vagy több csapat oszlopban áll fel egymás mellett, minden csapattal szemben a pálya 

(terem) végén van egy tárgy (bója, zsámoly, oszlop, stb.), amit majd meg kell kerülni. A pályán 

több feladatot kell végrehajtani. Pl.: labdavezetéssel zsámolyok kerülése szlalomban, majd a 

pálya végén a faltól 3 m-re lévő vonalról a falra akasztott karikába be kell dobni a labdát, utána 

labdavezetéssel visszafutás és labda átadásával váltás. Aki nem talál bele a karikába, kétszer 

próbálkozhat, utána ő is visszafuthat. Győztes az a csapat, amelyiknek minden tagja végrehajtja 

a feladatot és elsőnek állnak egymás mögött vigyázban. 

Variációk: 

- . A pályán lehet tornapadot, szekrényt használni, amiken végig lehet futni, amikre fel lehet 
mászni és leugrani. 

- . A pályán az alapvető mozgásformák kombinációit kell végrehajtani (kúszások, mászások, 


ugrások, stb.) 


4.1.5. Labdás játékok 


A labdás játékok esetében a labda meghatározó eleme a játéknak, ehhez kötődnek a szabályok 
is. A labdás játékokat rendszeresen változó körülmények, feltételek között játszhatják a 
gyermekek. A labdával végzett játékok számos tulajdonságot és képességet fejlesztenek, többek 
között a helyzetfelismerést, az együttműködést a társakkal, a toleranciát, a reakcióképességet, 
gyorsasági állóképességet, ritmusképességet, stb.. Számos labdás játékot használhatunk a 
különböző sportjátékok előkészítésére (Pl.: vadászlabda, kapitánylabda, zsinórlabda, stb.), de 
egyes mozgások begyakorlásához is kiváló eszköz a megfelelő labdás játék (Pl.: dobás — 
elkapás: kidobó, fogyasztó). 

Bíró (2015) megkülönböztet egyéni és csapat labdás játékokat. Az egyéni játékokhoz sorolja 
többek között a labdás fogókat, a labdaszerzőket (labda cica). Más megközelítésben lehetnek a 

labda megszerzésével, elfogásával kapcsolatos játékok, a mozgó társ eltalálásával kapcsolatos 
játékok, illetve célzással, távolba dobással kapcsolatos játékok (Pásztory és Rákos, 2009). 

Az idősebb bölcsődés és a kisebb óvodás korosztály körében a labda gurításával kapcsolatos 
játékokat célszerű tervezni. A labda dobását alkalmazó játékokat (kidobós illetve a célbadobós 
játékok), egyetértve Bucsyné (2017) megállapításával, körülbelül 5 éves kortól célszerű 
alkalmazni az óvodában, mivel a gyermekek erre az életkorra lesznek képesek a labda 
röppályájának a kiszámítására, illetve nagycsoportos korban már az egyszerűbb együttműködés 


is megjelenhet a játékok során. 
4.1.5.1 Fogók labdával 


Fogójáték labdavezetéssel 





A játék leírása: 

Minden gyermek labdát kap. Kijelölünk egy, két, eseteleg három fogót. A gyerekek 
labdavezetéssel futnak a teremben, a fogók igyekeznek megfogni a társaikat. Akit megfognak, 
annak átadják a szalagot. 

Variációk: 


- . A fogóknál nincs labda, akit megfognak, tőle átveszik a labdát. 


Terpeszfogó labdával 





Minden gyermeknél labda van. Kijelölünk egy, két, eseteleg három fogót. A gyerekek 
labdavezetéssel futnak, menekülnek, Akit megfognak, terpeszállásba áll, ha egy társa átgurítja 
(vezeti) a labdát a lába alatta, futhat tovább. Győztes az, aki a legkevesebbszer áll terpeszben. 
Variációk: 


- . A labda átgurítása közben átbújik a terpesztett láb alatt. 


4.1.5.2. Dobások labdával csapatban 


Szabadulás a labdától 





A játék leírása: 

Két csapatot alakítunk, amelyeket a terem egy-egy térfelén helyezzük el egyenletesen elosztva. 
Mind a két csapatnál 3-3 labda van (illetve a csapatlétszám mínusz 3 labda, maximum 7 labda), 
egy-egy játékosnál. A pedagógus sípjelére kell a labdákat az ellenfél télfelére továbbítani 


meghatározott módon. Ez lehet gurítás, dobás (két kezes felső, egy kezes felső, két kezes alsó, 

stb.), rúgás stb. Cél, hogy egy adott pillanatban ne legyen az egyik térfélen labda. Ekkor jár 
pont a csapatnak. A pedagógus jelére indul a játék, és mindaddig folyamatosan juttatják át a 
másik térfélre a labdát, míg valamelyik csapatnak sikerül az összeset az egyik oldalra juttatnia. 
A felezővonalat tilos átlépni. Játszható időre is. Ebben az esetben az idő letelte után 
megszámoljuk, melyik térfélen van több labda. A guruló labda oda számít, ahol a lefújás 
pillanatában volt. Meghatározhatjuk, hogy hány nyertes játékig megy, vagy hányszor hány 
percig tart a játék. 

Variációk: 

- . A labda méretének megváltoztatása (kosárlabda, léglabda, stb.). 


- . A labdatovábbítás módjának a megváltoztatása (dobás, rúgás, gurítás). 


Bombázó 

A játék leírása: 

Két csapatot alakítunk. A terem (pálya) két térfelére a felező vonaltó egyenlő távolságra egy- 
egy oldalra fordított pad mögé állnak egy-egy sorban. A pálya közepére elhelyezünk egy 
kosárlabdát, nagyobb gumilabdát. Minden csapatból kijelölünk egy-egy játékost. Ők szedik 
majd a labdákat. A térfelükön lévő labdákat visszadobják a csapattársaiknak úgy, hogy közben 
nem érnek hozzá a labdához, nem állnak útjába a dobott labdáknak. Cél, hogy a középen lévő 
labdát eltalálják úgy, hogy az az ellenfél alapvonalán túl jusson, illetve a labda elérje az oldalra 
fordított pad lapját. 

Variációk: 

- . A középen lévő labda nem a zsámolyon van, hanem a talajon. 


- . Több labdával is (kettő, maximum 3 labda) lehet játszani a játékot. 


4.1.5.3. Kidobók, fogyasztók labdával 

Tűzharc 

A játék leírása: 

Két csapatot alakítunk. A pályán húzunk egy középvonalat, majd attól 2-5 m távolságra még 
egy vonalat, vagy padokat helyezünk el úgy, hogy mögötte legyen még hely (kb. 2 m). 

A csapatokat elhelyezzük a két térfélen egy-egy labdával. A kezdő jelre a csapattagok 


megpróbálják eltalálni az ellenfél játékosait. Akit eltalálnak, az átmegy az ellenfél mögötti 


(büntető) sávba , fogolyként", ahonnan ugyanúgy kidobhat bárkit az ellenféltől, mint az eredeti 

helyéről. Amennyiben a , büntető sáv"-ban álló gyermek kidob egy ellenfelet, úgy visszamehet 

a társaihoz. A földről, társról pattant labda, az elkapott labda nem érvényes kidobás. Győztes 

az a csapat, amelyik több foglyot ejt. 

Variációk: 

- . A fogoly sávban lévő gyermekek amennyiben kidobnak egy ellenfelet, akkor sem mehetnek 
vissza. 

- A játék elején a , fogoly sávba" küldünk csapatonként egy-egy játékost (, kapitány"-t), a 
játék során amikor minden játékos elfogyott a térfélről, akkor a , kapitány" visszamegy a 


térfélre és ha őt is kidobják, akkor van vége a játéknak. 


Kidobó 

A játék leírása: 

A játékosok szétszórtan helyezkednek el a pályán. A játékvezető két vagy több labdát dob be a 
játékosok közé. Aki elkapja a labdát, maximum 3 lépés megtétele után kidobhatja bármelyik 
társát. Amennyiben eltalál valakit, az eltalált játékos kiesik a játékból. Győztes az, aki utoljára 
marad. 

Nem ér kidobásnak a földről, társról pattant labda, az elkapott labda. 

Variációk: 

- . Akit kidobnak, leül, és ha kidobja egy álló társát, akkor visszaállhat a játékba. 

- . Két csapatot alakítunk és a csapatok egymás ellen játszanak. Győztes az a csapat lesz, 


amelyiknek később fogynak el a játékosai. 


4.1.6. Küzdőjátékok 


A kiüzdőjátékok körébe tartoznak azok a játékok, amelyek során a gyermekek test-test elleni 
küzdelemben vesznek részt, illetve egyénileg, párokban, vagy csapatban versengenek. A 
küzdőjátékok (versengések) során a gyermekek az alapvető mozgásformákat alkalmazzák, a 
test-test elleni játékoknál a húzásokat, a tolásokat, a versengések során a kúszásokat, a 
mászásokat és az ugrásokat stb.. Ezek a játékok a motoros képességek fejlesztése mellett 
pozitívan hatnak a gyermekek személyiségfejlődésére, növelik az akaraterőt, a kitartást, a 


küzdeni tudást, az ellenfelek tiszteletét. 


A küzdőjátékok lehetnek: 
- . egyéni versengések (Pl.: szerhordások), 


- . páros küzdelmek (Pl.: Kakasviadal, Told ki a körből!), 

- . csapatküzdelmek (Pl.: Kötélhúzás, Told ki a körből! csapatban), 


- . csapat versengések (Pl.: Csapat célbadobó versenyek). 


4.1.6.I. Egyéni versengések 

A játék leírása: 

A pályán kijelölünk két vonalat egymástól 5-10 m (esetleg nagyobb) távolságra. A gyerekek 

egysoros vonalban állnak fel az első vonal mögé. A pedagógus jelére egyszerre indulnak el egy 

megadott mozgásformában (futás, utánzó mozgás, kéziszerek hordásával, stb.) a másik térfélre. 

Győztes az, aki előbb áll be a túloldali vonal mögé. 

Variációk: 

- . A feladatokat különböző kiinduló helyzetekből (állásból, guggolásból, ülésből, stb.) és 
befejező helyzetekbe (ülés, fekvőtámasz, stb.) lehet végrehajtatni. 


- . Könnyebb akadályok beiktatása a pályán, amelyen át kell jutniuk. 


4.1.6.2. Páros küzdelmek 

Kakasviadal 

A játék leírása: 

Közel azonos nagyságú és erejű párokat állítunk egymással szembe. A gyerekek mellső 

karkulcsolással állnak egy lábon. A pedagógus jelére egy lábon szökdelve megkísérlik 

kibillenteni társukat az egyensúlyi helyzetéből. Egymást vállal lökdösve próbálják a társat arra 

kényszeríteni, hogy letegye a lábát. Győztes az, aki később teszi le a lábát. 

Fontosabb szabályok: 

- . kizárólag vállal lehet lökni, 

- . durvaságért vagy szabálysértésért a vétkes játékost hibaponttal büntetjük. 

Variációk: 

- . Körben állva kell behatárolni a pályát, ahonnan nem léphet ki, mert az egyenlő a láb 
letételével. 

- . Két vonal között állnak a párok, és egymást a vonalak mögé próbálják kilökni. Amennyiben 


közben leteszik a lábukat, úgy vége a játéknak, s győztes az, aki egy lábon marad. 

Told ki a körből 





A játék leírása: 

A játéktéren egy 8-10 méter sugarú kört jelölünk ki a gyerekek számától és a helytől függően. 
A gyerekek a körön belül helyezkednek el. Cél, hogy a társat ki kell tolni a körön kívülre. Az 
győz, aki utoljára marad benn a körben. 

Fontosabb szabályok: 

- a vállat, illetve a csípőt lehet csak megtámasztani, 


- . nem szabad kilépni a másik gyermek elől. 


Csapatversengések, csapaküzdelmek 


Kötélhúzás 

A játék leírása: 

A játéktéren kijelöljük a felezővonalat, és attól 1-1 m távolságra egy határt. A csapatok 
egymással szemben, a felezővonal két oldalán helyezkednek el, a csapattagok egymás mögött, 
és egy kötelet fognak. A kötél közepére egy szalagot kötünk. A pedagógus jelzésére addig 
húzzák a kötelet, amíg a zászló el nem éri a csapatukhoz közelebb eső vonalat. Győztes az a 


csapat, amelyiknek a vonalát eléri a zászló. 


Told ki a körből! - csapatban 





A játék leírása: 

A játéktéren egy 8-10 méter (szükség esetén nagyobb) sugarú kört jelölünk ki a gyerekek 
számától és a helytől függően. A két, szalaggal megkülönböztetett csapat a körön belül 
helyezkedik el. Cél, hogy a másik csapat tagjait ki kell tolni a körön kívülre. Az csapat győz, 
amelynek a tagjai bent maradnak a körben. 

Fontosabb szabályok: 

- a vállat, illetve a csípőt lehet csak megtámasztani, 

- . nem szabad kilépni a másik gyermek elől, 

- . egyszerre csak egy-egy ellen lehet játszani. 

Variációk: 


- . Többen is (maximum 3-1 ellen) támadhatnak egy ellenfelet. 

4.2. Sportjátékok 


A sportjátékok alapjainak minél korábbi életkorban történő lerakása az utóbbi években 
trendként jelenik meg, Az ovifoci, ovikézi, ovikosár népszerű az óvodások körében, de már 
több helyen megjelent az ovi röpi, ovitenisz, ovitollaslabda, illetve az óvodás hoki is. 

,, Sportjátékoknak nevezzük mindazokat a játékokat, amelyeket az emberek sportszerűen 
művelnek. "(Kristóf és mtsai, 1992, 11.o.) 

A sportjátékokat három csoportra oszthatjuk: 

- . egyéni sportok (tenisz, tollaslabda, asztalitenisz stb.), 

- . páros sportok (tenisz, tollaslabda, asztalitenisz stb.), 

- .  csapatsportok (kézilabda, kosárlabda, röplabda, jégkorong stb.). 

A sportjátékok részletesebb tárgyalásától eltekintünk, mivel azok technikai és taktikai 
elemeinek megfelelő szintű elsajátítása az óvodás korosztálynál sok időt vesz igénybe és 
mindeközben háttérbe szorul több fontos képesség fejlesztése, így ezek szélesebb körben 
történő alkalmazásával nem értünk egyet. Ez nem jelenti azt, hogy egyes sportjátékok 
(kosárlabda, kézilabda, labdarúgás) technikai elemeinek elsajátítása ne lehetne része az óvodai 


testnevelés mozgásanyagának. 
4.3. Téli játékok 


Télen, a szabadban végzett mozgások pozitív hatással vannak az immunrendszerre, az 
ellenállóképességre, az edzettségre, az alkalmazkodó képességre. A gyerekek megtanulnak 
alkalmazkodni a hideg időjáráshoz, elsajátítják a réteges öltözködés szabályait. A téli játékok 
esetében fel kell hívni a figyelmet a fokozott balesetveszélyre, akár a jeges játékokat, akár a 
havas játékokat nézzük. 

Az öltözködés során figyelembe kell venni a játék jellegét, intenzitását. Az öltözéknek nem 
szabad akadályozni a szabad mozgást, de ugyanakkor védenie kell a gyermekeket a víztől, 
hótól, a széltől és a hidegtől. Fontos a jól megválasztott meleg lábbeli és kesztyű. 

A téli játékok nagy száma miatt jelen fejezetben csak az óvodás korosztály körében 
alkalmazható játékokat említjük meg. 

A játékokat a következők szerint csoportosíthatjuk: 

- . Hóemberépítés, 

- . Játék hógolyóval, 

- . Szánkózás, 


- . Síelés, 

- . Jeges játékok. 
Hóemberépítés 
Megfelelő mennyiségű hó esetén az egyik legjobb konstruáló, együttműködést kialakító játék a 


hóember-, netán hóvár építés. A hóemberépítést lehet párokban, csapatban is játszani. Az építés 


során célszerű a pedagógusnak tanácsokkal ellátni a gyerekeket, segíteni a munkájukat. 
Játékok hógolyóval 


A legkedveltebb játékok a hógolyóval tervezett játékok. Kevés hó esetén is játszhatják a 
gyerekek, de fokozottan kell figyelni a balesetveszélyre. A céltévesztett golyó könnyen arcon 


találhatja a társakat, amely fájdalmat okozhat. 


Célbadobások hógolyóval 





A játék leírása: 
A gyerekeket felállítjuk egy soros vonalba, mindenki gyúr magának 3-5 hógolyót. A sorral 
szemben felállítunk céltáblát, vagy valamilyen jól látható tárgyat jelölünk ki (fatörzs, szemetes, 


stb.). Cél, hogy ki tudja többször eltalálni a céltárgyat. Győztes az, aki a legtöbb találatot éri el. 


Hógolyócsata 

A játék leírása: 

A gyerekek szétszórtan helyezkednek el a kijelölt pályán. Mindenki mindenki ellen játszik. A 

gyerekek számolják, hogy hány társukat, mennyiszer találtak el. Fontos kikötni, hogy csak az 

öv alatti találat ér, ezzel kényszerítjük a gyerekeket, hogy ne fejre dobjanak. 

Variációk: 

- . Két csapat helyezkedik el a kijelölt pálya két térfelén. Feladat, hogy a hógolyókkal 
kiszorítsák az ellenfél minden játékosát az alapvonaluk mögé. 

- . Két csapatban játszák a gyermekek, akit eltalálnak, ő átáll a másik csapatba. Győztes az a 


csapat, amelyikhez átáll az ellenfél összes játékosa. 
Szánkózás 
A szánkózás szintén a legkedveltebb téli játék, a legkevesebb hó is elég ahhoz, hogy a gyerekek 
szánkóra üljenek. Lehet a szánkót húzni, tolni, de a legnépszerűbb forma a lecsúszás a lejtőn. 


Az óvodás korban az udvaron elsősorban tárgyat hordassunk a szánkóval húzással, tolással. A 


szánkót jól lehet alkalmazni a hóban szervezett váltóversenyeken is. 


Sielés 

A síelés a szánkózáshoz viszonyítva nem olyan széles körben elterjedt téli mozgásforma, 
ugyanis elsősorban a hegyekben űzhető, így kevés gyermek számára elérhető. Az óvodás 
korban a gyerekek gyorsan elsajátítják a síelés alapjait. Az alpesi országokban az óvodai élet 
szerves része a síoktatás. 

A fentiek alapján jelen fejezetben nem tárgyalunk részletesebben síeléssel kapcsolatos 


játékokat. 
Jeges játékok 


A jeges játékokat két csoportra lehet bontani, a csúszkálásokra a jégen, illetve a korcsolyázásra. 
Az óvodában elsősorban az udvaron kialakított jeges felületen a felügyelet melletti 
csúszkálások az elterjedtebbek. Ebben az esetben az önfeledt mozgások, csúszások feladatokkal 
variálhatók. A nagyobb jeges felület esetén egyszerűbb váltóversenyek, netán fogó játékok 
szervezhetők. Fontos kiemelni, hogy a , csúszka játékok" csak megfelelő előkészítés, előismeret 
után végezhetők, egyébként nagy a balesetveszély. A jég a legbalesetveszélyesebb terület, így 
ott fokozott figyelemre van szükség. 

A korcsolyázást az óvodai keretek között 15 megszervezhetjük. Egyre népszerűbb-az óvodai 
csoportok  korcsolyaoktatása. Ez támogatandó, hiszen számos motoros képességet 
(egyensúlyérzék, téri-tájékozódó képesség, stb.) és személyiségvonást (akaraterő, kitartás, stb.) 


fejleszt. A korcsolyázás során csak szakemberrel dolgozzanak a gyermekek! 


Fogócska a jégen 





A játék leírása: 

Szalaggal kijelölünk egy vagy két fogót. A pedagógus jelére mindenki korcsolyázni kezd, 
menekül. Akit a fogó megfog, annak átadja a szalagot, és az lesz a fogó. 

Variációk: 

- . Akit megfognak, megáll, ha valaki körbe korcsolyázza, akkor visszaállhat. 

- . A játékot lehet párosával is játszani, a párok egymás kezét fogva korcsolyáznak. Az egyik 


pár a fogó, kezükben a jelző szalag. Amelyik párt megfogják, annak átadják a szalagot. 


Váltóverseny a jégen 





A játék leírás: 
Két vagy több csapatot alakítunk ki, amelyek egymás mellé felállnak oszlopban. A csapatokkal 
szemben egy-egy bóját állítunk 5-10 m-re, amit majd meg kell kerülniük. A pedagógus jelére a 


csapatok első tagjai elkorcsolyáznak a bójáig és azt megkerülve visszakorcsolyáznak, s tárgy 

átadással indítják a csapat következő tagját. Győztes az a csapat, amelyiknek az utolsó tagja 
elsőnek ér be a célba és a csapattagok egymás mögött állnak. 

Variációk: 

- . A korcsolyázás közben különböző feladatokat kell végrehajtani (szlalomozás, tárgy 


felvétele és lerakása stb.). 
4.4. Játékok vízben 


A vízben végzett mozgások kedvező élettani hatásokat fejtenek ki a szervezetre, illetve 

pozitívan hatnak a személyiségfejlődésre is. Az úszás, illetve a vízben végzett mozgások révén 

fejlődik az immunrendszer, a légzőapparátus, a tartó- és mozgatórendszer, a keringés. A más 

közegben történő mozgások többek között elősegítik az alkalmazkodóképesség, az önbizalom, 

a kitartás, a fegyelem fejlődését. 

A víz és a játék egyaránt a gyermekek kedvenc közege, így a vízben végzett játékok a 

gyermekek legkedveltebb mozgásformái. 

A vízben végzett játékokat csoportosíthatjuk: 

- . a víz mélysége szerint (játék kisvízben, illetve játék mélyvízben) 

- . az oktatás célja szerint (vízhez szoktató — vízbiztonságot kialakító játékok, az úszótechnikák 
oktatását segítő játékok), 

- . testnevelési játékok vízben (futó-, fogójátékok, sor- és váltóversenyek, küzdőjátékok), 

- . az eszközök alapján (szer nélküli játékok, eszközzel végrehajtott játékok). 

A vízben végzett játékok tervezésekor az egyik legfontosabb szempont a balesetvédelem, a 

veszélyforrások kiiktatása, de figyelembe kell venni a gyermekek úszástudását, illetve a 

vízbiztonság mértékét Is. 

Jelen fejezetben, a korosztályra való tekintettel, csak a vízhez szoktatással kapcsolatos 


játékokból mutatunk be párat a teljesség igénye nélkül. 
Vízhez szoktató játékok 


FEröcskölő játékok 





A játék leírása: 

A gyerekek két csapatban állnak fel egymással szemben a medencében. A pedagógus jelére a 
kezükkel elkezdik vízzel fröcskölni a másik csapat játékosait. Cél, hogy az ellenfél játékosait a 
medence széléhez szorítsák. 

Variációk: 

- . A játékot lehet párosával is játszani, hasonló szabályokkal, mint a csapatjátéknál. 

- . Mindenki mindenki ellen van, az a játékos kiesik, aki hátat fordít az őt fröcskölőnek. 


Győztes az, aki utoljára marad. 


Egyszerű fogójáték vízben 





A játék leírása: 

Kijelölünk egy vagy két fogót. A fogók kezében deszka (labda stb.) van. A fogónak a deszkával 

kell megérintenie a társát. Akit megérint, az lesz a fogó. 

Variációk: 

- . Korongszerző. Minden gyermek fürdőruhájába beleteszünk egy kis polifoam korongot úgy, 
hogy kilátszódjon. Kijelölünk egy vagy két fogót. A fogók megpróbálják megszerezni a 
korongot a társaiktól. Akitől elveszik a korongot, az kiesik a játékból. Győztes az, aki a 
legtöbb korongot gyűjti. 

- . Terpeszfogó vízben. Akit megfog a fogó, terpeszbe áll és felteszi a kezét. Amennyiben 
átúsznak a lába alatt, akkor újra visszaállhat. Győztes az a fogó, akinél több gyermek áll 


terpeszben a játék végén. 


Játékok vízalámerüléssel 





A játék leírása: 

A pedagógus merülő tárgyakat (merülő állatkák, töltött kindertojás stb.) dob a medencébe, 
amelyet a gyerekeknek fel kell hozni a víz alól. Győztes az, aki a legtöbbet hozza fel. 
Variációk: 

- . A játékot két csapatban játszák. Győztes az a csapat, amelyik több merülő tárgyat gyűjt. 

- . Színes, merülő karikákat dobunk a vízbe, a gyerekeknek meghatározott színű karikát kell 


felhozni. 


Tűz — Víz — Repülő 





A játék leírása: 
A gyerekek , Tűz"-re a víz alá buknak, , Repülő"-re felfekszenek a vízre terpesztett lábbal és a 


kart oldalsó középtartásba teszik, , Víz"-re kiülnek a partra. 


Váltó- és sorversenyek kisvízben 





Különböző, a vízhez szoktatást elősegítő feladatokkal (átbújások, siklások, szerhordások, stb.) 


bővített váltóversenyek. 


Vízbeugrások 

A medence széléről meghatározott feladatok szerinti (térdfelhúzással, testfordulatokkal, stb.) 
vízbeugrások. 
Variációk: 


- . Célba-, illetve tárgyon való átugrások (karikába ugrás, nudlin átugrás stb.). 

5. Motoros képességek fejlesztése játékkal 


A mozgásos játékoknak meghatározó szerepe van a képességek fejlesztésében, köztük a 
motoros képességek fejlesztésében is. 

A gyermekek egészséges személyiségfejlesztését számos alapképesség fejlesztésén keresztül 
valósíthatjuk meg. Képességen értjük a személyiség minden — öröklött, illetve veleszületett 
adottságát, és a fejlődése által együttesen meghatározott, bizonyos tevékenység végrehajtását 
lehetővé tevő — viszonylag állandó biológiai és pszichológiai funkcióját, illetve ezek együttesét 
(Rókusfalvi, 2001). A személyiség szempontjából fontos alapképességek rendszert alkotva, 
egymással kölcsönhatásban fejtik ki hatásukat. Király és Szakály (2011) szerint három 
alapcsoport alkotja a rendszert: a kognitív, a pszicho-motorikus és a kommunikatív csoport (2. 
táblázat). A három csoport meghatározó eleme a pszicho-motorikus képességeké, amelyek a 
kognitív és a kommunikatív képesség fejlődésének elősegítése mellet legnagyobb mértékben a 


gyermekek mozgásfejlődésének és motorikus tanulásának, teljesítményének alapfeltételei. 


1. táblázat: A személyiséget alkotó alapképességek rendszere (Király és Szakály, 2011) 


A személyiséget alkotó alapképességek rendszere 





Kognitív Pszicho-motorikus Kommunikatív 
Kondicionális Koordinációs 


e Érzékelés e Erő e Kinesztézis e beszéd 
e Észlelés e Egyensúly e olvasás 
e Figyelem e Ritmus e írás 

e Emlékezés e Gyorsaság e Gyorsasági 

e Képzelet koordináció 

e Gondolkodás e Térbeli 

e Érzelem e Állóképesség tájékozódás 


Izületi mozgékonyság 





A motoros (motorikus) képességek valamely meghatározott mozgásos cselekvés feltételeiként 
foghatók fel, amelyek visszavezethetők velünk született illetve tanult összetevőkre (Nádori és 
mtsai, 1986). A motoros képességek alapfeltételei a mozgásos cselekvéstanulásnak, a 
sportmozgásoknak. Ezen képességek fejlettségi szintje nagymértékben befolyásolja a 


különböző mozgásos tevékenységek eredményességét, s ezért kiemelten fontos a fejlesztésük. 

A motoros képességek esetében az öröklött faktor bizonyos mértékben meghatározza a fejlődés 
irányát, a lehetőségeit, de mint személyiségösszetevő, nagymértékben függ a szocio-ökonómiai 
és az oktató-nevelői környezettől. Több szerző is megerősíti (Nádori és mtsai, 1986; Király és 
Szakály, 2011) azt a véleményünket, hogy a motoros képességek a tevékenységek közben 
(testnevelési játékok, mozgásos feladatok, testnevelés óra, edzés, sportfoglalkozások stb.) az 
adottságokra épülve fejlődnek. A gyermekek mozgásfejlesztésének, mozgástanulásának illetve 
a későbbi mozgáskivitelezésének támogatása szempontjából kiemelt feladatunk a motoros 
képességek fejlesztése akár a bölcsődei, akár az óvodai testnevelésben. Amennyiben elmarad 
az ebbe a körbe tartozó képességek fejlesztése, úgy azok megragadhatnak az adott 
képességszinten, vagy akár vissza is fejlődhetnek. Ellenben, a sokoldalú fejlesztés 
nagymértékben elősegíti a motoros képességek fejlődését, amelynek eredményeként pozitív 
hatást gyakorolnak a mozgástanulásra, a mozgásfejlődésre, a mozgásos cselekvések sikeres és 
gazdaságos végrehajtására. Az előzőekben leírtak bizonyítják, hogy a kisgyermekek 
nevelésével foglalkozó pedagógusoknak (óvodapedagógusok, kisgyermeknevelők) birtokolni 
kell azokat az ismereteket, amelyek segítségével megfelelő módon tudják fejleszteni a motoros 
képességeket (korosztályhoz adaptálva), illetve adekvátan képesek lesznek alkalmazni azokat 
a testnevelésben. A következőkben ehhez szándékozunk segítséget nyújtani. 

A hazai szakirodalom a motoros képességeket kétféle megközelítés alapján csoportosítja. Az 
egyik három csoportba sorolja őket: a kondicionális képességek, a koordinációs képességek és 
az ízületi mozgékonyság, hajlékonyság csoportokba (Nádori és mtsai, 1986; Király és Szakály, 
2011). A másik felfogás két csoportba sorolja őket: a kondicionális és a koordinációs 
képességek csoportjába, ahol az ízületi mozgékonyság, hajlékonyság a kondicionális 
képességek csoportjában szerepel (Polgár és Szatmári, 2011). Mi az első felosztást támogatjuk, 


és a továbbiakban annak megfelelően jellemezzük a motoros képességek fajtáit. 
5.1. Kondicionális képességek 


A kondicionális képességek a motoros képességek azon csoportját alkotják, amelyeket 
elsősorban energetikai tényezők határoznak meg, mint az izmok kontraktilitása, az izmok 
anyagcseréje és az izomideg kapcsolatok (az idegimpulzus jellege). 

Az előzőekben felsorolt tényezők együttesen szerepelnek az izomtevékenységekben, de nem 
egyforma hangsúllyal. Ennek megfelelően a kondicionális képességek közül az izmok 
kontraktilitása, vagyis az izmok összehúzódását elősegítő és befolyásoló folyamatok az ERŐ-t 


határozzák meg. Az izmok anyagcseréje az elfáradással szembeni ellenállóképességet, vagyis 

az ÁLLÓKÉPESSÉG-et határozza meg. Az idegimpulzusok jellegétől, az összehúzódás 
gyorsasága, a feszülés-ellazulás váltakozásának gyorsasága, vagyis a GYORSASÁG függ. 

A kondicionális képességek közötti kapcsolatok kölcsönhatásban realizálódnak, amely 
kölcsönhatások révén ezek a képességek komplex módon jelennek meg (1 .ábra). A komplexitás 
révén az egyes képességek fejlesztése pozitív hatással van a többi képességre. Ugyanakkor 
figyelembe kell venni, hogy a motoros képességek fejlesztésének jellemzője, hogy egy 


fejlettségi szint elérése után a további fejlesztés gátolhatja a másik képességek fejlődését. 


GYORSASÁGI 






GYORSASÁG 


ERŐ- 
ÁLLÓKÉPESSÉG 


GYORSASÁGI ERŐ- 
ÁLLÓKÉPESSÉG 
1. ábra: A kondicionális képességek komplexitása (Király és Szakály, 2011) 
5.1.1. Erő 
Az erő a külső és a mozgás közben fellépő erők, ellenállások legyőzésének képessége, amelyet 


az izmok rövidülése, feszülése és megnyúlása idéz elő. Az idő, a nagyság és a sebesség alapján 


megkülönböztethetünk: 
- . maximális erőt, 


- . gyorserőt, 


- . erő-állóképességet. 

5.1.1.I. Maximális erő 


Az az izomerő, amely maximális működési egység egyidejű aktivizálódása révén jön létre és 
viszonylag nagy ellenállásokat győz le hosszabb vagy rövidebb idő alatt. Nádori (1991) 
megkülönböztet maximális statikus és dinamikus erőt. A maximális erő teljesítményét 6 
tényező befolyásolja: 

- . Az izom keresztmetszete. 

- . Az izomfeszülésben résztvevő rostok száma. 

- . Az izom anaerob alaktacid szintje. 

- . Az izomrostok együttes működésének a mértéke (szinkronizáció). 

- . A technikai tudásszint. 


- . A motiváció mértéke (Polgár és Szatmári, 2011). 
5.1.1.2. Gyorserő (gyorsasági erő) 


Az ideg-izomrendszer azon képességét, amely viszonylag nagy ellenállásokat igen nagy 

gyorsaságú összehúzódással győz le, gyorserőnek nevezzük. Gyorserőre van szükség például 

az elugrások végrehajtásakor, a labdajátékok, az atlétika és a torna technikai elemeinek 

elsajátítása során. Hasonlóan a maximális erőhöz a gyorserőt is több tényező együttes hatása 

befolyásolja: 

- . A sportolást, mozgást végző maximális ereje. 

- . Az izomkontrakció sebessége. Az izom-összehúzódás sebessége lehet gyors, lehet közepes, 
de lassú sebességű is. 

- . Az izom anaerob alaktacid és laktacid szintje (ATP, CP és szénhidrát). 

- . Az izomrostok együttes működésének a mértéke. 

- . A technikai tudás szintje. 

- . A motiváció mértéke. 


5.1.1.5. Erőállóképesség 


A hosszantartó, viszonylag nagy erőkifejtések esetében a szervezet elfáradással szembeni 
ellenállóképességét erőállóképességnek nevezzük. Az erőállóképességet befolyásoló tényezők: 
- . A sportolást, mozgást végző személy abszolút ereje. 

- . Az aerob-anaerob energiaellátás színvonala. 

- . Az izomrostok aránya. 

- . A kapillárisok száma. 


- . A technikai tudás. 

- . A motiváció (Polgár és Szatmári, 2011). 
A bölcsődei és óvodai testnevelés esetében az erő a fundamentális mozgások sikeres 


végrehajtásához szükséges mértékben jelenik meg a természetes mozgások végrehajtása során. 


5.1.2. Gyorsaság 


A gyorsaság az a képességünk, amely a mozgások lehető legnagyobb sebességű végrehajtását 
teszi lehetővé az adott feltételek mellett. Harsányi (2000) szerint a gyorsaság az a kondicionális 
képesség, amely az adott feltételek mellett az érzékelési, megismerési folyamatok és az ideg- 
izomrendszer segítségével a lehető legnagyobb reagálási és mozdulatsebesség elérését teszi 
lehetővé. A gyorsaság az inger megjelenése és az arra adott válaszreakció eredménye. 
Megkülönböztetünk . aciklikus (mozdulat) gyorsaságot, ciklikus (mozgás) gyorsaságot és 


reakciógyorsaságot. 
5.1.2.1. Aciklikus (mozdulat-) gyorsaság 


A mozdulatgyorsaság a mozgás megkezdésétől a befejezésig tartó gyors helyzet- vagy 


helyváltoztatás. Ilyen mozgások a dobások, az el- és felugrások, ütések, stb.. 
5.1.2.2. Ciklikus (mozgás-) gyorsaság 


A mozgás- vagy lokomotorikus (helyváltoztató) gyorsaság a mozgás megindításának és 
befejezésének ismétlődése (ciklikus mozgás) révén egyre nagyobb sebességgel halad előre. A 
ciklikus mozgások (biciklizés, a futás, evezés, stb.) gyorsuló végrehajtásához és a maximális 


sebesség eléréséhez ezt a képességünket használjuk fel. 
5.1.2.5. Reakciógyorsaság 


Reakciógyorsaságon az inger megjelenése és az arra adott mozgásos válasz között eltelt idő 
mennyiségét értjük. A reakcióidő hosszát számos tényező befolyásolja, köztük az, hogy az 
ingerre adott válasz igényel-e döntést vagy sem, illetve a gyermek figyelmének koncentrációja 
stb. 

A gyorsasági képességeket számos formában alkalmazzuk a bölcsődei és óvodai testnevelés 
során. A fundamentális mozgásformák fejlődése az aciklikus-, a ciklikus- és a 
reakciógyorsaság valamint az alapmozgások között létrejövő kölcsönhatás eredményeként 
valósul meg, de a testnevelési és népijátékok sem nélkülözik ezeknek a képességeknek az 


alkalmazását. 

5.1.3. Állóképesség 


A szervezet fáradással szembeni ellenállóképességét hosszan tartó mozgások, erőkifejtések 
esetében állóképességnek nevezzük (Nádori, 1991). Az állóképességre jellemző, hogy 
viszonylag hosszantartó, nem túl nagy intenzitású terheléseket teljesítménycsökkenés nélkül 
fenn tudja tartani. A teljesítmény hosszantartó fenntartásának sikere nagyban függ az élettani 
folyamatoktól, elsősorban a regenerálódás minőségétől (keringési rendszer, légzőszervek, 
anyagcsere), de befolyásolja a testsúly, az életkor, az éghajlat valamint az öröklött 
tulajdonságok, a pszichikai tulajdonságok. Az állóképesség jól fejleszthető. 

Az állóképességet több szempont alapján lehetne csoportosítani. Bucsyné (2010) az 
energianyerés szempontjából megkülönböztet anaerob állóképességet illetve aerob 
állóképességet. Az igénybevétel időtartama illetve a távolság nagysága szerint rövid távú, 
közepes távú és hosszú távú állóképességet, valamint gyorsasági állóképességet határoz meg. 
A szakirodalmakat áttekintve (Polgár és Szatmári, 2011; Bucsyné, 2010; Nádori, 1991) úgy 
gondoltuk, hogy az energianyerés és az igénybevétel időtartama, a távolság nagysága 


összefüggnek egymással, ezért azokat együtt tárgyaljuk. 
5.1.3.I. Rövid távú (anaerob) állóképesség 


A rövid távú állóképesség a nagy intenzitású terhelésekkel, erőkifejtéssel szembeni ellenálló 
képesség, amelynek időtartama pár másodperc és 2 perc közé tehető. A sporttevékenység során 
a szervezet nem jut megfelelő mennyiségű oxigénhez, így oxigénhiányos állapotban mozgósít 
energiát a szervezet. Ezt a folyamatot nevezzük anaerob folyamatnak. Az anaerob terhelés 
következtében fellépő oxigénadósságot a terhelés megszűnte után pótolja a szervezet, ezzel 
elősegítve a terhelés közben felhasznált energiák teljes pótlását. 

A fentiek nem jelentik az aerob energianyerési folyamatok hiányát, sőt, az aerob energianyerés 
az anaerob kapacitás alapja. A rövid távú (anaerob) állóképesség szükséges például a 100, 200, 


500 m-es síkfutás vagy 100 m-es úszás teljesítéséhez. 
5.1.3.2. Közepes távú (anaerob-aerob) állóképesség 


A 2-9 percig tartó erőkifejtést, terhelést, amely során mérsékelt oxigénadósság lép fel, közepes 
távú állóképességnek nevezzük. A terhelés során az intenzitás függvényében változik az aerob 
és az anaerob arány. A nagyobb intenzitás az anaerob folyamatot erősíti, a kisebb az aerobot. 
A középtávú állóképesség szintjének emelését az aerob kapacitás növelésével tudjuk a 
legjobban biztosítani. A középtávú állóképesség szükséges a 800-1500 m-es futáshoz, 200 — 


400 m-es úszáshoz. 

5.1.3.35. Hosszú távú (aerob) állóképesség 


A hosszú távú állóképesség 10 perc feletti erőkifejtéshez szükséges. A hosszú idejű teljesítmény 
alapfeltétele a keringés és légzés magas szintű működése, továbbá az energianyerés magas 
szintjének biztosításához a megfelelő oxigénfelvétel elérése. Az előzőekben felsorolt 
körülmények miatt a teljesítmény, a terhelés aerob feltételek mellett valósul meg. Az 
izommunkához szükséges belélegzett oxigén mennyisége több, vagy legalább egyensúlyban 


van a felhasznált oxigén mennyiségével (steady state). 
5.1.3.4. Gyorsasági állóképesség 


Gyorsasági állóképességen komplex kondicionális képességet értünk a fáradással fellépő 
sebességcsökkenéssel szemben (Nádori, 1991). Gyorsasági állóképesség a ciklikus 
sportágakban valósul meg önállóan. Az aciklikus sportágakban (sportjátékok, vívás, ökölvívás, 
stb.) inkább a gyorsasági erőállóképességet alkalmazzuk. A gyorsasági állóképesség 
teljesítményének fenntartásában meghatározó az idegrendszer állapota. A gyorsasági 


állóképesség teljesítménycsökkenése egyenes arányban van az idegrendszer fáradásával. 
5.2. Koordinációs képességek 


A koordinációs képességek a motoros képességek azon csoportját alkotják, amelyek a 
teljesítmény  feltételrendszereként elsősorban idegrendszeri szabályozási folyamatok 
segítségével valósítják meg a mozgástevékenységet. 

Nádori (1991) szerint a koordináció nem más, mint célra irányított mozgásoknak, dinamikus 
impulzusoknak, különböző erősségű — egymást követő — izomösszehúzódásoknak vagy 
mozgáselemeknek egymáshoz rendezése, összekapcsolása. 

A mozgáskoordináció az alapja az eredményes sporttevékenységnek és a mindennapi cselekvés 
sikerének. 

A koordinációs képességek fajtái a következők: 

- . egyensúlyozó képesség,(statikus, dinamikus) 

- téri tájékozódóképesség, 

- . mozgásérzékelés (kinesztetikus differenciáló) képesség, 

- . reakcióképesség, 

- . ritmusképesség, 

- . gyorsasági koordinációs képesség, 


- . állóképességi koordináció. 

5.2.1. Egyensúlyozó képesség 


Az egyensúlyozó képesség (vesztibuláris képesség) elősegíti, hogy testünket meg tudjuk tartani 
a kívánt helyzetben, illetve mozgás közben a testhelyzet megtartásával fenn tudjuk tartani az 
előrehaladást, a cselekvést. Az egyensúlyozó képesség jelentős összetevője a koordinációs 

képességeknek. Nem megfelelő színvonala hátrányosan érinti a cselekvésbiztonságot, a 

sportmozgások elsajátításának minőségét. A különböző mozgások, mozdulatok, testhelyzetek 

végrehajtása közben a szervezet folyamatos visszajelzést ad a test aktuális egyensúlyi 

helyzetéről az ismert mozgásszerkezeti összetevők alapján: tér, idő, dinamika. A feed back a 

mozgásos és a tartásos tevékenységek eredményes végrehajtása szempontjából döntő 

jelentőségű, többek között az akrobatikában, a labdajátékokban, a  kerékpározásban 

(bölcsődében a motorozás közben), a jégkorcsolyázásban, a falmászásban stb.. 

Polgár és Szakály (2011) külföldi szakirodalmakra támaszkodva az egyensúlyozásnak több 

megjelenési formáját határozza meg: 

- statikus egyensúlyozás, (statikus egyensúlyozásra van szükség, amikor testünk 
mozdulatlanságát akarjuk megőrizni nehezített vagy szokatlan helyzet közben, például az 
alátámasztási felület méretének, a magasság nagyságának, a súlypont elosztásának 
változása illetve ezek kombinációinak az egyidejű megjelenése). 

- . dinamikus egyensúlyozás, (dinamikus egyensúlyra van szükség, amikor folyamatosan 
változó feltételek közben - motorozás a bölcsődében, kerékpározás stb. - akarjuk megőrizni 
célszerű, eredményes cselekvő képességünket). 

- . egyéb egyensúlyi helyzetek: forgási, repülési, (szélességi-, hossztengely-, mélységi tengely 


körüli forgások, illetve támasz nélküli repülési fázisok). 


5.2.2. Téri tájékozódó képesség 


A mindennapi életben és a sportban fontos, hogy egyértelműen meg tudjuk határozni 
helyzetünket a térben, fel tudjuk mérni különböző álló és mozgó objektumok (személyek, 
tárgyak) egymáshoz és hozzánk viszonyított távolságának, sebességének mértékét, haladási 
irányát és a várható változásokat. A téri tájékozódó képesség minősége meghatározó a 
mozgásfejlődésre már az első életévtől kezdődően, így befolyásolja a felállást, a vízszintes, 
függőleges irányú mászást, az ugrásokat, az eszközök használatát, a tárgyak kikerülését stb. A 
testnevelésben, sportban szerzett térbeli tájékozódó képesség transzferálható a mindennapi 


életbe, ezzel is segítve a cselekvőképesség kialakítását, a biztonságosabb közlekedést. 

A téri tájékozódás alapja a biztosan kialakult testtudat, ugyanis az egyén számára a saját test a 
kiindulópont a tájékozódáshoz. A gyermek számára saját térbeli helyzetének tudatosítása teszi 


lehetővé a különböző irányok (bal, jobb, le, fel stb.) megkülönböztetését. 


5.2.3. Kinesztétikus differenciáló képesség (Mozgásérzékelés) 


Az izomfeszülés és ellazulás mértékéről kapott információk elősegítik a mozgás pontos és 
gazdaságos végrehajtását, amely a kinesztétikus differenciáló képességben érvényesül. A 
mozgásérzékelést elősegítő proprioceptor az izomban, ínban, ízületben található olyan belső 
érzékelő szerv (interoceptor), amely a saját test mozgásaival összefüggő mechanikai 
jelenségekre (nyomásra, feszítésre, elmozdulásra) érzékeny, és az ingerületéről képes értesíteni 
a központi idegrendszert. A proprioceptorok idegi információi egyrészt saját reflexeket 
váltanak ki (az izomösszehúzódással vagy elernyedéssel, amellyel kapcsolatban van a saját 
receptora), másrészt a központi idegrendszer a kapott információkat felhasználja az izmok 
tevékenységeinek összehangolására, az egyensúly fenntartására és a testséma kialakítására, 


továbbá a mozgás észlelésére (kinesztéziára). 


5.2.4. Reakcióképesség 


A reakcióképesség olyan pszichofizikai kategória (Bucsyné, 2010), amely a többi koordinációs 
képességhez képest szorosabb kapcsolatban van a kondicionális képességekkel, továbbá 
segítségével gyorsabban és célszerűbben lehetséges a mozgásválasz a különböző jelekre. A 


hétköznapokban és a sportolás közben is egyre nagyobb jelentőségű ez a képességünk. 


5.2.5. Ritmusképesség 


A mozgásritmus egy adott mozgásban résztvevő izmok, izomcsoportok összehangolt működése 
eredményeként létrejövő belső harmónia, amely a mozgástanulás során a tapasztalatok révén 
szerezett minták alapján valósul meg. A ritmusnak minden mozgásos tevékenységben - legyen 
az bölcsődei-, óvodai- vagy iskolai testnevelés, nyugdíjas torna, rekreációs sport vagy élsport - 
döntő jelentősége van. A ritmus alapegysége, időbeli jellemzője az ütem, amely 
megjelenésének gyakoriságával határozza meg a ritmust. 

A ritmus az egyik legfontosabb mozgástulajdonság, amely szoros összefüggésben van a 
gyorsasági koordinációval és szerepe kiemelkedő valamennyi mozgáskészség kialakulásában 
(a mozgástanulás minőségében, gyorsaságában), továbbá meghatározza a teljesítményjavulás 


lehetőségeit. 

5.2.6. Gyorsasági koordináció 


Hogy az összetett mozgások végrehajtásakor a központi idegrendszer milyen mértékben képes 
az egyes izomcsoportok működésének összerendezését megszervezni, azt a gyorsasági 
koordináció minőségének szintje határozza meg. A gyorsasági koordináció nincs kapcsolatban 
a kondicionális gyorsasággal, ugyanis amíg a gyorsasági koordináció hátterében a 
mozgásszabályozás időfaktora áll, addig a gyorsaságot a  vázizomzatban található 
izomrosttípusok arányával lehet jellemezni. E képességre elsősorban a labdajátékokban, a 
küzdősportokban van szükség, vagyis olyan helyzetekben, ahol a környezeti ingerek 
változására a lehető leggyorsabb válaszreakciót kell létrehozni. 

A gyorsasági koordináció legfontosabb jellemzőt: 

- . időkényszer alatti mozgásvégrehajtás, 

- . az adott mozgáselem funkciójaként is értelmezhető, 

- . nagy sebesség mellett pontos végrehajtás, 

- . optimális energiabefektetés, 


- . könnyedség és biztonság. 


5.2.7. Állóképességi koordináció 


Az állóképességi koordinációt nem minden feldolgozott szakirodalom említi meg mint 
koordinációs képességet. Az állóképességi koordinációnak elsősorban a hosszú távú 
terheléssel vagy nagy fáradással járó sportágakban van jelentősége, amikor fáradt állapotban 
kell összerendezetten, pontosan végrehajtani a mozgásokat. Az állóképességi koordináció 


minőségi szintjét nagymértékben befolyásolja a gyermekek állóképességének mértéke. 
5.3. Hajlékonyság, ízületi mozgékonyság 


A hajlékonyság, ízületi mozgékonyság helyének meghatározását a motoros képességeken belül 
számos formában tárgyalja a szakirodalom. Több szerző (Farmosi, 2011; Harsányi, 2000) a 
hajlékonyságot a kondicionális képességekhez sorolja, néhányan a koordinációs képességekhez 
(Polgár és Szatmári, 2011), de többen a két képesség után, önállóan tárgyalja (Nádori és 
mtsai, 1986; Bucsyné, 2010). A hajlékonyság közvetlen izombeidegzés eredménye, és 
fejlődésére jellemző a kondicionális képességek fejlődési menete, ellenben a fejlesztésének 
eredményessége az idegi szabályozástól függ. A leírtakból úgy gondoljuk, hogy könyvünkben 
a hajlékonyság, ízületi mozgékonyság a kondicionális-koordinációs képességek együtteseként 


értelmezhető, és ezért külön csoportban tárgyaljuk. 

A hajlékonyság az a motoros képességünk, amely lehetővé teszi, hogy mozgásainkat egy adott 

ízületnél nagy mozgásterjedelemmel végezhessük, és az izmok és a velük szoros kapcsolatban 

álló kötőszövetek optimálisan flexibilisek legyenek (Harsányi, 2000). 

A hajlékonyság, ízületi mozgékonyság függ a passzív mozgásszervek anatómiai 

mozgékonyságától (szalagok, ínak esetében kismértékben, az ízfelszínek alakjától nagyobb 

mértékben), illetve az aktív mozgásszervek (izmok) nyújthatóságától, erejétől. Az ízületeket 

áthidaló inak és szalagok rendkívül erősek, de nem elasztikusak, ezért csak igen nagy 

terheléseknél jöhet létre (nem kívánatos) visszafordíthatatlan megnyúlás. 

Az ízületek merevségéért az ízülethüvely (tömlőszerű képződmény, amely lezárja csontok 

végét) és az ínszalagok felelősek a legnagyobb mértékben, ezek számlájára írható a merevség 

majdnem 50 9o-a. Az izom 41 9o-ban, az inak 10 90-ban és a bőr 2 90-ban befolyásolja a 

merevséget. Az előzőekben leírtak ellenére a nyújtásnál a legtöbb gyakorlat arra irányul, hogy 

közvetlenül az izomkötegeket nyújtsuk. Ennek okát két tényezőben kell keresni. Az egyik, hogy 

az izmok jóval rugalmasabbak, így könnyebb megváltoztatni az ellenállásukat a nyújtással 

szemben. Másodszor az ínszalagok és inak kevésbé flexibilisek, mint az izmok, és kevésbé lehet 

ellazítani ezeket a képződményeket. Ha túlnyújtjuk ezt a rendszert, akkor megsérülhetnek az 

ízületek is. A túlzott hajlékonyság destabilizálja az ízületeket és megnöveli a sérülés kockázatát 

(Polgár és Szatmári, 2011). 

Attól függően, hogy mely erők hatnak a testre, megkülönböztetünk aktív és passzív 

hajlékonyságot, amelyek lehetnek dinamikusak és statikusak is. 

Passzív hajlékonyság esetén az ízületben az elmozdulás külső erők (súlyerő, társ segítése, edző, 

tanár stb.) vagy kényszerítő körülmény hatására megy végbe. 

- . Passzív dinamikus hajlékonyságról akkor beszélünk, amikor az ízületi mozgáshatárig 
végzett lendítéseket, utánmozgásokat, külső erő hozza létre. 

- . Passzív statikus hajlékonyság akkor jön létre, ha a testrész mozgáshatárig történő emelését 
és ott 2 másodpercen át való megtartását külső erő valósítja meg. 

- . Aktív hajlékonyságnál az egyén saját izommunkájának eredményeként jön létre az ízületben 
az elmozdulás. 

- . Aktív dinamikus hajlékonyságról akkor beszélünk, amikor az ízületi mozgáshatárt 
lendítésekkel, utánmozgásokkal érjük el. 

- . Aktív statikus hajlékonyság esetén a testrész mozgáshatárig történő kimozdítása és annak 
legalább 2 másodpercen keresztüli megtartása saját izommunka eredménye (Harsányi, 


2000). 

5.4. Motoros képességek fejlesztése 


A motoros képességek fejlesztése az intézményesített testnevelés kiemelt feladata, hiszen ezek 
a képességek alapjai a mindennapi életben alkalmazott tevékenységeknek, cselekvéseknek, az 
egészséges és biztonságos életvitel megvalósításának. A motoros tanulás folyamatában 
központi szerepet kap, mint alaptényező, a motoros képességek fejlesztése, ugyanis azok 
birtokában lehet sikeres a különböző mozgásformák elsajátítása. 
A motoros képességek jól fejleszthetők a bölcsődei- és az óvodai testnevelés foglalkozásokon, 
azon belül is a különböző játékokkal, természetesen az életkori sajátosságok figyelembe 
vételével, azokhoz adaptálva. A kisgyermekek biológiai fejlettsége, öröklött és szerzett 
tulajdonságai, képességeinek különböző fejlettségi szintje szükségessé teszi a differenciálást a 
fejlesztés során. A tapasztalatszerzés, a mozgásos játékok és feladatok elősegítik a képzési 
folyamatot, ugyanakkor a gyermekek (elsősorban a kisebbek) motivációját fel kell kelteni a 
mozgásos tevékenységek iránt. Az érdeklődés felkeltésének legjobb eszközei a játékos 
feladatok, játékok alkalmazása, az életkori sajátosságokhoz igazítva. A különböző játékok a 
testi fejlődés, a motorikus képességek, a mozgáskészségek kialakításának és fejlesztésének 
rendkívül hatékony eszközei. 
A 2-3 éves korosztály esetében, a képességfejlesztés során, a hangsúlyt a koordinációs 
képességek fejlesztésére kell helyezni, de ez természetesen nem jelenti a kondicionális 
képességek fejlesztésének háttérbe szorulását. 4 éves kortól a koordinációs képességek aránya 
csökken, a kondicionális képességekké nő a fejlesztés folyamatában, 7 éves korra a két motoros 
képesség aránya közel azonos mértékű lesz. A hajlékonyság fejlesztésének minden életkori 
szakaszban meghatározó szerepet kell kapnia. 
A játékok tervezésénél, a játékok kiválasztásánál figyelembe kell venni a képességfejlesztés 
hatásaként fellépő fiziológiai változásokat, amelyek következtében megváltozik a szervezet 
működési-energetikai szintje. Ezek alapján a terhelés-pihenés, vagyis az energiafelhasználás és 
helyreállítás fázisai a következők: 
- . elfáradás (a tevékenység során felhasznált energia következménye), 
- . helyreállítás (a szervezet a pihenés hatására pótolja az elhasznált energiát), 
- . fokozott helyreállítás (a szervezet , túlbiztosítja" az energiát a helyreállítás során, 
felhalmozza azt, elraktározza), 
- . kiinduló szintre való visszatérés (az energiabázis visszaállása a terhelést megelőző szintre, 


ha hosszú ideig nem következik újabb terhelés). 

Makszin (2014) hangsúlyozza, hogy ha a szervezetet nem éri fizikai, élettani hatásokat kiváltó 
terhelés a rendszeres testedzés révén, akkor nem történik többletenergia-felhalmozás. Ez a 
többletenergia teszi a gyermekeket teherbíróvá, betegségekkel szemben ellenállóvá. Az 
előzőekben leírtak felhívják a figyelmünket arra, hogy a motoros képességek fejlesztése nem 
csak a versenysportban szükséges, hanem a mindennapi élet terheinek a leküzdéséhez is 
elengedhetetlen. 

A motoros képességek fejlesztésekor a kondicionális képességek esetében különböző 
módszerek alkalmazásával érjük el a kívánt eredményt. Módszeren tervszerű, tudatos 
tevékenységet értünk, egy cél elérése érdekében. A koordinációs képességek esetében inkább 
alapelvek betartásával végezzük a fejlesztést, mint ahogy a hajlékonyság, ízületi mozgékonyság 
esetében. Az utóbbi két képességfajtánál az adott képesség gyakorlása közben az alapelvek 
érvényesítésével érjük el a kívánt eredményt. A módszerek és alapelvek részletesebb tárgyalását 
az adott motoros képesség fejlesztésénél tesszük meg az 1-7 éves korosztályra vonatkozó 


sajátosságok kiemelésével. 


5.4.1. Kondicionális képességek fejlesztése 


A kondicionális képességek a  mozgástevékenységek energetikai feltételeinek a 
megteremtéséért, a test tartásáért felelnek, s nagymértékben függnek az izmok fejlettségi 
szintjétől, pillanatnyi állapotától. A kondicionális képességek komplex formában, egymással 
funkcionális kölcsönhatásban jelennek meg, s támogatják a mozgásvégrehajtást. A 
kisgyermekek mozgásfejlődési sajátosságait figyelembe véve, elsősorban a kondicionális 
képességekre koncentrálva elmondhatjuk, hogy az 1-3 éves korosztály esetében ezen 
képességek csak olyan mértékben fejlődnek, amennyire szükséges az alapvető mozgások 
támogatásához. A fent nevezett képességek a fundamentális mozgások rendszeres 
végrehajtásának eredményeként fejlődnek. 4-7 éves korban megkezdődik az erő gyarapodása, 
s erre az időszakra esik a gyorsaság teljesítményének illetve az aerob állóképességnek az egyik 
intenzív fejlődési szakasza Is. 

A kondicionális képességek fejlesztését különböző módszerek alkalmazásával valósíthatjuk 
meg. Ezek: az ismétléses módszer, az intervallumos módszer, a tartós módszer és a verseny, 
ellenőrző módszer. A felsorolt módszereket különböző változatokban, eljárási módokban 
valósíthatjuk meg, figyelembe véve, hogy mely kondicionális képességet szeretnénk fejleszteni 


és mi az adott képesség fejlesztési célja (3. táblázat). 

2. táblázat: Kondicionális képességek fejlesztésének módszerei (Nádori és mtsai, 1986) 




















Módszerek Eljárások, változatok 
Ismétléses módszer ; 
Allandó terhelés Változó terhelés 

(megismételt terhelés) 

Intervallumos módszer e ez te 
Teljes pihenést adó Nem teljes pihenést adó 

(szakaszos terhelés) 

Tartós módszer : : Változó intenzitású 
Folyamatos intenzitású terhelés 

(tartós terhelés) terhelés 

Verseny, ellenőrző módszer 
Versenyek Tesztek 

(versenyterhelés) 














Kisgyermekkorban az életkori sajátosságokból fakadóan a képességek fejlesztését - az adott 
módszer alapelveit érvényesítve - a játékokba, a játékos mozgásokba és a természetes 
mozgásfeladatokba építve valósítjuk meg. 
Az erő fejlesztése az 1-3 éves korosztály esetében nem kiemelt terület, ekkor elsősorban a 
helyes testtartásban résztvevő izmok (törzsizmok) erejének a fejlesztése kívánatos, amelyet a 
természetes, fundamentális mozgások (kúszások, mászások, tolások, húzások, ugrások, stb.) 
rendszeres végzésével érhetünk el. Ilyenek feladatok lehetnek pl.: alagúton átmászások, padon 
húzódzkodások, utánzó mozgások stb. Az első gyermekkorba lépve az idegrendszeri fejlődés 
és a mozgástapasztalatok révén a fejlesztés folyamatába hatékonyan alkalmazhatók a 
különböző játékos feladatok, játékok, a gimnasztikai gyakorlatok (kéziszerek használatával is), 
a különböző akadálypályák leküzdése, bordásfalakon, padokon való kúszások, mászások, 
utánzó mozgások. A terhelés mértékének, az ismétlés számok (feladatok, akadálypálya esetén) 
és a feladatok tempójának változtatásával érhetjük el a kívánt eredményt a 
képességfejlesztésben. 
A fejlesztést szolgáló játékok: 
- . testhelyzet változtatásokkal, utánzó mozgással végzett fogó- és futójátékok, 
- . alagúton átmászásokat, padon húzódzkodásokat, utánzó mozgásokat, hordásokat stb. 
felhasználó váltó- és sorversenyek, 


- . páros versengések. 


Születéskor a csecsemő vázizomzatában túlsúlyban vannak a , lassú" izomrostok, amelyek a 

különböző mozgások hatására differenciálódni kezdenek és megjelennek a , gyors" rostok is. 

Ez a folyamat kb. a második és a harmadik életévben következik be (Nádori, 1991). A 

különböző mozgásprogramok eredményeként a gyors rostok száma megnövekedik és túlsúlyba 
kerül, ami a mozgástevékenység eredményességét pozitívan befolyásolja. A gyorsaság 
fejlesztés alapkritériumai - a mozgás helyes technikával való végrehajtása, a pihent állapot - 
meghatározzák annak fejlesztési lehetőségeit a kisgyermekkorban. A bölcsődei testnevelés 
során a gyorsaságfejlesztés lehetősége egyenesarányosan növekszik a mozgásvégrehajtások 
minőségi szintjének növekedésével. Elsősorban a rekciógyorsaságot és az aciklikus 
gyorsaságot fejleszthetjük a különböző jelekre történő mozgásmegindításokkal, legtöbb esetben 
játékos formákban, pl. állásból tapsra előre ugrás kijelölt célba (Ugorj bele a medencébe!), 
tapsra guggolásból felugrás (Ugorjon ki a nyuszi a bokorból!). Az óvodai testnevelés során a 
gyorsaságfejlesztés nagyobb szerepet kap, elsősorban annak köszönhetően, hogy a gyermekek 
számos testgyakorlatot már készségszinten elsajátítottak. Ebben a korban már megjelenik a 
ciklikus gyorsaság hangsúlyosabb fejlesztése is, a különböző mozgásos játékok (fogók, váltó- 
és sorversenyek, futójátékok, stb.), változatos eszközhasználattal végrehajtott feladatsorokkal. 
Fontos hangsúlyozni, hogy csak azokat a mozgásformákat alkalmazzuk a fejlesztés során, 
amelyeket a gyermekek már megfelelő technikával tudnak végrehajtani, valamint figyelni kell 
a fáradtsági szintjüket is. 

A fejlesztést szolgáló játékok: 

- . fogó- és futójátékok, 

- . váltóversenyek kevés feladattal, 


- . kidobók, fogyasztók labdával. 


Az állóképesség fejlesztése kiemelt feladata a testnevelésnek, hiszen általa lehet a szív- és 
keringési rendszert, a légzőapparátust edzeni, amely elengedhetetlen az egészséges élethez, 
függetlenül az életkortól. Mint már írtuk, a kisgyermekek aerob állóképessége jól fejleszthető 
a tartós, az intervallumos és az ellenőrző verseny módszer adaptív alkalmazásával játékos 
formában megvalósítva. A hosszú séták, óvodás korban az erdei túrák, a hosszabb ideig tartó 
kúszások, mászások, a futó-, fogójátékok, a hosszabb akadálypályák egyaránt szolgálhatják a 
fejlesztési célt. Figyelembe kell venni, hogy a korosztályra jellemző - elsősorban az 1-3 
évesekre - a tartós figyelem, a kitartó feladatvégrehajtás hiánya. Emiatt fontos a hosszantartó 


terhelések esetében a változatosság megteremtése révén a figyelem és a motiváció fenntartása. 





A fejlesztést szolgáló játékok: 
- . fogó- és futójátékok, 
- . váltóversenyek kevés feladattal, 


- . labdadobásokat, hordásokat tartalmazó játékok. 

Összefoglalva elmondhatjuk, hogy az 1-7 éves korosztály esetében a kondicionális képességek 
fejlesztése elsősorban nem célzottan egy képességre koncentrálva jelenik meg, hanem a 
különböző játékokba, játékos feladatokba, a képességek alkalmazását igénylő gyakorlatokba 
építve, ezzel megvalósítva azt a — számunkra is fontos — szemléletet, hogy ebben az életkorban 


az általános képességfejlesztést előtérbe kell helyezni a speciális fejlesztéssel szemben. 


5.4.2. Koordinációs képességek fejlesztése 


A korai gyermekkorban és az első gyermekkorban a koordinációs képességek, mint a 
mozgásfejlődést támogató képességek vannak jelen, ugyanis azok fejlettsége meghatározó a 
kisgyermekek mozgásvégrehajtásának minőségi szintjére. A különböző koordinációs 
képességek eltérő mértékben és minőségben fejlődnek a kisgyermekkorban, de figyelembe kell 
venni, hogy a képességek fejlődése 13 éves kor körül megszilárdul. Emiatt — egyetértve 
Bucsyné (2010) megállapításával — kiemelt feladata a kisgyermekek nevelésével foglalkozó 
pedagógusoknak, hogy a bölcsődében és az óvodában is előtérbe helyezzék a koordinációs 
képességek fejlesztését. 

A koordinációs képességek fejlesztésekor az alábbi alapelvek betartása szükséges a megfelelő 
eredmények eléréséhez: 

- . mindig az alapképességek gyakorlásával, azok alkalmazásával fejlesszünk, 

- . a feladatok legyenek változatosak, adjanak újdonságot a végrehajtás során, 

- . különböző, váratlan helyzeteket, körülményeket teremtsünk a gyakorlás során, 

- . legyenek összetettek a feladatok, 

- . alkalmazkodjanak az életkori sajátosságokhoz. 

Az egyensúlyozás az egyik legmeghatározóbb és legösszetettebb képességünk. Minden 
mozgásunk során alkalmazzuk az egyensúlyérzéket. Fontos szempont, hogy a fejlesztés 
igazodjon az életkori sajátosságokhoz, a mozgásvégrehajtás készségszintjéhez és az előzetes 
mozgástapasztalatokhoz. Első lépésként mindig a statikus egyensúlyt fejlesszük, majd ezt 
kövesse a dinamikus egyensúly fejlesztése. A fokozatosság elvét betartva — főleg a bölcsődei 
korosztály esetében — először a talajon végeztessünk különböző feladatokat, s csak azután 
emeljük meg az alátámasztási felületet, pl.: a vonalon járás, azon a fordulatok végzése előzze 
meg a padon járást és a rajta végzett fordulatokat. Az óvodások esetében a padon járás előzze 
meg a felfordított padon járást. Számos olyan mozgásszituációt tudunk felsorolni, amelyekben 
a gyermekeknek szükségük van az egyensúlyozó képességükre (pl.: kis téglákon állás, járás, 


, mocsárjárás", mászókán felmászás, stb.). A gimnasztikai gyakorlatok is hatékonyan tudják 

segíteni az egyensúlyozó képességet a különböző kiinduló helyzetek alkalmazásával, a 
helyzetváltoztatásokkal. A felsorolásból nem hagyhatjuk ki a játékokat sem, ahol vagy direkt 
vagy alkalmazás szintjén jelenik meg a fejlesztés. 

A fejlesztést szolgáló játékok: 

- . fogójátékok sávokban, vonalakon, , Ház" fogók (féllábon állással), 

- . váltóversenyek egyensúlygyakorlatokkal (padon futás, vonalon futások, stb.), 


- . versengések vonalon, fordulatokkal. 


A téri tájékozódó képességre már az első életévekben szüksége van a gyermekeknek, de — a 
szakirodalom szerint — ugrásszerű fejlődésére csak az óvodás korban számíthatunk. Ez nem 
jelenti a fejlesztés háttérbe szorulását a korai életévekben, sőt a mindennapi tevékenységek 
biztonságos végzéséhez is elengedhetetlen ennek a képességnek a fejlesztése. Gondoljunk csak 
a tárgyak átlépésére, kikerülésére, azok elérésére stb.. A változatos gimnasztikai gyakorlatok, a 
különböző méretű akadályok leküzdése, tárgyakra való fel- és lemászások mind elősegítik a téri 
tájékozódó képesség fejlődését. Az első gyermekkorban a különböző mozgások fejlődése 
révén, elsősorban a dobások, ugrások fejlődésének köszönhetően bővülnek a fejlesztés 
lehetőségei. A labdák különböző távolságba, magasságba való váltakozó dobása, a közelebb - 
távolabb elhelyezkedő társnak dobás jól fejleszti a téri tájékozódást, ahogy a szlalom 
labdavezetés is. Hasonlóan az előzőekben felsoroltakhoz, az ugrások, mint fejlesztő eszközök 


jól alkalmazhatók, pl.: a célba ugrások, tárgyak átugrása, mélybe ugrások, stb.. 


A fejlesztést szolgáló játékok: 





- . fogó- és futójátékok (figyelve a társakra, , Ház" fogók szerre való felállással, átugrással) 
- . váltóversenyek átbújásokat, átugrásokat, szerkerüléseket stb. tartalmazó feladatokkal, 


- . kidobók, fogyasztók labdával. 


A  mozgásérzékelés (kinesztétikus differenciáló képesség) fejlettsége meghatározó a 
mozgástanulás folyamatában, így annak fejlesztése kiemelt feladata a testnevelésnek. A 
különböző súlyú, méretű labdák váltakozó gurítása, dobása, egy adott mozgás különböző 
kiinduló helyzetben vagy testhelyzetben való végrehajtása, a folyamatos alkalmazkodás révén 
jól fejleszti a  kinesztétikus differenciáló képességünket. A különböző, hirtelen 
irányváltoztatásokkal, testhelyzetváltásokkal járó játékok, feladatok szintén elősegítik ennek a 
képességnek a fejlesztését, természetesen a gimnasztikai gyakorlatokkal együtt. 

- . fogó- és futójátékok (, Ház" fogók testhelyzet meghatározással, kiinduló helyzetek 

változtatásával) 
- . váltóversenyek átbújásokat, átugrásokat, szerkerüléseket stb. tartalmazó feladatokkal, 
- . célbadobós feladatok különböző testhelyzetekben, labdával. 
A mindennapi életünkben körülvesz bennünket a ritmus. A ritmusképesség fejlesztése a korai 
gyermekkorban még nehezen valósítható meg, bár törekedni kell rá. Ebben sok segítséget 
kaphatunk a mondókák, az egyszerű énekek alkalmazásával a bölcsődei testnevelésben. Az 1- 
7 éves korosztályban nehezen valósítható meg a labdavezetéssel, a zenére végzett 
gimnasztikával történő ritmusképesség fejlesztés. A gimnasztikában alkalmazott szökdelések 
segítséget jelenthetnek a fejlesztés folyamatában, főleg az életkor előrehaladtával és a 
mozgástapasztalatok bővülésével. Az óvodáskorban már számos lehetőség nyílik a 
ritmusképesség fejlesztésére, pl: a labdavezetések, — szökdelések, —— ütemezett 
mozgásvégrehajtások segítségével. Ebben a korban megjelennek a táncos alapformák is, s a 
pedagógus attitűdjétől függően a zenés gimnasztika egyszerűbb formái illetve a sport és a 
fitness aerobik, ahol a mozgás és a zenei ritmus összehangolása valósul meg (Bucsyné, 2010). 
A fejlesztést szolgáló játékok: 

- . fogó- és futójátékok (labdavezetéssel, szökdelésekkel) 

- . váltóversenyek szökdeléseket, labdavezetéseket tartalmazó feladatokkal. 
A különböző játékok és a játékos versengések megfelelő terepet biztosítanak a reakcióképesség 
fejlesztésére. A különböző jelekre (hang, fény) való mozgásmegindítások, -megállítások 
nemcsak a reakcióképességet, hanem a figyelmet is jól fejlesztik. 


A fejlesztést szolgáló játékok: 





- . fogó- és futójátékok (jelre indulással) 

- . versengések, elsősorban páros versengések jelre indítással. 

A gyorsasági koordináció és az állóképességi koordináció a különböző játékokban, 
mozgásvégrehajtásokban fejlődik és fejleszthető annak megfelelően, hogy a gyorsaság vagy a 


hosszantartó végrehajtás dominál-e. 


5.4.3. Hajlékonyság, ízületi mozgékonyság 


Az izmok magas tónusa számos mozgáshiba illetve helytelen tartás oka lehet. A hajlékonyság 
illetve az ízületek mozgékonyságának fejlesztése révén elérhető az izomtónusok csökkentése. 
A különböző hajlításokkal, lendítésekkel, izomlazító és nyújtó hatású gyakorlatokkal növelhető 
az izmok flexibilitása, amely a preventív hatása mellett elősegíti a különböző mozgások helyes 


és pontos kivitelezését. 

A hajlékonyság fejlesztésére a leghatékonyabb módszer a gimnasztikai gyakorlatok végzése. A 
bölcsődés korosztály esetében az életkori sajátosságokból fakadóan igazi, eredményes 
nyújtások nem végezhetők, mivel a gyakorlatokat nem tudják pontosan végrehajtani. Az óvodás 
korba lépve a hatékonyság növekszik, mivel a mozgástapasztalatok illetve az idegrendszeri 
fejlődés révén a mozgások kivitelezése pontosabbá válik. Az eredményes nyújtás 
nagymértékben függ az életkortól, és az előzetes mozgástapasztalatokon kívül a hőmérséklettől, 
a napszaktól és a pszichikai állapottól. 

Az izmokat az aktív nyújtó hatású gimnasztikai gyakorlatokkal nyújthatjuk. 1-7 éves korban 
elsősorban dinamikus gyakorlatokat alkalmazunk az életkori sajátosságokhoz igazodva. Fontos 
kiemelni, hogy a dinamikus gyakorlatok végrehajtása során az utánmozgásos gimnasztika 
alkalmazását minimálisra kell csökkenteni, és kerülni kell a mozgásismétléseket. A statikus 
gyakorlatokat az életkori sajátosságok miatt kevésbé használjuk, azokat inkább a több ütemen 
keresztül végrehatott nyújtások alkalmazásával végeztessük! Ebben az esetben a testrész súlyát, 
mint hatásfokozó eszközt használjuk. A statikus nyújtás legelterjedtebb formája a streching, de 


ezt a kisgyermekek körében nem alkalmazzuk. 


A játékok a hajlékonyság fejlesztésére csak közvetetten alkalmasak, így arra példát nem írunk 


ebben a fejezetrészben. 

6. Módszertani megfontolások a testnevelési játékok oktatásához 


A játék a motoros képességek fejlesztése mellett számos nevelési lehetőséget is rejt magában, 
amelyet a pedagógusnak körültekintő tervezéssel maximálisan ki kell használnia, hogy 
elősegítse a rábízott gyermekek pozitív személyiségfejlődését. A játékoktatás módszertanának 


kiemelt feladata a tudatos tervezés. 


A tervezés során fontos meghatározni a nevelési célokat, illetve, hogy milyen céllal végeztetjük 
a játékot: 

- . bemelegítés, 

- . új anyag előkészítése, 

- . új anyag gyakorlása, 

- . a megtanult mozgásforma alkalmazására, 

- . fő gyakorlatként, 


- . levezetésként, a foglalkozás lezárásaként. 


A játékok kiválasztásakor figyelembe kell venni az életkori sajátosságokat, az előzetes tudást, 
a tárgyi feltételeket (milyen eszközök és játéktér áll rendelkezésre), a balesetvédelmi és 
egészségügyi feltételek meglétét, a didaktikai alapelvek érvényesítését. 

A sikeres játékoktatás meghatározó feltétele a pedagógus szakmai- és pedagógiai 
felkészültsége, motivációs képessége (milyen módon tudja ösztönözni a gyermekeket). 

A játékoktatásnak meghatározott lépései vannak, amit a sikeres oktatás érdekében célszerű 


betartani. 


1. A játék kiválasztása (célok, életkori sajátosságok, eszközök, játéktér stb.), 

2. A játéktér és az eszközök előkészítése (a megfelelő játéktér kijelölése, eszközök 
előkészítése stb.), 

3. Fogók, csapatok, vezetők kijelölése (pedagógus által, véletlenszerűen, választás alapján, 
figyelni kell az esélyegyenlőség megteremtésére), 

4. A játékosok elhelyezése a játéktéren, eszközök kiosztása (fogók és üldözöttek egyértelmű 
különválasztása, a csapatok külön térfélre helyezése, jelzőszalagok kiosztása csapatonként 
stb.), 

5. Magyarázat (rövid, lényegre törő legyen, a lényeges szabályokat emelje ki a játék leírása, 
fontos a győzelem feltételeinek az ismertetése, a győztes meghatározása, célszerű 


visszakérdezni a szabályokat a gyerekektől; hogy megértették-e azokat, 

6. A játék bemutatása, próbajáték (a játék bemutatása főbb szituációkon keresztül, a 
próbajáték levezetése, amely során a hibás értelmezések felszínre kerülhetnek és sikeresen 
javíthatók), 

7. A játék megindítása, vezetése (a játék megindítása után lényeges mozzanat a játék vezetése, 
ahol a pedagógus egy személyben edző és bíró is, betartatja a szabályokat, de közben 
tanácsokkal, taktikai javaslatokkal is ellátja a versenyzőket), 

8. A játék befejezése, értékelése (a játék mindig az eredmény kihirdetésével fejeződik be, ahol 


a csapatok mellett célszerű néhány egyéni teljesítményt is értékelni). 


A bölcsődés korosztály esetében egyszerűbb szabályú játékokat tervezzünk, elsősorban 
futójátékokat, egyszerűbb (labda gurításával kapcsolatos) labdás játékokat, a küzdőjátékok 
közül az egyéni versengéseket. Az óvodás korosztály körében az életkor előrehaladtával egyre 
összetettebb szabályú játékokat lehet játszatni a gyermekekkel, a labdás játékoknál már a 
dobásokat alkalmazó játékok is szerepelhetnek. Itt fontos megjegyezni, hogy a kidobós 
játékoknál a dobások következtében a labda többször eltalálja a gyermekeket, s ezért célszerűbb 
puha labdával, illetve szivacslabdával játszani. A labdás játékok esetében körültekintően kell 
megtervezni a szerek kiadását és letételét, illetve a játéktér méreteit. Az ismeretlen, új játékok 
oktatásánál kisebb játékteret használjunk, s a magabiztosabb tudással arányosan lehet növelni 
a játékteret. Pl.: A kidobós játékoknál, amikor még nem tudnak jól dobni a gyerekek, akkor kis 
játéktérben kell játszatni, hogy sikerélményhez jussanak és megérezzék a játék lényegét. 
Amikor már nagyobbat, pontosabbat tudnak dobni, akkor lehet növelni a játéktér nagyságát. 
Hasonlóan lehet gondolkodni a kicsik esetében az első fogójátékok tervezésekor is. 

A játék intenzitását jól lehet szabályozni a játéktér méretének, a fogók számának és a 
csapattagok számának változtatásával. A játék terhelését lehet növelni az eszközök súlyának 
növelésével, a szabályok egyszerűsítésével, a játék ismétlésszámának emelésével. 

A gyermekek csak akkor szeretik és tudják élvezetesen és sikeresen játszani a játékokat, amikor 
megértik annak lényegét, ezért célszerűbb az új játékok megismertetését egyszerűbb 
szabályokkal kezdeni. 

A pedagógusok bátran tervezzenek olyan foglalkozásokat, amelyen csak játszanak a 
gyermekek. A látszat ellenére ez egy nehéz feladat, hiszen alapos tervezőmunkát igényel, ami 


során az alábbi szempontokat kell figyelembe venni: 


- . a játékok fokozatosan terheljék a gyermekeket (célszerű futó-, fogójátékokkal kezdeni), 
- . a játékok a szabályok és a terhelés, intenzitás szempontjából épüljenek egymásra, 


- . az intenzívebb játékokat kísérjék enyhébb intenzitású játékok. 

A fenti módszertani ajánlásokat betartva a pedagógus sikeres lesz a játékoktatásban, és sok 


örömet, sikert és élményt szerez a gyermekek számára. 

